
Prolog 


Încep cu o mărturisire: sunt doctor in ştiinţele comunicării cu o 
teză despre cenzură în presa comunistă, pentru care am obținut 
calificativul Summa cum laude, iar după susținerea publică a lu- 
crării am făcut depresie. Depresie postdoctorală... Câteva luni de 
zile am încercat să îmi recompun viața profesională și cea per- 
sonală, abandonate timp de mai bine de trei ani. Nu imi intele- 
geam diminetile in care nu mai trebuia să plec la arhive sau la 
bibliotecă, cu un sendvis și o sticlă cu apă în geantă, si nici serile 
în care, ritualic, citeam, scriam, stergeam, citeam, scriam și ster- 
geam din nou. Să mai spun ceva şi despre îndoieli, nesiguranţă, 
incertitudine, căutări, epuizare? Mulţi dintre cei care au muncit 
pe brânci pentru a-și da doctoratul se vor regăsi, probabil, în această 
scurtă descriere. 

Îmi amintesc si astăzi toate momentele importante ale celor 
trei ani în care am studiat pentru a-mi finaliza doctoratul. Admite- 
rea, când a trebuit să conving o comisie că proiectul de cercetare — 
despre formele de control din presa comunistă — era suficient de 
interesant, susținerea celor trei referate înaintea cărora eram un 
munte de griji, gândindu-mă că poate nu sunt suficient de bine lu- 
crate, articolele ştiinţifice pe care le-am scris, participarea la confe- 
rinte, plus statul în arhive de dimineaţă până seara. Cel mai greu 
mi-a fost în cele șase luni petrecute la Grenoble, cu o bursă doctorală. 

Cu o zi înainte de susținere, am mers la facultate, în sala în 
care urma să aibă loc ceremonia, şi-am repetat de câteva ori pre- 
zentarea, să fiu sigură că totul va merge snur. Stiam că am o teză 
foarte bună, însă asta nu a însemnat mai puţină preocupare sau 

mai putin stres. Seara, după susținere, m-am întors acasă, am pus 
braţul de flori primite pe o masă și am început să plâng. Nu era 
un plâns de fericire, era un plâns de epuizare. 


* 


În cei doi ani scursi de cand am început să scriu despre plagiate, 
am adunat frânturi de mărturii cu ajutorul cărora am reconstituit 
experienţele avute de unii politicieni atunci când şi-au dat docto- 
ratul. Un cunoscut mi-a povestit că a scris, pe bani, mai multe 
lucrări de doctorat pentru câțiva oameni politici, fără să-mi dez- 
văluie numele lor. După ce subiectul plagiatelor a căpătat anver- 
gură, a început să fie sunat, chiar de mai multe ori, de foştii „clienți“ 
pentru a fi întrebat dacă nu cumva copiase. O altă persoană mi-a 
spus că, după ce a scris o lucrare pentru un politician, i-a făcut și 
o prezentare în PowerPoint, pe care să o citească în fata comisiei 
de referenti. Din mai multe surse am aflat că Radu Stroe, fost 
ministru de interne, şi-a susținut teza, în 2013, în clădirea Guver- 
nului, $i nu la Universitate, așa cum cer rigorile. Evenimentul a 
avut loc în biroul lui Gabriel Oprea, pe atunci vicepremier, condu- 
cătorul de doctorat al lui Stroe. Acesta din urmă era ministru de 
interne în funcție. Alte teze coordonate de Gabriel Oprea, pe când 
era profesor la Academia de Poliţie, au fost susținute în biroul 
rectorului, și nu într-o sală de curs, evenimentele fiind un fel de 
şuete la care se fuma trabuc, se bea whisky sau șampanie. 
Motivația faptului că am stat la bibliotecă pentru a compara 
paragraf cu paragraf şi pagină cu pagină ca să descopăr doctorate 
plagiate este ușor de înţeles dincolo de interesul jurnalistic. M-am 
simțit obligată moral să fac ceva pentru a-i separa pe doctorii 
onesti de impostori. Atunci când se vorbeşte despre un fenomen, 
problema nu mai poate fi ignorată, iar intenţia mea a fost să arăt 
proporţiile plagiatului în tezele de doctorat astfel încât subiectul 
să nu mai fie nesocotit. Am sperat că anomalia va fi înțeleasă și 
apoi corectată. Fiecare dintre anchetele publicate a iscat dezbatere 
în spaţiul public, a stârnit indignarea unei părți a comunităţii 

academice, dar a produs și multă tăcere. O tăcere suspectă si com- 
plice a Academiei Române, a mediului universitar, a Parlamentu- 
lui României, a clasei politice. Pentru o societate obișnuită cu marile 
tunuri financiare, petrecute sub ochii prea îngăduitori ai electora- 
tului, acuzaţia că nişte persoane publice au furat idei, paragrafe 
sau capitole de cărţi a părut, probabil, de un ridicol profund. Însă 
însușirea unor cuvinte sau idei nu e cu nimic mai putin gravă 
decât, de exemplu, sustragerea de bani publici. Trebuie înţeles că 
plagiatul înseamnă furt, iar furtul este inacceptabil în orice 
societate evoluată, solidă, clădită pe principii corecte. 

Când m-am apucat să scriu despre teza lui Gabriel Oprea, într-un 
impuls generat de indignarea de-al vedea ajuns premier interimar, 
am dat, fără să vreau, de un capăt de aţă, care, tot trăgând de el, a 
deşirat ghergheful. Acest gherghef era fenomenul plagiatului 
girat, întreținut, exploatat, dilatat sistematic de mediul academic 
şi clasa politică, în egală măsură. Plagiatul nu a afectat major doar 
tezele de doctorat. Aveam să descopăr că e o practică generalizată, 
la fel de extinsă $i în cazul cărţilor, al cursurilor universitare sau 
al articolelor pretins ştiinţifice. Multă lume profitase de faptul că 
plagiatul nu a fost sancţionat niciodată serios și că universitățile 
nu au făcut din anti-plagiat o politică credibilă. Unii şi-au construit 
cariere — didactice, politice, profesionale — în baza unor lucrări 
copiate, iar alții au închis ochii, făcându-se că nu vad. 

Emblematic pentru întreg sistemul universitar românesc este 
cazul Școlii Doctorale a Academiei Naţionale de Informaţii „Mihai 
Viteazul“ (ANIMV) a Serviciului Român de Informaţii (SRI). Am 
ajuns să cunosc foarte bine situaţia din această instituţie de 
învățământ pentru că Gabriel Oprea a fost profesor și a coordonat 
doctorate plagiate aici. De la bun început mi s-a părut frapant că 
în Universitatea celui mai mare serviciu de intelligence s-a putut 
plagia ca-n codru, fără ca şefii SRI să fi fost măcar trași de mânecă 
și avertizaţi că au o vulnerabilitate. Acea vulnerabilitate s-a multi- 
plicat atât de mult în timp încât, acum, Academia SRI a devenit 
unul dintre simbolurile fraudei academice. Gabriel Oprea a fost 

doar unul dintre profesorii care au traficat titluri de doctor, nu 
un caz izolat, nu singurul. Gheorghe Toma sau Constantin Onisor 
erau chiar oameni ai Sistemului, aveau grade militare $i erau 
angajaţi permanent, cu normă întreagă, la ANIMV. Și ei au girat 
teze plagiate. 

Trei oameni poartă responsabilitatea pentru ceea ce s-a întâm- 
plat in Academia SRI. George Maior, Vasile Dincu și Gabriel Oprea, 
toți trei foarte buni prieteni. George Maior a fost numit director 
al SRI în octombrie 2006, iar câteva luni mai târziu demara primele 
discuţii cu câțiva profesori din interiorul ANIMV pentru înființa- 
rea unei școli doctorale. Academia de Poliţie „Alexandru Ioan Cuza“ 
și Universitatea Naţională de Apărare „Carol I“, celelalte două 
mari universităţi militare, aveau deja şcoli doctorale. În octombrie 
2007, au fost inmatriculati primii doctoranzi la Școala Doctorală 
a universităţii SRI. 

Gabriel Oprea a devenit profesor şi conducător de doctorate 
la Academia SRI un an mai târziu, în octombrie 2008. S-a transferat 
ilegal de la Academia de Poliţie la Academia SRI, deşi Legea Edu- 
cației interzicea mutarea de la o universitate la alta fără concurs. 
Nimeni nu a îndrăznit să reclame ilegalitatea, ba, mai mult, Se- 
natul ANIMV i-a dat un aviz de transfer, deși acest document nu 
era prevăzut în legislaţie. Vasile Dincu a fost numit in octombrie 
2011 directorul Consiliului pentru Studii Universitare de Doctorat 
(CSUD) din Academia SRI, adică organismul de conducere al școlii 
doctorale. A deţinut această poziţie până în octombrie 2015, când 
scandalul plagiatelor ajunsese deja de neoprit. Relaţiile de prietenie 
dintre Maior, Oprea şi Dîncu erau de notorietate încă de atunci, iar 
interesele politice şi supraviețuirea în funcţii i-au legat, i-au ținut 
împreună. 

George Maior era conferențiar universitar la Școala Naţională 
de Studii Politice și Administrative (SNSPA), iar Vasile Dincu, pro- 
fesor universitar la Universitatea „Babeş-Bolyai“. Nu erau străini 
de mediul academic, niște profani inocenți. Ambii erau autori de 
cărți, articole și arătau că au mari pretenţii intelectuale. Cu toate 
acestea, în mandatul de director al Serviciului Român de Infor- 

mații al lui George Maior, ca și în cel al lui Vasile Dincu de director 
al Consiliului pentru Studii Universitare de Doctorat din Academia 
SRI, Gabriel Oprea coordonase cele mai multe $i mai scandaloase 
teze de doctorat plagiate la universitatea SRI. Dincu avea ca res- 
ponsabilitate implementarea standardelor de etică universitară, 
iar Maior ar fi trebuit să ştie ce se întâmplă în Universitatea pe 
care o avea în subordine, ca șef al unui serviciu de informaţii. 

Academia SRI s-a dovedit, în scurt timp, universitatea cu cele 
mai multe doctorate plagiate. Dezvaluirile în cascadă pe care le-am 
făcut despre această instituție de învățământ nu au impulsionat 
clasa politică să adopte măsuri transante și pline de exigenţă, ci 
au determinat Sistemul să-și arate forța şi puterea atunci când 
este zgândărit. Fiecare anchetă pe care am publicat-o a îndemnat 
Sistemul să ridice noi ziduri de protecţie în jurul său şi l-a făcut 
să găsească soluții de salvare. Una dintre acestea a fost judeca- 
rea şi sancţionarea cazurilor de plagiat de către universităţi. Mai 
simplu spus, hoțul pus paznic la seif. O alta a fost renunţarea de 
bunăvoie la titlul de doctor, prevedere adăugată în Legea educaţiei 
în perioada în care Victor Ponta se confrunta cu acuzaţii de plagiat, 
însă aplicarea ei a fost forțată abia de plagiatorii lui Oprea. Aceste 
soluţii au căzut definitiv după ce Curtea Constituţională a Româ- 
niei (CCR) a decretat că nu se poate renunța benevol la un titlu 
dobândit prin fraudă. „Este ca şi cum s-ar permite autorului unui 
furt oarecare să scape nepedepsit prin simplul fapt al abandonării 
bunurilor furate“, a explicat CCR în motivarea sa. 

George Maior s-a retras strategic ca ambasador în Statele Unite 
ale Americii, după ce a demisionat de la conducerea SRI, însă prie- 
tenii săi au rămas pe poziţii. Când, după tragedia de la Colectiv 
guvernul Ponta a căzut, iar Sistemul era în pericol să fie destruc- 
turat, locurile lăsate libere de Oprea au ajuns să fie ocupate de 
oamenii aceluiași grup de interese. Funcţia de vicepremier defi- 
nută de Gabriel Oprea a fost preluată de Vasile Dincu, iar cea de 
ministru de interne a ajuns la Petre Tobă, omul de încredere al 
lui Oprea. A fost clar de la bun început că numirea lui Tobă fusese 
puternic negociată astfel încât la Interne să ajungă cineva dispus 

sa acopere ilegalitatile comise de Oprea in perioada mandatului 
său. Tobd a ajuns să plătească cu funcția şi cu un dosar penal 
deschis de DNA faptul că a încercat să îl protejeze de anchetatori 
pe predecesorul său. $i numirea de la Ministerul Educaţiei s-a 
negociat şi, deşi s-a încercat menţinerea pe post a lui Sorin Cim- 
peanu, un apropiat al grupului Maior — Dincu — Oprea, Dacian 
Cioloş nu a dorit nici un vechi ministru în guvernul său. Sistemul 
l-a scos însă din joben pe Adrian Curaj. 

Toţi aceşti oameni — Maior, Dincu, Oprea, Toba, Cimpeanu, 
Curaj — mai erau legaţi puternic de încă un lucru: erau membri 
în Academia de Ştiinţe ale Securităţii Naţionale (ASSN), instituţie 
înfiinţată de Oprea şi Maior. Această pretinsă academie dedicată 
studierii unui concept, şi nu a unei ştiinţe, pentru că securitatea 
națională nu e o știință, fusese înfiinţată pentru a satisface orgo- 
liile academice ale lui Maior, Dincu şi Oprea. Academia a ajuns să 
fie însă intesata de plagiatori sau de giranţii unor plagiate precum 
Gabriel Oprea, Petre Toba, Ion Neagu, Gheorghe Toma. De membrii 
ASSN şi de oamenii lor am dat peste tot: în Consiliul Naţional de 
Etică, în Consiliul Naţional pentru Atestarea Diplomelor, Titlu- 
rilor şi Certificatelor Universitare, în Parlament, în Ministerul 
Educaţiei, în universităţi, peste tot. Această Academie le plătește 
un salariu pe viață membrilor săi. 

În aceşti ultimi ani de când am început să scriu despre feno- 
menul plagiatului şi despre impostura din mediul academic, zeci 
de oameni mi-au spus că am curaj. Tonurile au fost dintre cele mai 
diferite, de la admiraţie, la nedumerire şi avertizare. Mi-au spus-o 
oameni din toate mediile sociale. Prieteni virtuali, angajaţi $i șefi 
ai instituţiilor despre care scriam, chiar $i câțiva dintre cei care 
mi-au fost subiecți. Răspunsul meu a fost invariabil același, întot- 
deauna încercând să arăt că nu iau foarte în serios remarca: „Nu 
ştiu cât e curaj şi cât e inconstienta“. Una dintre persoanele căreia 
i-am dat această replică mi-a spus că inconstienta are semnificația 
ei în explicarea unui act de curaj. Alţi oameni mi-au spus că sunt 
de-a dreptul iresponsabilă daca mă iau de Sistem sau că, probabil, 
cineva puternic îmi asigură spatele. 

Povestea. 
Cum a început totul 


Eram în bucătărie. Găteam ceva, iar laptopul, deschis pe ştiri, îmi 
tinea de urât. Era o zi de luni. 22 iunie 2015. La un moment dat, 
un breaking news mă face să las cuțitul pe tocător, să mă întorc 
înspre ecran şi să ascult cu atenţie. Gabriel Oprea, vicepremier în 
exercițiu, fusese desemnat premier interimar de Victor Ponta, 
care se operase la genunchi şi nu îşi mai putea îndeplini prero- 
gativele guvernamentale. Președintele Klaus Iohannis semnase, 
deja, decretul de numire. Oprea era președintele Uniunii Naţionale 
pentru Progresul României (UNPR), iar puterea și influenţa lui 
în stat erau la cote maxime. După clipele de surprindere, m-am 
întors la ale mele, însă mi-am dat seama că nu mai ascultam ști- 
rile, ci îmi ascultam gândurile, care îmi spuneau ce moment bun 
s-a ivit pentru a verifica lucrarea de doctorat a lui Oprea. Refle- 
xul de ziarist de cotidian, care găseşte instantaneu o abordare 
inedită, funcționa. Știam că Oprea era doctor şi mi-am spus, într-o 
doară, că ar trebui să îmi fac timp să îi văd lucrarea de doctorat. 
Era un subiect la care mă tot gândeam de nişte ani de zile. Intuiam 
că teza lui e plagiată și mă întrebam dacă cineva care şi-a falsi- 
ficat cariera poate să ajungă premier, fie şi interimar. Omul era 
preşedinte de partid, vicepremier, ministru de interne, general 
cu patru stele, profesor, conducător de doctorate $i academician, 
însă abia lega în mod coerent câteva propoziţii. $i alea foarte 
simple. 

Prima dată scrisesem despre profesorul şi conducătorul de 
doctorate Gabriel Oprea pe 19 noiembrie 2003, în Evenimentul zilei. 
Articolul de atunci era despre Radu Timofte, șeful Serviciului 

Român de Informaţii, care obținuse titlul de doctor sub indru- 
marea lui Oprea. Atunci mi-a trecut prima data prin minte ca nu 
e posibil ca teza lui să fie originală. Mi se părea incredibil că un 
personaj ca Oprea a ajuns profesor universitar într-o instituţie de 
învățământ, unde mai $i coordona doctorate. De-a lungul anilor, 
îmi spusesem în mai multe rânduri că ar trebui să îi văd lucrarea. 
Acum, judecând lucrurile la rece, mă bucur că nu am făcut-o 
înainte să-mi dau eu însămi doctoratul. Știind care sunt rigorile 
într-o teză, după ce am scris-o pe a mea, am ştiut, cu uşurinţă, să 
observ punctele vulnerabile din lucrările altora. 

Cu jumătate de an înainte să scriu despre teza plagiată a lui 
Gabriel Oprea, am îndemnat pe altcineva s-o facă. În ianuarie 
2015, când vicepremierul de atunci arăta cu toată forța cât de 
important a devenit în schema de putere a statului, mi-am indem- 
nat o studentă să își facă lucrarea de licenţă despre teza de doctorat 
a lui Oprea. În pauza dintre două seminare, m-am întâlnit pe holul 
de la facultate cu câteva studente din grupul pe care îl coordonam 
în acel an pentru licenţă. Una dintre ele, Beatrice Musel, aflată in 
pană de idei, m-a rugat să îi sugerez un subiect bun de anchetă. 
Oprea era peste tot, umplea ecranele televizoarelor şi paginile 
publicaţiilor de stiri, asa că a fost simplu să mă gândesc, din nou, 
la teza lui. I-am spus să facă o anchetă despre lucrarea de doctorat 
a lui Oprea, despre care eu cred că e plagiată. Nu am terminat bine 
să articulez ideea, că un freamat de încântare a cuprins grupul de 
fete. Pe moment, Betty a zis că acceptă subiectul, că va încerca să-l 
facă. După vreo săptămână, m-a anunţat că i se pare mult prea 
greu și că renunţă. A ales să facă o cercetare, pentru care a primit 
nota zece. 

La câteva zile după ce mi-am propus să văd teza premierului 
interimar, am început să caut informaţii de detaliu: facultatea 
unde și-a susținut doctoratul, anul în care a devenit doctor, cine 
i-a fost conducător. Am aflat rapid că era vorba despre Facultatea 
de Drept a Universităţii din Bucuresti (UB), aceeași unde isi dăduse 
doctoratul Victor Ponta, şi el acuzat de plagiat cu trei ani înainte. 

Știind că tezele trebuie să fie accesibile publicului la bibliotecile 
facultăţilor unde au fost susținute, mi-am sunat o prietenă care 
lucra la Biroul de Relaţii Publice al UB, în aceeași clădire cu Facul- 
tatea de Drept. Voiam să o rog să treacă pe acolo să afle programul 
şi procedurile de acces. Nici nu am apucat bine să articulez prima 
întrebare, că a început să se mire: „Da! ce v-a apucat pe toţi cu teza 
asta?“ „Care toti?“, a venit replica mea. Asa am aflat, neoficial, că 
niște colegi de presă au făcut solicitări în baza Legii nr. 544/2001 
a liberului acces la informaţiile de interes public la UB pentru a 
cere acces la teza lui Oprea. Solicitarea era inutilă, teza putea fi 
consultată fără nici o cerere specială, direct la bibliotecă. Oricum, 
informația că nu sunt singura care se interesează de teza lui Oprea 
a fost prețioasă. 

Am avut o clipă de ezitare; nu lucram nicăieri în presă şi nu 
aveam nici o înțelegere cu vreo publicaţie să îmi preia subiectul în 
cazul în care ar fi ieșit. Aveam doar intenţia de a mă uita peste o 
teză de doctorat, fără să fi luat în calcul finalitatea demersului. 
Era sfârşitul perioadei de sesiune, avem câteva zile mai libere, așa 
că m-am decis să merg să văd teza, mânată foarte tare de curiozitate. 
Era într-o vineri când am ajuns la biblioteca Facultăţii de Drept 
a Universităţii din București, aflată în sediul Rectoratului, de 
lângă Opera Română. Nu am putut să văd lucrarea pentru că îmi 
expirase permisul. A trebuit să fac un drum până la Biblioteca 
Centrală Universitară, să rezolv micul impediment birocratic. Se 
făcuse deja târziu, aşa că am lăsat verificarea pentru săptămâna 
următoare, cu inima oarecum strânsă, gândindu-mă că poate 
ziariştii care făcuseră solicitările la UB au văzut deja lucrarea. 

Luni dimineaţă, la ora 8.30, eram în bibliotecă. Permisul era 
valabil, nu mai putea exista nici un obstacol. După ce am comple- 
tat fişa de acces și i-am spus bibliotecarei ce vreau, am sesizat un 
soi de neliniște pe chipul femeii. După un scurt drum făcut în 
depozit, s-a întors şi mi-a spus că teza de doctorat a lui Gabriel 
Oprea nu poate fi consultată. Am întrebat care este motivul, iar 
răspunsul m-a surprins: lucrarea nu se afla in bibliotecă. Știind 

că tezele de doctorat au un regim special si că nu este permis 
imprumutul extern sau scoaterea lor din biblioteca, am cerut sa 
vorbesc cu bibliotecarul-sef. Doamna mi-a spus oarecum incurcata 
că exista o funcţie de director, însă persoana care o ocupa nu ajun- 
sese încă la serviciu. Nu se făcuse ora nouă, ce-i drept. 

Când a ajuns la birou, am fost invitată imediat să stăm de vorbă. 
Asa am aflat că teza lui Oprea fusese luată cu câteva zile înainte 
de directoarea Bibliotecii Centrale Universitare, Mireille Rădoi. 
Pe un ton apăsat, i-am răspuns directorului că este împotriva 
oricărui regulament ca o teză să fie scoasă din bibliotecă, iar dacă 
doamna Rădoi vrea să vadă lucrarea cu scopul de a o studia, ar 
trebui să vină la bibliotecă, ca orice persoană. Directorul ştia că 
am dreptate. M-a rugat să aştept afară până avea să afle când va fi 
returnată lucrarea. După ce a dat rapid nişte telefoane, mi-a spus 
că doamna Rădoi va ajunge la birou în jurul orei 10.30, iar eu voi 
putea consulta lucrarea la ora 11.00. I-am lăsat numărul meu de 
telefon, cu rugămintea să mă sune atunci când o va avea. 

Între timp, am plecat până la facultate, la sediul de la Universi- 
tate, unde aveam de rezolvat nişte chestiuni administrative. Nu 
se făcuse ora 11.00 când am fost sunată de directorul Bibliotecii 
Facultăţii de Drept să îmi spună că tocmai a luat teza $i că, în jumă- 
tate de oră, va ajunge cu ea la sediu. Mi-a spus, în treacăt, că e pe 
jos şi că se îndreaptă spre staţia de autobuz de la Universitate. Cum 
eu eram tot la Universitate, dar cu maşina, şi tocmai plecam în 
aceeaşi direcție, m-am oferit să-l iau şi pe el. Teza lui Gabriel Oprea 
a poposit pe podeaua mașinii mele, pentru zece minute, distanța 
dintre Universitate și Facultatea de Drept. 


La Biblioteca de la Drept am fost invitată în sala profesorilor, o 
încăpere lungă, în care nu mai era nimeni. M-am aşezat la o masă 
lângă fereastră. Mi-am instalat laptopul, am deschis lucrarea și 
am început să o răsfoiesc. Subiectul nu-mi era familiar — Procedura 
plângerii prealabile —, deşi studiasem Dreptul doi ani. Mai frunză- 
risem alte lucrări de doctorat când munceam la propria mea teză, 
însă pe nici una nu am deschis-o cu precisul scop de a verifica dacă 

e plagiată. M-am gândit pentru un scurt moment că e o nebunie 
ce vreau eu să fac. Îmi venea să o închid la loc şi să plec, având 
senzaţia că sunt depășită de situaţie. Chiar am închis-o pentru o 
clipă, apoi mi-am spus că trebuie s-o iau sistematic, să mă uit peste 
ea filă cu filă. 

După ce am trecut de Cuprins, a apărut prima nedumerire. 
Genul acela de nedumerire care te face să scapi și o înjurătură 
printre dinţi. Teza de doctorat a lui Gabriel Oprea începea direct 
cu Capitolul I. Nu avea o Introducere, adică partea în care doc- 
torandul explică de ce a ales să studieze acea temă, de ce a ales să 
dea acel titlu lucrării, care este paradigma în care include cerce- 
tarea, care îi sunt ipotezele de lucru, ce metodologie a ales și, nu 
în ultimul rând, în care descrie, pe scurt, fiecare capitol. Am dat 
câteva file înapoi, crezând că s-a produs vreo eroare atunci când 
au fost legate paginile, iar introducerea este poate la început, îna- 
intea cuprinsului. Nu era. Nu era nicăieri. Teza nu avea o intro- 
ducere. M-am dus ţintă la sfârșitul lucrării să verific dacă are 
Concluzii. Nu avea. M-am uitat la Bibliografie cu o mirare cres- 
cândă. Doar 24 de lucrări erau enumerate, un număr rezonabil 
pentru o lucrare de licenţă, nu pentru una de doctorat. 

În acel moment, am fost sigură că teza lui Gabriel Oprea are 
o problemă majoră de ansamblu, însă una e construcţia de formă, 
alta e cea de fond. Cele două parti esenţiale ale lucrării, care lipseau, 
m-au făcut să-mi spus că şansele ca teza să fie plagiată sunt $i mai 
mari, iar intuiţia a funcţionat corect. M-am întors la partea de în- 
ceput și am deschis-o încet, cu mișcări aproape ritualice, la prima 
pagină din Capitolul I. M-am uitat cu atenţie peste conţinut, cău- 
tând ghilimele si referinţe bibliografice, când ochii mi-au căzut peste 
notele de subsol. Erau două: „I. Neagu, op. cit., A 17“ şi „N. Volonciu, 
op.cit“. În convențiile internationale de redactare a unor opere stiin- 
tifice, „op. cit.“ înseamnă operă citată anterior. Această prescurtare 
se foloseşte pentru a cita o singură lucrare a unui autor la care 
prima oară se face referire integral (cu nume, titlu complet, editură, 
anul apariţiei şi pagina citată), iar apoi, când este citată din nou, 

se menţionează doar numele autorului, prescurtarea ,,op. cit.“ (care 
înlocuieşte titlul operei şi editura) și numărul paginii. 

Cele două note de subsol de pe prima pagină a tezei de doctorat 
a lui Gabriel Oprea s-au transformat într-o sirenă de alarmă. Care 
opere ale lui Neagu și Volonciu citate anterior, dacă ne aflam la 
prima pagină a tezei? Unde să se fi produs citarea anterioară? În 
inexistenta Introducere? Am răsfoit din nou bibliografia, am 
identificat cele două opere ale lui Neagu și Volonciu, am completat 
fişe de accesare pentru ele şi am așteptat cu nerăbdare să îmi fie 
aduse. Tratat de procedură penală, a lui Neagu, $i Tratat de procedură 
penală, partea specială, a lui Volonciu. Neagu fusese conducătorul 
de doctorat a lui Oprea, cel care ar fi trebuit să supravegheze par- 
cursul doctoral al studentului său, dar şi să verifice dacă teza este 
autentică. 

Aşa am depistat primele paragrafe plagiate din teza lui Gabriel 
Oprea pe prima pagină chiar. Mirarea mea nu mai era legată de 
faptul că vicepremierul în exercițiu plagiase, ci de faptul că acesta 
copiase porțiuni consistente dintr-o lucrare a îndrumătorului său. 
Ulterior, după ce am solicitat Facultăţii de Drept să îmi comunice 
cine a făcut parte din comisia de susținere a lucrării lui Oprea, am 
aflat că Volonciu fusese unul dintre referenti. Oprea isi plagiase 
și conducătorul de doctorat, și pe unul dintre îndrumători, și, cu 
toate astea, nici unul nu observase? Să fi fost posibil aşa ceva? 
Greu de crezut, având in vedere că ambele lucrări sunt opere-fa- 
nion pentru Neagu și Volonciu. Atunci ce poate explica faptul că 
ambii i-au acordat titlul de doctor lui Oprea în baza unui plagiat 
evident? În 2000, când Oprea a devenit doctor, Neagu era unul 
dintre liderii importanţi ai PDSR, actualul PSD. Categoric, Volon- 
ciu a închis ochii pentru că Neagu era conducătorul de doctorat 
si cel care-l gira pe Oprea. Atunci, ce legături existau între Oprea 
şi Neagu? Care să fi fost explicaţia pentru acordarea unui titlu 
nemeritat, bazat pe furt? Greu de spus, în condiţiile în care nici 
Oprea și nici Neagu nu au vrut să stea de vorbă cu mine sau să ofere 
vreo explicaţie publică. Eram pur şi simplu uluită. 

Am găsit relativ ușor dovezi că porţiuni substanţiale din teza 
lui Gabriel Oprea erau plagiate. La pagina 79, la subcapitolul inti- 
tulat „Plângerea prealabilă — perspectiva istorică“, m-am împot- 
molit. Era mai mult decât evident că am de-a face cu alte câteva 
zeci de pagini plagiate, însă nu le-am putut identifica proveniența. 
Aplecată asupra unui munte de cărți, încercând să fac conexiuni 
și să găsesc o pistă care să mă ducă la identificarea autorului care 
povestea atât de frumos despre izvoarele plângerii prealabile în 
Grecia şi Roma antică, mi-a venit ideea că, poate, Gabriel Oprea 
mai are și alte lucrări publicate. M-am dus la bibliotecara care mă 
supraveghea de la distanţă și am rugat-o să îmi spună dacă mai 
există în depozit şi alte lucrări ale lui Oprea. După câteva minute, 
mi-a spus că şi-a publicat chiar teza, însă Facultatea de Drept a Uni- 
versitatii din Bucuresti nu avea nici un exemplar în depozitul 
propriu. N-am apucat să schitez nici un gest de dezamăgire, pentru 
că femeia a adăugat că un exemplar disponibil se află la Biblioteca 
Naţională. 

După câteva ore, mi-am strâns lucrurile şi am ieşit afară. Soarele 
ardea, iar aerul era înăbușitor. Mi-am pus lucrurile în portbagaj şi 
am stat o secundă pe gânduri. Aveam dovezi zdrobitoare că Gabriel 
Oprea — premier interimar, vicepremier, ministru de interne, 
general cu patru stele, președinte de partid, profesor universitar, 
conducător de doctorate şi academician — plagiase porţiuni consis- 
tente din teza de doctorat. „Ok, si acum ce fac cu toată «marfa» 
asta?“, m-am întrebat. De şapte ani nu mai aveam un contract de 
muncă în presă, deși nici o secundă nu am încetat să fiu ziaristă, să 
mă consider ziaristă. M-am gândit că aș fi putut să public ancheta 
pe blogul meu, pe care postasem sporadic în ultimii ani. Totuși, 
subiectul era mult prea important şi avea nevoie de expunere 
serioasă. L-am sunat pe Dan Tăpălagă, de la HotNews, şi l-am întrebat 
dacă e interesat să îmi publice ancheta. Era. I-am spus că mai am 
câteva lucrări de verificat, dar că textul va fi gata destul de repede. 

Ajunsă acasă, am început să recitesc porţiuni din teză, să fac 
din nou comparații între lucrări şi să corelez pagini între ele. 

M-am apucat să scriu. Marţi, am reluat verificările, am dat tele- 
foane ca să mă consult cu specialişti care mai cercetaseră anterior 
lucrări plagiate şi am continuat să scriu. Miercuri dimineaţă, pe 
I iulie, am trimis textul la HotNews, apoi m-am suit în mașină și 
am plecat la Biblioteca Naţională, ca să văd dacă teza publicată a 
lui Gabriel Oprea era diferită de cea pe care o văzusem deja. 


Era prima oară când intram în noul sediu, după ce se mutase lângă 
Piaţa Unirii. Mi-am făcut permis, apoi m-am dus în zona unde se 
aflau computerele pe care se puteau consulta cataloagele online. 
Îmi lăsasem laptopul în maşină. Am introdus numele lui Gabriel 
Oprea în baza de date si, stupoare! Sub ochii mei, într-un tabel 
ordonat, stăteau înșirate numele lui Dumitru Zamfir, fost adjunct 
al Serviciului Român de Informaţii (SRI) din perioada directora- 
tului Radu Timofte, cel al lui Remus Șpan, fost şef al filajului din 
„Doi s-un sfert“, serviciul secret al Ministerului de Interne, si al 
lui Mihai Stănișoară, fost ministru al apărării. Pe pagina următoa- 
re am dat peste numele lui Neculai Ontanu, pe atunci primarul 
sectorului 2, $i al lui Radu Timofte, fostul director al SRI. Atunci 
mi-am dat seama că este vorba despre doctorii lui Oprea, cei 
coordonati de acesta în calitate de conducător de doctorate. Cum 
ştiam că Oprea fusese îndrumătorul lui Timofte și Onţanu, mi-am 
dat seama că titlurile care apăreau în dreptul numelor lor erau, 
de fapt, titlurile lucrărilor lor de doctorat. Am dat o nouă pagină și 
am descoperit numele lui Florian Coldea, puternicul prim-adjunct 
al șefului SRI, dar si pe cel al lui Bogdan Licu, prim-adjunctul pro- 
curorului general al României. 

Mă uitam în gol la acea pagină de computer și nu îmi reveneam 
din uimire. Venisem la Biblioteca Naţională ca să caut o carte şi 
am descoperit, întâmplător, întreaga reţea de doctori ai lui Oprea. 
Nu îmi venea să cred că generalul Coldea și procurorul Licu îl 
aleseseră îndrumător pe Oprea. Deşi acele date erau disponibile 
online şi puteam să le accesez de oriunde, mi-am scos rapid car- 
netelul din geantă, ca sa notez titlurile tezelor și cotele. Reflex de 
ziarist format într-o epocă în care computerul era mai util ca mașină 

de scris, decât ca instrument de colectare de date. Pixul pe care-l 
aveam în geantă rămăsese fără pastă, așa că am cerut unui custode 
ceva de scris. Mi-a dat un creion, cu care am umplut rapid, cu un 
scris aproape mâzgălit, câteva foi dintr-un cameţel mic, cu coperţi 
negre. Aveam toate aceste informaţii, plus dovezile de plagiat. Mi 
se părea ireal. Gabriel Oprea mi se releva într-o nouă ipostază, la 
care nu mă gândisem până atunci. Nu îl mai vedeam exclusiv ca 
pe individul cu mutră cazonă și exprimare austeră, poticnită. Se 
întrupa într-un personaj pe care mă vedeam obligată să-l „citesc“ 
într-o cheie diferită. Influență și putere. Acestea erau cuvintele 
asupra cărora rămăsesem blocată. Ar fi putut obține politicianul 
Oprea trecere în instituţiile de stat conduse de oamenii pe care îi 
coordonase la doctorat? Eram năucită. 

Pentru câteva clipe, nu am ştiut ce să fac. Atunci am resimțit 
prima dată apăsarea de a lucra de una singură, de a nu fi într-o 
echipă. Nu aveam cu cine să mă sfătuiesc, cu cine să îmi împăr- 
tăşesc nedumeririle. După momentele de ezitare, mi-am spus că 
trebuie să cer una dintre lucrările de doctorat pentru a avea certi- 
tudinea că toţi acei oameni care apar înşiruiți când dai căutare 
după numele lui Gabriel Oprea sunt, într-adevăr, doctoranzii lui. 
M-am dus într-o sală de lectură și am cerut teza lui Florian Coldea. 
Am avut noroc. Era una din cele două zile ale săptămânii când se 
puteau scoate lucrări din Depozitul Legal. Mă uitam cu coada 
ochiului să văd dacă cineva tresare când vede scris Florian Coldea 
pe fișa de acces. Nici o privire ridicată spre mine, nici o întrebare 
în plus, semn că numele prim-adjunctului şefului SRI nu spunea 
nimic custozilor de la biblioteca. Un sfert de oră mai târziu, tineam 
în mână teza lui Coldea. Pe coperta albastră, în partea dreaptă, 
jos, era imprimat cu litere aurii prof. univ. dr. Gabriel Oprea. Intuitia 
mea functionase corect. 

M-am așezat și am început să frunzăresc lucrarea. După pri- 
mele pagini răsfoite, mi-am dat seama că acea teză nu era plagiată. 
Mi-a fost greu să evaluez dacă lucrarea are vreo certă valoare stiin- 
țifică, însă sigur nu era plagiată. Textul curgea fluid, citarea era 

făcută corect, la bibliografie erau indicate multe surse. Însă, si 
atunci, și acum, mă întreb un lucru în legătură cu această teză de 
doctorat. A avut timp Florian Coldea, în perioada în care era 
prim-adjunctul directorului SRI și şeful operativ al unui serviciu 
cu peste zece mii de angajaţi, să scrie el însuși o lucrare de peste 
200 de pagini? Acum, la doi ani după acel moment, mă întreb şi 
cum se face că, dintre toate persoanele coordonate de Gabriel Oprea, 
doar Florian Coldea nu a plagiat. Dacă, după scandalul din 2012, 
legat de teza de doctorat a lui Ponta, teza lui Coldea a fost înlo- 
cuită? Chiar dacă pare că îi fac un proces de intenţie fostului prim-ad- 
junct al SRI prin aceste întrebări, un jurnalist de investigaţie are 
libertatea să emită ipoteze, să imagineze scenarii, iar, pe baza lor, 
să demareze verificări. În cazul lucrării lui Oprea sau al multor 
altora, o simplă presupunere s-a dovedit corectă. 

Între timp, în jurul prânzului, ancheta despre teza de docto- 
rat plagiată a lui Gabriel Oprea apăruse în HotNews. Televiziunile 
nu au preluat deloc subiectul. Câteva site-uri ale unor publicaţii 
mainstream au dat știri anemice, bine îngropate în măruntaiele 
paginilor de pe Internet, astfel încât să nu fie acuzate că nu au 
preluat subiectul. Blocada informaţiilor incomode despre Gabriel 
Oprea abia începea să se vadă în toată presa. Nesănătoasa relație 
dintre vicepremier și media avea să fie înțeleasă, în timp, de toată 
lumea. 

După ce am returnat teza lui Coldea, am cerut volumul Proce- 
dura plângerii prealabile, lucrarea de doctorat a lui Oprea publicată 
sub formă de carte. Conţinutul era identic, fără nici o diferenţă. 
Din nou m-am oprit la pagina 79, acolo unde începea o fluidă 
descriere a apariţiei plângerii prealabile în dreptul roman şi, apoi, 
introducerea acesteia în vechiul drept românesc. Paginile respec- 
tive nu aveau nici o notă de subsol. Mi-am dat seama că, fără un 
indiciu de la care să pornesc verificările, nu voi putea descoperi 
autorul original. Excludeam categoric ideea că acesta ar fi putut 
fi Oprea. Mi-a venit ideea să cer o mână de ajutor unor cunoscuţi 
cu studii juridice. 


24 Fabrica de doctorate 


A doua Zi, pe 2 iulie, Comisia de Etică a Universităţii din Bucu- 
reşti anunţa public că va examina suspiciunile de plagiat în urma 
dovezilor apărute în presă. După-amiaza, mi-a apărut și cel de-al 
doilea text, despre faptul că Oprea şi-a publicat teza de doctorat 
după şapte ani de la momentul susţinerii. Câteva luni mai târziu, 
când am scris că Gabriel Oprea a devenit profesor universitar fără 
să îndeplinească nici una dintre condiţiile cerute de lege, am aflat 
de ce şi-a publicat lucrarea atât de târziu pentru cineva care era 
profesor. In 2008, Ministerul Educaţiei a cerut ca toți conducătorii 
de doctorat să fie reconfirmati pe posturi. Unul dintre criteriile 
obligatorii pentru a fi îndrumător era ca teza de doctorat să fi fost 
tipărită sub formă de carte. 

Când încă eram la bibliotecă am trimis un scurt e-mail la Biroul 
de Presă al SRI pentru a cere o serie de informații despre studiile 
doctorale ale prim-adjunctului Florian Coldea. Din practică, știam 
că persoana interesată să facă un doctorat caută un îndrumător 
specializat pe tema în care doreşte să-şi facă cercetarea. Prima în- 
trebare pe care i-am adresat-o generalului Coldea a fost despre 
criteriile în baza cărora l-a ales drept conducător pe Oprea. M-am 
întrebat — și încă mă întreb — de ce ai vrea să îl iei pe Oprea condu- 
cător de doctorat dacă eşti prim-adjunctul șefului SRI. În primul 
rând, Oprea era politician, iar Coldea şeful operativ al celui mai 
mare serviciu secret, relație care generează o evidentă stare de in- 
compatibilitate. În al doilea rând, era greu de crezut că Oprea 
putea fi vreun maestru în ştiinţă și cercetare. Nu am primit răs- 
puns la această întrebare de la Florian Coldea şi nici eu însămi 
nu am găsit unul rezonabil. 

O altă întrebare se referea la instituţia de învățământ unde 
şi-a început Florian Coldea studiile doctorale. Titlul de doctor îl 
obținuse la Academia Naţională de Informaţii a SRI, după cum 
scria pe coperta tezei. Tot pe copertă era inscripționat anul 2010, 
iar acest lucru însemna că generalul Coldea a început doctoratul 
cel putin în anul 2007. Totuși, din CV-ul lui Gabriel Oprea reiesea 
că acesta a fost profesor la Academia de Poliţie până în 2007, iar 

din 2008, la Academia Naţională de Informaţii a SRI. Deci, unde isi 
începuse Coldea studiile, sub îndrumarea cui și câți ani au durat? 
Eram sigură că vor trece zile bune până voi primi un răspuns, de 
aceea am trimis solicitarea foarte repede. 

Consiliul Naţional de Etică, singurul organism abilitat pentru 
soluționarea unor sesizări la nivel naţional care vizează persoane cu 
funcţii de demnitate publică, a anunţat, o zi mai târziu, că va analiza 
suspiciunile de plagiat din lucrarea lui Gabriel Oprea. Nu aveam 
nici o aşteptare în privinţa verdictului. Ştiam că e un organism 
ce fusese înființat în 2012 pe rațiuni strict politice, ca să îl salveze 
pe Victor Ponta de acuzaţia de plagiat. Pe acesta îl luase gura pe 
dinainte într-un interviu dat cotidianului spaniol El Pais, unde 
declarase că va demisiona din funcția de premier dacă va fi găsit 
vinovat de plagiat. Se întâmpla la scurt timp după ce în presa 
internațională apăruseră dovezi care demontau originalitatea 
tezei premierului României, la sfârșitul lunii iunie 2012. La acel 
moment instituția abilitată să evalueze suspiciunile de plagiat 
era Consiliul Naţional pentru Atestarea Titlurilor Diplomelor şi 
Certificatelor Universitare (CNATDCU). Cum singura concluzie 
la care se putea ajunge era cea de plagiat, Ponta s-a arătat dispus 
să demoleze credibilitatea întregului învățământ universitar 
românesc cu prețul supraviețuirii sale politice. CNATDCU a fost 
desființat în mai puţin de o oră, iar Consiliul Naţional de Etică a 
fost desemnat unica și singura instituție competentă să judece 
acuzaţiile de plagiat aduse politicienilor care ocupau și funcţii 
de demnitate publică. 

În cazul lui Oprea, Sistemul a reacționat rapid pentru a îngropa 
scandalul. Consiliul Naţional de Etică, în aceeaşi componenţă ca 
pe vremea cand Ponta a fost exonerat de orice acuzaţii, a emis un 
verdict de neplagiat. Trecuseră doar șapte zile de la apariţia dove- 
zilor în presă. Împotriva oricărei evidențe, membrii comisiei au 
decretat că lucrarea nu doar că nu e plagiată, ci e chiar originală, 
cu referinţe bibliografice „bogate“, în număr de 56. Teza lui Gabriel 
Oprea avea doar 24 de lucrări menţionate în bibliografie, însă Con- 
siliul Naţional de Etică, în efortul de a-l scăpa pe premierul inte- 

rimar, i-a numărat și cuantificat și pe autorii din notele de subsol 
ajunși acolo prin plagiat. Din „cazul Ponta“, când decizia a fost tără- 
gănată timp de o lună, fuseseră trase multe ,,invataminte“. Cu cât 
un scandal se prelungește, cu atât prejudiciile de imagine sunt mai 
mari. Gabriel Oprea era pus la adăpost, pentru moment, de orice 
vulnerabilitate publică. Doar teoretic. 

În zilele în care aşteptam decizia Consiliului Naţional de Etică, 
m-am întâlnit cu mai multe persoane cu studii juridice cărora 
le-am arătat acele subcapitole din teza lui Oprea, despre apariţia 
plangerii prealabile în dreptul roman și evoluţia acesteia, în timp, 
în dreptul românesc. Paginile respective mă fascinau. Eram con- 
vinsă că sunt plagiate. Cineva mi-a spus că este posibil să fie ale 
lui Constantin Turai. Altcineva mi-a sugerat că ar putea fi Vintilă 
Dongoroz. Ambii au avut dreptate. Oprea îi plagiase si pe Ţurai, 
şi pe Dongoroz. Turai, în lucrarea sa din 1937, îl cita cu ghilimele 
pe Nicolae Iorga, indicându-i numele în note de subsol. Oprea l-a 
copiat pe Turai, indirect si pe Iorga, fără să facă vreo trimitere la 
textele lor. Am publicat articolul pe 9 iulie, a doua zi după ce 
Consiliul Naţional de Etică l-a exonerat de orice vină. În aceeași 
zi, președintele Klaus Iohannis a semnat decretul prin care lui 
Gabriel Oprea îi înceta mandatul de premier interimar. Presa 
mainstream a scris doar despre faptul că Oprea își reia atribuţiile 
de vicepremier și ministru de interne, nu și despre noile dovezi 
de plagiat din teza sa. 


În săptămâna imediat următoare, a început susținerea examenu- 
lui de licenţă la facultatea unde predau. Aveam 15 studente şi stu- 
denti cărora le coordonasem lucrările. Cu câteva săptămâni înaintea 
susținerii, descoperisem în studiul unuia dintre ei porțiuni consis- 
tente copiate şi am fost foarte aproape de a nu-i permite intrarea în 
examen. A rescris paragrafele cu probleme pe ultima sută de metri 
și astfel și-a susținut lucrarea de licenţă. Cu două excepţii, studenții 
au luat note de zece pentru niște lucrări foarte bune, muncite îm- 
preună, cot la cot. După doar câteva zile de pauză, a început examenul 
de admitere la Facultatea de Jurnalism si Științele Comunicării a 

Universităţii din Bucuresti. Această perioadă este epuizantă, se 
lucrează și în weekend, de dimineaţă până seara târziu. Peste o 
mie de lucrări trebuie corectate în câteva zile. Procesul e anevoios. 
După afişarea rezultatelor, urmează contestafiile, adică altă serie 
de lucrări citite si evaluate. 

Admiterea s-a încheiat pe 30 iulie, într-o joi. Nu avusesem timp 
să mă mai gândesc la Oprea, dar nici la ce urma să fac în luna au- 
gust, perioada de vacanţă. Ştiam doar că sunt obosită $i că as vrea 
să fug câteva zile din București. Urma ziua mea și nu voiam să 
stau acasă. Vineri dimineaţă am început să dau telefoane ca să 
îmi rezerv o cameră în Vama Veche. Printr-un miracol, am găsit 
una liberă. Am inchiriat-o pentru o săptămână. Era perfect. M-am 
suit în maşină, iar putin după prânz am ajuns la mare. A fost exact 
asa cum voiam să fie — am râs, am plâns, am băut vin rosé, am 
privit cum iese luna din mare la Amphora, m-am ascuns de soare, 
am mâncat gomboțţi la Soni si-am mai intinerit putin. 


Reteaua doctorilor lui Oprea 


Sederea la mare se apropia de final. Urmau câteva săptămâni lungi 
în care nu aveam ce să fac cu timpul meu, așa că m-am gândit că 
aș putea să reiau subiectul „Oprea“. L-am sunat pe Sorin Sava, pur- 
tătorul de cuvânt al SRI, să-l întreb când voi primi răspuns la 
întrebările pe care i le adresasem lui Florian Coldea. Era un bun 
moment să scriu despre rețeaua doctorilor lui Oprea. Sava mi-a 
spus că mi l-a trimis deja. La mine nu ajunsese. Am convenit să îi 
retrimit e-mail-ul inițial pe o adresă personală. Mi-a promis că în 
zece minute voi avea răspunsul în căsuţa electronică. Era vineri. 
Până la finalul zilei, mesajul nu a intrat. În acel weekend mi-a 
venit ideea să mă uit peste tezele unora dintre cei coordonati de 
Oprea. Era greu de crezut că Neculai Ontanu, de exemplu, avea o 
lucrare originală, scrisă de el. 

Duminică seara, aproape de miezul nopţii, stăteam cu laptopul 
în braţe și citeam ştirile pe internet. Din când în când, mai intram 

pe fereastra de Facebook, lăsată deschisă. La un moment dat, un 
titlu mi se scurge sub ochi si mă face să incremenesc: „Cine sunt 
magistraţii și șefii de instituţii făcuţi doctori de generalul-politi- 
cian Gabriel Oprea“. Era un articol din România liberă. Accentul 
era pus pe magistrați, şi nu pe oamenii din serviciile secrete, iar 
cel mai important personaj din lista celor coordonati de Oprea — 
generalul Florian Coldea — era menţionat într-un singur loc, spre 
finalul textului. „Din sfera serviciilor secrete, inclusiv Florian 
Coldea, actualul şef adjunct SRI, figurează că şi-a dat doctoratul 
cu Oprea.“ Atât. Asta era singura referire la Coldea. 

Recunosc, mi s-a părut ciudată abordarea si, mai ales, mi s-a 
părut că e unul dintre acele articole cu apariţie controlată. Adică 
informaţia a fost canalizată în mod deliberat spre România liberă, 
ziar important, cu vizibilitate. Accentul nu era pus pe Coldea, ci 
pe Licu, deşi Coldea era cel mai important personaj din acea listă. 
Mi-am zis că e prea mare coincidenfa ca textul să apară la scurt 
timp după ce îl contactasem pe purtătorul de cuvânt al SRI pen- 
tru a-mi da declarația pe care i-o solicitasem lui Coldea. În plus, 
deşi Sava îmi promisese că îmi va trimite răspunsul în zece minute, 
nu o făcuse. Articolul cita catalogul online de la Biblioteca Natio- 
nală, însă în text figura un nume care nu era pe lista de la bibliotecă: 
Gheorghe Muscalu, fost vicepreședinte al Consiliului Superior al 
Magistraturii şi încă membru al respectivei instituţii. Deci, dincolo 
de catalog, România liberă avusese și o sursă care furnizase numele 
lui Muscalu. 

Luni de zile am trăit cu această impresie. La toate poveştile pe 
care le știam despre cum se implicau serviciile de informații în 
presă, varianta ca textul din România liberă să fi apărut cu tunurile 
puse pe Licu, ca să-l lase în plan secundar pe Coldea, nu mi se 
părea imposibilă. Am reconsiderat lucrurile o jumătate de an mai 
târziu, când am primit un mesaj de la ziaristul Vlad Stoicescu. 
Vlad mi-a trimis un link către un mic articol postat de el pe pagina 
de Facebook a site-ului www.delao.ro. Era un text în care dezvăluia 
numele câtorva dintre doctorii lui Oprea. Articolul fusese postat 

pe 1 iulie 2015, la câteva ore distanță după ce publicasem pe 
HotNews ancheta despre plagiatul lui Oprea. Mi-am dat seama ca 
am greșit când m-am gândit că informaţia din România liberă fusese 
publicată controlat. Lista lui Oprea fusese devoalată de Vlad Stoi- 
cescu chiar în ziua în care o descoperisem si eu la biblioteca. Infor- 
matia era publică, nu era ascunsă în paginile virtuale ale Bibliotecii 
Naţionale, așa cum credeam eu. De multe ori m-am gândit la epi- 
sodul ăsta, la cum as fi putut să rămân blocată într-o idee total 
nedreaptă fata de jurnaliştii de la România liberă, dacă Vlad Stoicescu 
nu mi-ar fi trimis respectivul mesaj. Am ales să vorbesc despre 
acest episod extrem de delicat pentru a arăta prin câte frământări 
trece un ziarist $i câte semne de întrebare isi pune când scrie despre 
un subiect care atinge Statul la vârful său. 


Luni dimineaţă, 10 august, eram, din nou, la Biblioteca Naţională. 
Am cerut să văd tezele lui Neculai Ontanu, Bogdan Licu, Dumitru 
Zamfir şi George Bălan (fost adjunct al procurorului general al Ro- 
mâniei). M-am uitat peste fiecare lucrare în parte. Cea a lui Licu, 
prim-adjunct al procurorului general al României, era plină de gre- 
şeli și exprimări-şablon. La prima căutare am găsit pasaje copiate. 
Am decis, totuşi, să-mi canalizez atenţia pe teza lui Ontanu pentru 
că notorietatea lui era mai mare decât a lui Licu, chiar dacă funcţia 
acestuia era incomparabilă cu cea a primarului sectorului 2. În 
plus, Ontanu era prietenul intim al lui Gabriel Oprea, fapt cunos- 
cut public. Oprea era preşedintele UNPR, iar Ontanu era secundul 
lui — secretar general al UNPR. În plus, nu era nici el din categoria 
celor care să strălucească prin preocupări intelectuale. 

În timp ce frunzăream lucrarea lui Onţanu, am primit e-mail-ul 
aşteptat încă de vineri de la SRI. În premieră, fac public acest răs- 
puns pe care nu am mai apucat să îl folosesc atunci. 


„Studiile doctorale ale domnului general Florian Coldea s-au 
desfăşurat, cu respectarea tuturor normelor academice şi legale, 
pe durata a patru ani. Acestea au început în anul 2007, în cadrul 
Academiei de Poliţie «Alexandru Ioan Cuza», unde exista, la 

acel moment, posibilitatea desfășurării studiilor doctorale in 
domeniul securității naționale. Domnul general Florian Coldea 
şi-a finalizat studiile doctorale în cadrul Academiei Naţionale 
de Informaţii «Mihai Viteazul» în anul 2010. În acelaşi an a sus- 
ținut public lucrarea de doctorat cu titlul «Managementul 
schimbării în serviciile de informaţii» şi a avut un singur coor- 
donator pe întreaga durată a studiilor.“ 


În câteva ore, am adunat suficient de multe dovezi care să ateste 
că teza lui Neculai Ontanu este plagiată. După ce s-a terminat pro- 
gramul la bibliotecă, m-am întors acasă şi am început să marchez 
cu roşu paragrafele copiate și să-mi scriu textul. A doua zi, spre 
seară, a apărut pe HotNews ancheta despre plagiatul lui Ontanu. 
Din nou tăcere în toată presa. Subiectul, care în mod normal ar 
fi deschis toate buletinele de ştiri în orice presă necontrolată poli- 
tic și financiar, nu a existat pentru publicaţiile relevante sau pentru 
televiziunile de știri. Subiectul era spectaculos. Ontanu obținuse 
titlul de doctor la Academia Naţională de Informaţii „Mihai 
Viteazul“ a Serviciului Român de Informaţii, școala care se presu- 
pune că educă viitori spioni de elită. Dincolo de dovezile despre 
plagiat, am publicat, în premieră, un document inedit, care arăta 
că doctorul general din zilele noastre, Neculai Ontanu, era de pro- 
fesie fierar-betonist. Când stăteam cu zilele la Arhivele Naţionale, 
ca să adun informaţii pentru teza mea de doctorat, am descoperit 
documentul de admitere a lui Neculai Onţanu, de profesie fie- 
rar-betonist, în anul I la Institutul pentru pregătirea cadrelor în 
problemele conducerii social-politice al Academiei „Ștefan Gheor- 
ghiu“. Actul era datat 1986. L-am salvat, gândindu-mă că poate 
voi avea vreodată ocazia să scriu despre el. Şi am avut. 


Joi, 13 august, am postat un comentariu pe Facebook, care s-a 
viralizat rapid. Acel mesaj l-a deranjat atât de tare pe Gabriel Oprea, 
încât am început să resimt în mod direct că intrasem pe radarul lui. 


„Îmi aduc aminte un moment petrecut imediat după acciden- 
tul de pe Lacul Siutghiol, care la vremea respectivă m-a indignat 

teribil si pe care, acum, il «citesc» intr-o alta nota. La scurt timp 
după producerea accidentului, televiziunile de ştiri începuseră 
să dea informaţia că oamenii trăiesc pentru că, de pe mal, se 
puteau auzi strigătele de ajutor ale celor căzuţi în apă. Toate 
televiziunile de stiri au dat imediat si informaţia că vicepre- 
mierul pentru securitate națională și ministru al afacerilor 
interne, Gabriel Oprea, a preluat coordonarea operațiunii şi s-a 
deplasat, cu un elicopter, la fata locului. 

Scenariul din mintea lui Oprea a fost, probabil, că, dacă oa- 
menii ăia strigă, atunci salvarea lor este o formalitate, preia el 
operațiunea şi, în final, apare ca salvator al situaţiei de urgenţă. 
Însă competenţa subordonatilor lui Oprea s-a văzut, nu insist, 
finalul îl cunoaşteţi. Imediat ce a fost clar că operațiunea de 
salvare este un fiasco și că oamenii aia mor cu zile sub ochii 
neputinței sale, comandantul situaţiei de urgenţă, vicepremie- 
rul pentru securitate națională şi ministru al afacerilor interne, 
Gabriel Oprea, a fugit de pe malul lacului ca o potarniche $i l-a 
împins în fata pe Raed Arafat. 

Problema este că televiziunile de stiri nu au mai suflat o vorbă 
despre prezenţa la locul accidentului a vicepremierului pentru 
securitate națională şi ministru al afacerilor interne, Gabriel 
Oprea. Nici ziarele nu au scris un cuvânt despre treaba asta. 
A doua zi, eram la volan și am ascultat-o pe Monica Dajbog, 
purtătorul de cuvânt al MAI, care a citit un comunicat cu bilan- 
tul operaţiunii — nici un cuvânt despre prezenţa lui Oprea la 
faţa locului. Tot ce spun se poate găsi pe televiziunile de ştiri, 
în arhivele lor online. 

De ce pomenesc povestea asta acum? Pentru că abia acum rea- 
lizez influenţa și puterea acestui personaj pe care multi l-au 
tratat cu indiferenţă, iar alții nu l-au «tratat» deloc, pentru că 
despre acest om nu se poate spune/scrie nimic în mainstream. 
Povestea plagiatului lui nu s-a rostogolit, subiectul a fost pre- 
luat de vreo câteva site-uri locale. La fel si în cazul lui Ontanu, 
cel coordonat de Oprea în obţinerea doctoratului. Pe baza 


Fabrica de doctorate 


acelui plagiat, Oprea şi-a clădit cariera universitară. Prin impos- 
tură şi furt a devenit profesor universitar si coordonator de 
doctorate. Şi a permis acordarea de titluri de doctor unor indivizi 
cu lucrări plagiate sau cu lucrări mediocre, maculatură curată. 
S-a infiltrat în sistemul de intelligence, în Academia Naţională 
de Informaţii a SRI, coordonând doctoratul lui Florian Coldea, 
actualul prim-adjunct al şefului SRI, al lui Ionel Marin şi Du- 
mitru Zamfir, foşti directori adjuncti ai SRI, sau al lui Remus 
Span, fostul șef al Direcţiei Tehnice din DGIPI, adică departa- 
mentul care se ocupă de partea cu «urechea și timpanul». Nu 
s-a oprit aici. Le-a dat doctorate pe lucrări mediocre, rusinoase 
şi procurorului Bogdan Licu, vicepreşedinte CSM, procurorului 
George Bălan, fost membru CSM, cel care spera la funcţia de 
procuror general al României, trimis în judecată de DNA în 
dosarul «Curentul şi Motorul», procurorului Gheorghe Muscalu, 
actual membru CSM, apropiat de fosta grupare din SRI Prahova, 
condamnată definitiv la închisoare, sau judecătoarei Florica 
Diaconescu, de la Curtea de Apel Craiova. 

Ce-a făcut Oprea al nostru în ani de zile? A încercat el însuși să 
pună mâna pe CURENT, adică pe informaţie, pe zona de intel- 
ligence, dar şi pe MOTOR, adică pe sistemul de justiţie. $i toate 
astea s-au întâmplat într-o liniște deplină, pentru că presa nu 
scrie/spune despre Gabriel Oprea, pentru că despre Gabriel 
Oprea nu se poate scrie/spune nimic care să deranjeze. Emble- 
matică este conversaţia cu o colegă de breaslă care m-a sunat 
pentru că o rugase cineva din MAI să afle cine este persoana 
care se pregăteşte să scrie despre teza de doctorat plagiată a lui 
Oprea, iar la finalul discuţiei mi-a spus ceva de genul: «La noi 
nu ar apărea niciodată asa ceva». Ziarul care se află în spatele 
formulării «la noi» este un ziar care făcea dezvăluiri incredibile 
cândva, un ziar la care am ţinut enorm. 

Uitaţi-vă cum arată acum UNPR-ul lui Gabriel Oprea. Este un 
partid ticsit cu tot felul de personaje dubioase, cu indivizi care 
încearcă să îşi găsească sub cupola lui Oprea un adăpost de 

frica DNA. Iar în tot timpul ăsta, Oprea mestecă în gol o expre- 
sie care a ajuns să ne irite îngrozitor timpanele, o sintagmă pe 
care a golit-o de conţinut — «interesul national». Iar în numele 
acestui «interes national», Oprea este cel care face acum jocu- 
rile politice, este cel la mâna căruia stau facerea și desfacerea 
de guverne si, implicit, viitorul nostru!“. 


Esenţa acestui mesaj a lovit puternic sensibilitatile generalului 
Oprea. 


„Rusămintea e să-i lași în pace pe Coldea și Ontanu“ 


A doua zi, am primit un telefon de la un cunoscut analist politic 
cu care nu mai vorbisem din 2009. M-a rugat, dacă am timp, să 
mă văd cu el la un ceai în acea după-amiază. Am ajuns la unul 
din multele restaurante din Parcul Herăstrău. La masa analistului 
se aflau un cunoscut jurnalist de televiziune și o persoană pe care 
atunci am întâlnit-o prima și ultima oară. După aspect, era cetă- 
tean străin, însă vorbea limba română foarte bine. Am salutat, 
am schimbat câteva vorbe, după care m-am retras la o altă masă 
cu analistul. 

Mi-a spus că vrea să vorbească două chestiuni cu mine. M-a 
întrebat direct dacă mi-e cunoscută situaţia ziarului România liberă, 
dacă știu ce se petrece acolo. I-am spus că nu ştiu, iar el m-a rugat, 
dacă pot, să mă interesez mai ales despre capacităţile tehnice ale 
redacţiei. L-am întrebat de ce ar vrea să ştie aceste lucruri. Mi-a 
spus că „nişte americani“ sunt interesaţi să preia ziarul şi să inves- 
tească masiv în el. Când a pronunţat cuvântul „americani“ şi-a 
dus două degete spre umăr, semn că este vorba despre oameni 
conectaţi la servicii secrete. Curgeau informații despre potenţialii 
investitori, poziționarea mass-media în bătălia politică, astfel 
încât să fiu impresionată de lucrurile pe care le auzeam. Discutia 
a alunecat uşor spre recenta vizită la Bucureşti a lui Joe Biden, vice- 
preşedintele SUA, şi declaraţia acestuia despre nevoia României 

de a avea o presă puternică. Analistul a lăsat să se înţeleagă despre 
el că e omul serviciilor şi că are rolul de interfaţă a „băieţilor“. Mi-a 
mai spus că România liberă, sub noul patronat, va fi un ziar axat 
pe investigații și că, dacă el va fi cel care va decide politica edito- 
rială, va dori să lucrăm împreună și a pomenit poziţia de redac- 
tor-şef. Acea lungă discuţie în care construise scenarii seducătoare 
trebuia să fie „cârligul“. După aceea mi-am dat seama că aplicase 
principiul „Ca să iti pot cere ceva, trebuie, mai întâi, să îţi ofer ceva“. 
I-am spus sec că pentru moment nu îmi pun problema să lucrez 
în presă cu un contract permanent. 

Cum nu m-am arătat interesată de prezumtiva lui ofertă, a 
trecut la cel de-al doilea subiect. A început prin a-mi spune că pot 
să îi cer orice la schimb. L-am văzut cum se foieste pe scaun $i se 
fastaceste, de parcă nu isi găsea cuvintele. Era semnul că nu se 
simţea tocmai confortabil cu discuţia respectivă. Îmi spune ceva 
de genul „Îţi închipui, cred, despre ce este vorba“. Am replicat un 
„da“ apăsat și foarte sigur, după care îl aud că zice pe nerăsuflate, 
cu privirea plecată în jos: „Uite, rugămintea este să-i lași în pace 
pe Coldea şi Ontanu“. Mă prind rapid că a aruncat numele celor 
doi la înaintare ca să nu îl pomenească direct pe Oprea. L-am 
întrebat dacă Florian Coldea i-a cerut să aibă această discuţie şi 
am adăugat că nu mi-aş fi închipuit că ditamai prim-adjunctul 
SRI obișnuiește să ceară protecţie, $1 mai ales prin intermediari. 
Mi-a răspuns că nu e vorba despre protecţie, ci despre viitorul ţării. 
I-am întors iute replica şi i-am spus că Oprea e un impostor, cățărat 
pe cele mai înalte funcții ale statului, că s-a infiltrat în Academia SRI 
inclusiv pentru că i-a permis Coldea asta, iar dacă Oprea înseamnă 
viitorul țării e o ruşine pentru noi toţi. „Oprea e un impostor util, 
ca $i UNPR-ul, care e creaţia serviciilor, însă Oprea şi UNPR-ul 
sunt utili în acest moment unei construcții prezidenţiale“, l-am 
auzit rostind soptit pe marele analist. Îmi mai spune că presedin- 
tele Iohannis trebuie susținut și că PNL nu e un partid mai bun 
decât PSD. Trebuia să ajung la concluzia că UNPR-ul lui Oprea 
era vital pentru o nouă construcție guvernamentală. 

Zice, apoi, că in măruntaiele statului a fost pus la cale un 
scenariu al serviciilor, astfel încât UNPR să absoarbă oameni din 
PSD, scopul fiind ca PSD să facă implozie şi să coboare sub 20 de 
procente. În sinea mea, m-am întrebat la ce ar fi bun un PSD cu 
20% în intenţiile de vot, dacă alternativa era un monstru politic 
creat de servicii, mai toxic decât însuși PSD-ul. Nu am articulat 
nimic cu voce tare, am continuat să ascult. Analistul a încercat 
să îmi arate cât de important este Oprea în schema de putere a 
statului. Mi-a spus că, în perioada în care Ponta şi-a delegat man- 
datul din cauza operaţiei la genunchi, Oprea, din poziţia de pre- 
mier interimar, l-a servit pe Iohannis cu tot ceea ce preşedintele 
avusese nevoie. Mi-am dat seama că se referea la Mihai Răzvan 
Ungureanu, care fusese numit şeful Serviciului de Informaţii 
Externe, în ciuda opoziţiei PSD, exact în perioada în care Oprea 
asigura interimatul de premier. Acesta a mobilizat aproape toți 
parlamentarii UNPR și a reușit să asigure un vot la limită în Par- 
lament, în ciuda boicotului PSD şi ALDE. Analistul mi-a mai spus 
că pot să îi dau şi eu o mână de ajutor președintelui Iohannis pentru 
o viitoare construcție guvernamentală, dacă nu mai scriu nimic 
care să tulbure apele politice. Apoi a adus în discuţie argumentul 
care a crezut că mă va sensibiliza: intenţia creatorilor acelui sce- 
nariu erau alegerile parlamentare anticipate. Mi-a zis că se doreşte 
cuplarea parlamentarelor cu localele, în mai 2016, astfel încât 
PSD-ul să fie aruncat afară din istorie. Suna de-a dreptul ridicol. 
I-am spus că lucrurile astea se pot face şi fără Oprea, pentru că 
Oprea nu este UNPR-ul. Îmi răspunde că Oprea este UNPR. 

I-am aruncat, într-o doară, că nu mi-am închipuit că postarea 
mea de cu 0 zi înainte, de pe Facebook, va produce asemenea deranj. 
Analistul mi-a răspuns că am multi urmănitori, că am credibilitate 
mare $i că e normal că informaţia s-a propagat și a deranjat. Atunci 
am realizat că acel comentariu public a tulburat Sistemul, oamenii 
din jurul „Curentului și Motorului“, pentru că pusesem serviciile 
în relaţie cu Justiţia. I-am spus că e scandalos ce a făcut Oprea cu 
plagiatele si l-am întrebat care este planul cu el. Mi-a răspuns, din 

nou, ca e un impostor util, că UNPR este creaţia serviciilor, ca 
Oprea este creaţia serviciilor, că va fi folosit atâta timp cât va fi 
util, după care i se va da drumul din brațe. A admis că ar putea să 
fie numit premier în locul lui Ponta, dacă scenariul va fi pus în 
aplicare. I-am răspuns că o asemenea mutare politică ar fi de-a 
dreptul scandaloasă, că este mult prea mult pentru un individ care 
abia manevrează 200 de cuvinte, dar pretinde că e si profesor, şi 
conducător de doctorate, și general, și academician. „Ştii citatul 
din Schiller (sic!), nu? Maurul şi-a făcut datoria, maurul poate să 
plece. Oprea va fi lăsat din braţe.“ M-a rugat să nu mai scriu o peri- 
oadă. „După aceea e posibil chiar să fie nevoie să scrii. Asteapta 
până la primăvară“, mi-a mai spus analistul. I-am spus că am 
nevoie de timp să mă gândesc. 

Rezultatul acelei discuţii a fost exact invers decât cel așteptat 
de Oprea şi oamenii din jurul său. Luni dimineaţă, înainte ca 
biblioteca să se deschidă pentru public, eram la ușile ei. În loc să 
mă determine să abandonez subiectul Oprea, analistul m-a întă- 
râtat și mai tare. Mi-a întărit ideea că stâlpii societății românești, 
„cei care controlau statul, politica, serviciile secrete şi justiţia erau 
niște impostori siniștri, niște indivizi care deformaseră ideea de 
integritate publică. 


Am fost întrebată de mai multe ori în aceşti ani de ce am ales să 
verific tezele unor oameni cu funcţii-cheie în stat. Răspunsul este 
foarte simplu. Mi-am spus că numai dacă voi scrie despre cât mai 
multe teze plagiate voi putea mişca Sistemul, se va crea acea masă 
critică, în stare să producă o schimbare. M-am gândit că nu se va 
întâmpla nimic dacă voi scrie despre un profesor de la Universi- 
tatea Dunărea de Jos din Galati care a plagiat, dar că, dacă voi scrie 
în mod constant despre elita politică, despre cei care decid în 
numele nostru, voi reuși, în final, să-i oblig taman pe ei să schimbe 
legile, să facă unele mai bune, pe care să le aplice. Ştiam că va fi 
foarte greu să încep de una singură o luptă surdă cu Sistemul, în 
condiţiile în care mai toată presa tăcea complice. $i mai știam că 

abia din acel moment incolo anchetele mele vor deveni cu ade- 
varat periculoase, pentru ca nu facusem blatul cu ei. 

În cinci zile am descoperit dovezi clare că alte patru teze de 
doctorat coordonate de Oprea erau plagiate. Randamentul final 
a fost de o teză dovedită într-o zi si un sfert, adică vreo zece ore de 
muncă pentru o lucrare. Personajele descoperite erau cât se poate 
de variate ca importanţă. Bogdan Licu era prim-adjunct al procu- 
rorului-general, Loredana Radu era nepoata lui Gabriel Oprea, 
dar și avocata lui Victor Ponta, Adela Popescu (Neagu) era secretara 
lui Oprea, iar Mihai Stănișoară era fost ministru PDL al apărării 
şi consilier prezidenţial. Toţi copiaseră într-o manieră simplistă 
şi evidentă. Am lucrat cu furie și încăpățânare. În fiecare zi din 
săptămână am mers la bibliotecă, de dimineață până seara. Ajun- 
geam când începea programul, plecam când se încheia. Luam câte 
o scurtă pauză de prânz, însă nu plecam nicăieri, să nu irosesc 
timp, mâncam un sendvis pe scările bibliotecii, iar apoi mă întor- 
ceam rapid la lucru. 


Vineri seara, după ce încheiasem o săptămână de foc, l-am sunat 
din nou pe Dan Tăpălagă. Nu i-am spus nimic despre cele cinci 
noi plagiate, i-am spus doar că vreau să ne vedem. Nu mai era la 
birou, aşa că a rămas să ne întâlnim luni dimineaţă. Erau atât de 
multe teze plagiate, încât nu mai puteau fi publicate ca atare, 
trebuia făcut un plan editorial, trebuia stabilită ordinea în care 
aveau să apară dezvăluirile. Când ne-am văzut și i-am spus despre 
ce este vorba, a scos un lung suierat. Mi-a dat dreptate că trebuie 
să decidem în ce ordine le publicăm. A decis să deschidem seria 
plagiatelor cu Loredana Radu, despre care mai multe surse îmi 
spuseseră că ar fi nepoata lui Oprea. De altfel, câteva publicaţii 
scriseseră că între cei doi exista o legătură de rudenie. Abia după 
ce Loredana Radu şi Neculai Onţanu au fost arestaţi, în martie 2016, 
s-a aflat cu certitudine $i natura relației: era nepoată de verișoară 
a lui Oprea. 

În paralel, am trimis o serie de solicitări, în baza legii liberului 
acces la informaţiile de interes public, la Ministerul Educaţiei 

pentru a afla modul în care Gabriel Oprea a ajuns profesor la 
universitatea SRI. Toate termenele de răspuns au fost depășite. 
Când sunam să întreb de ce nu primesc documentele solicitate — 
niște ordine de ministru — mi se spunea că cererea mea este blocată 
la cabinetul secretarului de stat responsabil de învățământul 
superior, Gigel Paraschiv. Câteva luni mai târziu, aveam să înţeleg 
de ce Oprea era apărat cu atâta zel de secretarul de stat. Paraschiv 
era membru în Academia de Științe ale Securităţii Nationale, la 
fel ca şi ministrul educaţiei, Sorin Cîmpeanu, ambii având asigurat 
un salariu pe viata. 

Subiectul începea să capete o cu totul altă consistenţă, iar rele- 
vanta lui creştea în greutate din pricina instituţiei de învățământ 
unde fuseseră susținute respectivele teze: Academia Naţională 
de Informaţii „Mihai Viteazul“ a Serviciului Român de Informaţii. 
Academia se dovedea a fi o veritabilă „fabrică de doctorate pla- 
giate“. Teze plagiate după referate sau lucrări de licenţă, teze com- 
pilate din tot felul de surse obscure de pe Interne, teze însăilate 
din două sau trei cărţi, teze incropite din legi si acte de funcționare 
a unor instituţii. Acesta era nivelul „științific“ al „cercetărilor“ pro- 
duse în acea universitate, care se presupunea că pregăteşte o elită 
profesională. Frapant era că un politician, șef de partid, cu funcții 
la vârful executivului, era conducător de doctorate în instituţia 
de învățământ a unui serviciu secret. Însă si mai frapant era că 
acest politician coordonase în Academia SRI lucrările unor magis- 
trati (Bogdan Licu, Florica Diaconescu), ale unor oameni din ser- 
viciile secrete (Florian Coldea) sau ale unor politicieni (Mihai 
Stănișoară, Neculai Onţanu). 

Academia SRI se releva ca o sursă de putere ocultă. Toate aceste - 
ipostaze generau evidente situaţii de incompatibilitate de natură 
etică si ridicau semne de întrebare cu privire la relația magistrat — 
politician sau ofiţer de informaţii — politician. De ce și-ar fi ales 
un magistrat sau un ofiţer de informaţii un îndrumător de doc- 
torat care era $i politician? Peste tot în lumea civilizată există o 
serie de bariere peste care nu se trece, iar una dintre acestea este 

tovărăşia dintre politicieni și magistrați. Însă lucrurile trebuie 
privite, în mod categoric, și din cealaltă perspectivă. De ce o univer- 
sitate militară, care are statut de unitate militară şi un regim spe- 
cial, aflată în subordinea unui serviciu secret, şi-ar deschide larg 
porţile către clasa politică şi magistratură? Academia SRI, ca şi 
Academia de Poliţie sau Universitatea Naţională de Apărare, pe 
lângă programele doctorale destinate militarilor, aveau $i au în 
continuare cursuri de scurtă durată destinate civililor, care erau 
luate cu asalt de politicieni. Nu era cumva vorba despre o intenţie 
clară a SRI de a-și mări astfel influența în viata politică şi în 
societate? În aceste condiţii, cum se mai putea vorbi despre un 
control civil al serviciilor asigurat de clasa politică, $i nu despre 
o distorsionare a sistemului democratic? 

M-am întrebat dacă lucrurile stăteau la fel și în alte tari. Am 
început să caut informaţii despre instituţii similare Academiei 
SRI. Am aflat că omologul Serviciului Român de Informaţii din 
Statele Unite ale Americii, Federal Bureau of Investigation (FBI), 
avea o academie. Cum pe site-ul lor nu am găsit date despre progra- 
mele de învățământ derulate, le-am trimis un e-mail. I-am întrebat 
dacă au cursuri de masterat sau de doctorat şi dacă acestea puteau 
fi urmate de politicieni sau magistrați. A doua zi, m-a sunat pur- 
tătorul de cuvânt al Academiei FBI, Kurt T. Crawford, cu care am 
avut o discuţie de circa 20 de minute despre sistemul lor educatio- 
nal. Academia FBI avea doar cursuri de master, deschise oamenilor 
din sistemul de intelligence. Nici vorbă de şcoală doctorală, nici 
vorbă despre oameni politici sau magistrați pe care să-i școlească. 
Mi-a spus că, dacă vreun ofițer de informaţii are preocupări acade- 
mice, singura opțiune pentru a obţine un doctorat este să studieze 
într-o universitate civilă. Chiar mi l-a dat exemplu pe generalul 
David Petraeus, fostul director al CIA, care avea un doctorat obținut 
la Princeton. 


Luni dimineaţă, pe 24 august, când mă pregăteam să plec de acasă, 
îmi sună telefonul. Era ora 9.00. Număr necunoscut. Răspund. In- 
terlocutorul se prezintă ca fiind Alin Berbecaru, de la UNPR. Îl 

întreb ce doreşte. ,,Stiti, dumneavoastră vă ocupați de niște subiecte 
Și aş dori să avem o discuţie“, spune bărbatul. „Ok, ce doriti?“, 
întreb din nou. Îmi cere să ne vedem pentru o jumătate de oră. 
După întâlnirea avută cu câteva zile înainte cu analistul politic, 
mi-am imaginat că omul este purtătorul unui mesaj similar. Încă 
nu începusem să public seria de plagiate abia documentate, iar 
lucrul acesta m-a făcut să îmi pun întrebări în legătură cu telefonul 
primit de la omul UNPR. I-am spus că am putin timp liber a doua 
zi, în jurul prânzului. Nu auzisem până atunci despre Alin 
Berbecaru, asa că am intrat pe Google să caut informaţii despre 
el. Am aflat că este secretarul general al organizației UNPR Bucu- 
resti şi omul de încredere al primarului Neculai Ontanu. Firmele 
controlate de el aveau contracte de milioane de euro cu Primăria 
Sectorului 2, de la panselute la curăţenie și pază. 

Ne-am văzut la terasa unui restaurant din zona 1 Mai. Bărbatul, 
un munte de om, fost sportiv de performanţă, dădea semne evi- 
dente de nervozitate. Trebuia să aud din gura lui al cui mesager 
este, asa că l-am întrebat cine l-a pus să mă sune. Mi-a răspuns că 
m-a căutat din proprie iniţiativă, după ce a întrebat mai multă 
lume dacă mă cunoaşte ca să ne facă introducerea. În sinea mea, 
m-am felicitat încă o dată pentru faptul că am evitat tot timpul 
să îmi fac prieteni sau amici printre oamenii politici. „Adică Oprea 
si Onţanu nu ştiu că afi venit să ne întâlnim?“, m-am arătat mirată. 
A negat, dar nu convingător. A început prin a-mi spune că sunt 
un ziarist bun, că i-au atras atenţia anchetele mele și că şi-ar dori 
să colaborăm. „Să colaborăm?“, am întrebat amuzată. Berbecaru 
mi-a spus că ar vrea să preiau departamentul de comunicare al 
UNPR, pentru că partidul nu are închegată o asemenea structură, 
iar el crede că m-aș potrivi într-o asemenea poziţie. „Domnule 
Berbecaru, eu nu sunt om de relaţii publice, eu sunt ziarist de 
investigaţie. Eu nu știu să construiesc imaginea unui partid, mă 
pricep, în schimb, să scriu despre mizeriile pe care le face un partid, 
sau un lider de partid, ca Oprea, sau un om de afaceri, ca dumnea- 
voastră.“ Bărbatul a lăsat imediat ochii în pământ. I-am spus să le 
transmită lui Oprea și Onţanu că abia am început seria de anchete 

despre ei și că nu am de gând să mă opresc. Am plecat fără să apuc 
să beau din apa pe care mi-o comandasem. După vreo zece zile, 
după ce începusem să public anchetele deja documentate, Berbe- 
caru m-a sunat din nou, rugându-mă să avem o nouă întâlnire. 
I-am spus să nu mă mai sune, pentru că nu avem ce să discutăm. 

Pe 26 august a apărut dezvăluirea despre teza plagiată a Lore- 
danei Radu, susținută la Academia Naţională de Informaţii „Mihai 
Viteazul“ a Serviciului Român de Informaţii. Mai spectaculoasă 
decât această informaţie era reţeaua de legături și interese din jurul 
ei pe care o dezvăluiam. Jumătate de an mai târziu, femeia a fost 
arestată într-un dosar de corupţie alături de Neculai Ontanu, iar 
procurorii au anunţat că presupusa mită intermediată de ea ajun- 
sese la Gabriel Oprea. Acesta, deşi anchetat de DNA pentru res- 
pectiva faptă, nu a fost încă pus sub acuzare şi trimis în judecată. 


În plin scandal despre plagiatele pe care le-a girat ca profesor uni- 
versitar, Gabriel Oprea, ajutat de bunul său prieten George Maior, 
directorul SRI, a recurs la o mișcare de PR menită să mai atenueze 
din efectul incomodelor dezvăluiri care îl vizau. A organizat o con- 
ferinta publică pentru a prezenta „conceptele fundamentale“ ale 
Strategiei Nationale de Apărare, elaborate de Academia de Științe 
ale Securităţii Naţionale (ASSN). Această instituţie, înfiinţată în 
2012, fusese reorganizată la începutul lui 2015, după ce Maior 
demisionase de la SRI. Academia se contura ca o mare sinecură 
pentru grupul de acoliti cu pretenţii academice din jurul celor 
doi. Numele membrilor ASSN, care erau remunerafti pe viata cu 
un salariu lunar pentru această calitate, spunea totul despre anver- 
gura ştiinţifică a Academiei: Gabriel Oprea, George Maior, Vasile 
Dincu, Dan Mihalache, Remus Pricopie, Ion Neagu, Adrian Curaj, 
Gheorghe Toma, Mihail Vasile-Ozunu, Sorin Cîmpeanu, Petre 
Tobă, Gabriel Ispas, Gigel Paraschiv. 

Dintre cei enumerafi, cinci aveau legături cu Ministerul Edu- 
catiei. Pricopie era fost ministru al educaţiei. Cîmpeanu era minis- 
trul educaţiei în funcţie. Curaj, la acel moment șeful finanţelor 
din cercetare, era viitorul ministru. Ispas $i Paraschiv ocupau 

functii de secretari de stat tot in Ministerul Educatiei. Includerea 
lor în schema unei instituţii cu resorturi militare arăta că, de fapt, 
Oprea încerca să-și atragă de partea sa oamenii-cheie din Educaţie, 
astfel încât să fie protejat de orice eventuale anchete sau verificări. 
Imediat ce PSD a revenit la guvernare în decembrie 2016, Ispas și 
Paraschiv au fost numiţi, din nou, secretari de stat la Educaţie. 
Contribuţia lui Oprea la crearea acestei academii-căpuşă a fost 
majoră. El fusese remorca inițiativei legislative în Parlament, în 
2012. Ulterior, în 2015, cand era vicepremier pe securitate natio- 
nală, a înlesnit emiterea unei hotărâri de guvern prin care statutul 
ASSN a fost modificat. Academicienii au ajuns să fie plătiţi cu 
salarii lunare pe viata din bani de la buget, alocati prin Ministerul 
Educaţiei. La evenimentul ASSN de la sfârșitul lunii august 2015 
a participat şi Klaus Iohannis. Prezenţa președintelui a legitimat 
respectiva Academie, o instituţie aberantă ca scop si structură, $1 
a generat o serie de articole care, prin asocierea cu Iohannis, aveau 
scopul de a-l pune într-o lumină favorabilă pe Gabriel Oprea. 


Între timp, au început să se înmulțească informaţiile despre o 
posibilă demisie a lui Victor Ponta şi preluarea interimatului de 
către Oprea, iar, apoi, numirea acestuia ca premier plin, până la 
viitoarele alegeri parlamentare. Sursele erau cât se poate de cre- 
dibile şi serioase. Modalitatea în care Ponta avea să iasă din scenă 
era cam singura necunoscută: prin demisie, din cauza dosarelor 
în care era anchetat de DNA sau „ajutat“ de vicepremierul său. 
Scenariile vehiculate păreau relativ simple. O variantă posibilă 
era moţiunea de cenzură, o alta era retragerea miniştrilor UNPR 
din guvern si scoaterea partidului condus de Oprea din coaliția 
cu PSD. Pasul următor ar fi fost construirea unei noi majorități 
parlamentare de către PNL, UNPR, UDMR, împreună cu parla- 
mentarii independenți, cei ai minorităţilor și traseistii afiliati 
unor partide nou înfiinţate. Premierul-plagiator se pregătea să 
plece, însă pe tuşă își făcea încălzirea vicepremierul-plagiator-fău- 
ritor-de-plagiatori. 

Presiunile asupra celor care scriau sau doar aveau intenția să 
publice despre generalul de la cârma Ministerului de Interne erau 
uriașe. Presa continua să tacă în legătură cu clubul select al doc- 
torilor lui Oprea, cu o singură excepţie notabilă: TVR. Stelian 
Tănase, preşedintele director general al TVR, a reclamat constrân- 
gerile la care a fost supus de însuși generalul Oprea, deranjat că 
televiziunea publică dădea ştiri despre plagiatele coordonate de 
acesta, citând anchetele mele. Un text al jurnalistei Daniela Raţiu 
despre Gabriel Oprea a fost oprit de la publicare de conducerea 
editorială de la Evenimentul zilei, acolo unde aceasta scria editoriale 
în regim de colaborator, fără a fi remunerată. 

Pe 31 august am publicat ancheta despre teza plagiată a lui 
Bogdan Licu, prim-adjunctul procurorului general al României. 
Textul introducea în ecuaţie o perspectivă cu totul nouă despre 
cazurile de plagiat. Legea educaţiei şi Codul studiilor universitare 
de doctorat, adoptate în 2011, obligau toți doctoranzii să semneze, 
împreună cu conducătorii lor, o declaraţie pe proprie răspundere 
prin care isi asumau originalitatea conținutului tezei şi respecta- 
rea standardelor de calitate și etică profesională. Declaraţia atrăgea 
după sine $i răspunderea penală. Am scris în anchetă că Licu și 
Oprea riscau să fie acuzaţi de fals în acte publice. Atât a rămas după 
ce am făcut publică această informaţie, riscul, pentru că Parchetul 
General, unde Licu era și încă este adjunct, nu s-a autosesizat și 
nu a deschis un dosar de cercetare penală împotriva celor doi. Infor- 
matia despre declaraţie nu îmi fusese dată de vreo sursă, o știam 
din momentul în care am semnat şi eu o astfel de hârtie, în 2013, 
când mi-am întocmit propriul dosar în vederea susținerii publice 
a tezei de doctorat. Dezvăluirea a cutremurat întreaga comunitate 
academică. Plagiatul nu mai însemna doar o fraudă academică pe 
care toată lumea încerca să o bagatelizeze, plagiatul avea și o latură 
penală, care dădea fiori reci doctorilor şi îndrumătorilor lor. 

În urma noului val de dovezi despre ceea ce se contura a fi 
rețeaua de plagiatori ai lui Oprea, vicepremierul a început să se 
ascundă de ziariști, desi toată vara fusese într-o asiduă campanie 

de promovare. A început să lipsească de la unele sedinte impor- 
tante ale coaliției de guvernare, nu mai dădea pe la partid, iar la 
Ministerul de Interne nu se putea ajunge la el. Era un semn clar 
că e speriat, că încearcă să fugă de eventualele întrebări incomode 
despre plagiatele pe care le coordonase. Presiunea dezvăluirilor 
pe bandă rulantă a determinat Academia SRI să anunţe, printr-un 
comunicat, că a declanşat o anchetă internă. Totuși, un rezultat 
al verificărilor nu a fost făcut public vreodată. 


Stabilisem să public câte un text la distanţă de patru, cinci zile, 
astfel încât interesul opiniei publice asupra subiectului să fie men- 
ținut constant. Surse de maximă încredere susțineau că presedin- 
tele Iohannis fusese convins de Dan Mihalache să-l accepte pe 
Gabriel Oprea premier interimar și, apoi, premier până la viitoa- 
rele alegeri parlamentare. Mihalache, membru în Academia de 
Științe ale Securităţii Nationale, era principalul susţinător al lui 
Oprea de la Cotroceni. Era momentul să public ancheta despre 
secretara vicepremierului ajunsă doctor prin plagiat. Acest caz 
era emblematic pentru impostura patronată de cel care spera să 
ocupe funcţia de prim-ministru. Adela Popescu, femeia pe care a 
avut-o lângă el si la Ministerul Apărării Nationale, și la cel de In- 
terne, fusese decorată si de Traian Basescu, şi de Klaus Iohannis. 
Preşedintele Băsescu i-a dat două distincţii, în 2010 $i 2011, Ordinul 
„Virtutea Militară“ în grad de cavaler, și Ordinul Naţional „Servi- 
ciul Credincios“ în grad de cavaler, ambele la propunerea lui 
Gabriel Oprea în vremea când era ministru al apărării naționale. 
În ianuarie 201 5, Adela Popescu primise Ordinul Naţional „Steaua 
României“ în grad de cavaler de la Klaus Iohannis, tot la propu- 
nerea lui Oprea, de această dată din calitate de ministru de interne. 

Ancheta s-a viralizat instantaneu. A făcut peste 70.000 de vizua- 
lizări în câteva zile şi a stârnit o uriaşă indignare în rândul opiniei 
publice. Nu atât faptul că plagiase în teza de doctorat a scandalizat 
lumea, cât cele trei decoraţii primite, printre care și „Steaua 
României“, cea mai înaltă distincţie la care poate spera un simplu 
cetățean, care nu este şef de stat. Nici un militar român rănit în 

razboaie, pe teatrele de operatiuni, nu fusese propus de ministrul 
Oprea pentru decorare cu „Steaua României“, însă secretara lui, da. 
Dinspre Cotroceni nu mai „transpira“ nici o informaţie. O linişte 
apăsătoare s-a lăsat peste scena politică. În schimb, presa a început 
să prindă şi glas, și curaj după ancheta despre secretară. 

Dezvăluirile despre Adela Popescu au scurtcircuitat toate 
canalele politice de negociere dintre preşedintele Iohannis şi 
Gabriel Oprea. Aveam să aflu lucrul acesta o lună mai târziu, la 
începutul lui octombrie, cu vreo două săptămâni înainte de 
nefericitul accident în care a murit polițistul Bogdan Gigină. La 
un eveniment public, m-am întâlnit cu cineva de la Cotroceni. 
Mărturisirile pe care mi le-a făcut acea persoană m-au lăsat fără 
cuvinte. După apariţia anchetei despre Adela, președintele 
Iohannis a refuzat categoric să mai ia în calcul varianta Oprea 
premier. Se simţea tras pe sfoară pentru că a ajuns să decoreze o 
secretară. În plus, preşedintele a considerat că desemnarea pla- 
giatorului Oprea ar atârna prea greu în planul imaginii, în condi- 
tiile în care el însuși era profesor. Atunci am avut și confirmarea 
clară că cel care dirijase jocurile de culise în favoarea lui Gabriel 
Oprea era consilierul prezidenţial Dan Mihalache. Tot acest episod 
a însemnat $i răcirea relaţiilor dintre Iohannis și Mihalache, care 
a fost scos din echipa prezidenţială după ce a primit funcţia de am- 
basador la Londra. „Nu aveţi idee cât bine ati facut pentru ţara 
asta“, mi-a spus acel om. 


Când negocierile politice încă se purtau pentru înlăturarea lui 
Victor Ponta și preluarea interimatului de către Gabriel Oprea, 
una dintre variantele luate în calcul a fost inițierea unei motiuni 
de cenzură de către Partidul Naţional Liberal împotriva Guvernu- 
lui. Votul din Parlament pentru numirea lui Mihai Răzvan Ungu- 
reanu la şefia Serviciului de Informaţii Externe arătase că PSD-ul 
poate fi înfrânt cu ajutorul UNPR. Liberalii au depus moţiunea, 
deși ştiau că șansele să treacă erau infime în condiţiile în care Klaus 
Iohannis respinsese categoric varianta Oprea-premier. Înainte de 
votarea propunerii politice, UNPR a anunţat că optează pentru 

„stabilitate, consecvență $i interes national“. Acela a fost semnalul 
public că Gabriel Oprea nu va mai ajunge premier. Visul său era 
spulberat definitiv. 

Ultima teza plagiată din calupul de patru era a lui Mihai Stăni- 
şoară, fost ministru PDL al apărării. Ancheta a apărut pe 7 septem- 
brie. Nu mai era nici o îndoială că e vorba despre o rețea în toată 
regula, pe care Gabriel Oprea și-o dezvoltase prin persoanele cărora 
le coordonase doctoratul. Cu toate astea, instituțiile statului tă- 
ceau, la fel cum tăcea și Academia Naţională de Informaţii a SRI, 
care ar fi trebuit să ofere explicaţii publice pentru cele cinci pla- 
giate. Într-un comunicat aiuritor, ANIMV a anunţat că „va evalua 
stadiul implementării măsurilor privitoare la respectarea standar- 
delor de calitate academică a tezelor de doctorat“. Nici vorbă să 
anunţe că Gabriel Oprea a fost suspendat, că i s-a ridicat dreptul 
de a mai coordona teze de doctorat sau că e anchetat de vreo comi- 
sie internă a universităţii. Nimic despre vreo verificare a celor 
cinci teze plagiate. Reacția sau, mai bine spus, lipsa ei era sfidătoare 
la adresa întregii comunități academice. Ministerul Educaţiei și 
Consiliul National de Etică nu au anunțat nici ele vreo decizie 
publică, deși anul universitar stătea să înceapă, iar presiunea 
publică era în creștere. Gabriel Oprea rezista în fata acuzațiilor 
de plagiat la fel cum rezistase şi Victor Ponta. Rezista în funcția 
guvernamentală, rezista în funcţia de la Academia SRI si rezista 
în viata politică. Astepta, probabil, să treacă valul de dezvăluiri 
şi zgomotul public produs de acestea. 

Între timp, societatea civilă și mediul universitar au început 
să iasă din amorteala. Grupul pentru Dialog Social a organizat o 
dezbatere despre impostură în mediul academic și a iniţiat o peti- 
tie-apel pentru luarea unor măsuri transparente pentru a opri feno- 
menul plagiatului. Cu toate acestea, demersul era ca o ploaie de 
pietre trase cu prastia către un tanc. Sistemul se arăta de neclintit, 
deși presa dădea semne că iese ușor, ușor din tăcerea care încon- 
jurase subiectul până atunci. Opinia publică începuse să înțeleagă 
proporțiile fenomenului și își arăta revolta tot mai vocal, însă insti- 
tutiile statului erau de neclintit, ba chiar sfidătoare. Lucrurile nu 

se mișcaseră nici un milimetru fata de momentul 1 iulie 2015, cand 
publicasem prima dezvăluire, despre plagiatul lui Gabriel Oprea. 
Nici o decizie care să arate o cât de mică intenţie de schimbare a 
stării de fapt nu fusese luată. Sistemul arăta că e un monolit şi 
ridicase ziduri de netrecut în jurul plagiatorilor și al conducăto- 
rilor lor. Sistemul nu îi proteja doar pe Oprea, Ontanu, Adela sau 
Licu, ci mai degrabă încerca să le salveze carierele politice şi univer- 
sitare celor care nu fuseseră încă descoperiţi ca plagiatori. 

Începuse anul universitar, aveam multe ore la facultate si mult 
mai putin timp liber ca să stau în bibliotecă. Mi-am îndreptat aten- 
tia către o altă teză de doctorat coordonată de Gabriel Oprea, cea 
a numărului doi din Poliția Română, Dumitru Pârvu. Acesta fusese 
promovat ca adjunct al şefului Poliţiei Române în scurtul mandat 
de ministru de interne, de două săptămâni, pe care îl avusese Oprea 
în ianuarie 2009. Pârvu isi sustinuse teza de doctorat la Academia 
de Poliţie, semn că si acolo au fost susținute teze plagiate. Era 5 
octombrie când am publicat textul. Din nou tăcere din partea 
instituțiilor statului. 


Începusem să resimt tot mai apăsat greutatea de a fi singurul 
ziarist care dezvăluie în mod constant putreziciunea sistemului, 
dar şi de a lucra singură. Articolele mele nu loveau doar clasa poli- 
tică la vârful său, ci şi cel mai mare serviciu secret. Mă căutau tot 
felul de oameni care se ofereau să îmi dea informaţii despre alte 
teze plagiate sau despre chestiuni care nu aveau legătură cu me- 
diul academic. Le explicam că lucrez singură, că volumul de 
muncă este uriaș și că, oricât de mult mi-aş dori să abordez și alte 
subiecte, mi-e greu să o fac din lipsă de timp. Renuntasem la mai 
tot ce însemna viata personală. Nu mă mai întâlnisem de luni de 
zile cu prietenii mei. Sambetele şi duminicile le petreceam scriind, 
pentru că, în timpul săptămânii, eram ocupată cu orele de la 
facultate, cu întâlniri cu diverse surse sau cu documentarea subiec- 
telor. Printre cei cu care m-am întâlnit s-au aflat şi oameni care 
mi-au transmis mesaje subtile să abandonez dezvăluirile, să îmi 
văd de viaţa mea. 

Când febra căutărilor era mai mare, am primit un mesaj care 
mi-a atras atenţia în mod special. Numele semnatarului nu îmi 
spunea nimic, însă frânturile de informaţie pe care le lăsase în 
text erau cât se poate de ademenitoare. Am intrat pe Google să văd 
dacă aflu ceva despre semnatar. Bărbatul era general în rezervă $1 
avusese o funcţie foarte mare într-un serviciu secret. L-am sunat, 
am avut o lungă conversaţie telefonică $i am stabilit să ne vedem. 
Omul părea o adevărată mină de informații, iar, din cele spuse la 
telefon, avea o serie de frustrări legate de Sistem, de anumiţi oa- 
meni din serviciile secrete. Am stabilit că ne vedem la el acasă. 
Soţia generalului m-a aşteptat cu tort de mere facut de ea și cafea. 
În sufrageria familiei, acolo unde am stat de vorbă cu generalul, 
mai multe documente erau stivuite pe masă. Lângă canapea, un 
alt morman de hârtii. 

Bărbatul a început să deschidă dosar după dosar, să vorbească, 
să mă bombardeze cu informaţii. Mă simţeam ca si cum as fi fost 
în fata unei vitrine cu prăjituri, care mai de care mai dichisită și mai 
îmbietoare. Actele cu adevărat relevante purtau pe ele ştampila 
strict secret. Mi-a permis să le răsfoiesc, să citesc din ele, iar la un 
moment dat, generalul mi-a spus că îmi poate pune la dispoziţie 
orice document mă interesează. Evident că cele cu adevărat 
relevante erau însemnate strict secret, însă ştiam că deținerea unor 
astfel de acte este ilegală, că poate să însemne pușcărie. Documen- 
tele erau mai mult decât interesante, chiar dacă nu aveau legătură 
directă cu Gabriel Oprea sau subiectul plagiatelor. Generalul vor- 
bea întruna şi, ca să dubleze credibilitatea spuselor, mai scotea 
câte un dosar din vraful din dreapta lui și extrăgea cu precizie filă 
după filă, pe care mi le punea în faţă. „Eu vă pun tot la dispoziţie, 
vă dau oricâte documente vreţi.“ Bărbatul repeta destul de des 
propoziţiile astea. Ceva a început să nu îmi sune foarte bine. Mi-a 
trecut prin minte că poate am fost atrasă într-o cursă, adusă în 
fata unor informaţii care arătau ca giuvaierurile din Peştera lui 
Aladin, astfel încât să-mi ia $i ochii, și minţile. Era suficient să 
plec din acel loc cu câteva acte pe care scria strict secret, iar la prima 

intersecţie să fiu oprită de poliție pentru un control de rutină. 
Urmarea ar fi fost dosar penal și cine ştie dacă nu cumva și o 
condamnare. 

Învălmășeala de gânduri m-a făcut să intru în alertă. Trebuia 
să analizez rapid situaţia $i să răspund cumva. Am decis să-l spun 
direct că nu vreau să intru în belele luând vreun document clasi- 
ficat cu mine. Generalul a încercat să bagatelizeze deținerea de acte 
secrete, spunând că lui nu îi e teamă, deşi multe dosare le are în 
casă din perioada in care era ofițer activ. Avântul de până atunci al 
omului a fost întrerupt brusc după ce i-am zis că nu voi lua cu mine 
nici un document strict secret. I-am spus că vreau să-mi iau notițe. 
Mi-a replicat, cumva deranjat, că ar dura prea mult timp. Se putea 
foarte bine să nu fi fost vorba de vreo capcană în care să fi fost atrasă 
în mod deliberat. Dar dacă era? Nu voi şti niciodată răspunsul la 
această întrebare. Generalul nu mi-a mai cerut să ne vedem, deşi 
înainte să plec din casa lui i-am spus că îi voi face o nouă vizită după 
ce voi căuta să documentez parte din informaţiile aflate. 

Imi propusesem să reconstitui rețeaua de putere si influență 
a lui Oprea. Simteam că trebuie să merg dincolo de tezele plagiate, 
să arăt cum fusese posibil ca Oprea să ajungă profesor, conducător 
de doctorate și politicianul care tinea în şah clasa politică și 
viitorul tuturor. Începusem să orbecăi în căutare de informaţii. 
Nu mai era vorba despre a compara pagina din stânga cu cea din 
dreapta. Aveam nevoie de surse care să vorbească despre cuplarea 
lui Oprea la mediul academic, despre ascensiunea lui la vârful 
statului, cine erau cei care îl giraseră $i cum fusese posibil ca un 
om care şi-a clădit cariera prin nenumărate fraude să fie protejat 
de toate instituţiile statului. Lumea încă se ferea să vorbească. 
Erau victorii nemăsurate atunci când reuseam să conving pe cate 
cineva să îmi explice anumite momente publice legate de Oprea 
sau chiar să îmi povestească vreun episod nestiut. Incepusem cu 
greu să adun informaţii relevante, să corelez date, să contextua- 
lizez momente din viata generalului. N-am mai apucat să termin 
de documentat acest subiect pentru că două evenimente conse- 

cutive l-au scos definitiv pe Oprea de pe scena politica si din viata 
publică: accidentul politistului Bogdan Gigină și incendiul de la 
Colectiv. 

Abia ajunsesem acasă când am aflat despre accidentul în care 
a murit polițistul Bogdan Gigină. Varianta oficială din acea seară, 
oferită presei de purtătorul de cuvânt al Poliţiei Capitalei, vorbea 
despre „o misiune de fluidizare a traficului“. Cu toate acestea, pe 
un site de ştiri, care cita surse apropiate situaţiei, neprecizate încă 
se vorbea, cu destul de multe detalii, despre faptul că polițistul 
deschidea coloana oficială în care se afla vicepremierul și ministrul 
de interne Gabriel Oprea. Textul s-a răspândit în online cu viteză 
uriașă. Reacţia oficială a Poliţiei Capitalei, de a doua zi dimineaţă, 
a fast de negare categorică a informaţiei despre coloana oficială 
în care se afla Bogdan Gigină, fiind reluată varianta fluidizării 
traficului. Oprea a încercat, iniţial, să blocheze difuzarea informa- 
tiei în presă, la fel cum făcuse în cazul doctoratelor plagiate sau 
al accidentului de pe Lacul Siutghiol, de unde a dispărut când a 
început să fie evident că oamenii căzuţi în apă nu vor putea fi 
salvaţi. Pe lângă presă, Oprea a încercat să închidă și gura părin- 
tilor politistului mort. Surse diferite mi-au declarat că, în noaptea 
accidentului, Petre Tobă, şeful Poliţiei Române, a fost trimis de 
Gabriel Oprea să vorbească cu familia Gigină, să îi convingă 
părinţii să nu iasă în presă cu detalii despre accident şi, mai ales, 
cu acuzaţii la adresa lui Oprea. Tatăl lui Bogdan era si el poliţist 
la Brigada Rutieră unde lucrase și unicul său copil... 

În dimineaţa de după accident, într-un comunicat de presă, 
era anunțat public că Gabriel Oprea, viceprim-ministru pentru 
securitate națională şi ministru de interne, la propunerea Inspec- 
toratului General al Poliţiei Române, l-a avansat post-mortem pe 
Bogdan Gigină la gradul de subinspector de poliţie. Polițistul con- 
ducea motocicleta cu o viteză foarte mare, pe o ploaie torențială, 
ca să deschidă drumul maşinii care îl ducea pe Oprea acasă. Gestul 
avansării era profund dezgustător având în vedere contextul, dar 
mai ales faptul că Oprea împărţise grade în stânga și în dreapta 

până atunci. Golise de conținut semnificaţia avansărilor în armată 
după ce contribuise la avansarea fruntasului Ontanu la gradul de 
general, iar după ce o făcuse pe nepoata lui, Loredana Radu, locote- 
nent-colonel, alte câteva mii de persoane s-au trezit peste noapte 
că au grade militare fără să ştie de ce le-au fost date. O zi mai târziu, 
groapa care-i fusese fatală politistului motociclist era deja astupata, 
însă scandalul public creat în încercarea de musamalizare a acci- 
dentului nu mai putea fi acoperit cu nimic. Se pornise tăvălugul. 
Cu cât Oprea încerca să mascheze mai mult adevărul, cu atât 
reacțiile oamenilor exprimate în social media erau mai profunde, 
iar revolta opiniei publice, mai mare. 

Comportamentul abuziv al generalului a început să fie expus 
într-o perspectivă nouă, a politicianului care a profitat de funcţiile 
publice pentru a-și hrăni egoul si nevoia de putere. De la zi la zi, 
apăreau tot mai multe informaţii despre abuzurile de putere ale 
lui Gabriel Oprea, comise în calitate de vicepremier și ministru 
de interne. Folosea coloane oficiale ca să îi fie deschis drumul când 
mergea la coafor, la restaurant, la întâlnirile de partid. Avusese 
peste 1.600 de deplasări în coloană oficială, deşi doar preşedintele 
țării, al Senatului şi Camerei Deputaţilor aveau legal acest drept. 
Câteva surse mi-au spus că vila din Cotroceni în care locuia era 
păzită de oameni de la Ministerul Apărării, pentru că în cei de la 
Ministerul de Interne nu avea încredere. Îi era oarecum frică de 
„Doi ş-un sfert“, serviciul secret al Internelor, în schimb, avea la 
propria discreţie serviciul secret de la Apărare, la conducerea căruia 
se afla unul dintre oamenii lui. 

Imaginea politicianului indispensabil Gabriel Oprea se des- 
trăma cu o repeziciune ameţitoare, iar locul îi era luat de ceea ce 
era, de fapt, în realitate: cel mai toxic personaj politic al ultimi- 
lor 15 ani, care se cățărase la vârful politicii cu ajutorul Sistemului, 
împins de la spate de acesta. Începea să fie percepută si înțeleasă 
public susținerea de care se bucurase, fiind girat de cercuri oculte 
de putere, influenţă şi interese. Oprea ajunsese la un tip de domi- 
nație de neimaginat în orice stat democratic. Își crease rețele de 

influenţă în serviciile de informații, justiţie, poliţie si în clasa 
politică aşa cum nu o făcuse nici un alt politician până atunci. 
Nu pentru că ar fi fost vreun geniu iscusit al politicii, ci pentru 
că profitase de un stat slab, de oameni coruptibili sau șantajabili. 
Fără să arate calităţi de fin psiholog, Oprea stiuse să se folosească 
de slăbiciunile oamenilor, de incompetenfa lor sau de dorinţa de 
parvenire. Din postura de ministru, ridicase în grad mii de ofițeri 
din armată și poliţie, dar şi mii de civili, majoritatea cu poziţii 
publice, într-un demers a cărui legalitate era discutabilă. Mărtu- 
riile colegilor lui Bogdan Gigină din Brigada Rutieră, care sub ano- 
nimat au povestit presiunile la care erau supuși de Oprea când îl 
însoțeau în coloane oficiale, conturau imaginea unui personaj 
bolnav de putere, un individ rigid și profund dispretuitor la adresa 
subordonatilor săi. 

Trecuseră câteva zile bune de la accidentul de motocicletă, iar 
subiectul abuzurilor comise de Oprea aproape că nu exista pe tele- 
viziunile de știri, cu excepția Digi24. Unele tăceau din interes, 
pentru că patronii sau finantatorii erau consultanftii lui Oprea, 
altele tăceau pentru că erau ținute în viata de oameni de afaceri 
loiali acestuia, iar altele tăceau din motive ideologice — infractorii, 
potenţialii infractori, incompetenfii $i canaliile politice erau apă- 
rate „din oficiu“. În schimb, presa scrisă şi cea online au acoperit 
masiv tragica poveste. Valul de emoție era uriaş, ceea ce se simţea 
foarte bine în cutia de rezonanţă a rețelelor sociale. Tăcerea unei 
parti a presei era apăsătoare pentru că acum nu mai era vorba 
despre o chestiune relativ abstractă, ca plagiatul, ci despre viata 
unui om. Ferit de critici în emisiunile de dezbatere ale televiziu- 
nilor de ştiri, Oprea nu dădea nici un semn că intenționează să 
demisioneze. Rezista în funcție, ascuns de presă, desi o anchetă 
care viza folosirea ilegală de coloane oficiale fusese declanșată. 
Aştepta, ca şi în cazul plagiatelor, să treacă momentele de criză 
si lumea să uite. Câteva zile la rând, vreo două sute de oameni 
s-au adunat la Universitate, iar mai apoi în Piaţa Victoriei ca să 
ceară demisia lui Oprea. Protestele au fost prea mici ca să aibă 
vreun ecou puternic, să genereze emoție și reacții. 

Timp de zece zile, Oprea a fost de neclintit de pe funcție in 
ciuda reactiilor publice si a manifestatiilor de strada. Dar s-a pe- 
trecut tragedia de la clubul Colectiv. In acea noapte, 30 octombrie 
2015, Oprea a considerat că e un bun moment să-și spele imaginea 
arătând că a preluat conducerea operaţiunii de salvare. La circa 
două ore după producerea incendiului, era în fata clubului, im- 
preună cu Raed Arafat, $i căuta să aibă o poziție cât mai bună în 
fata camerelor de luat vederi, care transmiteau live. După ce a bifat 
prezenţa la Colectiv, a plecat într-un tur al spitalelor. La ieșirea de 
la camerele de urgenţă, jurnaliştii îl întrebau despre starea 
victimelor sperând să afle informaţii oficiale despre zecii de răniți. 
Oprea răspundea mecanic și repetitiv, ca o placă de patefon stri- 
cata, că i-a sunat pe președintele Klaus Iohannis și pe șeful SRI 
Eduard Hellvig, pentru a-i asigura că gestionează personal situaţia. 
Reacţia lui a fost şocantă. $i de data aceasta, unica problemă care 
îl preocupa pe Gabriel Oprea era funcția, nu proporția tragediei, 
nu durerea familiilor, nu șocul unei țări întregi. 

După cele trei zile de doliu naţional, pe 3 noiembrie, a fost 
organizat marșul de protest la adresa corupţiei și a clasei politice. 
A fost cea mai amplă manifestaţie publică de după 1989. A doua 
zi, Victor Ponta a anunţat că îşi dă demisia, gest care a antrenat 
căderea Guvernului. Premier interimar a fost numit Sorin Cîm- 
peanu, ministrul educaţiei, scolit şi el la Academia SRI şi apărător 
al lui Oprea în scandalul plagiatelor. În acele zile de proteste, care 
au dus la căderea guvernului, oamenii au cerut la fel de tare și 
apăsat și demisia lui Ponta, și pe cea a lui Oprea. 

O sursă din Guvern mi-a spus că Oprea rămăsese vicepremier 
în guvernul interimar și că își delegase doar atribuţiile de ministru 
de interne, desi în presă se vorbea despre demisia lui. Am început 
să caut confirmări neoficiale, pentru că, oficial, nu vorbea nimeni. 
Am aflat, într-un final, că Gabriel Oprea își mutase biroul de la 
Ministerul de Interne în Palatul Victoria, la etajul întâi. Cel căruia 
îi delegase atribuţiile la Interne era Ilie Botoș, fost procuror general 
al României în ultima parte a mandatului lui Ion Iliescu si în 

prima parte a mandatului lui Traian Basescu. Botos era unul dintre 
oamenii de incredere ai lui Oprea. Desi invocase ideea de onoare 
de zeci de ori în intervenţii publice, Oprea nu găsise puţină onoare 
pentru a se retrage din Guvern. Sursele mi-au explicat și că, prin 
această mișcare, generalul încerca să nu piardă controlul politic 
deoarece spera că va face parte din noul Guvern. Și de această dată 
era dispus la orice variantă de ménage à trois politic pentru a supra- 
viețui la putere. Am postat aceste informaţii pe Facebook. Textul 
s-a viralizat rapid in online. A doua zi, Gabriel Oprea anunţa că 
şi-a dat demisia. Cel mai toxic personaj politic al ultimilor ani 
plecase, în sfârşit, din funcţie. 

Cu toate acestea, subiectul „Gabriel Oprea“ nu s-a încheiat în 
momentul în care şi-a dat demisia din guvern sau atunci când și-a 
dat demisia din calitatea de membru și preşedinte al UNPR, în 
primăvara anului 2016. Nici măcar când i-a fost retras titlul de 
doctor, în vara aceluiași an, sau când şi-a dat demisia din Senat, 
tot în urma unor proteste de stradă, de această dată în toamna lui 
2016. Gabriel Oprea nu va mai fi un subiect de presă abia atunci 
când o anchetă transparentă va stabili cum a fost posibil ca un 
om cu mari carente de exprimare, care nu a ţinut în viata lui un 
curs la catedră, care a plagiat şi şi-a falsificat cariera academică să 
ajungă să obțină titlurile de profesor și de conducător de docto- 
rate. Gabriel Oprea nu va mai fi subiect de presă când cei responsa- 
bili vor plăti pentru lucrul acesta. Gabriel Oprea nu va mai fi un 
subiect de presă atunci când cei pe care i-a coordonat vor rămâne 
fără titluri de doctori nu pentru că vor ei să renunţe benevol la ele, 
ci în urma unor verdicte clare, incontestabile de plagiat. Gabriel 
Oprea nu va mai fi subiect de presă atunci când cineva va stabili 
cum a fost posibilă înființarea unei Academii în care o seamă de 
indivizi fără nici o legătură cu cercetarea și știința au ajuns aca- 
demicieni plătiți cu salarii pe viață. Gabriel Oprea nu va mai fi 
subiect atunci când reţelele de influenţă pe care le-a creat în timp 
nu vor mai exista. 

Am fost conștientă de la bun început că nu va fi un demers ușor. Mi-am 
dat seama foarte repede că nu scriu despre o persoană, ci scriu despre Sistem, 
despre oamenii creaţi de el si despre resorturile unui mecanism scăpat de 
sub control. Riscurile mi le-am asumat cu luciditate, însă cel mai greu 
mi-a fost să fiu singură și să mă simt singură de-a lungul acestei perioade. 
În momentul în care am decis să îi verific teza lui Gabriel Oprea nu lucram 
nicăieri în presă. Eram jurnalist independent, statut pe care îl am și în 
acum. Fără sprijinul unei redactii, fără ajutorul unei echipe, am luat 
decizia de a scrie despre subiectul care s-a dovedit a fi scheletul din dulapul 
mediului academic. Nu am avut cu cine să îmi împărtășesc micile bucurii, 
atunci când descopeream vreo informație prețioasă, sau nenumăratele 
momente de frustrare, când mă izbeam de zidurile de tăcere ridicate de 
instituţiile statului, sau fricile, atunci când am fost amenințată, urmărită, 
filată. Am primit și multe mesaje de susținere și simpatie, care mi-au dat 
destulă energie, însă, dincolo de încurajări, greul l-am dus singură. 

Demascarea plagiatorilor nu e bătălia mea. Nu este o luptă personală. 
Nu am făcut un scop din culpabilizarea unui sistem oricum defect. Ar fi 
fost o nebunie să îmi închipui că aș putea să fac lucrul ăsta știind că sunt 
singură împotriva tuturor: împotriva sistemelor de intelligence și militar, 
împotriva clasei politice și împotriva mediului academic. Am încercat 
doar să arăt cât de profund ne afectează plagiatul, cât de tare ne distor- 
sionează valori și repere. Nu am scris pentru faimă, glorie sau recunoaștere 
publică. Am scris pentru că asta face un ziarist de investigaţie — descoperă 
ilegalităţi și le expune public. 


Radiografia unui fenomen 


Cand avem de-a face cu un plagiat 


Profesorul universitar dr. Dorin Isoc, initiatorul unui proiect de 
demascare a tezelor de doctorat plagiate, www.plagiate.ro, a explicat 
situatiile in care se considera existenta unui plagiat: 


„În esenţă, plagiatul reprezintă fapta prin care cititorul este 
indus în eroare cu privire la autorul autentic al operei care i 
se prezintă prin publicare. Forma de manifestare a plagiatului 
este o operă sau parti ale acesteia despre care cititorul nu poate 
decide cine este autorul și este lăsat să creadă că cel care se inti- 
tulează autor este cel care a creat opera. Pentru evitarea plagia- 
tului prin preluare (prin citare, rezumare sau parafrazare) este 
necesar ca, în mod explicit, să se identifice volumul preluării, 
prin ghilimele sau alte forme specifice, și să se facă atribuirea, 
adică să se indice în mod explicit cine este autorul și care este 
opera din care s-a efectuat preluarea. 

Ca analiză: 

a) Dacă «se preiau pagini întregi fără a se folosi ghilimele și 
fără să se facă trimitere către autor», plagiatul este argumentat 
prin lipsa delimitării volumului preluării. 

b) Dacă «se preiau paragrafe ad litteram fără a fi folosite ghili- 
mele, dar la final se pune nota de subsol. Precizez că aceste 
paragrafe nu sunt însoţite şi de o analiză critică», plagiatul 
este argumentat în mod multiplu. Cum delimitarea explicită 
a preluării reprezintă o condiţie esenţială pentru identificarea 
contribuţiei reale a oricărui autor, absenţa delimitării nu este 
o simplă scăpare, ci în contextul preluării dintr-o anumită 
operă, a unui anumit autor, a unui anumit volum, se prezumă 

o intenţie bine motivată. Chiar dacă se fac preluări, Legea drep- 
tului de autor precizează că volumul preluării este cât se poate 
de redus si textul preluat trebuie tratat în mod explicit de cel 
care face preluarea. 

c) Dacă «se preiau pagini întregi fără a se folosi ghilimele, însă 
din loc în loc anumite paragrafe au trimitere prin nota de 
subsol către autor» se constată că: cr) plagiatul apare fiindcă 
se preiau pagini adică volume semnificative din opera auten- 
tică; c2) fiecare preluare, fiecare paragraf preluat este o con- 
tributie a autorului operei autentice. Cel care preia trebuie 
să semnaleze cititorului ce a preluat (volumul, paragraful, 
textul cuprins între ghilimele) și de la cine a preluat. Preci- 
zarea întâmplătoare a numelui autorului autentic sau cu- 
prinderea numelui acestuia într-o listă de bibliografie nu este 
suficientă pentru a identifica în mod explicit contribuţia 
fiecăruia dintre autori“. 


Odată cu adoptarea Legii educaţiei, promovate de Daniel Funeriu, 
a fost introdusă obligativitatea semnării unei Declaraţii pe proprie 
răspundere privind originalitatea conţinutului tezei de doctorat și res- 
pectarea standardelor de calitate și etică profesională, atât de către 
studentul doctorand, cât şi de profesorul coordonator al acestuia. 
Licu şi Oprea au semnat o astfel de declaraţie. 

Documentul semnat pe propria răspundere trebuie să aibă 
următorul conţinut: 


„Luând în considerare conţinutul art. 143 alin. (4) $i art. 170 
din Legea educaţiei nationale nr. 1/2011, cu modificările şi com- 
pletările ulterioare, si ale art. 65 alin. (5)-(7) din Codul stu- 
diilor universitare de doctorat, aprobat prin H.G. 681/2011, 
declar pe proprie răspundere că: 

a) această lucrare este rezultatul propriilor activităţi şi realizări; 
b) nu conţine porțiuni plagiate, iar sursele bibliografice sunt 
indicate în teză și părţile preluate din aceste surse sunt sem- 


1. HotNews, 26 august 2015. 

nalate, în concordanţă cu legislaţia româna si conventiile 
internaționale privind dreptul de autor; 

c) teza de doctorat respectă standardele de calitate şi de etică 
profesională“. 

Potrivit art. 143 alin. (4) din Legea educaţiei, „îndrumătorii 
lucrărilor de licență, de diplomă, de disertaţie si de doctorat răspund 
în solidar cu autorii acestora de asigurarea originalității conținutului 
acestora“. 


Codul studiilor universitare de doctorat, aprobat prin H.G. 681/2011 
prevede la art. 65 alin. (5)+(7): 


„(5) Teza de doctorat este o lucrare originală, fiind obligatorie 
menţionarea sursei pentru orice material preluat. 

(6) Studentul-doctorand este autorul tezei de doctorat şi isi 
asumă corectitudinea datelor $i informaţiilor prezentate în 
teză, precum si a opiniilor si demonstrațiilor exprimate în 
teză. 

(7) Conducătorul de doctorat răspunde împreună cu autorul 
tezei de respectarea standardelor de calitate sau de etică pro- 
fesională, inclusiv de asigurarea originalității conţinutului, 
potrivit prevederilor art. 170 din Legea nr. 1/2011“. 


Articolul 170 prevede şi eventualele sancţiuni care se pot aplica 
în cazul tezelor plagiate: 


„(1) În cazul nerespectării standardelor de calitate sau de 
etică profesională, Ministerul Educaţiei, Cercetării, Tinere- 
tului și Sportului, pe baza unor rapoarte externe de evaluare, 
întocmite, după caz, de CNATDCU, de CNCS, de Consiliul 
de Etică $i Management Universitar sau de Consiliul Natio- 
nal de Etică a Cercetării Ştiinţifice, Dezvoltării Tehnologice 
şi Inovării, poate lua următoarele măsuri, alternativ sau 
simultan: 

a) retragerea calităţii de conducător de doctorat; 

b) retragerea titlului de doctor; 

c) retragerea acreditării școlii doctorale, ceea ce implică retra- 
gerea dreptului școlii doctorale de a organiza concurs de admi- 
tere pentru selectarea de noi studenţi-doctoranzi“. 


Dimensiunile exacte ale fenomenului plagiatului în tezele de doc- 
torat nu sunt cunoscute, dar pot fi bănuite. În România există peste 
67.000 de teze de doctorat, din care 20.000—30.000 sunt „teze slabe, 
plagiate sau compilate“, după evaluarea academicianului Viorel 
Barbu, fost preşedinte al CNATDCU. 

Există două modalități majore prin care se poate realiza un pla- 
giat. Prima, $i cea mai gravă, este copierea ad litteram, pe care şi 
un elev de clasa a VII-a o remarcă fără greutate. Este plagiatul cel 
mai ușor de identificat, iar o astfel de constatare poate fi făcută 
inclusiv de o comisie de portari de prin universități. Cea de-a doua 
este sofisticată, subtilă, fiind vorba despre prelucrări elaborate de 
texte, preluarea unor idei și îmbrăcarea lor într-o altă formă, 
situație care necesită o comisie de experţi pentru a demonstra 
frauda. Toate cazurile pe care le-am expus public fac parte din 
prima categorie, a plagiatelor grosolane, făcute de persoane care 
nu au nimic de-a face cu cercetarea științifică şi care, probabil, nu 
au avut în viaţa lor un permis de bibliotecă. 

Din 1900 şi până în 1990, în Romania au fost acordate sub 1.500 
de titluri de doctor. Începând CU 1990 și până în 2016, peste 67.000 
de persoane au obținut titlul ştiinţific de doctor. Numărul mare 
de teze de doctorat poate fi explicat, la fel de bine cum pot fi expli- 
cate și motivele care au transformat plagiatul într-un fenomen. 
După 1989, au dispărut limitările care au funcţionat în perioada 
comunistă la înscrierea la doctorat. Multe facultăţi și-au înființat 
şcoli doctorale proprii. Au urmat schimbări legislative, au fost în- 
ființate noi domenii de studiu, dar si o serie de universităţi private. 
Multe cadre didactice cărora avansarea academică le-a fost blocată 
în perioada comunistă, sau cei care şi-au dorit să devină conferen- 
țiari sau profesori în noile universităţi private, înfiinţate după 1990, 
s-au înscris la doctorat chiar din 1990. Cu toate acestea, cifra de 
67.000 este uriașă. 

Ritmul accelerat în care universităţile au acordat titluri de 
doctor după 'go reiese si din dinamica cifrelor. În 1995 au fost acor- 
date 755 de titluri, iar în 1997 un număr de 1.420, cifră comparabilă 
cu toate doctoratele susținute în go de ani (1900-1990). În inter- 
valul 1990-1999 au fost acordate 8.175 de titluri de doctor, potrivit 
unor date obținute neoficial de la Ministerul Educaţiei. În 2000, 
a fost depășit pragul de 2.000 de titluri de doctor acordate într-un 
singur an — 2.234. Ritmul de creştere în perioada următoare a fost 
foarte mare, astfel că, în intervalul 2000-2015, au fost acordate 
57.397 de doctorate. Dezvăluirile presei despre tezele plagiate ale 
mai multor politicieni şi persoane publice, făcute începând cu 
2015, au resetat fervoarea sustinerilor publice în 2016, astfel că, 
din ianuarie $i până în octombrie, au fost acordate doar 1.559 de 
titluri, cifră comparabilă cu cea a anului 1997. 

Numeroase cauze au contribuit la transformarea plagiatului 
în mediul academic din România într-un fenomen de necontrolat. 
Una ar fi dorinţa unor politicieni, militari, polițiști, magistrați 

Numarul de titluri acordate intre 2000 si 2009 

sau oameni din serviciile secrete de a se legitima intelectual. 
Pentru alții, doctoratul a însemnat o rampă de lansare în carieră 
sau oportunitatea obţinerii unei poziţii de conducere în struc- 
turile instituţiilor de stat. O altă cauză este complicitatea me- 
diului academic care a fost conștient că doctoratul se transformă 
într-un titlu traficat moral și profesional, dar a tăcut. La fel de 
bine poate fi luată în calcul şi pasivitatea justiţiei, care a închis, 
pe bandă rulantă, toate dosarele care au vizat doctorate plagia- 
te sau obținerea unor poziţii academice prin fraudă. Și, nu în 
ultimul rând, o cauză majoră este generată de pasivitatea şi lipsa 
de implicare în dezbaterea publica, până la inexistenta, a Aca- 
demiei Române, cel mai înalt for ştiinţific şi moral. Să le luăm 
pe rând. 


Avantajele materiale și avansarea în carieră. În 1999, în legea sala- 
rizării a fost introdusă prevederea potrivit căreia un angajat din 
sistemul bugetar, care deţine titlul de doctor, obține automat un 
spor salarial de 15%. Doctoratul a devenit, astfel, extrem de atrac- 
tiv pentru angajaţii statului. De exemplu, în Ministerul Apă- 
rării Nationale existau la sfârșitul anului 2016 un număr de g11 
angajaţi care dețineau titlul de doctor. În intervalul 1 ianuarie 
2015-30 octombrie 2016, acestora li s-a plătit suma de 4.800.000 
de lei cu titlu de spor de doctorat. Profesorii din învățământul 
preuniversitar pot evita examenul pentru gradul I didactic daca 
deţin titlul de doctor în specializarea în care sunt titulari. În anul 
scolar 2016/2017, un număr de 4.385 de profesori deţineau titlul 
ştiinţific de doctor, din care 2.417 aveau gradul didactic I echivalat 
în baza acestui titlu. Juristii care au titlul de doctor pot intra în 
barou sau pot deveni magistrați asistenţi la Curtea Constituţională 
a României fără examen. În Ministerul de Interne, gradul de 
chestor poate fi obținut fără examen, iar în Ministerul Apărării 
Nationale, deținerea titlului de doctor constituie un avantaj 
pentru avansarea la gradul de general. Cei care devin chestori sau 
generali pentru că sunt doctori primesc şi un salariu mai mare, 

aferent gradului, însă primesc şi sporul salarial de 15% pentru 
că deţin titlul ştiinţific. 


Accesul la studiile doctorale și „Procesul Bologna“. După adoptarea de 
către România a obiectivelor și principiilor „Procesului Bologna“, 
în 2005, doctoratul a devenit un studiu de masă, redus la trei ani, 
cu adresabilitate către cercetătorii aflaţi la începutul carierei. 
Relaxarea condiţiilor de admitere, reducerea numărului de ani 
de studiu, permisivitatea profesorilor şi a comisiilor a facut ca 
foarte multă lume să-și dorească un titlul de doctor. Totuși, cu 
ani înainte de aderarea la „Procesul Bologna“, studiile doctorale 
deveniseră accesibile unor persoane fără nici o legătură cu studiul, 
cercetarea sau mediul academic. Gabriel Oprea, Dinel Staicu, 
Nicolae Mischie, Genică Boerică sunt doar câteva nume sonore 
care au obținut titlul de doctor la începutul anilor 2000. Multe 
persoane, politicieni sau afaceristi, au văzut în obținerea unui 
astfel de titlul o oportunitate de avansare în carieră sau instru- 
mentul de legitimare publică şi intelectuală. 


CNATDCU. Consiliul Naţional pentru Atestarea Titlurilor, Diplo- 
melor şi Certificatelor Universitare este instituţia care, după sus- 
ținerea unei teze de doctorat, analizează lucrarea $i confirmă 
propunerea de acordare a titlului, făcută de școala doctorală. Abia 
după îndeplinirea acestei etape, ministrul educației semnează 
ordinul de acordare a titlului. Până în 2016, CNATDCU a avut un 
rol pur decorativ în privinţa analizării tezelor de doctorat, acest 
lucru fiind considerat o formalitate, şi nu o procedură riguroasă. 
După reorganizarea instituţiei, din iunie 2016 și până în martie 
2017, comisiile de specialitate din cadrul CNATDCU au infirmat 
un număr de 15 teze de doctorat, ceea ce a însemnat neacordarea 
titlului de doctor, iar alte 53 de lucrări au fost amânate pentru 
completări. În ambele cazuri, deciziile au fost justificate prin slaba 
calitate a lucrărilor științifice. 


Conducătorii de doctorate și comisiile aranjate. Mulţi profesori fără 
activitate de cercetare dovedită cu publicaţii consistente sau 

inovaţii au devenit indrumatori de doctorate. Pregătirea precară 
a coordonatorilor a facut ca aceştia să aibă standarde foarte scăzute 
în selectarea doctoranzilor. Unii au obţinut abilitarea în alte 
domenii decât cele în care erau specializaţi, un exemplu fiind 
domeniul ştiinţelor militare. Îndrumătorii din şcolile doctorale ale 
universităților militare, dar nu numai ei, s-au arătat mai interesaţi 
de construirea unor rețele clientelare de influenţă prin doctoranzii 
cu carieră politică sau în administraţie, decât de rigoarea științifică. 
Selectarea în comisiile de susținere a unor profesori din alte uni- 
versitati s-a facut mai degrabă pe baza relaţiilor de prietenie $i ami- 
citie, decât în funcție de competențele ştiinţifice. Astfel, s-a dezvoltat 
sistemul „eu vin în comisiile tale, tu vii în comisiile mele“. Există 
școli doctorale în care s-au folosit zeci de comisii identice. Din măr- 
turiile unor profesori am aflat că unii referenti obișnuiau să 
înainteze acelaşi referat când erau numiţi în comisii de susţinere, 
schimbând doar numele doctorandului, fără a se mai obosi să 
citească teza. 


Domenii doctorale. Mai multe domenii doctorale, care nu cores- 
pund nici unei ştiinţe recunoscute sau consacrate la nivel mon- 
dial, au fost înființate după 1990. Câteva exemple sunt (1) ştiinţele 
militare, (2) informaţii şi securitate naţională şi (3) ordine publică 
şi siguranță națională, domenii existente doar la Universitatea 
Naţională de Apărare „Carol I“ a Ministerului Apărării Nationale, 
Academia Naţională de Informaţii „Mihai Viteazul“ a Serviciului 
Român de Informații şi Academia de Poliţie „Alexandru Ioan 
Cuza“ a Ministerului de Interne. Aceste trei universități au creat 
un veritabil monopol educaţional. Marea majoritate a profesorilor 
invitaţi să facă parte din comisiile de susținere a unor teze de doc- 
torat sunt din aceste universități, iar cei care ar trebui să verifice 
calitatea tezelor în comisia de specialitate aferentă din CNATDCU 
sunt tot din aceste trei instituţii de învățământ, fapt ce duce la o 
permanentă stare de incompatibilitate. Cele trei universităţi au 
acordat împreună circa 2.300 de titluri de doctor. 

Finanţarea. În România există un număr de 209 şcoli doctorale, 
majoritatea de stat, cu 412 specializări. Fiecare universitate, fie că 
e de stat sau privată, primeşte de la Ministerul Educaţiei o sumă 
de bani pentru acest ciclu de studiu, care reprezintă alocatia buge- 
tară per student necesară acoperirii costurilor de școlarizare. Valoa- 
rea acesteia este de circa zece ori mai mare pentru un doctorand 
față de suma destinată unui student de licenţă. Din acest motiv, 
universităţile au un interes major să aibă cât mai multe şcoli doc- 
torale și cât mai multi doctoranzi în condiţiile în care suma primită 
de la stat pentru zece doctoranzi este aproximativ cât suma primită 
pentru 100 de studenți. 


Comisiile de etică și politicile anti-plagiat. Atunci când Comisia de 
Etică a Universităţii din București l-a declarat plagiator pe Victor 
Ponta, în 2012, decizia a fost privită ca un act de curaj, nu ca o 
evaluare academică dezinhibată de orice rațiune politică. Univer- 
sitatile au comisii de etică, pentru că ele sunt prevăzute în Legea 
educaţiei, însă rolul acestora a fost, iar în multe universităţi încă 
este, pur formal. Componența și activitatea acestor comisii sunt 
discutabile, în condiţiile în care nici o altă universitate din ţară, 
cu excepţia Universităţii din Bucureşti, nu a emis sentințe 
necontestabile de plagiat. Toate universităţile au coduri de etică 
proprii, din nou pentru că cere legislaţia, însă acestea nu sunt 
promovate şi făcute cunoscute studenţilor. În străinătate, la 
debutul anului universitar, sunt prezentate reglementările in- 
terne cu privire la plagiat şi integritate academică în cadrul 
cursurilor de scriere academică sau de metode de cercetare. În 
plus, universitățile au secțiuni pe site-urile proprii dedicate poli- 
ticilor anti-plagiat. La noi până şi codurile de etică sunt foarte 
greu de găsit pe site-urile universităţilor, iar softurile anti-plagiat 
sunt o raritate. 


Cursurile de scriere academică și de metode de cercetare. La acest mo- 
ment, un număr redus de universităţi din România au introdus 
în programă cursuri de scriere academică, gândire critică și metode 
de cercetare. Incurajati în şcolile generale si licee să copieze, să 

compileze proiecte și să învețe comentarii pe de rost, elevii deveniți 
studenţi, apoi doctoranzi nu realizează că atunci când preiau 
munca intelectuală a unei alte persoane comit plagiat. În toate 
marile universităţi din țările occidentale, aceste cursuri sunt pre- 
date chiar la debutul ciclului de studii, astfel încât studentul să 
cunoască foarte exact rigorile de concepere și redactare a unei cer- 
cetări ştiinţifice. 


Clasa politică. Cea mai mare responsabilitate pentru starea în care 
se află mediul academic revine clasei politice. Politicienii au fost 
primii care au profitat de defectele sistemului educaţional pe care 
tot ei l-au dezarticulat prin legi neclare şi instituţii lipsite de auto- 
ritate. Profitând de poziţiile deţinute în aparatul statului, politi- 
cienii au fost printre primele persoane tentate să obțină un titlu 
ştiinţific nemuncit și nemeritat. Le-a fost cu atât mai ușor atunci 
când au dat peste profesori slugarnici, mai interesați de funcția si 
perspectiva de promovare a politicianului decât de calitatea actu- 
lui științific realizat de acesta. 
Sociologul Mircea Kivu comentează astfel fenomenul: 


„În perioada în care şi-ar fi scris respectivele teze de doctorat 
au avut o activitate profesională/politică destul de intensă. 
Ponta era şef al Corpului de control al prim-ministrului, Oprea 
era director adjunct la Colegiul National de Apărare, Ontanu 
era primarul unui sector bucureştean etc. Cei care am mai 
avut de-a face cu mediul universitar stim că pentru a scrie o 
teză de doctorat, de-adevărat, iti trebuie ani de muncă de cer- 
cetare susținută. Apropo, ar fi interesant de văzut câţi din 
oamenii aceştia au avut permis la o bibliotecă. Deci, cel mai 
probabil, tezele respective sunt făcute de diverşi «negrişori». 
În cazul cel mai bun, în care le-au scris singuri, au ştiut că pot 
conta pe «indulgenta» conducătorului de doctorat, cu care, de 
regulă, se aflau în relaţii foarte bune“. 


1. HotNews, 2 septembrie 2015. 

O altă motivaţie care i-a împins pe membrii clasei politice spre 
impune multe restricții politicienilor care deţin diverse funcții 
în aparatul de stat, precum cea de ministru, inclusiv să realizeze 
venituri din alte surse. Una dintre puţinele excepţii este activitatea 
de predare. Şi în cazul parlamentarilor operează o astfel de inter- 
dictie. Prin urmare, multi politicieni au devenit doctori doar pentru 
a-și putea asigura o carieră didactică și o sursă legală de venit. Și-apoi, 
ce e mai onorabil după ce ţi-ai încheiat o carieră politică, indiferent 
de motiv, dacă nu să fii cadru didactic? 


Fabrica de doctorate 


Capitolele care urmează (pp. 72-202) reiau, cu minime intervenții, anchetele 
pe care le-am publicat în HotNews $i PressOne, data fiind indicată în nota de 
subsol. Am adăugat acum, pentru o mai bună urmărire a fiecărui caz de 
plagiat, paragrafele de la început, marcate prin alt sort de literă. 

2002 va ramane in istoria educatiei din Romania ca anul de infiin- 
tare a primului domeniu doctoral care nu corespunde nici unei 
Științe: ordine publică si siguranță naţională. La pachet cu acest 
nou sector „academic“ au venit și înființarea primei şcoli docto- 
rale de specialitate, la Academia de Poliţie „Alexandru loan Cuza“, 
dar si abilitarea primilor trei conducători de doctorat în aceasta 
ramură de cercetare: Gabriel Oprea, Costică Voicu și loan Dascălu. 


Ministrul educaţiei care a aprobat, prin ordin, toate aceste pre- 
miere este Ecaterina Andronescu. 


Primele două titluri de doctor au fost acordate la doar un an şi 
jumătate după admiterea primilor candidaţi la Scoala Doctorala 
în ordine publică și siguranţă naţională de la Academia de Poli- 
tie. Remarcabila performanţă a fost reușită de Radu Timofte 
(1949-2009), pe atunci director al Serviciului Român de Infor- 
matii, și de Marcel Sâmpetru, la acea vreme prim-adjunct al pro- 
curorului general al României. 


Din totalul de 287 de lucrări doctorale, câteva sunt suspecte de 
plagiat. Florentin Pandele a primit deja decizie definitivă din par- 
tea Consiliului Naţional de Atestare a Titlurilor, Diplomelor și Cer- 
tificatelor Universitare (CNATDCU). Si Robert Negoiţă a primit un 
verdict similar de la Comisia de Etică a Academiei de Poliţie. 


Dumitru Pârvu si Adrian Petrache s-au confruntat cu acuzaţii 
publice de plagiat aduse de HotNews, respectiv de publicaţia 
ieșeană 7est, dar care, deocamdată, nu au fost analizate oficial. 


I. PressOne, 1 noiembrie 2016. 

Noul rector al Academiei de Politie, Daniel Torje, anunta in aceasta 
vară, cu mare pompă, că vor fi verificate toate tezele de doctorat 
elaborate în cadrul celor două școli doctorale ale instituției. După 
trei luni de la acel anunţ, nu se cunoaște public rezultatul verifi- 
cărilor, iar Comisia de Etică a Academiei de Poliţie a fost dizolvată 
după ce, în septembrie, toți membrii săi demisionaseră în bloc. 


La sfârșitul anului 2016, în România erau nu mai puţin de 287 de 
doctori în ordine publică şi siguranţă naţională. Printre aceștia, 
nume cu rezonanță: 


— Ionel Marin şi Dumitru Zamfir — foști adjuncti ai directorului 
SRI Radu Timofte; 

— George Bălan, procuror, fost vicepreşedinte al CSM; 

— Remus Span, fostul șef al Departamentului Tehnic din cadrul 
Departamentului de Informaţii și de Protecţie Internă (DIPI), 
structură a Ministerului Afacerilor Interne; 

— Alina Bica, fost procuror-sef al Direcţiei de Investigare a 
Infractiunilor de Criminalitate Organizată şi Terorism 
(DIICOT); 

— Florentin Costel Pandele, primarul orașului Voluntari; 

— Robert Negoiţă, primarul Sectorului 3; 

— Adrian Petrache, om de afaceri, partener al lui Dorin Cocos 
si al lui Alexandru Bittner; 

— Corvin Nedelcu, fost secretar general în Ministerul Economiei; 

— Claudiu Tupulan, membru al Școlii Doctorale din Academia 
de Poliţie; 

— Bogdan Despescu, actualul şef al Poliției Romane; 

— Viorel Vasile, actualul şef al Poliţiei Capitalei; 

— Ion Tincu, actualul şef al Poliţiei Locale Bucuresti; 

— Christian Ciocan, fost purtător de cuvânt al Poliţiei Capitalei; 

— Dumitru Pârvu, fost adjunct al şefului Poliţiei Române; 

— Mircea Man, deputat PNL. 


74 Fabrica de doctorate 


Actul |. Inventarea domeniului 


Cum a fost posibil ca un concept care ține de securitatea populaţiei — 
ordine publică şi siguranţă națională — să devină domeniu de studiu 
doctoral? Cum a fost posibil ca o nestiinta să fie transformată într-o 
specialitate academică? 

Răspunsurile se găsesc în paginile a zeci de procese-verbale, 
referate, hotărâri sau ordine care au îmbrăcat o aberaţie structurală 
într-o aparentă legalitate. Înfiinţarea Școlii Doctorale în ordine 
publică şi siguranță naţională, la Academia de Poliţie „Alexandru 
Ioan Cuza“ a Ministerului de interne, s-a produs simultan cu ful- 
minanta ascensiune universitară a lui Gabriel Oprea. 

Mai mulţi oameni din sistemul educaţional de apărare, care 
au preferat să rămână la adăpostul anonimatului, îl identifică pe 
fostul vicepremier $i ministru de interne ca fiind artizanul acestei 
anomalii. O singură persoană vorbeşte public însă de un anumit 
„lobby ştiinţific de convingere“ făcut de Oprea. 

„Am multe defecte, dar principalele calități: mă organizez bine. 
Am ajuns general la 40 de ani, am ajuns si profesor tot pe la 40, intr-ade- 
văr, cam întotdeauna la excepțional, dar m-am bătut pentru treaba 
asta, să ştiţi. Am căutat să am cât de cât acoperire“, declara Gabriel 
Oprea într-un interviu realizat de Narcisa Iorga şi publicat de Eve- 
nimentul zilei în februarie 2003. „Organizarea“ și „acoperirea“ sunt 
termenii care au marcat întreaga carieră universitară a lui Oprea, 
bazată pe un sir de ilegalităţi cuantificabile: 

Prima. În ianuarie 2001, a devenit doctor în drept în baza unei 
teze de doctorat plagiate, despre care HotNews a scris în 2015. 

A doua. În august 2001, a fost numit profesor universitar la 
Colegiul Naţional de Apărare, care, nefiind o instituţie academică, 
nu avea dreptul de a scoate la concurs posturi didactice universitare. 

A treia. În octombrie 2001, s-a mutat ilegal la Academia de Poli- 
tie „Alexandru Ioan Cuza“; Legea educaţiei interzicea explicit transfe- 
rul de cadre didactice între universități. 

PressOne a relatat pe larg despre aceste ilegalităţi. Toate misca- 
rile sale strategice indica un singur scop urmarit de Oprea, la acea 
vreme prefect al Capitalei: să devină conducător de doctorate într-un 
domeniu nou-nouţ. Tot „organizarea“ şi „acoperirea“ au marcat 
şi înființarea domeniului doctoral al ordinii publice şi siguranţei 
naţionale din cadrul Academiei de Poliţie. 

Chestorul Costică Voicu, rectorul Academiei de Poliţie la acea 
vreme, susține că „în 2002 s-a pus problema lărgirii ariei institu- 
țiilor care pot dobândi calitatea de Institutie Organizatoare de 
Doctorat pe acest domeniu de ordine publica si siguranta natio- 
nală“. Este greu de înţeles logica ideii de „lărgirea a ariei“, in condi- 
țiile în care Academia de Poliție a devenit prima şi a rămas și singura 
instituție de învățământ cu o școală doctorală în ordine publică 
şi siguranţă națională. 

Primul pas pentru înfiinţarea acestei școli doctorale a fost întoc- 
mirea unui dosar de solicitare pe care Academia de Poliţie l-a trimis 
Ministerului Educației, precum și Consiliului Naţional pentru Atesta- 
rea Titlurilor, Diplomelor si Certificatelor Universitare (CNATDCU). 
Nici Academia de Poliţie, nici Ministerul Educaţiei și nici CNATDCU 
nu deţin o copie după documentele prin care s-a cerut constituirea 
acestei școli doctorale, potrivit răspunsurilor care ne-au fost transmise. 
Reconstituirea am făcut-o cu ajutorul altor acte publice. 


Cei trei pași necesari pentru a înfiinţa un domeniu științific 


Potrivit Ordinului de Ministru nr. 4939/1999, calitatea de Insti- 
tutie Organizatoare de Doctorat (IOD) putea fi acordată dacă erau 
îndeplinite trei condiţii: 


1. Instituţia de învățământ era acreditată în specializări cores- 
punzătoare domeniului doctoral respectiv. 

2. Avea programe şi o infrastructură de cercetare care permi- 
teau desfășurarea de activități specifice în domeniul de doctorat 
respectiv. 

3. Avea minimum trei conducători de doctorat în domeniul res- 
pectiv, fie dacă unul sau mai multi coordonatori se transferau de 
la o altă școală doctorală sau dacă primeau calitatea de conducător 
de doctorat simultan cu aprobarea înființării respectivei şcoli. 


Potrivit acestor prevederi, Academia de Poliţie a făcut două solici- 
tări distincte: una pentru înființarea domeniului doctoral al ordinii 
publice și siguranţei naţionale; a doua, pentru acordarea calității 
de IOD. 

Dosarul de solicitare a fost înregistrat vineri, 4 octombrie 2002, 
la Ministerul Educaţiei, care l-a direcționat mai departe la CNATDCU, 
după cum reiese din documentele acestei instituţii. Cum Acade- 
mia de Poliţie a solicitat ca viitoarea școală doctorală în ordine 
publică $i siguranţă naţională să fie arondată domeniului stiin- 
telor militare, cererea a intrat spre analiza Comisiei de științe 
militare a CNATDCU. 


Istoria anomaliei 


Potrivit Ordinului de Ministru nr. 4890/1999 privind domeniile 
de doctorat, aflat în vigoare la acel moment, științele militare erau 
compuse din artă militară şi logistică militară şi se aflau la Univer- 
sitatea Naţională de Apărare „Carol I“. 

După apariţia ordinii publice şi siguranţei nationale și includerea 
sa printre ştiinţele militare, se produce o denaturare a acestui do- 
meniu; doctoratele încep să nu mai aibă nimic de-a face cu arta 
militară sau logistica militară şi să abordeze tot mai des teme de 
drept, ştiinţe politice sau relaţii internationale. Denaturarea a fost 
perpetuată şi la Academia Naţională de Informaţii a SRI, acolo 
unde a fost inventat un al doilea domeniu nestiintific de doctorat. 
În 2008, tot CNATDCU a aprobat domeniul ştiinţelor militare si 
informațiilor, dar și înființarea unei școli doctorale în această 
instituție de învățământ. 

Marti, 8 octombrie 2002, după numai o zi lucrătoare de la inre- 
gistrarea dosarului la Ministerul Educaţiei, Comisia de ştiinţe 
militare a CNATDCU a aprobat atât înființarea domeniului ordinii 
publice și siguranţei nationale, cât si acordarea către Academia 
de Poliţie a calităţii de Institutie Organizatoare de Doctorat (IOD) 
în domeniul ştiinţelor militare. 

Motivarea comisiei de specialitate a CNATDCU a fost urmă- 
toarea: „Comisia este de acord cu organizarea și desfășurarea de 
doctorate în domeniul ordinii publice si siguranţei naţionale. 
Pentru aceasta propunem înfiinţarea acestui domeniu de cercetare 
care este cerut de viață (sic!), ca doctorate necesare a se realiza in 
societatea romineasca (sic!)“. 

Documentul a fost semnat de toți membrii Comisiei de ştiinţe 
militare: Liviu Habian (decedat), Florentin Vasile Moraru, Constan- 
tin Onişor, Constantin Romanoschi, lon Suceavă (decedat) şi Gheor- 
ghe Toma. Gheorghe Toma și Constantin Romanoschi, pe care am 
încercat să-i contactăm, nu au răspuns la telefon. În schimb, Con- 
stantin Onisor, care a fost conducător de doctorate la Universitatea 
Naţională de Apărare „Carol I“, dar şi director al Şcolii Doctorale 
a Academiei Naţionale de Informaţii a SRI, a explicat pe larg cum 
s-a înființat domeniul doctoral al ordinii publice şi siguranței natio- 
nale. Onisor era la acea vreme vicepreședintele Comisiei de ştiinţe 
militare a CNATDCU. 


„Iniţiativa, reglementările interne, conectarea la reglementările 
nationale au aparținut în exclusivitate Ministerului de Interne, 
prin Academia de Poliţie. Au fost discuţii substanţiale in legă- 
tură cu definirea domeniului ordinii publice şi siguranţei natio- 
nale. Domeniul care este acum era un piculet mai vag exprimat 
în documentele oficiale şi oficioase ale statului ca dimensiune 
de securitate naţională. Atunci s-a făcut convenţia că se aso- 
ciază şi cu Dreptul, care era facultate în cadrul Academiei.“ 

Lobbyistul stiintific Gabriel Oprea 


Constantin Onisor sustine ca in Comisia de stiinte militare a 
CNATDCU au fost prezenţi mai multi profesori de la Academia 
de Poliţie care au pledat pentru înființarea școlii doctorale în ordine 
publică și siguranță naţională. Între aceștia, rectorul Costică Voicu 
şi Pavel Abraham, cărora li s-a adăugat Ion Suceava — care era 
profesor la Academia de Poliţie, dar și membru al Comisiei de științe 
militare a CNATDCU. Onişor afirmă și că Gabriel Oprea a făcut 
„lobby științific de convingere“ pentru înființarea domeniului. Întrebat 
în ce a constat acest „lobby științific“, Onisor a detaliat: 


„Adică a explicat. A explicat că, de fapt, este mai mult o conven- 
tie, cu scopul de a dezvolta $i extinde acest domeniu si către o 
parte a realităţii românești de care era nevoie şi încă este nevoie. 
Noi am acceptat din motive de dezvoltare. Nu am făcut un com- 
promis, nu le-am făcut lor un favor, am zis că e bine să se dez- 
volte și pe linia aceasta, chiar dacă poate ar fi părut artificial, 
în cadrul ştiinţelor militare. Am încheiat actele, iar lui Habian 
l-a revenit responsabilitatea să o susțină în CNATDCU. Acolo 
nu s-a susținut, cert este că a devenit funcțional.“ 


La trei zile după discuţia din Comisia de ştiinţe militare a CNATDCU, 
pe 11 octombrie 2002, într-o şedinţă condusă de Eugen Simion, pre- 
sedintele de atunci al CNATDCU, s-a aprobat înființarea domeniu- 
lui de doctorat al ordinii publice și siguranţei naționale, dar și 
acordarea calităţii de Institutie Organizatoare de Doctorat în dome- 
niul ştiinţelor militare Academiei de Poliţie. Cele două decizii au 
devenit aplicabile abia după ce au fost statuate prin ordine de minis- 
tru: prin Ordinul de Ministru nr. 4820 din 24 octombrie 2002 s-a 
aprobat înființarea domeniului de doctorat al ordinii publice şi 
siguranței naționale în cadrul domeniului fundamental al ştiin- 
telor militare. Referatul de aprobare al OM nr. 4820 din 24 octom- 
brie 2002 este datat 25 octombrie 2002, deși logic ar fi fost ca acesta 
să fie întocmit anterior Ordinului de Ministru. 

A durat o săptămână până la emiterea ordinului prin care 
Academiei de Poliţie i s-a acordat calitatea de Institutie Organiza- 
toare de Doctorat, deoarece era nevoie ca şi cea de-a treia condiţie 
cerută de lege să fie îndeplinită simultan: trebuiau să fie inventafti 
rapid trei conducători de doctorate în domeniul respectiv. Astfel, 
în numai o săptămână, Gabriel Oprea, Costică Voicu și loan Das- 
călu au susținut un concurs la Academia de Poliţie pentru a deveni 
conducători de doctorate în ordine publică $i siguranţă naţională, 
iar Comisia de ştiinţe militare a CNATDCU le-a validat noile poziţii. 

Prin Ordinul de Ministru nr. 4847 din 30 octombrie 2002 s-a 
acordat Academiei de Poliţie calitatea de Institutie Organizatoare 
de Doctorat, iar prin Ordinul de Ministru nr. 4848 din 30 octom- 
brie 2002 le-a fost conferită calitatea de conducător de doctorat 
lui Gabriel Oprea, lui Costică Voicu şi lui Ioan Dascălu. Ministrul 
care a pecetluit toate aceste documente este Ecaterina Andronescu. 


Actul Il. Doctoratul-viteză 


Pentru că anul universitar 2002/2003 era deja început când a avut 
loc înființarea domeniului și a școlii doctorale în ordine publică 
şi siguranţă națională, prima admitere la doctorat a fost organizată 
de Academia de Poliţie la începutul semestrului II, în data de 15 
februarie 2003. 

A fost speculată o dispoziție din Legea educaţiei care prevedea 
faptul că „admiterea la doctorat se face prin concurs, organizat 
anual, de regulă la începutul anului universitar“. 

Primii doctoranzi admiși au fost Radu Timofte, atunci director 
al SRI, Marcel Sâmpetru, prim-adjunct al procurorului general al 
României, Ionel Marin, adjunct al directorului SRI, şi Adrian 
Petrache, om de afaceri din anturajul lui Adrian Năstase şi parte- 
ner de business cu Alexandru Bittner. Cu toţii l-au avut conducător 
de doctorat pe Gabriel Oprea. Cei patru au reușit o performanţă greu 
de imaginat pentru orice doctorand: Timofte și Sâmpetru și-au sus- 

ținut public tezele după un an si şase luni, iar Marin și Petrache — 
după un an şi şapte luni. Potrivit Hotărârii de Guvern nr. 37/1999, 
privind organizarea și desfăşurarea doctoratului, perioada studiilor 
doctorale cu frecvenţă era de 4 ani, iar la fără frecvenţă — de 7 ani. 

Parcursul doctoranzilor Timofte, Sâmpetru, Marin și Petrache 
este identic. Potrivit unui răspuns oficial primit de la Academia 
de Poliţie, aceştia au susținut trei examene și trei referate la ace- 
leasi date, având aceleaşi comisii, formate în mod variabil din 
Gabriel Oprea, Costică Voicu, Ioan Dascălu si Ion Suceava. Cele 
trei materii la care Timofte, Sâmpetru, Marin si Petrache au sus- 
ținut examene sunt specifice Dreptului si n-au nimic de-a face cu 
ordinea publică si siguranţa națională: Teoria generală a dreptului, 
Protecţia juridică a drepturilor omului și Criminologie. Potrivit 
unui răspuns al Academiei de Poliţie, ultimul dintre examenele 
susținute de cei patru a fost în data de 23 decembrie 2003, cu o zi 
înainte de Ajunul Crăciunului, dată la care, de regulă, universită- 
tile sunt în vacanţa de sărbători. Și comisia de susținere a tezelor 
de doctorat a fost aceeaşi pentru toţi patru, fiind formată din 
Gabriel Oprea, Costică Voicu, Ion Suceava, Gheorghe Toma și 
Vasile-Ozunu, ultimii doi fiind cunoscuţi ca apropiaţi ai lui Gabriel 
Oprea. Gheorghe Toma a coordonat tezele de doctorat ale fiicei 
si ginerelui lui Gabriel Oprea, iar Vasile-Ozunu s-a aflat în ambele 
comisii de susținere, după cum a relatat PressOne. 


Frăția conducătorilor și-a doctoranzilor 


Gabriel Oprea a fost conducătorul de doctorate în ordine publică 
si siguranță națională care a „scos“ primul doctor din Romania în 
acest domeniu, pe directorul SRI de atunci, Radu Timofte. Sus- 
ținerea publică a doctoratului lui Timofte a avut loc la data de 25 
august 2004, în plină vacanţă de vară, când universităţile sunt 
închise. Presa vremii a consemnat numele celor prezenţi: loan 
Mircea Paşcu, ministru al apărării, Nicolae Popa, preşedinte al 

Înaltei Curți de Casaţie si Justiţie, Virgil Măgureanu, fost director 
al SRI, și Gheorghe Onișoru, președinte al Colegiului Consiliului 
Naţional pentru Studierea Arhivelor Securităţii (CNSAS). 

Șapte ani mai târziu, când s-a mutat de la Academia de Poliţie 
la Academia Naţională de Informaţii a SRI, unde tocmai se înfiin- 
tase Școala Doctorală în ştiinţe militare şi informaţii, Gabriel Oprea 
a devenit primul conducător de doctorate și în acest domeniu. Oprea 
a bifat încă o premieră şi la această instituţie de învăţământ: l-a coor- 
donat pe primul doctorand care a devenit doctor în ştiinţe militare 
şi informații, prim-adjunctul directorului SRI Florian Coldea. În- 
trebat cum e posibil ca din momentul admiterii la doctorat şi până 
la susținerea tezei să treacă un an și şase luni, Costică Voicu, fost 
rector al Academiei de Poliţie, dar şi membru în comisia de susţinere 
a tezei lui Radu Timofte, ne-a spus că „așa ceva nu este posibil“. 


„Nu cred. La Academie a fost un astfel de caz? Este imposibil. 
Eu nu concep, pentru că legea spune clar, cel puţin trei ani.“ 


Când i-am replicat nu doar că a fost posibil, ci că el s-a aflat în co- 
misia lui Radu Timofte, Costică Voicu şi-a nuanţat poziţia: 


„Dacă din documentele parcurse şi verificate rezultă treaba 
asta... Cum a fost posibil? A fost posibil. Dacă omul și-a ter- 
minat teza de doctorat? Care-i problema? De la orice dispozi- 
tiune sunt și excepţii.“ 


Gabriel Oprea nu a răspuns nici de această dată la telefon sau la 
mesajele prin care i-am solicitat un punct de vedere. 


Cea de-a doua școală doctorală de la Poliţie 


Academia de Poliție mai are o şcoală doctorală — în drept, pe lângă 
cea în ordine publică și siguranţă națională. Această scoala există 
din 1992, însă în ultimii ani și-a redus atât numărul de conducători 
de doctorate, cât şi numărul de doctoranzi. Din 1992 și până acum, 
la Academia de Poliţie au fost acordate 354 de doctorate în Drept. 

Patru teze au fost susținute in 2016, opt teze în 2015 şi alte 14 în 2014. 
În schimb, domeniul ordinii publice și siguranței nationale s-a aflat 
în plin avânt în ultimii ani. De la înființarea şcolii, în 2002, și până 
azi (2016), au fost atribuite 287 de titluri de doctor. În 2016 au fost 
susținute deja 32 de teze, în 2015 au fost 42 de teze, iar în 2014 — 23 
de teze. În prezent, există 19 profesori abilitati pe ordine publică 
şi siguranță naţională, dintre care 8 au primit dreptul de a conduce 
doctorate în ultimii trei ani. Printre aceștia se numără Daniel Torje, 
actualul rector, la bază absolvent al unei facultăţi de sport, și Clau- 
diu Tupulan, membru în comisia de lucru a CNATDCU care a dat 
verdictul initial de neplagiat în cazul tezei lui Petre Toba, fost minis- 
tru de interne. Tupulan a fost el însuși acuzat de plagiat. Interesul 
pe care Academia de Poliţie îl arată domeniului ordinii publice și 
siguranţei nationale este indicat $i de numărul de locuri scoase 
anul acesta la concurs: 70, comparativ cu 24 în domeniul dreptu- 
lui. În total: 94. Spre exemplu, celelalte două şcoli doctorale ale 
universităților militare, şi ele confruntate cu acuzaţii de plagiat, 
au admis 3 doctoranzi — Academia Naţională de Informaţii a SRI, 
respectiv 66 de doctoranzi — Universitatea Naţională de Apărare 
„Carol I“. 


Actul III. Cum se vede problema din interior şi de afară 


Profesorii din sistemul de apărare recunosc cu jumătate de gură 
că Academia de Poliţie are o scoala doctorală într-un domeniu 
nestiintific, dar susțin că doctoratele care se acordă aici sunt utile. 
De exemplu, profesorul Constantin Onisor, fost membru al Comi- 
siei de științe militare a CNATDCU, afirmă că acest domeniu este 
util pentru că este vorba despre apărarea naţională. 


„La vremea respectivă, în 2002, apărarea naţională era privită 
ca o obligaţie în cadrul NATO, dar şi ca o necesitate internă pri- 
vind statul de drept, privind mediul societal, societatea civilă, 
privind cetățeanul. Plecând de la faptul că fondul principal la 


Ordinea publică: istoria uneinestiinte 83 


vremea respectivă era totuși dimensiunea militară, am facut 
acest compromis. Nu ne vom duce cu pușca și cu tunul, dar ne 
vom duce cu structuri adecvate, care sunt si ele militarizate“, 
spune Constantin Onisor. 


Un punct de vedere opus are profesorul Damian Miclea, de la Aca- 
demia de Poliţie, conducător de doctorate în ordine publică şi 
siguranţă națională. 


„Eu nu o consider ca fiind o ştiinţă de sine stătătoare, cu dome- 
niu propriu, obiective, trăsături etc. Este un domeniu delimitat 
de altele — social, economic, cultural — prin specificitatea sigu- 
rantei publice si siguranţei nationale. Domeniul ordinii publice 
şi siguranţei naționale are în componenţă structuri ce pot avea 
propriile reglementări ori componente ale unor științe adap- 
tate domeniului, precum dreptul, științele exacte, medicina. 
Este de discutat dacă managementul integrat al acestora este 
o ştiinţă distinctă sau o procedură pe situaţii anume. Personal, 
cred că este o procedură“, susține Damian Miclea. 


Profesorul Marian Zulean, de la Facultatea de Sociologie a Univer- 
sitatii din Bucuresti, specialist în sociologie militară și studii de 
securitate, afirmă că domeniul ordinii publice și al siguranţei 
naționale nu este considerat știință nicăieri în spaţiul euroatlantic. 


„Problema doctoratelor în domeniul ordinii publice şi al sigu- 
rantei nationale trebuie judecată în contextul general al ulti- 
melor două decenii — al creşterii exponentiale a numărului de 
doctoranzi, fără evaluarea şcolilor doctorale —, dar si în contex- 
tul special românesc, unde s-au creat peste noapte domenii de 
doctorat pe scheletul unor instituţii de învățământ vocational, 
cum ar fi fostele şcoli militare. Nu am auzit altundeva în spaţiul 
euroatlantic ca «ordinea publică» să mai fie considerată o ştiinţă. 
Pentru a fi ştiinţă, acest domeniu trebuie să aibă un domeniu 
de studiu (se poate spune că munca polițiștilor sau a jandarmi- 
lor poate fi un domeniu de interes ştiinţific) și un set de metode 
specifice de cercetare științifică (ceea ce acest domeniu nu are).“ 

Profesorul Zulean mai spune că temele abordate in doctoratele 
din zona ştiinţelor militare sunt generale, ușor de studiat în domenii 
ca ştiinţe politice, sociologie, criminologie sau drept: „Cred că acest 
domeniu, ca și cel al «ştiinţelor militare» sau «intelligence», ar 
trebui să organizeze doctorate profesionale“. 


„Știința politieneasca“ 


De partea cealaltă, profesorul Costică Voicu, fost rector al Acade- 
miei de Poliţie, a avut o scurtă ezitare când a fost întrebat despre 
domeniul ordinii publice si al siguranţei nationale: „Cărei ştiinţe 
îi aparțin ordinea publică și siguranţa naţională? Din moment ce 
avem un domeniu de doctorat, înseamnă că trebuie să se facă cer- 

cetare într-o ştiinţă“. Apoi, Voicu s-a repliat imediat cu un răspuns: 


„Aşa cum avem ştiinţe militare, așa avem ştiinţe dedicate drep- 
tului polițienesc. Dacă doriți o denumire mai rotundă, apar- 
tine științelor politienesti. Sigur, puteţi să vă păstraţi punctul 
de vedere, dar să nu exagerafi pe ideea că asta nu este o știință. 
Păi, este un domeniu care trebuie cercetat, domnule! Poliţia are 
atât de multe probleme“. 


Profesorul universitar Adrian Miroiu, de la Şcoala Naţională de 
Studii Politice şi Administrative (SNSPA), specialist în politici 
educaţionale, consideră că una dintre explicaţiile pentru apariția 
unui număr imens de specializări, „care de care mai halucinante“, 
este dorința universităților de a atrage cât mai multi studenți, dar 
și de a avea cât mai multe posturi didactice. 


„Trebuie distins între două aspecte: mai întâi, fiecare domeniu al 
vieţii sociale poate și trebuie studiat în mod științific. Domeniul 
științe militare, informaţii și ordine publică nu este o excepție. 
Însă întrebarea priveşte îndeosebi altceva: este acesta un 
domeniu atât de specific încât să ceară o abordare ştiinţifică 

distinctă de cele pe care le întâlnim in alte domenii ale vieţii 
sociale? Iar aici răspunsul meu este în mod ferm: nu.“ 


Profesorul Miroiu consideră inacceptabil ca sub umbrela dome- 
niului de studii ştiinţe militare, informaţii și ordine publică să se 
propună teze care vizează tematici din cadrul altor științe sociale, 
dar care nu tin cont de teoriile $i metodele din respectivele ştiinţe 
şi nu îndeplinesc exigenţele unei lucrări doctorale. 


„Un domeniu de cercetare nu este dat ca atare a priori, nu este 
dat de «obiectul» lui, ci de metoda de cercetare, de cadrele teo- 
retice folosite. Cred că domeniul științe militare, informaţii 
şi ordine publică poate fi cercetat științific făcând apel la teo- 
riile și la metodele pe care le utilizează şi cercetătorii din alte 
domenii — de exemplu, de cei din Drept sau de cei din Socio- 
logie ori Stiinta Politică. De aceea, eu cred că ştiinţele militare, 
informații și ordine publică sunt parte a ştiinţelor sociale, că 
ele trebuie să facă apel la aceleaşi cadre teoretice si la aceleași 
metode de cercetare ca $i acestea, iar produsele cercetării din 
cadrul lor să fie evaluate cu aceleaşi standarde ca si cele din 
celelalte domenii.“ 


Adrian Miroiu are și o soluție pentru rezolvarea acestei situaţii: 
Comisia de ştiinţe militare, informații şi ordine publică din cadrul 
CNATDCU să nu mai funcționeze separat, ci să fie integrată în cea 
de sociologie, ştiinţe politice, administrative şi ştiinţe ale comu- 
nicării. În felul acesta, toate tezele de doctorat ar fi evaluate după 
aceleaşi standarde. Ideea este imbratisata de profesorul universitar 
Adrian Ivan, noul director al Şcolii Doctorale a Academiei Natio- 
nale de Informaţii a SRI. La această instituţie au fost descoperite 
cel putin șapte teze suspecte de plagiat masiv, iar nouă deținători 
ai titlului de doctor au cerut ca acesta să le fie retras. 


„In România există de ceva vreme foarte multe confuzii con- 
ceptuale. In orice manual de Relaţii Internaţionale și Studii 

de Securitate din Statele Unite, tara unde s-a născut domeniul, 
obiectivele strategice privind securitatea cetățeanului, comba- 
terea criminalităţii organizate $i a criminalității economice 
se regăsesc în domeniul Studii de Securitate. Logic ar fi fost ca 
domenii precum ordinea publică şi siguranţa naţională, stiin- 
tele militare, informaţii şi securitate naţională să fie integrate 
acestui domeniu“, consideră Adrian Ivan. 


În fine, profesorul Miroiu mai susține că, pentru o reformare a 
acestui domeniu, este necesară extinderea, către toate cadrele din 
domeniul ştiinţelor militare, al informaţiilor şi al ordinii publice, 
a standardelor pe care Comisia de sociologie, științe politice si 
ştiinţe ale comunicării le foloseşte pentru conferirea titlurilor şi 
a gradelor de cercetare. 


Prof. univ. dr. Gabriel Oprea. 
Generalul-vicepremier-plagiator-fauritor 
de plagiatori 


General cu patru stele, presedinte de partid, vicepremier, ministru de 
interne, profesor universitar, conducator de doctorate si academician. 
Toate aceste grade, funcţii și titluri îl reprezentau pe Gabriel Oprea în 
2015, când ajunsese la apogeul carierei sale politice și profesionale. 
Gabriel Oprea a absolvit Scoala de Ofiţeri la Sibiu în 1983, după care s-a 
angajat ca economist la Ministerul Apărării Naţionale, iar până în 1993 
a activat ca ofițer de justiție militară, când a demisionat din armată. 
Până în 2000 nu se știe mare lucru despre activitatea sa. Intervalul Ti 
lipseşte din CV. Miron Cozma susţine că în acea perioadă Oprea i-a fost 
subaltern și „îi căra geamantanul“. Cel care l-a introdus pe Oprea în antu- 
rajul lui Cozma este lon Neagu, sub îndrumarea căruia a devenit doctor. 
După 2001, în guvernarea Adrian Năstase, îl regăsim general activ de 
justiţie militară, secretar de stat și director al Rezervelor Statului și prefect 
de București. S-a înscris în PSD, a fost numit ministru delegat pentru 
administraţie publică în MAI și a fost ales deputat. 

Demisioneaza din PSD în 2009 si înfiinţează Uniunea Naţională pentru 
Progresul României (UNPR). Ajunsese atât de influent și puternic în 
acea perioadă, încât făcea și desfăcea alianţe politice si guvernamen- 
tale. După ce Traian Băsescu a câștigat al doilea mandat de președinte, 
în decembrie 2009, a intrat la guvernare cu UNPR si a devenit ministru 
al apărării. 

După căderea guvernului Mihai Răzvan Ungureanu în mai 2012, Oprea 
trece din tabăra PDL în cea a PSD, cu care intră la guvernare şi ajunge 
vicepremier fără portofoliu. În 2014 este numit şi ministru de interne. 
În toamna lui 2014 spera la funcţia de director al SRI în varianta în care 
Victor Ponta ajunge președinte, iar George Maior, premier. Un an mai 
târziu, era dispus să facă orice pentru a fi numit premier. 

Accidentulin care a murit politistul Bogdan Gigina, in timp ce deschidea 
coloana oficială a lui Gabriel Oprea, a produs o uriașă revoltă în rândul 
opiniei publice. Abia tragedia de la Colectiv și demisia guvernului Ponta 
au dus la înlăturarea lui Oprea din guvern. În septembrie 2016, DNAa 
cerut ridicarea imunitatii lui Oprea pentru a putea fi anchetat în dosarul 
privind moartea politistului Gigină. Pentru că senatorii au votat impo- 
trivă, câteva mii de oameni au protestat în stradă mai multe seri la rând. 
A demisionat din Senat și a anunţat că se retrage din viaţa publică. 


Tatal tuturor plagiatelor: Gabriel Oprea’ 


Teza de doctorat a premierului interimar Gabriel Oprea, susti- 
nută în anul 2001, la Facultatea de Drept a Universităţii din Bucu- 
resti, conţine o serie de elemente pe care comunitatea academică 
le include în categoria plagiatului. Calupuri întregi de text sunt 
preluate ad litteram din volumele altor autori, lucrarea fiind, în 
esenţă, un mixt de paragrafe amalgamate. Surprinzător pentru 
o teză de doctorat, nu conţine o introducere sau concluzii proprii. 


Printre autorii plagiati se numără lon Neagu, care i-a fost condu- 
cătorul de doctorat, și Nicolae Volonciu, referent în comisia de 
susținere publică a lucrării. 


Gabriel Oprea l-a plagiat în lucrarea de doctorat si pe lorga, fara 
să indice vreo sursă și fără să utilizeze ghilimele, semnele uni- 
versale de punctuație care marchează copierea unor paragrafe 
sau idei din lucrările altor autori. 


Premierul interimar şi-a publicat șapte ani mai târziu teza de 
doctorat susținută în 2001. Nici cartea nu are introducere sau 
concluzii, astfel că cititorii nu au de unde să știe că volumul nu 
este o carte nouă. 


Comisia de Etică a Universităţii din Bucureşti a primit încă din 
2015 O sesizare cu privire la teza de doctorat a lui Gabriel 
Oprea, care „nu este legată numai de plagiat, fiind sesizate 
și alte aspecte“, potrivit surselor HotNews. Consiliul Naţional 
de Etică a Cercetării Ştiinţifice, Dezvoltării Tehnologice și Inovării 
(CNECSDTI) a emis, într-un timp record, un raport asupra tezei 
de doctorat a lui Gabriel Oprea, concluzia acestuia fiind că 


1. HotNews, 1, 2 și 9 iulie 2015. 

»suspiciunea de plagiat nu se confirmă, sesizarea nefiind 
susținută de alte dovezi concludente“. 


Documentul, emis de același organism numit politic, care în 
2012 l-a exonerat de acuzaţiile de plagiat si pe premierul Victor 
Ponta, ignoră evidenţele din lucrarea lui Gabriel Oprea. 


După ce HotNews a scris că există o sesizare de plagiat pe numele 
său, depusă la Comisia de Etică a Universităţii din București, 
Oprea a transmis, printr-un comunicat, că este „un om corect“, 
că „respectă și a respectat legile țării“ și că primit de la Minis- 
terul Educaţiei, în urmă cu o săptămână, atestarea fiecărei etape 
din parcursul său academic, însă a evitat să răspundă punctual 
acuzațiilor de plagiat. 


Gabriel Oprea n-a putut fi contactat, însă un purtător de cuvânt 
de la Ministerul de Interne ne-a transmis că acesta nu are nimic 
de declarat. 


Prima sursă de inspirație — coordonatorul 


Gabriel Oprea şi-a susținut teza de doctorat cu titlul Procedura 
plângerii prealabile, sub coordonarea prof. univ. dr. lon Neagu, la 
Facultatea de Drept a Universităţii din București în ianuarie 2001. 
Atipic pentru o cercetare ştiinţifică de largi dimensiuni, cum este 
o lucrare de doctorat, studiul semnat de Oprea are doar 24 de 
lucrări incluse în bibliografie, multe dintre ele fiind citate cel mult 
o dată. Potrivit normelor academice, citarea unui autor se face prin 
utilizarea ghilimelelor, însoţite de trimiteri exacte către referintele 
bibliografice de unde s-a făcut preluarea. În teza lui Gabriel Oprea, 
care are 247 de pagini, ghilimelele nu sunt folosite nici măcar o 
singură dată. 

Chiar primul paragraf al lucrării ridică suspiciunea de plagiat. 
Fără să fie marcat cu ghilimele, textul este identic cu un paragraf 
de la pagina 417 din cartea Tratat de procedură penală, apărută în 
anul 1997, la Editura Pro, semnată de coordonatorul de doctorat 
al lui Gabriel Oprea, profesorul Ion Neagu. 

„Declanșarea activităţii de urmărire penală este condiţionată, 
în toate cazurile, de incunostiintarea acestora despre săvârşirea 
unei infracțiuni. Mijlocul prin intermediul căruia este infor- 
mat organul judiciar despre săvârşirea unei infracțiuni poartă 
denumirea de act de sesizare. Pentru declanșarea mecanismului 
procesual se impune ca actul de sesizare să fie întocmit potri- 
vit legii.“ 

La fel cum în Tratatul de procedură penală al lui lon Neagu sintagma 

act de sesizare apare scrisă cu bold şi italice, la fel apare $i în teza 

lui Gabriel Oprea. 


Cine este lon Neagu 


Ion Neagu, coordonatorul de doctorat al lui Gabriel Oprea, fost 
senator FSN si fost deputat PSD, este avocat $i profesor de drept. 
În prezent este preşedintele Universităţii „Nicolae Titulescu“, insti- 
tuție privată de învățământ, pe care o deţine. Neagu a fost de-a 
lungul anilor apărătorul unor personaje controversate precum 
Miron Cozma, Gabriel Bivolaru, Zaher Iskandarani sau Victor 
Atanasie Stănculescu. Prietenia cu Adrian Năstase i-a adus în pe- 
rioada în care acesta din urmă era prim-ministru o finanţare de 
30 de miliarde de lei vechi (aproximativ 700.000 de euro), bani cu 
care a fost construit căminul studenţesc privat al Universităţii 
„Nicolae Titulescu“, în condiţiile în care căminele aparținând sta- 
tului erau nerenovate de ani de zile. 


Cea de-a doua sursă — unul dintre referenti 


Și cel de-al doilea paragraf din lucrarea de doctorat a lui Gabriel 
Oprea ridică suspiciuni cu privire la provenienţă, însă, de această 
dată, cartea din care se preia fără să fi utilizat ghilimelele este Tratat 
de procedură penală, Partea Specială, volumul II, semnat de Nicolae 
Volonciu, lucrare apărută la Editura Paideia, din Bucureşti, în 

1994. Aici, autorul are o contribuţie personală prin inserarea unor 
mici consideraţii precum „putem defini sesizarea ca fiind“ sau 
„deci, pe de-o parte“. 


„Putem defini sesizarea ca fiind actul procesual prin care subiec- 
tul îndreptăţit se adresează organului judiciar cu solicitarea 
desfăşurării activităţilor pe care legea i le conferă ca atribuţii 
funcționale. Sesizarea presupune, deci, pe de-o parte, incunos- 
tiintarea mai mult sau mai putin completă, a organului de urmă- 
rire penală despre săvârşirea unei infracţiuni $i obligarea lui 
de a efectua...“ 


La finalul paragrafului este indicată o notă de subsol, care face tri- 
mitere la tratatul lui Nicolae Volonciu, însă acesta este menţionat 
în formula „N. Volonciu, op. cit.“. Conform Normelor de redactare 
ale Bibliotecii Naţionale a României, recomandate autorilor, prescurtarea 
„Op. cit“. se foloseşte pentru a cita o singură lucrare a unui autor, 
la care prima oară trimiterea se face în întregime, iar abia a doua 
oară se foloseşte „op. cit.“. Mai exact, se folosește atunci cand este 
vorba despre o operă citată anterior. Având în vedere că este vorba 
despre chiar prima pagină a lucrării de doctorat a lui Gabriel Oprea, 
despre prima notă de subsol, dar și despre prima menționare a 
lucrării lui Nicolae Volonciu, citarea nu ar fi trebuit să fie marcată 
cu „op. cit“. Acest lucru iese din discuţie având în vedere că pasajul 
este, de fapt, copiat din cartea lui Ion Neagu, inclusiv cu respectiva 
notă de subsol. 

Cea mai importantă sursă de inspiraţie pentru doctorandul 
Gabriel Oprea a fost, fără îndoială, volumul Tratatul de procedură 
penală, semnat de coordonatorul său, profesorul Ion Neagu. Mai 
multe pagini sunt copiate fără utilizarea ghilimelelor, iar redarea 
este făcută atât de fidel, încât au fost preluate inclusiv notele de 
subsol din lucrarea originală. Actualul premier interimar a încer- 
cat să mascheze plagiatul şi a folosit note de subsol din loc în loc, 
prin care a făcut trimitere către volumul lui Ion Neagu, lăsând sen- 
zatia cititorului că lucrarea îndrumătorului său a fost doar consul- 

tată, eventual, pentru clarificarea unor aspecte. În realitate, Gabriel 
Oprea a copiat cuvânt cu cuvânt, în bloc. Dacă ar fi pus ghilimele, 
s-ar fi văzut că teza sa de doctorat nu este altceva decât o lungă 
însăilare de citate. 


Structuri identice 


Același stil de copiere continuă $i în Capitolul II, Secţiunea 2, 
subcapitolul „Plângerea“, care este format din bucăţi preluate din 
subcapitolul cu acelaşi titlu din tratatul lui Ion Neagu. Singura 
deosebire între cele două texte este aranjarea ordinii paragrafelor, 
în lucrarea lui Oprea acestea fiind intercalate într-o altă succesiune. 

În subcapitolul „Denunţul“, Oprea nu îl mai citează pe Ion 
Neagu, deşi copiază aproape integral subcapitolul omonim scris 
de conducătorul său, în schimb, îi menţionează pe autorii la care 
Neagu a făcut referire în Tratat de procedură penală, deşi unii dintre 
aceştia nu se regăsesc în bibliografia tezei premierului interimar. 
Un astfel de exemplu este V. Rămureanu, citat de Oprea, dar care 
nu se regăseşte menţionat în bibliografia tezei de doctorat. 

Și următorul subcapitol din teza lui Oprea, Sesizarea din oficiu, 
este copiat tot din lucrarea lui Neagu. Un alt lucru care atrage aten- 
tia este ordinea în care sunt aranjate subcapitolele în teză, ordine 
identică cu cea din cartea coordonatorului său. 

Identice cu volumul lui Neagu sunt și celelalte subcapitole 
din Capitolul II, intitulate „Moduri speciale de sesizare“, „Plânge- 

rea prealabilă depusă la organul de urmărire penală“, „Rechizito- 
riul“, „Plângerea prealabilă depusă la instanţa de judecată“. Aceeași 
manieră de copiere este utilizată și în Capitolul III, intitulat „Plân- 


gerea prealabilă ca modalitate de sesizare a organelor judiciare“. 


x 


Intrebat cum poate fi încadrată situația în care, într-o lucrare de 
doctorat, există pasaje copiate dintr-o altă lucrare fără a fi marcate 

cu ghilimele, dar care la finalul lor au note de subsol care fac 
trimitere către operele originale, profesorul universitar dr. Marian 
Popescu, preşedintele Comisiei de Etică a Universităţii din Bucu- 
reşti, ne-a declarat: 


„Este o speță de plagiat. E vorba de un malpraxis academic. 
Atribuirea pasajelor respective este corectă atunci când acestea 
sunt puse între ghilimele. O notă de subsol nu arată cât din 
text este al tău şi cât este al altcuiva, mai ales dacă pasajele sunt 
identice“. 


Profesorul Marian Popescu susţine că literatura de specialitate 
consacrată plagiatului consideră că „nu contează mărimea frag- 
mentelor copiate ilicit din alte lucrări, ci intenţia de copiere ilicită, 
de fraudare (făcută conştient, intenţionat)“. Acesta mai susține 
și că dimensiunea se poate pune în discuţie pentru că „o propoziţie 
într-un articol e una, într-o carte e alta; dacă propoziţia e o idee 
principală etc.“. 

Virgil Rămureanu nu este singurul autor citat în teza lui Gabriel 
Oprea care nu este inclus în bibliografia lucrării. Un alt exemplu 
este E.V. Ionăşeanu, pe care îl regăsim în tratatul lui Neagu, 
publicat la Editura Pro. Nici Gheorghiţă Mateuţ, Ulpian, D. Ciun- 
can, M. Constantinescu, I. Muraru, Mihai Popovici sau Eugen 
Heroveanu nu sunt incluși în bibliografie, însă se regăsesc citați 
prin note de subsol, fiind, de fapt, preluaţi din Ion Neagu. 

Despre situaţia în care la notele de subsol sunt indicate lucrări 
netrecute în bibliografie, ele fiind, de fapt, referințe existente în 
paragrafele copiate din alte studii, președintele Comisiei de Etică 
a Universităţii din București susține că 


„este o consecinţă a plagiatului comun, tip copy-paste, combi- 
nată cu o neglijenţă atât din partea coordonatorului ştiinţific, 
cât şi din cea a autorului tezei. Situația demonstrează fără dubiu 
realizarea efectivă a plagierii“. 

Dacă din tratatul lui Ion Neagu a copiat ad litteram, fără nici o reti- 
nere, Gabriel Oprea a rescris pasajele preluate din lucrarea lui 
Nicolae Volonciu. 

Exemplu din cartea lui Nicolae Volonciu: 


„Denunţul poate fi făcut şi de cel care a săvârșit infracțiunea. În 
asemenea situaţii, multe legislații asigură pentru anumite in- 
fracțiuni o scuză absolutorie sau atenuantă în beneficiul infrac- 
torului, pentru a-l determina să aducă la cunoştinţă fapta sa“. 


Exemplu din teza de doctorat a lui Gabriel Oprea: 


„Denunţul poate fi făcut chiar de către făptuitor. Multe legis- 
laţii asigură pentru anumite infracțiuni o scuză absolutorie sau 
atenuantă în beneficiul infractorului pentru autodenunţare“. 


Profesorul Marian Popescu susține că, în situaţia în care se preiau 
paragrafe din alte lucrări, care sunt reformulate sau la care contri- 
butia doctorandului este minimă, este „o altă speţă de plagiat, realizat 
prin «țesutul» bucăţilor, un plagiat de tip patchwork sau patchwriting. 
E o «rudd» mai stilată a plagiatului grosolan de tip copy-paste, dar la 
fel de înjositor pentru cel/cea care practică acest lucru“. 


x 


Alte zeci de pagini din teza de doctorat a lui Gabriel Oprea sunt 
copiate ad litteram din doi clasici ai dreptului penal fara ghilimele 
si fara note de subsol. Noile dovezi de plagiat au fost descoperite 
în două lucrări, una a lui Constantin Turai, de unde il plagiază pe 
Nicolae Iorga, si cealaltă a lui Vintilă Dongoroz. 

Secțiunea a doua din Capitolul III al tezei de doctorat a lui 
Gabriel Oprea, intitulată „Plângerea prealabilă — perspectivă 
istorică“, este copiată din lucrarea Plângerea prealabilă. Teoria gene- 
rală a plângerii prealabile. Aplicatiunea la legislatiunea romană a lui 
Constantin Turai, publicată in 1938 la Imprimeriile Curentul SA. 

Paragrafele sunt preluate din Capitolul II al lucrării lui Turai, 
„Istoricul instrucţiunii“, fără nici un fel de trimitere către autor. 

Originalitatea pe care vicepremierul a invocat-o în apărarea sa in 
fata Comisiei Nationale de Etică este dată cel mult de selecția para- 
grafelor preluate în bloc din alţi autori. 


Nicolae lorga, copiat fără ghilimele 


O altă secţiune copiată din cartea lui Turai este „Plângerea prea- 
labilă în vechiul drept românesc“. Plagierea acestor pagini este 
cu atât mai evidentă cu cât Oprea copiază inclusiv o serie de citate 
din Nicolae Iorga și Gheorghe Ghibănescu, care în cartea lui Turai 
sunt marcate cu ghilimele si citate corect. 

Exemplu de citat din opera lui Nicolae Iorga, copiat fără indica- 
rea sursei de către Oprea, aşa cum reclamă normele de redactare 
a unei teze de doctorat: 


„În această privinţă, este elocvent următorul document din 
20 Noiembrie 1802: Zapis al «Constandinei sotiia Preduti de la 
Sacel». Un fiu al ei a vrut să ucidă pe cineva, din prigonirea ce 
am avut pentru moșie. Ucide pe o fată a lui. «Cu știre dom- 
nească», tatăl fetei îl urmăreşte, și-i prinde tovarăşul. Apoi soțul 
ei se ia cu «Cutitul în mână» după altă fată“. 


Dacă Constantin Turai îl menţionează pe Iorga cu lucrarea Studii 
și documente, Gabriel Oprea nu îl citează nici pe Iorga, nici pe Tural. 
De altfel, singura lui contribuţie la acest paragraf este alinierea orto- 
grafierii cuvintelor la normele actuale ale gramaticii limbii române, 
astfel ca „noiembrie“ este scris cu literă mică, şi nu cu literă mare ca 
în original, iar cuvântul ,,sofiia“ este scris cu un singur „i“. 

La fel ca Victor Ponta, Gabriel Oprea a invocat în apărarea sa 
inexistența unui ghid sau a unui regulament de redactare, în con- 
ditiile în care, de exemplu, în lucrarea din 1938 a lui Constantin 
Turai, Nicolae Iorga este citat cu respectarea tuturor normele aca- 
demice în vigoare chiar şi cu 50 de ani mai înainte. 

Ultima parte a Capitolului II din teza de doctorat a premierului 
interimar, intitulată „Plângerea prealabilă — comparaţie între regle- 

mentările anterioare ale Codului de procedură penală și cele de 
după adoptarea Legii 59/1968“, este copiată ad litteram din volumul 
Explicații teoretice ale Codului de procedură penală roman, volumul II, 
semnat de Vintilă Dongoroz, si apărut in 1976. Pentru această ana- 
liză a fost utilizată o variantă reeditată a lucrării. 


Echipa de verificare cosmetizează, nu analizează 


Consiliul National de Etică a Cercetării Științifice, Dezvoltării 
Tehnologice şi Inovării (CNECSDTI), din subordinea Ministerului 
Educaţiei, l-a absolvit de orice vină pe premierul interimar. În 
raportul dat ieri publicităţii, se vorbeşte despre forma lucrării, și 
nu despre fondul acesteia, fapt ce arată că nu a fost studiat con- 
ținutul tezei de doctorat a lui Gabriel Oprea, ci doar forma şi aspec- 
tul acesteia. În același raport se vorbeşte despre o bibliografie de 
51 de lucrări. În realitate, bibliografia tezei lui Oprea are doar 24 
de cărți menţionate. Celelalte 27 de lucrări (mai mult decât dublu) 
adăugate de Comisie pentru a da aparenţa unei teze consistente 
sunt cărți care figurează la notele de subsol, însă respectivele note 
sunt şi ele plagiate. 

Consiliul Naţional de Etică nu a constatat nici o situaţie de 
plagiat în teza lui Oprea: „CNECSDTI constată citarea corespun- 
zatoare a surselor bibliografice $i utilizarea unui număr semnifi- 
cativ de note de subsol“ sau „bibliografia consultată a fost bine 
valorificată de autor în cuprinsul tezei de doctorat, iar în procesul 
de documentare au fost selectate si citate din lucrările folosite, 
idei si informaţii semnificative asupra problematicii analizate“. 

Profesorul universitar dr. Dorin Isoc, inițiatorul site-ului 
www.plagiate.ro unde publică dovezi despre lucrări suspectate de 
plagiat, ne-a declarat cu privire la raportul Consiliului Naţional 
de Etică: 


„În fapt, nu este un raport fiindcă nu se vorbeşte şi nu se descriu 
faptele, adică modalităţile prin care s-a efectuat preluarea, 
dimensiunea preluărilor, identitatea sau lipsa de identitate a 

preluărilor cu lucrările autentice, numărul de lucrări autentice 
din care s-au efectuat preluările etc. Mai mult, nu se vorbește 
absolut nimic despre cum arată documentul de sesizare şi care 
expert neutru a realizat verificarea faptelor“. 


Profesorul clujean pune în discuţie inclusiv chestiunea impartia- 
litatii Comisiei Nationale de Etică și susține că este vorba despre 
„un document de partid comandat de guvern. Cum este posibil ca un organ 
al statului să analizeze în mod nepărtinitor șeful guvernului. Daniel 
Isoc mai atrage atenţia și asupra faptului că raportul Comisiei 
Nationale de Etică a fost facut public cu doar o zi înainte ca Univer- 
sitatea din Bucureşti să își susțină public punctul de vedere asupra 
lucrării lui Gabriel Oprea: 


„Încă un detaliu semnificativ: Consiliul nu avea cum să se 
pronunţe înainte de a solicita poziţia instituţiei care a acordat 
titlul. Prin aceasta, Universitatea din Bucureşti dovedeşte în 
mod regretabil că nu este în stare să fie o universitate euro- 
peană, ci se complace să fie o şcoală oarecare, fără demnitate 
şi autonomie“. 


Subreda operă a generalului Oprea 


Gabriel Oprea şi-a publicat teza de doctorat în anul 2008 la Editura 
Cartea Universitară din București. Este cea mai recentă carte 
publicată de acesta si a doua în care figurează ca autor unic. La 
fel ca lucrarea doctorală, cartea nu are introducere sau concluzii, 
însă nu are nici prefaţă, cuvânt înainte sau postfață. 

Volumul a fost publicat sub același titlu pe care l-a avut și 
lucrarea doctorală, Procedura plângerii prealabile. Surprinzător însă 
este faptul că, în toate CV-urile oficiale ale lui Gabriel Oprea, pu- 
blicate pe site-urile guvernului, Ministerului de Interne, al Camerei 
Deputaţilor sau pe pagina de Internet www.gabriel-oprea.ro, titlul 
menționat este Plângerea prealabilă. Deşi pare o simplă eroare, între 


100 Fabrica de doctorate 


cele două variante de titlu — Procedura plângerii prealabile si Plângerea 
prealabilă — este o diferenţă semnificativă, care indică atât o dena- 
turare de sens, cât si de conţinut. 

Dacă despre plângerea prealabilă se poate spune că implică 
modalitatea de sesizare a organelor de urmărire penală, procedura 
plângerii prealabile include ideea de practică judiciară, dar şi 
totalitatea actelor și formelor îndeplinite în cadrul activităţii de 
sesizare a organelor de urmărire penală. 

La fel ca şi teza de doctorat, cartea Procedura plângerii prealabile 
are aceleași 24 de lucrări citate în bibliografie, însă cuprinsul este 
diferit. Dacă teza de doctorat a avut nouă capitole, cartea are doar 
şase $i începe cu un alt paragraf, însă si acesta preluat fără ghili- 
mele din lucrarea profesorului universitar lon Neagu. 


x 


Desi pe coperta lucrării de doctorat apare imprimat anul 2000, 
Gabriel Oprea şi-a susținut în mod public teza în ianuarie 2001. 
Câteva luni mai târziu, acesta a intrat oficial în posesia titlului 
de doctor, după ce Ministerul Educației a emis decretul de acordare 
a acestei calități. Din comisia de susținere au făcut parte prof. 
univ. dr. Constantin Mitrache, la acea vreme prodecan al Facultății 
de Drept a Universității din Bucureşti (preşedintele comisiei), 
prof. univ. dr. Ion Neagu (coordonatorul lucrării) $i trei membri 
referenti, prof. univ. dr. Nicolae Volonciu, de la Universitatea din 
Bucuresti, prof. univ. dr. Vasile Dobrinoiu, de la Universitatea 
„Nicolae Titulescu“, si prof. univ. dr. Tudor Amza, de la Universita- 
tea „Nicolae Titulescu“. 


Ascensiunea academică 


La scurt timp după ce a devenit doctor, Oprea a devenit profesor 
universitar la Colegiul Naţional de Apărare, iar în 2002 a devenit 
conducător de doctorate la Academia de Poliţie „Alexandru Ioan 

Cuza“. Ascensiunea fulminantă a lui Oprea in mediul universitar 
a fost posibilă deşi acesta nu avea o operă științifică proprie, con- 
ditie obligatorie. 

Potrivit propriului CV, Gabriel Oprea a semnat opt lucrări, din 
care doar două ca unic autor: OSCE, organizație pentru secolul 21, 
publicată la Fundaţia Colegiului Naţional de Apărare din Bucu- 
reşti în 2001, şi Procedura plângerii prealabile, suspectă a fi plagiată. 
Celelalte şase sunt lucrări obscure, majoritatea publicate la Fun- 
datia Colegiului National de Apărare, care nu apar citate în lucrări 
sau cercetări ştiinţifice. Gabriel Oprea a fost în perioada 2003—2005 
membru în comisiile de specialitate ale Consiliului Naţional de 
Atestare a Titlurilor, Diplomelor și Certificatelor Universitare 
(CNATDCU) — Comisia de științe militare, respectiv Comisia de 
ordine publică și siguranţă naţională. Începând cu 2008, Oprea este 
profesor universitar şi conducător de doctorate la Academia Naftio- 
nală de Informaţii „Mihai Viteazul“, instituţia de învățământ 
superior a Serviciului Român de Informaţii. 


Epilog 


Lui Gabriel Oprea i-a fost retras definitiv titlul de doctor în data 
de 2 septembrie 2016, când ministrul educaţiei, Mircea Dumitru, 
a semnat Ordinul prin care a dispus această măsură. Decizia a fost 
luată după ce Consiliul Naţional de Atestare a Titlurilor, Diplo- 
melor și Certificatelor Universitare (CNATDCU) a stabilit că fostul 
vicepremier a plagiat în lucrarea sa de doctorat, iar Comisia de 
Contestaţii a decis menţinerea verdictului. 

Dacă luni de zile a refuzat să facă vreo declaraţie, după ce a 
primit verdictul de plagiat din partea CNATDCU, la data de 1 au- 
gust 2016, fostul vicepremier Gabriel Oprea s-a apărat printr-un 
comentariu pe Facebook, spunând că, în cazul lui, legea s-a aplicat 
„retroactiv“: 

„În 2000 am scris o lucrare de doctorat, respectând toate nor- 
mele academice şi legale în vigoare la momentul respectiv. 
Nici îndrumătorul meu de doctorat, nici comisia care a decis 
acordarea titlului, nici Universitatea București, nimeni nu a 
avut ceva de obiectat la lucrarea respectivă. Repet, este vorba 
de anul 2000, când nu eram în politică, nu eram nici ministru, 
nici membru de partid, nici prefect şi nici nu mă gândeam că 
voi urma un astfel de drum. Astăzi, la mai bine de 15 ani de când 
am susținut teza de doctorat, CNATDCU spune că aș fi plagiat 
în lucrarea respectivă. Nu ştiu dacă cei care au luat această 
decizie au verificat cu atenţie care erau normele în vigoare 
acum 15 ani. La fel, nu știu dacă lucrarea a fost evaluată după 
normele și standardele de acum (diferite de cele din 2000) sau 
după standardele de atunci, pe care le-am respectat. Ştiu însă 
că anul trecut, Consiliul Naţional de Etică a spus în mod oficial 
că suspiciunile de plagiat nu se confirmă în cazul meu“. 

Generalul cu patru stele Gabriel Oprea a devenit profesor univer- 
sitar și coordonator de doctorate în urma unui lung sir de încăl- 
cari ale legii. Ela beneficiat de complicitatea mai multor institutii 
ale statului: Ministerul Apararii Nationale (MApN), Ministerul 
Educaţiei, Universitatea de Apărare „Carol I“, Academia de 
Poliţie și Academia Naţională de Informaţii „Mihai Viteazul“. A 
ajuns profesor la cele mai importante instituții de învățământ 
superior militar din România, cu toate că a dat concurs pe post 
o singură dată. De alte două ori s-a transferat de la o universitate 
la alta: această modalitate de ocupare a unui post didactic 
universitar nu există în legile educaţiei de după 1990. 


Post scos la concurs înainte ca Oprea 
să fie confirmat doctor 


Drumul lui Gabriel Oprea către statutul de profesor universitar 
şi coordonator de doctorate a fost deschis la 7 februarie 2000 de 
către ministrul de atunci al apărării naţionale, Victor Babiuc. El 
a semnat ordinul MApN nr. 100 prin care Oprea era numit director 
adjunct la Colegiul Naţional de Apărare (CNAp). După ce Oprea 
a ajuns în conducerea CNAp (instituţie aflată în coordonarea Uni- 
versității Nationale de Apărare), scoaterea la concurs, pentru el, a 
unui post de profesor universitar a fost o simplă formalitate. 


1. PressOne, 6 decembrie 2016. 

Directorul CNAp era, la vremea respectivă, generalul Nicolae 
Uscoi, împreună cu care Gabriel Oprea a semnat trei cărți (apărute 
în 1999, în 2001 $i 2005). Tot în 2000, Oprea a fost ales viceprese- 
dinte al Fundaţiei Colegiului Naţional de Apărare. Preşedinte al 
Fundaţiei era Mihail Vasile-Ozunu, un apropiat al său, care astăzi 
este chiar directorul Colegiului. 

În 2001, când Gabriel Oprea a devenit profesor universitar, 
existau două legi și un ordin care reglementau organizarea concur- 
surilor pentru posturile de cadre didactice universitare: Legea învă- 
tamantului nr. 84/1995, republicată în Monitorul Oficial nr. 606/ 
10.12.1999, Legea nr. 128/1997 privind statutul personalului didac- 
tic şi Ordinul ministrului educaţiei nr. 5723/15.03.1994 privind 
criteriile referitoare la validarea concursurilor pentru ocuparea 
posturilor didactice de conferenţiar și profesor universitar. 

Am reconstituit modalitatea în care Gabriel Oprea a devenit 
profesor universitar și conducător de doctorate pe baza răspunsu- 
rilor pe care le-am primit la solicitarile trimise către Universitatea 
Naţională de Apărare, Colegiul Naţional de Apărare, Academia de 
Poliţie, Academia Naţională de Informaţii a SRI, Ministerul Apă- 
rării Naţionale și Ministerul Educaţiei. 


x 


In 2 martie 2001, la nici două luni după ce Gabriel Oprea isi sus- 
tinuse teza de doctorat $i cu două săptămâni înainte ca ministrul 
educației să îi confirme titlul de doctor, Academia de Înalte Studii 
Militare (în prezent, Universitatea Națională de Apărare „Carol I“) 
a publicat, în Monitorul Oficial nr. 138, partea a treia, și în Obser- 
vatorul Militar nr. ro din 2001, anunțul privind scoaterea la con- 
curs a unui post de profesor universitar la Catedra de Securitate 
şi Apărare Națională din cadrul Colegiului Național de Apărare, 
„poziția trei, ofițer, specialitatea Dreptul conflictelor armate“. Era 
postul pe care Gabriel Oprea avea să îl ocupe în mod oficial câteva 
luni mai târziu. 

Senatul Academiei de Inalte Studii Militare a indeplinit sicea 
mai importantă formalitate înaintea concursului care avea să-i 
aducă lui Oprea titlul de profesor universitar: pe 3 mai 2001, a 
aprobat componenţa comisiei de concurs propusă de consiliul 
profesoral al Colegiului Naţional de Apărare. Președintele comisiei 
a fost generalul de brigadă prof. univ. dr. Constantin Onisor (in pre- 
zent, directorul Școlii Doctorale a Academiei Naţionale de Infor- 
maţii), iar membri — colonelul prof. univ. dr. Mihail Vasile-Ozunu, 
comandorul prof. univ. dr. Constantin Coderie, colonelul prof. univ. 
dr. Constantin Hlihor și generalul de brigadă (r) prof. univ. dr. Ion 
Suceavă. 

Concursul a avut loc în luna iunie 2001, iar rezultatul a fost 
validat în aceeași lună de Senatul Academiei de Înalte Studii 
Militare. Rectorul Academiei a solicitat în mod oficial confirmarea 
titlului prin adresa nr. D2564/20.06.2001, înaintată Comisiei Natio- 
nale de Atestare a Titlurilor, Diplomelor şi Certificatelor Univer- 
sitare (CNATDCU). 

Confirmarea rezultatului a fost făcută în ședința din data de 
13 iulie 2001 a CNATDCU, iar la data de 2 august 2001, ministrul 
educaţiei Ecaterina Andronescu a emis Ordinul nr. 4224 prin care 
lui Gabriel Oprea i se acorda titlul de profesor universitar. 

Astfel, între momentul în care Gabriel Oprea şi-a susținut teza 
de doctorat şi cel în care a devenit profesor universitar au trecut 
6 luni şi 15 zile. Pentru a se înscrie la concursul pentru un post de 
profesor universitar, Gabriel Oprea trebuia să parcurgă două etape 
distincte. 

Prima: să îşi întocmească dosarul în baza căruia să se poată în- 
scrie la concurs, respectând criteriile din legile menţionate mai sus. 

A doua: să susțină o prelegere şi un interviu. 

Conţinutul dosarului este vital pentru orice candidat la un 
post didactic universitar, deoarece pe baza acestuia se verifică res- 
pectarea criteriilor prevăzute de metodologia de organizare a 
concursului. În a doua etapă se poate trece numai după obținerea 
avizului de legalitate de la departamentul juridic al universităţii 
care organizează concursul. 

De la sustinerea tezei la ordinul de ministru: 2 luni 


Prima condiție prevăzută în metodologie pe care Gabriel Oprea 
trebuia să o îndeplinească pentru a se putea înscrie la concurs era 
deținerea diplomei de doctor. Aceasta reprezenta și cel mai impor- 
tant criteriu prevăzut de Legea nr. 128/1997 privind statutul 
personalului didactic. Oprea şi-a susținut teza de doctorat în 18 
ianuarie 2001, în cadrul Şcolii Doctorale a Facultăţii de Drept de 
la Universitatea Bucureşti. Conducătorul său de doctorat a fost 
prof. univ. dr. lon Neagu, iar din comisia de susţinere au făcut 
parte, pe lângă coordonator, prof. univ. dr. Nicolae Volonciu, prof. 
univ. dr. Vasile Dobrinoiu si prof. univ. dr. Tudor Amza. 

HotNews a prezentat în exclusivitate, în data de 1 iulie 2015, 
dovezi referitoare la faptul că teza de doctorat a lui Gabriel Oprea 
este plagiată. Neagu și Volonciu sunt doi dintre autorii pe care 
Oprea i-a plagiat în lucrarea de doctorat, alături de Nicolae Iorga. 

În 16 martie 2001, adică la mai puţin de două luni după ce Oprea 
isi sustinuse teza de doctorat, Ministerul Educaţiei $i Cercetării, 
condus de Ecaterina Andronescu, emitea Ordinul nr. 3467 prin 
care lui Oprea i se acorda titlul de doctor în drept. Rapiditatea cu 
care a fost elaborat acest Ordin este frapantă, în condiţiile în care 
etapele birocratice care trebuie parcurse după momentul susți- 
nerii tezei sunt extrem de precise și depind de un număr însemnat 
de oameni şi instituții. 

Între timp, în februarie 2001, Gabriel Oprea — pe atunci, mem- 
bru al PSD, la fel ca Ecaterina Andronescu — fusese numit preşe- 
dinte al Administraţiei Naţionale a Rezervelor Statului, cu rang 
de secretar de stat. Documentele care atestă parcurgerea studiilor 
doctorale, referatele, rapoartele, împreună cu dosarul de susținere 
a tezei trebuiau trimise de către Școala Doctorală a Facultăţii de 
Drept, în dublu exemplar, la Biroul Doctoral al Universităţii din 
București. Acest Birou Doctoral are, în mod normal, atributia de a 
verifica dosarul din punct de vedere formal şi de a opri un exemplar 
cu toate documentele. Cel de-al doilea exemplar al dosarului este 
trimis mai departe la Ministerul Educaţiei, mai exact la Comisia 

Naţională de Atestare a Titlurilor şi Diplomelor Universitare 
(CNATDCU). 

Acest organism, prin comisiile sale de specialitate, are atribuții 
de verificare a tezei de doctorat, inclusiv dacă a fost sau nu plagiată, 
iar mai apoi își dă avizul în baza căruia ministrul emite ordinul 
prin care acordă titlul de doctor. 

În cazul lui Gabriel Oprea, toate aceste etape au fost parcurse 
cu o viteză uimitoare, astfel că el a obținut titlul de doctor în doar două 
luni. În mediul academic se știe că durata minimă, de la momentul 
susținerii la cel al emiterii ordinului de ministru, poate fi, în cel 
mai fericit caz, de patru luni. 


Doar un volum personal. Criteriul cerea două 


Cea de-a doua condiţie prevăzută de Legea nr. 128/1997 pentru a putea 
deveni profesor universitar era vechimea minimă de g ani în învă- 
tamantul superior sau în cercetarea științifică de profil. Gabriel 
Oprea nu îndeplinea această cerinţă. 

Candidaţii care proveneau din afara învățământului sau a 
cercetării științifice puteau să compenseze printr-o vechime de 
cel puţin 15 ani de activitate în profilul postului pentru care con- 
curau (articolul 55, alineatele 2 şi 7 din Legea nr. 128/1997). 

Gabriel Oprea nu îndeplinea nici acest criteriu. 

Potrivit CV-ului său, a absolvit Școala Militară de Ofiţeri de la 
Sibiu în 1983 și a activat în cadrul Ministerului Apărării Nationale 
până în 1993, când a fost trecut în rezervă, ceea ce înseamnă doar 
10 ani. Totuşi, Oprea s-a folosit de o altă prevedere din Legea 128/ 
1997 privind statutul personalului didactic, cea de la articolul 56, 
alineatul 2: 


„Persoanele din învățământul superior... cu o activitate deose- 
bită în domeniul postului pentru care concurează, demonstrată 
prin lucrări de specialitate de valoare națională și internatio- 
nală, pot să se prezinte, cu aprobarea senatului universitar, la 

concursul pentru ocuparea unui post didactic în învățământul 


superior, fără îndeplinirea condiţiilor de vechime stabilite la 
art. 55 alin. (6) sau (7), după caz“. 


Pentru a îndeplini acest criteriu compensator, Gabriel Oprea a fost 
făcut profesor universitar asociat la Colegiul Naţional de Apărare 
(CNAp), lucru menţionat, de altfel, în CV-ul său. Data exactă la 
care s-a petrecut acest lucru este însă incertă. 

În CV-ul său oficial, Gabriel Oprea susține că este profesor 
asociat din 2001. Într-un răspuns oficial, primit de la CNAp, este 
precizată o altă dată: 


„DI. Gabriel Oprea a devenit profesor universitar asociat la 
CNAp în anul 1994, la propunerea consiliului profesoral din 
CNAp și cu aprobarea Senatului Academiei de Înalte Studii 
Militare“. 


Gabriel Oprea a obținut dispensă din partea Senatului Academiei 
de Înalte Studii Militare pentru a putea îndeplini integral preve- 
derile articolului 56, alineatul 2, asa cum se precizează într-un răs- 
puns primit de la Ministerul Educaţiei. 

Totuşi, avizul Senatului Academiei de Înalte Studii Militare 
ridică semne de întrebare, având în vedere că Gabriel Oprea nu 
avea, aşa cum cerea legea, „activitate deosebită în domeniul postului 
pentru care concurează, demonstrată prin lucrări de specialitate 
de valoare naţională şi internaţională“. 

Potrivit Ministerului Educaţiei, dincolo de aceste prevederi 
legale, instituţiile de învățământ superior erau obligate să tina 
cont în formularea metodologiei de concurs și de Ordinul minis- 
trului educaţiei nr. 5723/15.03.1994, privind criteriile referitoare 
la validarea concursurilor pentru ocuparea posturilor didactice 
de conferenţiar $i profesor universitar. 

Potrivit acestui Ordin, trei criterii erau obligatorii pentru a fi 
validat ca profesor universitar: 

(1) concurentul trebuia să fi publicat cel putin 30 de lucrări in 
reviste nationale și internationale şi cel putin două volume per- 
sonale în specialitatea sa; 

(2) lucrările publicate să acopere disciplinele alocate în statul 
de funcții al postului respectiv; 

(3) concurentul să aibă prestigiu național şi internaţional ates- 
tat de premii ale Academiilor, participări la congrese internafio- 
nale ca referent, recenzii. 

Am solicitat Ministerului Educaţiei si Colegiului National de 
Apărare copii după documentele cu caracter public din dosarul 
de concurs al lui Gabriel Oprea, precum lista cu lucrări și CV-ul. 
Ambele instituţii ne-au răspuns că nu deţin o copie „a dosarului 
de concurs al dl. Gabriel Oprea, deci nu vă putem oferi copii după 
CV, lista lucrărilor şi a dosarului“. 

Într-o discuţie cu un reprezentant al Biroului de Presă al MApN, 
instituţie care are în subordine Universitatea Naţională de Apărare 
şi Colegiul Naţional de Apărare, ni s-a transmis că documentele 
solicitate ne pot fi puse la dispoziţie doar cu acceptul lui Gabriel 
Oprea. Legea nr. 544/2001 privind liberul acces la informaţiile de 
interes public prevede în mod clar categoria informaţiilor care 
pot fi făcute publice, fără a menţiona acceptul titularului de drept. 

Plecând de la presupunerea că Gabriel Oprea a publicat articole 
în revista Fundaţiei Colegiului National de Apărare, al cărei vice- 
preşedinte a devenit în 2000, am solicitat Universităţii Naţionale 
de Apărare acces la colecţia acestei reviste. 

Tot într-un răspuns oficial ni s-a comunicat că publicaţia nu 
există nici la Biblioteca Universităţii Naţionale de Apărare, nici 
în cea a Colegiului Naţional de Apărare. De altfel, această revistă 
nu se afla nici la Biblioteca Naţională a României și nici în biblio- 
tecile instituțiilor de învățământ militar din tard. 

În anul în care a devenit profesor universitar, lui Gabriel Oprea 
îi apăruse numele pe cinci cărți, însă numai pe una ca autor unic: 
OSCE, organizație pentru secolul 21, apărută la Fundaţia Colegiului 

National de Apărare. Metodologia de concurs prevedea „cel putin 
două volume personale în specialitatea sa“. 
Nici acest criteriu nu era îndeplinit. 


Transfer ilegal de la Colegiul de Apărare 
la Academia de Poliţie 


CV-ul lui Gabriel Oprea conţine, de altfel, o serie de informaţii false 
în legătură cu activitatea sa editorială din perioada 1999-2001, 
cea care a contat pentru concursul de profesor universitar. Acesta 
se prezintă ca prim autor în cazul a trei lucrări, ceea ce nu este 
adevărat. Astfel, cartea Introducere în dreptul internaţional umanitar, 
apărută în 1999 la Editura Cartega din Bucureşti, îl are ca prim 
autor pe Nicolae Uscoi, care era directorul Colegiului Naţional 
de Apărare în 2000. O altă carte semnată mai întâi de Nicolae 
Uscoi şi apoi de Gabriel Oprea este Studii de drept internaţional 
umanitar, apărută la Fundaţia Colegiului Naţional de Apărare din 
Bucuresti, în 2001. Tot în 2001 apare la Fundaţia Colegiului Naţio- 
nal de Apărare din Bucuresti $i lucrarea Elemente de artă strategică 
românească, care îi are ca autori pe Constantin Onişor, Mihail 
Vasile-Ozunu si Gabriel Oprea, acesta fiind ultimul nume trecut 
pe copertă. 

Atât Ministerul Educaţiei Naţionale, cât şi Colegiul Naţional 
de Apărare au confirmat prin răspunsuri separate că, desi Gabriel 
Oprea a obținut titlul de profesor la Colegiul National de Apărare, 
el „nu a ocupat efectiv postul la CNAp“ nici măcar o singură zi, 
rămânând în CNAp doar în calitate de profesor asociat. 

Preşedintele UNPR a vizat, de fapt, doar obţinerea titlului de 
profesor la CNAp, instituţie unde era director adjunct din anul 
2000 și în care a avut toate pârghiile la dispoziție. Tinta lui ime- 
diată a fost Academia de Poliţie. Gabriel Oprea a devenit profesor 
universitar la Academia de Poliţie in octombrie 2001, prin transfer 
de la CNAp. Potrivit prevederilor din Legea învățământului $i din 

Legea privind statutul personalului didactic, angajarea personalu- 
lui didactic titular sau asociat se face numai prin concurs organizat. 

De altfel, articolul 58, alineatul 1 din Legea nr. 128/1997 privind 
statutul personalului didactic prevede ca 


„posturile didactice prevăzute la art. 53 alin. (1) se ocupă prin 
concurs organizat de instituţiile de învățământ superior acre- 
ditate sau autorizate provizoriu. Concursul este valabil numai 
pentru instituţia de învățământ superior respectivă“. 


Acest articol nu doar că exclude transferul, dar îl şi transformă 
într-o ilegalitate. 

Sebastian Bădiţă, jurist şi membru fondator al asociaţiei EDU 
CER, ne-a declarat că atât vechea Lege a educaţiei, cât şi cea din 2011 
interzic în mod categoric ocuparea unui post didactic fără concurs: 


„Noţiunea de «transfer fără concurs» nu există în domeniul 
învățământului universitar între instituţii diferite, pentru că 
legea prevede faptul că un concurs anterior susținut este vala- 
bil doar pentru instituţia de învățământ superior unde a fost 
desfășurat. Din punct de vedere juridic se poate solicita răs- 
punderea penală, civilă sau administrativă a persoanelor vino- 
vate, în funcţie de anumite termene de prescripţie“, a explicat 
Sebastian Bădiţă. 


De la data de 31 iulie 2008, Gabriel Oprea este angajat în mod oficial 
ca profesor universitar şi coordonator de doctorate la Academia 
Naţională de Informaţii „Mihai Viteazul“ (ANIMV). Şi aici a ajuns 
tot prin transfer. 

Potrivit unui răspuns primit de la ANIMV, „dl. Gabriel Oprea 
şi-a transferat atât atribuţiile de profesor universitar, cât şi cele 
de conducător de doctorat, în cadrul ANIMV, în condiţiile legii, 
în baza unei hotărâri a Senatului ANIMV, la data de 25 iunie 2008“. 

Juriştii consultaţi susțin că o hotărâre a Senatului unei Univer- 
sități nu poate fi superioară prevederilor unei legi. Mai mult, o 

hotărâre a Senatului unei universităţi trebuie să interpreteze legea 
în litera şi spiritul acesteia, şi nu poate constitui derogare de la lege. 


Cel puţin trei criterii neîndeplinite 
pentru a conduce doctorate 


Modalitatea prin care Gabriel Oprea a obţinut calitatea de condu- 
cător de doctorate la Academia de Poliţie si la Academia Naţională 
de Informaţii este presărată cu ilegalităţi și compromisuri juridice. 

Am reconstituit etapele și procedurile parcurse de fostul vice- 
premier cu ajutorul unor acte publice. Totuși, deşi am solicitat 
Academiei de Poliţie o copie a documentelor cu caracter public 
din dosarul de concurs prin care Oprea a obţinut calitatea de con- 
ducător de doctorate, ni s-a răspuns oficial că acest dosar se află 
actualmente la Academia Naţională de Informaţii a SRI. Nici 
Academia Naţională de Informaţii şi nici Ministerul Educaţiei 
nu au răspuns unei solicitări similare. 

Gabriel Oprea a devenit conducător de doctorat în domeniul 
ordinii publice şi al siguranţei naționale prin Ordinul ministrului 
educaţiei şi cercetării nr. 4848 din 30 octombrie 2002, la doar un 
an, două luni și 28 de zile după ce obținuse titlul de profesor univer- 
sitar. La momentul respectiv, condițiile de organizare a concursului 
pentru obținerea calității de coordonator de doctorat erau regle- 
mentate prin Ordinul nr. 5103 al ministrului educaţiei, din 5 iulie 
1999. 

Domeniul ordinii publice si al sigurantei nationale era incadrat 
in categoria Stiinta Militară, pentru care criteriile specifice de eva- 
luare pentru conferirea calităţii de conducător de doctorat erau 
următoarele: 

— Să aibă o activitate didactică de cel putin ro ani în invatam4an- 
tul superior sau/şi în cercetarea științifică, dintre care cel putin 
3 ani de la obţinerea titlului de doctor. 

In 2002, dacă ne raportăm la data când a devenit profesor 
universitar la CNAp, Gabriel Oprea avea o vechime in invataman- 
tul superior ceva mai mare de un an. Dacă ne raportăm la răspunsul 
primit de la CNAp, în care se spune că Oprea a devenit profesor 
asociat în 1994, atunci avea o vechime de circa 8 ani, nicidecum 
de minimum ro ani, cum prevedeau criteriile. Nici perioada de 3 
ani de la data obținerii titlului de doctor nu era îndeplinită, în 
cazul lui Oprea trecând doar un an, şapte luni si 14 zile. 

Criteriu neîndeplinit. 

— Să aibă publicate cel putin 6-8 lucrări ştiinţifice de referință 
(cărți, manuale și cursuri universitare, tratate, monografii, studii la 
edituri de prestigiu), dintre care cel puţin trei să fie lucrări de autor. 

În 2002, potrivit propriului CV, Gabriel Oprea publicase cinci 
cărți, nici una la vreo editură de prestigiu, și doar una singură ca 
lucrare de autor. 

Criteriu neîndeplinit. 

— Să fi elaborat cel putin 30 de articole sau studii, publicate in 
reviste de prestigiu sau întrunite în culegeri introduse în circuitul 
ştiinţific, dintre care cel puţin 20 ca autor. 

În CV-ul său public, Gabriel Oprea nu menţionează nici un 
articol sau studiu publicat în vreo revistă științifică. Dacă, totuși, 
a publicat vreunul în revista Fundaţiei Colegiului Naţional de 
Apărare, această publicaţie nu putea îndeplini sub nici o formă 
criteriul de prestigiu. 

Nu există informaţii publice care să ateste îndeplinirea acestui criteriu. 

— Să fie autor (coautor cu o contribuţie esenţială) la elaborarea 
a cel putin ro lucrări de cercetare științifică, exerciții sau aplicaţii 
complexe. 

Nu există informaţii publice care să ateste îndeplinirea acestui criteriu. 

— Să fi susținut (publicat) cel putin 25 de comunicări ştiinţifice 
cuprinse în volumele sesiunilor de comunicări științifice, publi- 
caţii de specialitate şi dosarele convocărilor de pregătire ştiinţifică 
şi metodică. 

Nu există informaţii publice care să ateste îndeplinirea acestui criteriu. 

— Să facă dovada unei activităţi ştiinţifice şi publicistice active 
în ultimii 3 ani. 

Nu există informaţii publice care să ateste îndeplinirea acestui criteriu. 

— Să fi publicat teza de doctorat integral sau partial. 

Gabriel Oprea şi-a publicat teza de doctorat in 2008, după 6 
ani de la data la care devenise conducător de doctorate. 

Criteriu neindeplinit. 

În 2007, ministrul educaţiei Mihail Hărdău a emis Ordinul 
nr. 356, din data de 15 februarie, pentru aprobarea Precizărilor 
metodologice cu privire la reconfirmarea sau confirmarea calității 
de conducător de doctorat. Emiterea acestui act i-a obligat pe toți 
coordonatorii de doctorate din România să își reconfirme această 
calitate. 

Cum Ministerul Educaţiei a refuzat să ne pună la dispoziţie o 
copie a actelor publice din dosarul de concurs prin care Gabriel 
Oprea a devenit (în 2002), iar apoi a fost reconfirmat (în 2008) con- 
ducător de doctorate, putem presupune că el și-a publicat teza de 
doctorat în 2008 pentru a putea bifa măcar câteva criterii mini- 
male. Reconfirmarea din 2008 a fost făcută prin Ordinul nr. 4963 
din 31 iulie 2008, semnat de ministrul de atunci al educaţiei, Cris- 
tian Adomniţei. 


Rezumat 


Întreaga carieră de profesor universitar a lui Gabriel Oprea nu există 
în realitate. Din informațiile noastre, el nu a susținut niciodată 
cursuri la Colegiul Naţional de Apărare, unde a optat să-şi păstreze 
doar calitatea de profesor universitar asociat. 

Surse din cadrul Academiei de Poliţie si de la Academia Na- 
tionala de Informaţii a SRI susţin că Gabriel Oprea nu a activat 
niciodată ca profesor universitar în aceste instituţii, fiind doar 
conducător de doctorate. De altfel, această calitate pare să fi fost 

marea miză academică pe care și-a fixat-o generalul Oprea de-a 
lungul ultimilor aproape 15 ani. 

Să facem o scurtă recapitulare: 

I. În iunie 2001, la numai 3 luni după ce ministrul Andronescu 
îi confirmase prin ordin titlul de doctor, Gabriel Oprea a devenit 
profesor universitar, cu toate că nu avea o vechime de g ani la cate- 
dră sau 15 ani de activitate în profilul postului pentru care concura, 
asa cum prevedea legea. 

Pentru a se putea înscrie la concurs, a primit dispensă din partea 
Senatului Academiei de Înalte Studii Militare. Legea mai cerea ca 
aspirantul la titlul de profesor să fi publicat cel putin două cărți 
de autor în specialitatea sa. Gabriel Oprea avea doar una. 

2. După ce a obținut titlul de profesor universitar la Colegiul 
Naţional de Apărare, Gabriel Oprea s-a transferat pe acelaşi grad 
didactic la Academia de Poliţie şi, ulterior, la Academia Naţională 
de Informaţii a SRI, desi, potrivit Legii educaţiei, „concursul este 
valabil numai pentru instituția de învățământ superior respectivă“. 

3. În octombrie 2002, Gabriel Oprea a devenit şi coordonator 
de doctorate, încălcând prevederile legii de la acea dată: 

-nu avea activitate didactică de cel putin ro ani în invataman- 
tul superior; 

— nu trecuseră cel puţin 3 ani de la obţinerea titlului de doctor; 

— încă nu-şi publicase teza de doctorat, nici măcar parţial; 

— nu publicase cel puţin 6-8 lucrări ştiinţifice de referinţă; 

— nu publicase cel putin 30 de articole sau studii; 

— nu avusese o contribuţie esenţială la elaborarea a cel putin 
10 lucrări de cercetare științifică. 

Dar poate cel mai grav este faptul că Gabriel Oprea nu s-a dus 
în fața studenţilor ca profesor universitar, nici la Colegiul Naţional 
de Apărare, nici la Academia de Poliţie şi nici la Academia Naţio- 
nală de Informaţii. 

Cu toate acestea, a coordonat 22 de persoane care au obţinut 
titlul de doctor în științe militare şi informaţii: 9 la Academia de 
Poliţie, 13 la Academia Naţională de Informaţii. 

Doctorii lui Oprea’ 


Generalul cu patru stele profesor universitar doctor Gabriel Oprea 
a coordonat tezele de doctorat a 22 de persoane in perioada 
2004-2013. Nouă dintre aceste persoane și-au susţinut lucrările 
la Academia de Poliţie „Alexandru loan Cuza“, iar alte 13, la Aca- 
demia Naţională de Informaţii „Mihai Viteazul“ (ANIMV), aflată 
în subordinea SRI. Dintre cei 22 de doctori, șase au fost devoa- 
lati ca plagiatori: Neculai Ontanu, Bogdan Licu, Loredana Radu, 
Adela Popescu, Mihai Stănișoară și Dumitru Pârvu. 


În cei 14 ani de când deţine titlul de profesor universitar, Oprea 
nu a predat nici măcar un singur curs în fața studenților. 

Potrivit unui răspuns primit de la Academia Naţională de 
Informaţii, instituţie unde fostul vicepremier este încadrat ca 
profesor universitar, 


„în prezent, dl. profesor Gabriel Oprea nu are în coordonare 
nici un doctorand, de altfel nu a mai preluat în calitate de con- 
ducător nici un student al școlii doctorale, care să devină doctor 
în cadrul ANIMV, din anul 2009“. 


Ultima oră. Contactat cu puţin timp înainte de publicarea acestui 
material, purtătorul de cuvânt al SRI, Ovidiu Marincea, ne-a 
declarat oficial că Gabriel Oprea nu mai desfășoară nici un fel de 
activitate didactică la Academia Naţională de Informaţii. 


x 


1. PressOne, 7 decembrie, 2015. 


Doctorii lui Oprea 117 


Înainte să vedem cine sunt cei 22 cărora Oprea le-a călăuzit 
paşii către atingerea apogeului ştiinţific — doctoratul, e utilă o reca- 
pitulare a unor momente anterioare. 


De la buticar la universitar 


În anii ’90, după ce a trecut în rezervă şi a început să se ocupe de 
comerțul cu amănuntul și schimbul valutar, Gabriel Oprea scria 
„jurist“ la rubrica dedicată profesiei din documentele publice. În 
ceea ce priveşte partenerii de afaceri, nu era mofturos: de pildă, 
Daniel Constantin Ștefănescu, cel căruia i-a vândut firma Ana 94 
Service Internaţional SRL, era bucătar de meserie. 

Anul 2000 marchează o turnură majoră în viaţa lui Gabriel 
Oprea. Obține diploma de doctor la Facultatea de Drept a Univer- 
sitatii Bucureşti, apoi devine director adjunct al Colegiului Naţio- 
nal de Apărare — instituţie căreia i-a mers vestea că e pepinieră de 
colaboratori ai serviciilor secrete —, precum și vicepreşedinte al 
Fundaţiei Colegiului Naţional de Apărare. 

In 2001, Oprea este reactivat ca ofiţer de justiție militară cu 
gradul de general-maior și ajunge profesor universitar la Colegiul 
Naţional de Apărare, însă fără a îndeplini criteriile impuse de legile 
educaţiei. În același an, premierul Adrian Năstase îl numeşte pre- 
sedinte al Administraţiei Nationale Rezervele Statului, funcţie 
cu rang de secretar de stat. 

În 2002, profesorul universitar Gabriel Oprea obţine dreptul 
de a coordona doctorate, cu complicitatea mai multor instituţii 
ale statului și fără a bifa cerinţele legislaţiei în vigoare la acea dată. 
Tot în 2002, Adrian Năstase îl instalează prefect al Bucureştiului. 

Din acest moment, Gabriel Oprea „coordonează“ activitatea 
doctorală a unor deținători de pozitii-cheie în statul român, dar 
şi a unor persoane care „promiteau“, în baza profilului și a CV-ului, 
că vor avansa către conducerea unor instituţii din Justiție sau din 
sistemul de siguranţă națională. 

Timp de g ani, între 2004 şi 2013, 22 de persoane au obținut titlul 
de doctor sub coordonarea profesorului universitar Gabriel Oprea. 


Cinci din serviciile secrete 


Aceste persoane pot fi împărţite în cinci categorii: ofiţeri din servi- 
ciile secrete, magistrați, poliţişti, politicieni și apropiaţi de-ai săi. 
Din categoria servicii secrete, „ucenicii“ lui Oprea au fost: 


— Radu Timofte (director al SRI la data susţinerii tezei — 2004, 
decedat în 2009); 

— Florian Coldea (prim-adjunct al directorului SRI la data 
susținerii tezei — 2010, funcţie pe care o deţine şi azi); 

— Ionel Marin (adjunct în exerciţiu al directorului SRI la data 
susținerii tezei — 2006); 

— Dumitru Zamfir (adjunct în exerciţiu al directorului SRI la 
data susținerii tezei — 2006); 

— Daniel Andrei Moldoveanu (şeful Comunităţii Nationale de 
Informaţii din subordinea Consiliului Suprem de Apărare a 
Ţării la data susținerii tezei — 2013). 


Întrebat pe ce criteriu l-a ales pe Gabriel Oprea să-i conducă teza 
de doctorat, prim-adjunctul directorului SRI, Florian Coldea, ne-a 
transmis, prin intermediul Biroului de Presă al SRI, următorul 
răspuns: 


„Studiile doctorale s-au desfăşurat, cu respectarea tuturor nor- 
melor academice şi legale, pe durata a patru ani. Acestea au 
început în anul 2007, în cadrul Academiei de Poliție, unde exista, 
la acel moment, posibilitatea desfăşurării studiilor doctorale 
în domeniul securităţii naționale. Domnul general Florian 
Coldea și-a finalizat studiile doctorale în cadrul Academiei Na- 
tionale de Informaţii «Mihai Viteazul» în anul 2010. În același an 
a susținut public lucrarea de doctorat cu titlul «Managementul 

schimbării în serviciile de informaţii» și a avut un singur coor- 
donator pe întreaga durată a studiilor.“ 


Magistrati și polițiști 


Oprea şi-a concentrat atenţia şi către justiție. Astfel, le-a călăuzit 
pașii pe drumul științei următorilor magistrați: 


— Marcel Sâmpetru (prim-adjunct al procurorului general al 
României la data susținerii tezei — 2004); 

— George Bălan (procuror general al Parchetului de pe lângă 
Curtea de Apel București la data susţinerii tezei — 2006); 

— Bogdan Licu (membru al CSM la data susţinerii tezei, în 2011, 
devenit între timp prim-adjunct al procurorului general al 
României); 

— Florica Diaconescu (judecător la Curtea de Apel Craiova, Secţia 
I Civilă, la data susținerii tezei — 2011); 

— Gheorghe Muscalu (procuror, vicepreşedinte și membru al 
Consiliului Superior al Magistraturii la data susținerii tezei — 
2015). 


Întrebat care a fost criteriul în baza căruia l-a ales pe Gabriel Oprea 
pentru a-i fi coordonator de doctorat, George Bălan ne-a declarat: 
„Pentru că era singurul care răspundea de acea materie în instituția 
respectivă“. La vremea respectivă, în Academia de Poliție mai exis- 
tau şapte profesori specializați pe domeniul ordinii publice si al 
siguranței naționale. 

* 


În categoria doctoranzilor lui Oprea din Poliție au intrat: 


— Remus Span (adjunct al inspectorului general al Inspectora- 
tului General al Poliţiei de Frontieră la data susţinerii tezei, 
în 2007); 

— Dumitru Pârvu (Şeful Poliţiei Sector 6 la data susținerii tezei — 
2007, numit adjunctul șefului IGPR în mandatul de ministru 
de interne al lui Gabriel Oprea); 

— Constantin Bolbosanu (sef serviciu in cadrul Directiei de 
Combatere a Finanţării Terorismului si Spălării Banilor din 
cadrul IGPR la data susținerii tezei — 2007, numit adjunct al 
şefului IGPR în mandatul de ministru de interne al lui Gabriel 
Oprea); 

— Vasile Toma Rus (fost şef al Direcţiei Generale de Combatere 
a Crimei Organizate din IGPR, lector universitar la Universi- 
tatea „Spiru Haret“ la data susținerii tezei — 2011, numit subse- 
cretar de stat, adjunct al şefului Departamentului Ordine și 
Siguranţă Publică din cadrul Ministerului de Interne în man- 
datul de la Interne al lui Gabriel Oprea). 


Politicieni și apropiați 


In categoria politicienilor intră persoane care au avut legătură cu 
controlul parlamentar al serviciilor secrete sau al sistemului de 
apărare: 


— Radu Stroe (deputat PNL la data susţinerii tezei — 2013, deve- 
nit ulterior ministru de interne în guvernul USL și membru. 
în comisia parlamentară pentru controlul SRI); 

— Mihai Stănișoară (deputat la data susţinerii tezei — 2011, ante- 
rior președinte al Comisiei pentru apărare, ordine publică și 
siguranţă națională din Camera Deputaţilor, fost consilier pre- 
zidential pe probleme de securitate și fost ministru al apărării); 
— Romeo Raicu (vicepreşedinte PDL la data susținerii tezei, 2011, 
fost deputat şi președinte al Comisiei parlamentare de control 
al SIE); 

— Neculai Ontanu (primarul sectorului 2 la data susținerii tezei 

— 2010, secretar general al UNPR şi prieten cu Gabriel Oprea). 


* 


Ultima categorie este formată din persoane apropiate fostului 
vicepremier: 

— Loredana Radu (avocată, l-a apărat, printre alţii, pe fostul pre- 
mier Victor Ponta în dosarul Rovinari-Turceni); 

— Adela Popescu (secretara lui Gabriel Oprea la Ministerul 
Apărării Naţionale şi la Ministerul de Interne, decorată de 
două ori de președintele Traian Băsescu, cu Ordinul Virtutea 
Militară in grad de Cavaler şi cu Ordinul National Serviciul 
Credincios în grad de Cavaler, și o dată de preşedintele Klaus 
Iohannis, cu „Steaua României“); 

— Adrian Petrache (om de afaceri, cel pe care fostul președinte 
Traian Băsescu l-a inclus în triunghiul Oprea-Bittner-Petrache 
prin faimoasa declaraţie din 2004 — „Gabriel Oprea este șeful 
mafiei personale a lui Adrian Năstase, din care fac parte Alexan- 
dru Bittner si Adrian Petrache“); 

— Ioan Sandru (ginerele lui Pantelimon Avram, fost director al 
uneia dintre cele mai puternice companii energetice din 
Romania, Romgaz). 


Am cerut poziţia oficială a tuturor celor cărora Gabriel Oprea le-a 
coordonat teza de doctorat. Cu excepţiile prezentate mai sus (Flo- 
rian Coldea și George Bălan), ei nu au răspuns nici la telefon, nici 
la mesaje. 


Aceleași comisii de susținere 


În toate comisiile de susținere a celor 9 teze de doctorat pe care 
Gabriel Oprea le-a coordonat la Academia de Poliţie s-au aflat 
aceleaşi cadre didactice: prof. univ. dr. Luca Iamandi, prof. univ. dr. 
Ștefan Gheorghe Teodoru, prof. univ. dr. Costică Voicu (fost rector 
al Academiei de Poliţie), prof. univ. dr. Ion Suceava, prof. univ. dr. 
Mihail Vasile-Ozunu si prof. univ. dr. Gheorghe Toma. În toate 
comisiile de susținere a celor 12 teze de doctorat pe care Gabriel 
Oprea le-a coordonat la Academia Naţională de Informaţii s-au aflat 
aceleaşi cadre didactice: prof. univ. dr. Vasile Dincu (actual vicepre- 
mier si fost director al Şcolii Doctorale a ANIMV), prof. univ. dr. 
Constantin Onisor (actual director al Școlii Doctorale a ANIMV), 

prof. univ. dr. Ion Neagu (coordonatorul tezei de doctorat a lui 
Gabriel Oprea), prof. univ. dr. Teodor Frunzeti (fost rector al Univer- 
sității Nationale de Apărare „Carol I“), prof. univ. dr. Florin Rapan, 
prof. univ. dr. Gheorghe Toma, prof. univ. dr. Marius Hanganu, prof. 
univ. dr. Mihail Vasile-Ozunu, prof. univ. dr. Tutu Pisleag, prof. 
univ. dr. Ștefan Gheorghe Teodoru, conf. univ. dr. Cristian Barna. 


* 


Iată lista în funcţie de instituţia unde şi-au susținut teza de 
doctorat: 


Academia Naţională de Informaţii „Mihai Viteazul“ 


Nr. i Anul 
Nume Titlul tezei de doctorat =e 
absolvirii 
: Radu Alexandru |Serviciile de informaţii si agenda de SER 
` [Timofte securitate a începutului de mileniu T 
Rolul comunității de informații 
2. |Ionel Marin în gestionarea amenințărilor la adresa 
securității naționale 
î Ministerul Public şi politica penală de 
5. |George Bălan N e 
apărare a securității naționale 
Respectarea drepturilor omului în 
Dumitru Zamfir ps Pr i a 2006 
activitatea serviciilor de informații 
domeniul ordinii publice care pot 


Utilizarea informațiilor şi 
Dumitru Pârvu 
afecta securitatea națională a României 


investigațiilor în scopul obținerii de 
Constantin Spălarea banilor - componentă de bază aaa 
Bolbosanu a manifestărilor de crimă organizată 


probe pentru combaterea corupției 
Doctorii lui Oprea 123 


justiţie din România 


Modalităţi de gestionare a crizelor în 

în Nume Titlul tezei de doctorat 


Data 
absolvirii 


. 
. w tea . ee 


; Managementul schimbării în serviciile 
Florian Coldea : = 
de informații 


09.07.2010 


Criminalitatea transfrontalieră in 


Loredana-Claudia |epoca globalizării — factor de risc la 
(Radu) adresa securității europene şi 17.09.2010 
Diaconescu nationale. Combaterea criminalității 


transfrontaliere 


Managementul protecţiei 
3. |Neculai Onţanu |. Sp oct 17.09.2010 
infrastructurii critice 


Restrângerea drepturilor omului în 
Adela Loredana 
Popescu 


contextul luptei împotriva 
terorismului sub impactul accelerării 
procesului globalizării 


05.05.2011 


Dimensiunea juridică a securităţii 
naţionale din perspectiva respectării 
drepturilor și libertăților 
fundamentale ale omului 


Florica 


i 05.05.2011 
Diaconescu 9-95 


Criminalitatea organizată — vulnera- 


Vasile Toma Rus |.... Age eget 
bilitate la adresa securităţii naționale 


05.07.2011 


Securitatea energetică — componentă 
principală a securităţii naționale 


Licu Dimitrie Corupţia — risc major la adresa 
ie ae 14.07.2011 
Bogdan securității naționale 


Controlul parlamentar asupra 
Mihai Stănișoară [activităţii de apărare, ordine publica 


7. |loan Șandru 05.07.2011 


13.12.2011 


$i siguranţă naţională 

Marius Romeo  |Controlul parlamentar asupra ivi elada 

Raicu Serviciului de Informaţii Externe cas 
Controlul parlamentar asupra activi- 

Radu Stroe ae ope á P .. [11.07.2013 
tatii Serviciului Român de Informaţii 

Daniel-Andrei Către un model de comunitate de ia 

Moldoveanu informații liane 

Gheorghe Criminalitatea organizată și ae 

Muscalu terorismul. Factori de risc globali ea e 

Nr. 
2. 
4. 
5. 


Plagiatorul fierar-betonist: Neculai Ontanu’ 


Este exemplul ca profesia nu conteaza atunci cand ambitiile sunt mari. 
Înainte de 1989 era fierar-betonist, astăzi este doctor în ştiinţe militare. 
Tot înainte de 1989, când a terminat armata, Ontanu avea gradul de frun- 
taș, pe care l-a deţinut până în 2007, când a fost avansat direct la cel de 
colonel. Astăzi este general maior (r) al Armatei Române. În 1986, Neculai 
Ontanu a fost admis la Academia „Ștefan Gheorghiu“, la Institutul pentru 
pregătirea cadrelor în problemele conducerii social-politice. În CV-ul său 
nu este menționat acest lucru, apare în schimb că a absolvit Facultatea 
de Sociologie si Psihologie, dar si mai multe studii postuniversitare: 
Colegiul Naţional de Informaţii la Academia Naţională de Informații 
„Mihai Viteazul“ a SRI și Colegiul Naţional de Apărare. De asemenea, men- 
tioneaza si un titlu de doctor în administrație publică la Leibniz University 
din Statele Unite ale Americii. După 1990 a fost, pe rând, expert par- 
lamentar și consilier în Consiliul General al Municipiului București. În 
2000 a fost ales primar al Sectorului 2, funcţie pe care a ocupat-o până 
anul trecut, când a fost arestat într-un dosar instrumentat de DNA, pentru 
luare de mită, împreună cu nepoata lui Gabriel Oprea. 

Cariera politică a acestuia a fost legată de PSD, al cărui membru a fost 
până în 2009, când a fost exclus din partid pentru o serie de declaraţii 
de susţinere a lui Traian Băsescu. În PSD l-a cunoscut pe Gabriel Oprea 
de care l-a legat o strânsă prietenie. A fost unul dintre membrii fondatori 
ai Uniunii Naţionale pentru Progresul României (UNPR), alături de Oprea, 
unde a deţinut funcţia de secretar general. După demisia lui Gabriel 
Oprea din fruntea UNPR, la câteva luni după moartea politistului Bogdan 
Gigină și după incendiul de la Colectiv, Ontanu a asigurat interimatul 
funcţiei de președinte. 


I. HotNews, 11 august 2015. 

În martie 2016 a fost arestat sub acuzaţia de luare de mită într-un dosar 
deschis de DNA. Presupusa mită — un teren — a fost intermediata de 
Loredana Radu, nepoata lui Gabriel Oprea. Acel teren a ajuns ulterior 
la Oprea, iar acesta i l-a donat fiicei sale. 


Neculai Ontanu este doar unul dintre „soldaţii“ din „armata“ de doc- 
toranzi coordonati de generalul Gabriel Oprea în obţinerea titlului de 
doctor. Lui i se adaugă Florian Coldea, Mihai Stănișoară, Romeo Raicu, 
Loredana Radu, Remus Span, George Bălan, lonel Marin sau Dumitru 
Zamfir. 


O analiză comparativă arată că o parte însemnată din teza de 
doctorat a lui Neculai Ontanu este copiată din câteva cărţi şi arti- 
cole. 


Primar al Sectorului 2, general maior în rezervă, secretar general 
al UNPR și doctor în științe militare și informaţii, Ontanu l-a avut 
drept profesor coordonator pe vicepremierul Gabriel Oprea. 


Studii doctorale începute la Academia de Poliţie 


Neculai Ontanu şi-a început studiile doctorale la Academia de 
Poliţie „Alexandru Ioan Cuza“, în 2006, acolo unde Gabriel Oprea 
era profesor și conducător de doctorate. Relația de prietenie dintre 
Gabriel Oprea şi Neculai Onţanu este de notorietate încă din 
perioada în care ambii erau membri PSD. În 2008, când Oprea s-a 
mutat la Academia Naţională de Informaţii „Mihai Viteazul“ 
(ANIMV), şi-a luat după el şi doctoranzii, inclusiv pe Neculai 
Ontanu, dar şi pe Florian Coldea (general, prim-adjunct al directo- 
rului SRI) sau Loredana Radu (nepoata lui Gabriel Oprea şi avocata 
lui Victor Ponta). Toţi au obţinut, în final, diploma de doctor de 
la şcoala doctorală a Serviciului Român de Informaţii. Teza de 
doctorat a lui Ontanu are titlul Managementul protecției infrastructurii 
critice şi se întinde pe 313 pagini, fără bibliografie şi anexe. Analiza 
textului arată că cea mai mare parte a tezei este copiată din surse 


126 Fabrica de doctorate 


multiple: cărți, articole ştiinţifice, site-uri ale unor instituţii sau 
documente oficiale ale unor organisme interne şi internaționale. 
Practic, puţine paragrafe din conţinutul tezei în baza căreia 
secretarul general al UNPR şi-a obţinut titlul de doctor îi aparţin. 

Primarul Sectorului 2 preia pagini sau capitole întregi, articole 
ştiinţifice de la cap la coadă, fără să utilizeze ghilimele sau note 
de subsol, semnele de punctuație recunoscute ca parte a tuturor 
convențiilor naționale şi internaţionale de citare. În unele cazuri, 
secretarul general al UNPR face trimitere către sursa originară a 
informaţiilor cu notă de subsol, dar fără a folosi ghilimele, așa cum 
cer normele academice de citare acceptate la nivel internaţional. 
În cele mai multe situaţii însă, nu apelează nici la ghilimele, nici 
la note de subsol. 


O teză de doctorat fără ghilimele 


La fel ca Gabriel Oprea, mentorul $i prietenul său, în teza de doc- 
torat a lui Ontanu este copiat nu doar conținutul unor lucrări, ci 
si notele de subsol. De altfel, potrivit normelor academice, citarea 
unui autor se face prin utilizarea ghilimelelor, însoţite de trimiteri 
către referintele bibliografice de unde s-a făcut preluarea. În cele 
313 pagini din teza lui Ontanu, ghilimelele nu sunt folosite nici 
măcar o singură dată. 

Chiar primul paragraf din introducerea tezei de doctorat a lui 
Neculai Ontanu este preluat din lucrarea Protecţia infrastructurii 
critice în spaţiul euroatlantic, coordonată de dr. Mihai Macuc şi Cătă- 
lina Predoiu si care îi are drept autori pe prof. univ. dr. Marian Rizea, 
Mariana Marinică, Lucian Dumitrache, Alexandru Barbăsură si 
Cătălin Ene (carte apărută la Editura ANI, în 2008). 


„Perioada care cuprinde sfârșitul secolului al XX-lea şi începu- 
tul celui actual este marcată semnificativ de prezenţa a două pro- 
cese complexe si dinamice — globalizarea şi integrarea. Ele evocă 
interdependenţa şi interacțiunea progresivă în dezvoltarea 

societăților umane. Această dublă tendinţă este mai vizibilă 
în domeniile economic şi politic, care, având efecte cotidiene, 
captează atenţia constantă a tuturor. Ca fenomen, globalizarea 
nu putea să nu influenţeze aspectele legate de securitatea 
națională, siguranța oamenilor și informaţiilor, a instituţiilor 
nationale si internationale“. 


Marian Rizea, colonel în rezervă al SRI, unul dintre autorii lucrării, 
nu a dorit să facă nici un comentariu referitor la această situaţie. 

Capitolul III din teza de doctorat este identic, cuvânt cu cuvânt, 
cu o parte din cartea lui Radu Andriciuc, Managementul protecţiei 
infrastructurii critice (apărută la Editura Psihomedia, în 2008). De 
altfel, titlul tezei de doctorat a lui Neculai Ontanu este identic cu 
cel al lucrării lui Radu Andriciuc. Dacă, în cazul figurilor preluate 
din cartea colonelului (r) Andriciuc, Onţanu citează sursa, nu același 
lucru se întâmplă în cazul textului. Colonelul Andriciuc ne-a decla- 
rat că după apariţia articolului se va adresa Academiei Nationale 
de Informaţii şi va avea o reacţie publică referitoare la acest fapt. 

În teza lui Neculai Ontanu nu apar doar fragmente preluate 
integral din cărțile unor autori consacraţi în studiul infrastructurii 
critice, ci și din articole științifice publicate în diverse reviste de 
specialitate. Un articol ştiinţific care este copiat ad litteram în teza 
lui Ontanu este cel semnat de Liviu Mureşan, preşedintele execu- 
tiv al Fundaţiei EURISC, intitulat „Geopolitica şi abordarea concep- 
tului de protecţie a infrastructurilor critice naţionale“, publicat 
în numărul 1 din ianuarie 2009 al revistei Alarma. Liviu Mureşan 
nu a putut fi contactat pentru un punct de vedere. 


Academia SRI anunţă verificări 


Prin acuzaţiile de plagiat în cazul lui Neculai Ontanu, Academia 
Naţională de Informaţii „Mihai Viteazul“, aflată în subordinea 
Serviciului Român de Informaţii, se află pentru prima dată în mij- 
locul unui scandal de plagiat. Acelaşi lucru este valabil şi pentru 

comunitatea ştiinţifică din domeniul științelor militare si intel- 
ligence. Profesorul Constantin Onisor, directorul Şcolii Doctorale 
a Academiei Naţionale de Informaţii, ne-a declarat că în această 
perioadă toată lumea se află în concediu, însă după reluarea acti- 
vităţii didactice se va face o evaluare a situaţiei: 


„O lucrare trebuie atent studiată după o seamă de criterii pentru 
a se vedea dacă este intenţie de furt sau s-a dorit să se dea o 
coloratură lucrării. Punctul meu de vedere, la modul general, 
este că trebuie să vedem cât este intentionalitate şi cât este 
neglijenţă“. 


Profesorul Onișor ne-a mai declarat că se va constitui o comisie 
la nivelul şcolii doctorale, care va da un verdict în acest caz. 


„Acest verdict va fi trimis spre analiza Senatului ANI, care va da 
la rândul său un verdict. Lucrurile astea sunt foarte serioase și 
nu contează că e vorba de nu ştiu cine, coordonat de nu ştiu cine“. 


* 


Riscă Neculai Onţanu să fie acuzat de fals în acte publice? În 2009, 
regulamentele Academiei Naţionale de Informaţii prevedeau 
semnarea unei declaraţii pe proprie răspundere privind origina- 
litatea tezei. O astfel de declaraţie se făcea sub incidenţa Codului 
Penal, care prevede falsul în acte publice. Cu toate acestea, în acest 
caz nu este clar cine ar trebui să se sesizeze din punct de vedere 
penal. 

Profesorul universitar dr. Cristian Troncotă, primul decan şi 
primul director al Școlii Doctorale a Academiei Naţionale de Infor- 
mafii, ne-a declarat că încă din 2007, anul înființării ANIMV, au 
fost introduse declaraţiile pe proprie răspundere, prin care docto- 
ranzii isi asumau responsabilitatea fata de respectarea standar- 
delor de calitate şi etică profesională și originalitatea conținutului 
tezelor de doctorat. 


„Nu ne valida Ministerul Educaţiei dacă nu am fi avut un astfel 
de regulament care să prevadă aceste declaraţii. Când se depunea 

teza la secretariatul școlii doctorale, era însoţită şi de aceasta 
declaraţie. Este vorba despre responsabilitatea penală indivi- 
duală a doctorandului într-un astfel de caz, pentru că e vorba 
despre fals în acte publice“, ne-a mai declarat Cristian Troncotă. 


Fierarul-betonist admis la „Ștefan Gheorghiu“ 


Desi a reuşit să obţină titlul de doctor, studiile universitare urmate 
de Neculai Onţanu sunt incerte având în vedere că acesta nu face 
referire în CV-ul personal, de pe site-ul Primăriei Sectorului 2, la 
facultatea pe care a absolvit-o. Cert este că, în 1986, Ontanu a fost 
propus pentru a fi admis în anul I la Academia „Ștefan Gheorghiu“, 
la Institutul pentru pregătirea cadrelor în problemele conducerii 
social-politice. La acea vreme, actualul primar al Sectorului 2, care 
acum este general maior în rezervă, secretar general al UNPR și 
doctor în ştiinţe militare şi informații, era fierar-betonist. 


RS; 
ANEXA 2 
AGATA "STEFAN GHEORGHIU" 


cu candidaţii pronuşi a fi admişi în anul |, cursul fără frecvenţă, 
al 
INSTITUTULUI PENTRU PREGATIREA CADRELOR Ih PROSLEMCLE CONDUCERII SOCIAL-POLITICE 


‘ oii 

Nepoata plagiatoare: Loredana Claudia Radu’ 


Avocat de profesie, Loredana Radu este nepoata de verisoara a lui Gabriel 
Oprea. Acesta este cel care i-a deschis usa catre o serie de clienti faimosi 
pentru afacerile derulate cu statul sau pentru controversele în care au fost 
implicaţi: Victor Ponta, Nicolae Dumitru — Niro, Dumitru Bucsaru, Dinel 
Staicu, Mihai Stoica, Dan Cornel Baranga (vicepreşedinte UNPR), Gabriel 
Naghi (fost șef al Serviciului de Pază și Protecţie) și multi alții. Într-o scurtă 
descriere profesională de pe site-ul Baroului București, Loredana Radu 
figura cu expertiză în mai multe ramuri ale Dreptului: Comercial, Civil, 
Fiscal, Penal, al Familiei sau al Muncii. O adevărată performanţă profe- 
sională și pentru o casă de avocatură, darămite pentru o singură persoană. 
Loredana Radu este omul care cunoaște cel mai bine secretele finan- 
ciare și imobiliare ale lui Gabriel Oprea. De-a lungul anilor a intermediat 
mai multe vânzări de terenuri și proprietăţi, care au fost, în final, achi- 
zitionate de unchiul său. În martie 2016, Loredana Radu a fost arestată 
de Curtea de Apel București împreună cu Neculai Ontanu, cel mai bun 
prieten al lui Gabriel Oprea, într-un dosar instrumentat de DNA. Acuza- 
tiile se refereau la faptul că Neculai Ontanu a primit mită două suprafeţe 
de teren de circa 1.500 de metri pătraţi pe strada Barbu Văcărescu din 
București prin intermediul unor contracte fictive de vânzare-cumpărare 
încheiate de Loredana Radu. Terenurile de pe strada Barbu Văcărescu 
au ajuns la Gabriel Oprea, care i le-a donat, ulterior, fiicei sale, Ana Maria 
Tudor, angajată în anul 2012 la cabinetul de avocatură deţinut de Lore- 
dana Radu. 

Loredana Radu și-a dat demisia din avocatură pentru a nu atrage com- 
petenta de judecată a Înaltei Curți de Casaţie si Justiţie în faza finală 


1. HotNews, 26 august 2015. 

a procesului, stiut fiind ca la Inalta Curte exista posibilitatea ca pedep- 
sele aplicate sa fie mai aspre decat cele din faza de fond. 
Înainte de căsătorie aceasta a purtat numele Diaconescu. 


Nepoata lui Gabriel Oprea, Loredana Radu, este suspectă că 
și-a plagiat teza de doctorat susținută în anul 2010 la Academia 
Naţională de Informaţii „Mihai Viteazu“ (ANIMV), instituţie aflată 
în subordinea Serviciului Român de Informaţii (SRI). Lucrarea 
acesteia a fost coordonată de chiar unchiul său, profesorul uni- 
versitar Gabriel Oprea, el însuși suspect că și-a plagiat docto- 
ratul susținut în anul 2001. 


Loredana Radu este avocata lui Victor Ponta, și el acuzat de plagiat. 


Radu a fost reprezentantul legal al celebrei firme Dalli Exim SRL, 
înfiinţată de fostul sot al Elenei Udrea, Dorin Cocos. Tot ea s-a 
ocupat de înregistrarea Uniunii Social Liberale (USL) la tribunal. 


Harta relaţiilor Loredanei Radu 


Avocata Loredana Radu a intrat în atenţia opiniei publice la înce- 
putul lunii iunie 2015, când a devenit reprezentanta legală a lui 
Victor Ponta într-un caz anchetat de procurorii anticorupţie. DNA 
i-a deschis premierului un dosar de urmărire penală care viza pre- 
judicierea complexurilor energetice Turceni și Rovinari. Acu- 
zatiile aduse premierului sunt de fals în înscrisuri sub semnătură 
privată (17 infracțiuni), complicitate la evaziune fiscală în formă 
continuată și spălare de bani. 

Tot atunci presa a scris că Radu este nepoata lui Gabriel Oprea. 
Primele legături publice ale Loredanei Radu cu Gabriel Oprea au 
fost identificate la începutul anilor 2000. Loredana Radu se afla 
atunci în anturajul familiei Elena Udrea — Dorin Cocos, fiind repre- 
zentantul legal al celebrei firme Dalli Exim SRL, după cum rezultă 
din mai multe împuterniciri avocatiale depuse în numele compa- 
niei la instanţele de judecată, în procesele cu Primăria Capitalei. 

Dalli Exim este firma care a deţinut pentru circa zece ani contrac- 
tul de administrare a parcărilor publice din Bucureşti. 

Legăturile dintre Gabriel Oprea şi cuplul Udrea — Cocoş sunt 
de notorietate. În 2000, Gabriel Oprea a înființat împreună cu 
Dorin Cocoş și Florin Cristu (soţul lui Irinel Cristu, fostă membră 
în Consiliul Municipal Bucureşti din partea PDL si sponsor oficial 
al PDL) firma Trei Cocosi — Complex International SRL. În fe- 
bruarie 2001, după ce a fost numit preşedinte cu rang de secretar 
de stat al Rezervelor Statului, Oprea și-a vândut acţiunile lui Dorin 
Cocoş. Ulterior, în firmă au intrat diverși interpuşi ai oamenilor 
de afaceri Alexandru Bittner și Adrian Petrache, iar compania a 
fost implicată în diverse preluări suspecte de terenuri de la stat, 
pentru sume derizorii, desi obiectul principal de activitate al 
acesteia era „restaurantele“. În campania electorală din 2004, can- 
didatul Traian Băsescu spunea despre Gabriel Oprea că este „şeful 
mafiei personale a lui Adrian Năstase, din care fac parte Alexandru 
Bittner si Adrian Petrache“. 


„Nașa“ USL 


Loredana Radu a reprezentat în august 2012, la Tribunalul Bucu- 
resti, atât Partidul Social Democrat, al cărui preşedinte era Victor 
Ponta, cât $i Uniunea Naţională pentru Progresul României 
(UNPR), condusă de Gabriel Oprea. Scopul a fost de a înregistra 
Alianţa de Centru Stânga. Această construcţie politică a fost inte- 
grată în septembrie 2012 în Uniunea Social Liberală (USL), de 
înregistrarea căreia la tribunal s-a ocupat tot Loredana Radu. Cabi- 
netul său de avocatură s-a ocupat și de contestatiile depuse de 
USL la BEC, în 2012. | 

Clientii cu notorietate ai avocatei Loredana Radu 


Loredana Radu a avut si o serie de clienţi controversati, care au 
fost anchetați de procurori. Printre aceștia s-a numărat si Nicolae 
Dumitru (Niro), anchetat în dosarul „Microsoft“, om de afaceri 
cu strânse legături atât cu premierul Victor Ponta, cât si cu fostul 
cuplu Elena Udrea — Dorin Cocos. Un alt client este Dumitru 
Bucsaru, fostul patron al echipei de fotbal Unirea Urziceni, pe care 
îl reprezintă de la mijlocul anilor 2000. Radu este cea care a formu- 
lat în 2005 un memoriu către preşedintele Traian Băsescu în 
numele firmei Art Construcţii '92 SA, deţinută de acesta. Rezoluţia 
fostului șef de stat — „rog analizati şi rezolvare legală“ — a stârnit 
un val de controverse la vremea respectivă. Loredana Radu l-a apă- 
rat pe Bucsaru și în dosarul în care afaceristul a fost arestat în 
martie 2015 si ulterior plasat în arest la domiciliu pentru bancrută 
frauduloasă. 

Mihai (Meme) Stoica, manager al clubului de fotbal Unirea 
Urziceni pe vremea când echipa era deținută de Bucsaru, a fost 
apărat de Loredana Radu în dosarul „Transferurilor“, în care a fost 
condamnat la trei ani şi şase luni de închisoare. Radu și-a dat de- 
misia din postura de avocat al lui Meme Stoica după arestarea 
judecătorului Stan Mustaţă, cel care intenţiona să-i ceară bani 
acestuia pentru a-l elibera condiționat. 


Doamna locotenent-colonel şi doctor 
în ştiinţe militare și informații 


2010 a fost un an cu multe realizări pentru Loredana Radu. Aceasta 
a devenit nu doar doctor în ştiinţe militare și informaţii la Aca- 
demia Naţională de Informaţii a SRI, ci şi locotenent-colonel în 
rezervă în Ministerul Apărării Nationale. De ambele „reuşite“ este 
responsabil Gabriel Oprea. Pentru prima, din postura de profesor 
universitar, coordonator de doctorate. Pentru cea de-a doua, din 
poziția de ministru al apărării nationale. Și soțul Loredanei Radu, 

Vasile Dragos Radu, a fost avansat de Oprea, însă doar la gradul 
de maior în rezervă. 

Lucrarea de doctorat a nepoatei lui Gabriel Oprea are un titlu 
extrem de complex, Criminalitatea transfrontalieră în epoca globali- 
zării — factor de risc la adresa securității europene si nationale. Combaterea 
criminalității transfrontaliere, şi se întinde pe 359 de pagini, cu tot 
cu bibliografie. Cea mai mare parte a tezei este plagiată din surse 
diverse: cărţi, cursuri universitare, articole sau pagini de Internet. 
Analiza studiului doctoral arată că 17 pagini de la începutul lucrăni 
Loredanei Radu sunt copiate fără a fi fost utilizate ghilimele sau 
note de subsol dintr-o cercetare realizată de o echipă de 18 specia- 
lişti, condusă de generalul prof. univ. dr. Mircea Muresan, de la 
Centrul de Studii Strategice de Apărare si Securitate a Universităţii 
Nationale de Apărare „Carol I“. Studiul a fost realizat în cadrul 
unui proiect cu finanţare externă, intitulat „Securitatea sistemelor 
şi acțiunilor militare și civil-militare în gestionarea crizelor și con- 
flictelor armate“. Ca $i coordonatorul său de doctorat, Loredana 
Radu copiază ad litteram pagini întregi fără să respecte normele 
academice internaţionale privind citarea. Tot fără ghilimele și 
note de subsol este copiat şi conţinutul unui articol semnat de 
comisarul-sef Dan Silviu Bardas, din cadrul Ministerului de Interne, 
intitulat „Riscuri, ameninţări și vulnerabilitati transfrontaliere“, 
publicat în revista Buletinul Universității Naţionale de Apărare 
„Carol I“ numărul 4 din 2009. 

Și comisarul-sef Dan Silviu Bardaş a plagiat la rândul său din 
broşura Terorismul contemporan — factor de risc la adresa securităţii si 
apărării naţionale, în condiţiile statutului României de membru NATO, 
scrisă de generalul de brigadă (r) dr. Gheorghe Văduva și publicată 
în 2005 la Editura Universităţii Nationale de Apărare „Carol I“. 

Buletinul Universităţii Naţionale de Apărare „Carol I“ este o pu- 
blicaţie ştiinţifică de importanţă națională, de categoria „B“, recu- 
noscută de Consiliul Naţional al Cercetării din Învățământul 
Superior (CNCSIS). Pentru a obține încadrarea în categoria „B“, 
printre condiţiile impuse de CNCSIS se numără și respectarea 

normelor academice internationale de citare, dar si respectarea 
condiţiilor de etică academică, care exclud in mod clar plagiatul. 

De ce a preferat Loredana Radu să copieze din articolul comisa- 
rului-şef Bardaş şi nu direct din cartea generalului (r) Văduva? 
Textul lui Bardaş, se găseşte în format electronic pe Internet, pe 
când cartea lui Văduva, nu. Generalul (r) Văduva nu a putut fi con- 
tactat pentru a i se cere un punct de vedere. 


Articole copiate „în cascadă“ 


Din acelaşi număr 4/2009 al Buletinului Universităţii Naţionale de 
Apărare „Carol I“, Loredana Radu plagiază un alt articol, intitulat 
„Justiţia şi afacerile interne în spaţiul administrativ al UE“, semnat 
de colonelul prof. univ. dr. Constantin Iordache, de la Universita- 
tea Naţională de Apărare „Carol I“. O altă lucrare necitata, Globa- 
lizarea și securitatea, a fost preluată de pe site-ul lui Andrei Vocilă. 
Cum pe pagina de Internet nu figurează numele autorului, editura 
unde a apărut sau anul, l-am contactat pe Andrei Vocilă pentru 
a-i cere aceste informaţii, fără a primi însă răspuns. Un alt exemplu 
este cursul Combaterea crimei organizate — evoluţie, tipologii, legislaţie, 
particularități, semnat de chestorul de poliţie Damian Miclea, pro- 
fesor universitar şi coordonator de doctorate la Academia de Poliţie. 
Această lucrare a fost publicată în 2004 la Editura Ministerului 
Administraţiei și Internelor din Bucureşti. Damian Miclea nu a 
putut fi contactat pentru a-şi exprima un punct de vedere. 
Loredana Radu copiază fără a respecta normele de citare şi din 
colonelul Petru Albu. Între 2007 ŞI 2009, acesta a fost şeful Direc- 
tiei Generale de Informaţii şi Protecţie Internă (DGIPI) serviciul 
secret al Ministerului de Interne. Între 1999 şi 2001, fusese şeful 
Direcţiei de Combatere a Criminalităţii Organizate şi Corupţiei 
(DCCOA),de unde a fost demis în urma unei anchete privind 
dispariția unei mari cantităţi de droguri din depozitele poliţiei. 
Avocata lui Victor Ponta a plagiat zeci de pagini din volumul 
Crima organizată în perioada de tranziţie, o ameninţare majoră la adresa 

securităţii internationale, publicată de Petru Albu in 2007, la Editura 
Ministerului Internelor si Reformei Administrative din Bucuresti. 
Loredana Radu pune note de subsol doar la unele paragrafe in 
care il indică pe Petru Albu drept autor, însă demersul ei este lipsit 
de onestitate, din moment ce face trimitere spre autor fără a folosi 
ghilimele. Nici comisarul-sef Albu nu a putut fi contactat. 

Subcapitolul intitulat „Traficul de persoane — un nou gen de 
sclavie al (sic!) secolului XXI creat de crima organizată“ este copiat 
cuvânt cu cuvânt din lucrarea Traficul de fiinţe umane. Infractor. 
Victimă. Infractiune, coordonată de profesorii universitari Gheor- 
ghita Mateuţ si Tiberiu Rudică, publicată în 2005 de Asociaţia 
Alternative Sociale, Iaşi. Gheorghiţă Mateuţ ne-a declarat că o 
astfel de situaţie este inadmisibilă: 


„Este nelegal. Este un furt, până la urmă, şi e cu atât mai grav 
cu cât se întâmplă în cazul unei lucrări de doctorat. Doctoratul 
presupune cercetare științifică si presupune ca rezultatul să 
aducă un plus de cunoaștere. În acest caz, trebuie sesizată condu- 
cerea universității unde s-a susținut teza $i trebuie revăzută 
acordarea titlului.“ 


Subcapitolul intitulat „Aspecte generale“ din Capitolul IV al tezei 
de doctorat a Loredanei Radu este luat dintr-un articol intitulat 
„Politica Uniunii Europene în domeniul Justitiei şi Afacerilor 
Interne“, publicat de procuroarea Mariana Didina Mihai în revista 
Colocviu strategic, suplimentul lunar al revistei Impact strategic, 
editată de Centrul de Studii Strategice de Apărare $i Securitate 
din cadrul Universităţii Nationale de Apărare „Carol I“. Paginile 
sunt preluate fără indicarea sursei $i fără utilizarea ghilimelelor. 
Alte zeci de pagini sunt copiate în bloc din cartea Cooperarea 
internaţională judiciară si polițienească, semnată de Cristian Eduard 
Ștefan și Ligia Teodora Pintilie şi publicată la Editura Sitech din 
Craiova, în anul 2007. Nici în acest caz sursa nu este citată cores- 
punzător, prin utilizarea ghilimelelor şi trimitere către autor, 
anul publicării lucrării si paginile de unde s-a făcut preluarea. 

Un posibil fals in acte publice 


Avocata Loredana Radu a refuzat orice dialog, inchizand telefonul 
imediat dupd ce ne-am prezentat si inainte de a-i comunica de ce 
o căutam, spunând sec: „La revedere. O zi bună!“. Nici vicepre- 
mierul, ministrul de interne, președintele UNPR, generalul, pro- 
fesorul universitar și coordonatorul de doctorate Gabriel Oprea 
nu a răspuns solicitării scrise, trimise Biroului de Presă al Ministe- 
rului de Interne. 

Loredana Radu riscă să fie acuzată de fals în acte publice având 
în vedere că, în 2009, regulamentele Academiei Naţionale de Infor- 
matii a SRI prevedeau semnarea unei declaraţii pe proprie răs- 
pundere privind originalitatea tezei. O astfel de declaraţie se face 
sub incidenţa Codului Penal, care sancţionează falsul în acte 
publice. Cu toate acestea, în acest caz nu este clar cine ar trebui 
să se sesizeze din punct de vedere penal. 

Profesorul universitar Constantin Onisor, directorul Școlii 
Doctorale a Academiei Naţionale de Informaţii, ne-a transmis prin- 
tr-un mesaj că se află în străinătate şi că revine în tara după data 
de ro septembrie. 


Finanţarea de către stat a învățământului doctoral 


Această nouă lucrare de doctorat în care există certe indicii de 
plagiat pune în discuţie chestiunea școlarizării doctorale din 
bugetul statului. În fiecare an, școlile doctorale care funcționează 
în cadrul unor facultăţi sau universităţi primesc un număr de 
locuri la buget, pentru care școlarizarea este gratuită. Statul su- 
porta toate cheltuielile timp de minimum trei ani, cât aceştia își 
derulează activitatea de cercetare, care se definitivează prin susti- 
nerea tezei de doctorat. Cei care s-au înscris la doctorat înainte de 
2010 au beneficiat și de burse lunare de studiu din partea statului 
român, în valoare de circa 4.000 de lei. Începând cu 2010, aceste 

burse au fost tăiate de guvernul Boc, însă ele au fost reluate in 
2012. Cum profesorul Constantin Onişor, directorul Şcolii Doc- 
torale din cadrul ANIMV a SRI, nu a răspuns la telefon, nu știm 
dacă şi la Academia SRI s-au aplicat aceste tăieri sau dacă au fost 
acordate în continuare. 

Profesorul universitar dr. Dorin Isoc susține că urmările pla- 
giatelor sunt foarte grave: 


„Plagiatele sunt forme de iniţiere $1 promovare a corupției, 
fiindcă un doctorand devenit doctor al unui conducător prin 
mijloace frauduloase este «veriga slabă» a oricărui sistem unde 
acesta va lucra. Fostul său conducător îl va putea şantaja sau 
«pilota» în orice moment fără ca influenţele să fie explicite 
sau la lumină. Mai este de menţionat că de existenta unui pla- 
giat ştie mult mai multă lume decât s-ar bănui, asa că numărul 
papusarilor este semnificativ mai însemnat!“. 


Profesorul universitar Nicolae Zamfir, membru CNATDCU, ne-a 
declarat că nici o pedeapsă nu e prea mare în cazul celor care 
plagiază în tezele de doctorat: 


„Furtul intelectual, care este plagiatul, este extrem de periculos 
pentru întreaga comunitate academică din România, pentru 
întreaga intelectualitate, pentru că atunci nu mai există o scară 
a valorilor, se perturbă întreaga structură“. 


Cât priveşte coordonatorii de doctorate care girează susținerea unor 
lucrări plagiate, profesorul Zamfir spune că trebuie să li se ridice 
dreptul de a mai coordona, mai ales când este vorba despre multiple 
lucrări plagiate, coordonate de acelaşi profesor coordonator. 

Profesorul universitar dr. Dorin Isoc susţine că, în cazul pro- 
fesorilor care au coordonat mai multe teze plagiate, nu se face 
mai nimic în acest moment: 


„Sistemul universitar românesc este lipsit prin modul de con- 
struire şi evoluţie de orice formă de manifestare a criticii şi 
apărare a integrităţii. Chiar dacă există menţiuni referitoare 

la exercitarea lipsită de profesionalism a atribuţiilor de serviciu, 
ele sunt tratate «între noi», ca «între colegi» şi nu au niciodată 
nici un fel de consecinţe. Dacă universităţile nu se sesizează, ati- 
tudinea Ministerului Educaţiei este una prin care plagiatorii 
sunt de-a dreptul apărați. În acest moment există universități 
care sunt adevărate centre de plagiate si plagiatori care acționează 
cu rectorul în frunte. Mai mult, pe poziţia de preşedinţi ai comi- 
siilor de etică sunt puși în mod ostentativ chiar plagiatori“. 


Procurorul plagiator: Bogdan Licu' 


ot 


Este absolvent al Facultăţii de Drept a Universităţii „Spiru Haret“, în 1995, 
are un master în drept penal la Facultatea de Drept „Nicolae Titulescu“ 
din Bucuresti $i unul în relaţiile internationale si integrare europeană 
în cadrul Şcolii Superioare de Studii Politice şi Administrative. A urmat 
un curs de scurtă durată la Colegiul Superior de Siguranţă Naţională din 
cadrul Academiei Nationale de Informaţii a SRI și unul la Colegiul Natio- 
nal de Apărare de la Universitatea Naţională de Apărare „Carol |“. 

Este procuror începând cu 1996, iar înainte de intrarea în magistratură a 
fost asistent medical la o unitate de jandarmi. Timp de mai mulţi ani, a 
ocupat diverse funcţii în Parchetul de pe lângă Tribunalul București. A fost 
ales membru al Consiliului Superior al Magistraturii în anul 2006, iar în 
intervalul ianuarie 2009 — ianuarie 2010 a fost vicepreședinte al instituției. 
A fost membru al Plenului Oficiul Naţional de Prevenire și Combatere 
a Spălării Banilor ca reprezentant al Parchetului de pe lângă Înalta Curte 
de Casaţie şi Justiţie. La propunerea lui Victor Ponta, care asigura funcţia 
de ministru interimar al justiţiei, a fost numit prim-adjunct al procuro- 
rului general al României în aprilie 2013. 

În martie 2016, Licu a făcut cerere de renunțare la titlul de doctor dupa 
ce a fost acuzat că și-a plagiat teza de doctorat. Numele lui Bogdan Licu 
se regăsește într-un dosar deschis în urma unei plângeri penale la 
Parchetul General, care îl vizează pe Gabriel Oprea și care se referă la 
plagierea lucrării de doctorat a fostului vicepremier. 

Potrivit declaraţiilor sale de avere, Licu a împrumutat 300.000 de euro 
de la Mircea Tudor, care îi este prieten și naș, dar și inculpat de DNA 
într-un dosar de corupţie. 


1. HotNews, 31 august 2015. 

Este căsătorit, iar soţia lui este psiholog în Serviciul Român de Infor- 
matii, dar şi conferenţiar universitar la Academia Naţională de Informaţii 
a SRI. 


Bogdan Licu, prim-adjunct al procurorului general al României, 
este cel de-al treilea doctorand coordonat de profesorul univer- 
sitar Gabriel Oprea suspectat că și-a plagiat teza de doctorat. 


În urma unei analize făcute asupra lucrării, au fost identificate 
sursele de provenienţă pentru mai bine de o jumătate din totalul 
celor 445 de pagini, conţinut copiat ad litteram, fără a fi fost pre- 
luat cu respectarea normelor naţionale și internaţionale de citare 
în operele științifice. 


Bogdan Licu îl plagiază masiv pe judecătorul Cristi Danilet, fostul 
său coleg din Consiliul Superior al Masistraturii (CSM), dar și pe 
deputatul William Brânză. 


Bogdan Licu și Gabriel Oprea riscă să fie acuzaţi de fals în acte 
publice având în vedere că ambii și-au asumat originalitatea 
tezei, în acord cu Legea educaţiei nr. 1/2011, printr-o declaraţie 
pe propria răspundere semnată în solidar. 


Bogdan Licu nu a putut fi contactat pentru a-și prezenta punctul 


de vedere. 
* 


In acelasi an cu Bogdan Licu, si-au sustinut tezele de doctorat sub 
coordonarea lui Gabriel Oprea si Adela Loredana Popescu (Neagu), 
directorul de cabinet al lui Gabriel Oprea, Florica Diaconescu, jude- 
cătoare, Mihai Stănişoară, fost ministru al apărării nationale si 
consilier prezidenţial, Toma Vasile Rus, fost subsecretar de stat 
şi director general al Direcţiei de Combatere a Criminalităţii Orga- 
nizate din cadrul Inspectoratului General al Poliției Române, Romeo 
Raicu, fost deputat și preşedinte al comisiei parlamentare pentru 
controlul activităţii Serviciului de Informaţii Externe. 
Procurorul Bogdan Licu nu se află în fata primelor acuzaţii de 
plagiat din cariera. În urmă cu doi ani, s-a descoperit că a copiat 
porţiuni din proiectul său de management depus la CSM în 

vederea ocupării funcției de procuror general adjunct al României, 
poziţie pe care o deţine și în prezent. Mai multe pagini din pro- 
iectul lui Licu erau identice cu porțiuni din proiectul judecă- 
torului Iulian Dragomir, susținut când candidase pentru un post 
la Înalta Curte de Casaţie şi Justiţie. 


Martor într-un dosar DNA 


Potrivit Mediafax, din poziţia de procuror $i membru al CSM, 
Bogdan Licu a fost audiat în calitate de martor în 2012 în dosarul 
„Curentul și Motorul“, în care foştii procurori George Bălan și 
Marcel Sîmpetru, fostul şef al Serviciului de Informaţii si Protecție 
Internă (SIPI) Ilfov Mihai Vlad și fosta judecătoare Georgeta Barbă- 
lată au fost trimiși în judecată de DNA pentru furnizarea şi ex- 
ploatarea unor informaţii nedestinate publicităţii. George Bălan 
se află și el pe lista celor care și-au obținut doctoratul sub coordo- 
narea lui Gabriel Oprea. În declarația dată în fata procurorilor 
anticorupţie, Licu a susținut că „ar fi discutat cu cei doi magistrați 
şi cu Gelu Oltean, șeful DGIPI, despre situaţia profesională a lui 
Mihai Vlad, fostul șef al SIPI Ilfov“. 


O teză fără ipoteză 


Bogdan Licu şi-a susținut teza de doctorat în anul 2011 la Acade- 
mia Naţională de Informaţii „Mihai Viteazul“ (ANIMV), instituţie 
aflată în subordinea SRI. O analiză a lucrării lui Licu indică faptul 
că mai bine de jumătate din lucrare este plagiată din surse care 
au putut fi identificate. Şi pentru restul lucrării suspiciunile sunt 
la fel de mari, însă nu s-a putut stabili în mod cert proveniența 
conţinutului. | 

Intitulată Corupţia — risc major la adresa securităţii naţionale, teza 
de doctorat a prim-adjunctului procurorului general al României 

este plagiată după cărți de specialitate, cursuri universitare, legi 
sau pagini de Internet. Acesta este motivul pentru care lucrarea lui 
Bogdan Licu are aparenţa unei lucrări încropite în pripă, cu por- 
țiuni însăilate, fără o foarte mare coerenţă și consistenţă, şi cu 
multe greșeli de ortografie. În lucrare nu poate fi identificată o 
ipoteză pe care aceasta o urmăreşte, o paradigmă în care să fie pla- 
sată tematica sau o parte de cercetare, care să ofere tezei origina- 
litate si o contribuţie concretă la progresul științei. 

Teza de doctorat a lui Licu are 445 de pagini și o bibliografie 
anemică în raport cu volumul acesteia: 21 de site-uri de legislaţie, 
83 de cărţi, 12 reviste si surse de pe Internet. În schimb, lucrarea 
are 359 de note de subsol, cea mai mare parte a lor fiind identificate 
ca plagiate odată cu conţinutul tezei. 

Procurorul Bogdan Licu îşi începe teza de doctorat cu o Intro- 
ducere în care apar primele pagini copiate fără ghilimele sau trimi- 
tere către autorul original, an $i pagină, așa cum impun regulile 
internaționale de citare în lumea academică. 


William Brânză, copiat de Licu 


Capitolul I al tezei, „Consideraţii tehnico-metodologice privind 
infracțiunea de corupție $i criminalitatea organizată“, este preluat 
din cartea Vulnerabilități ale securităţii naționale. Corupţia și crima 
organizată, disponibilă pe Internet pe site-ul personal al lui Andrei 
Vocila. De pe acelaşi site a copiat şi Loredana Radu. Andrei Vocila 
nu a răspuns mesajelor pentru a-și exprima un punct de vedere 
până la ora publicării textului. Oricum, şi lucrarea de pe site-ul 
lui Vocilă ridică suspiciuni de plagiat în condiţiile în care por- 
tiuni consistente de conținut au fost identificate si în lucrările 
altor autori. 

Alți doi autori plagiati de Bogdan Licu sunt Marian Rizea, colo- 
nel în rezervă, conferenţiar universitar şi fost angajat al SRI, şi Ma- 
rian Dobra. Pe Marian Rizea l-am găsit plagiat cu o altă lucrare și 

de Neculai Onţanu în teza sa de doctorat. Colonelul (r) Marian 
Rizea ne-a transmis ca nu se află în țară. 

Prim-adjunctul procurorului general plagiază consistent din 
volumul Infractiuni asimilate corupţiei, apărut în 2004 la Editura 
SemnE din Bucuresti, semnat de William Brânză. Practic, întreg 
Capitolul III al tezei, intitulat „Structura infracțiunilor de corup- 
tie“, este plagiat. Chiar şi denumirile subtitlurilor lui Licu sunt 
identice cu cele din cartea lui Brânză, în schimb, de la acesta preia 
doar parţial note de subsol. Contactat, William Brânză a refuzat 
să facă vreun comentariu si a declarat că are nevoie de timp pentru 
a se documenta. 

Alte zeci de pagini din teza de doctorat a lui Bogdan Licu sunt 
copiate ad litteram din diverse legi, dar si din Strategia națională 
anticorupţie 2005-2007, document în elaborarea căruia au fost 
implicate mai multe entităţi ale statului român, precum şi din 
raportul de audit al Freedom House pe chestiunea anticorupţie 
din 2007. Cristina Gushet, director Freedom House România, nu 
a dorit să comenteze această chestiune. 


Judecătorul Cristi Danilet, plagiat si el 


Bogdan Licu îl plagiază şi pe fostul său coleg din Consiliul Superior 
al Magistraturii, judecătorul Cristi Danilet. Astfel, peste 20 de pagini 
din teza de doctorat a procurorului Licu sunt preluate cuvânt cu 
cuvânt din cartea Corupţia și anticoruptia în sistemul juridic, apărută 
în anul 2009 la Editura C.H. Beck din Bucureşti. Dacă în cartea 
lui Danilet capitolul se intitulează „Vulnerabilităţile sistemului 
judiciar“, în teza lui Licu titlul suferă o ușoară modificare: „Vulne- 
abilități în sistemul judiciar“. 

Judecătorul Cristi Danileţ ne-a declarat că situaţia pe care i-am 
prezentat-o este de neacceptat: 


„Nu m-a întrebat nimeni, niciodată, dacă poate lua fraze, para- 
grafe sau capitole întregi din cărțile mele. Și, dacă a făcut-o 

fara acceptul meu, nici nu mi-a adus vreo justificare sau scuze. 
Am muncit enorm la acea carte despre corupţia judiciară, cu 
care am deschis pentru prima dată în România acest subiect, 
până atunci tabu. De altfel, cartea e singura de acest gen din 
Europa, drept care a și fost tradusă apoi în engleză și acum se 
află în unele mari biblioteci din lume. Legea îmi dă dreptul 
să fi fost menţionat ca autor sau ca sursă de inspiraţie de oricine 
a preluat idei sau fraze din ea. Remarc că e o modă cu plagiatele 
la cei condamnaţi în penitenciare, care brusc își descoperă 
veleitatile de intelectuali. Dar la magistrați, poliţişti sau dem- 
nitari e de neacceptat, tocmai pentru că ei trebuie să fie primii 
apărători ai legalităţii“. 


Internetul, sursă de inspiraţie 


Pe lângă capitolele plagiate ori paginile copiate în bloc din cărți 
sau studii, Bogdan Licu mai preia pasaje și din surse obscure, de 
pe Internet. Procurorul Licu a copiat inclusiv din cursuri online 
şi referate. 

Bogdan Licu nu a răspuns nici la telefon, nici la mesajele pe 
care i le-am transmis. Nici vicepremierul, ministrul de interne, pre- 
şedintele UNPR, generalul, academicianul, profesorul universitar 
si coordonatorul de doctorate Gabriel Oprea nu a răspuns solici- 
tării scrise, trimise Biroului de Presă al Ministerului de Interne. 

Atât doctorandul Bogdan Licu, cât şi coordonatorul de docto- 
rat Gabriel Oprea riscă să fie acuzaţi de fals în acte publice având 
în vedere că şi-au asumat originalitatea tezei, în acord cu Legea 
educaţiei nationale nr. 1/2011 şi Codul studiilor universitare de 
doctorat. 

Legitimarea intelectuala prin doctorat 


Sociologul Mircea Kivu are o explicație complexă pentru situaţiile 
în care persoane publice, care nu au o carieră universitară și nu 
au vreo legătură cu lumea academică, isi doresc să obțină o teză 
de doctorat: 


„Este tentatia oarecum firească a semidoctului să-şi scrie pe 
cartea de vizită titluri cât mai pompoase (unii ne amintim de 
tovarășa «acad. prof. univ. dr. ing.»). Este cam din același tablou 
cu gradul de general deţinut de unii care n-au comandat nici- 
odată un pluton. Mai nou, aflu că Gabriel Oprea este si membru 
fondator al unei Academii — deci, nu-i așa, este «academician». 
Apoi, e vorba de legitimarea ocupării unor funcţii. Chiar daca 
se ştie ($1 e normal) că sunt ocupate pe criterii politice, nu 
strică să fie şi niște dovezi de competenţă. Nu în ultimul rând, 
sunt şi niște interese pecuniare. Să ne gândim la sporul de 
15%, care, dacă se aplică unui salariu bunicel, rezultă cam cât 
o șpagă mică. Uneori, oamenii pot tine, în timpul liber, cursuri 
la câte o universitate privată (nu-i mare efort), unde salariul 
poate fi substanţial“. 


„Steaua“ plagiatelor: 
Adela Loredana Popescu (Neagu)’ 


A făcut carieră atât în politică, în Uniunea Naţională pentru Progresul 
României (UNPR), cât și în administraţie, în Ministerul Apărării Naţionale 
și în Ministerul de Interne, încă de pe vremea când purta numele de dom- 
nișoară. Imediat după ce Gabriel Oprea a fost numit Ministrul Apărării Na- 
tionale în decembrie 2009, Adela Popescu a devenit consiliera acestuia 
pe probleme de comunicare, potrivit relatărilor presei de la vremea res- 
pectivă. Cu mulţi ani înainte ca titulatura Adelei Popescu (Neagu) să se 
transforme în cea de „consilieră“, aceasta fusese secretara lui Gabriel 
Oprea. În 2010, Adela era unul dintre secretarii executivi ai Uniunii Naţionale 
pentru Progresul României (UNPR), potrivit site-ului partidului, aflându-se, 
practic, la vârful conducerii formaţiunii politice create de Gabriel Oprea. 
După ce USL a câștigat alegerile parlamentare în decembrie 2012, iar 
Gabriel Oprea a părăsit funcţia de ministru al apărării naţionale în 
favoarea celei de vicepremier fără portofoliu, Adela Popescu (Neagu) 
și-a găsit refugiu la Autoritatea de Supraveghere Financiară (ASF), insti- 
tutia de stat unde se plătesc unele dintre cele mai mari salarii din siste- 
mul bugetar românesc. În aceeași perioadă, la ASF erau angajaţi si fiica, 
și ginerele lui Gabriel Oprea. Adela a lucrat la ASF cel puţin pe perioada 
anului 2013 şi în primele două luni ale lui 2014. Biroul de Presă al ASF 
a refuzat să răspundă pe ce post și pentru ce perioadă a fost Popescu 
angajată, însă din declaraţia de avere aferentă anului 2014, reiese că 
aceasta a încasat în 2013 venituri salariale de 146.727 lei, ceea ce 
reprezintă 12.227 lei lunar. | 

În martie 2016, a făcut cerere de renunțare la titlul de doctor, după ce 
a fost acuzată că a plagiat în teza de doctorat. 


1. HotNews, 2 septembrie 2015. 

Secretara lui Gabriel Oprea, Adela Loredana Popescu, în prezent 
Adela Loredana Neagu, este suspectată că şi-a plagiat teza de 
doctorat pe care a Sustinut-o în anul 2011 la Academia Naţională 
de Informaţii „Mihai Viteazul“ (ANIMV), aflată în subordinea SRI. 


Lucrarea de doctorat a fost coordonată de profesorul universitar 
Gabriel Oprea, el însuşi suspectat că și-a plagiat teza de doc- 
torat, susținută în anul 2001. Adela Loredana Popescu (Neagu) 
reușește unica performanţă în istoria modernă a României de 
a fi secretara decorată de trei ori de doi președinți. A fost decorată 
de două ori de Traian Basescu, în 2010 Si 2011, iar Klaus lohannis 
i-a acordat cea mai înaltă distincţie în stat, „Steaua României“, 
în ianuarie 2015. Toate cele trei decoraţii au fost acordate la 
propunerea lui Gabriel Oprea. 


Este cea de-a patra lucrare de doctorat coordonată de profesorul 
universitar Gabriel Oprea în care există suspiciuni de plagiat după 
cea a lui Neculai Ontanu, a avocatei lui Victor Ponta, Loredana 
Radu, și a prim-adjunctului procurorului general al României, 
Bogdan Licu. 


Adela Loredana Popescu (Neagu) nu a putut fi contactata până 
la ora publicării materialului. 


Adela, „Steaua României“ 


Numit Ministru de Interne în martie 2014, Gabriel Oprea a numit-o 
la rândul lui pe Adela Popescu (Neagu) directoarea cabinetului 
său ministerial. Tot în 2014, Adela Popescu şi-a schimbat statutul 
matrimonial, dar și numele, în urma căsătoriei cu Robert Neagu. 

Adela Popescu (Neagu) reușeşte surprinzătoarea performanţă 
de a fi fost decorată de doi preşedinţi ai României. A fost decorată 
mai întâi de Traian Băsescu în 2010 și 2011 cu prilejul Zilei Arma- 
tei Române, la propunerea ministrului apărării naționale, Gabriel 
Oprea. Prima distincţie primită a fost Ordinul Virtutea Militară 
în grad de cavaler, cu însemn pentru civili, prin Decretul nr. 990 

din 21 octombrie 2010, cea de-a doua fiind Ordinul National „Servi- 
ciul Credincios“ în grad de cavaler, cu însemn pentru civili, acor- 
dată prin Decretul nr. 762 din 20 octombrie 2011. Ambele propuneri 
au fost făcute de Ministrul Apărării Naţionale Gabriel Oprea. 
Motivarea din cele două decrete este una standard: „în semn de 
apreciere a serviciilor deosebite aduse instituţiei militare, pentru 
rezultatele remarcabile obținute în procesul de instruire, precum 
şi pentru înaltul profesionalism dovedit în executarea misiunilor 
încredințate“. Fără să cunoaştem în ce a constat „înaltul profesiona- 
lism dovedit în executarea misiunilor încredințate“, este frapant 
că o consilieră oarecare, fie ea şi consiliera personală a lui Gabriel 
Oprea, a fost decorată în doi ani la rând. În schimb, pe lista persoa- 
nelor medaliate nu se regăseşte numele nici unui soldat care a 
participat la misiuni de pe teatrele de război din Irak sau Afganistan. 
Ultima decorație primită de şefa de cabinet a lui Gabriel Oprea 
a fost acordată în ianuarie 2015. Cu prilejul zilei Unirii Principa- 
telor Române, președintele Klaus Iohannis i-a acordat Adelei 
Popescu (Neagu) Ordinul Naţional „Steaua României“ în grad de 
cavaler, cu însemn pentru civili. În Decretul nr. 32 din 23 ianuarie 
2015, pe lângă numele acesteia se regăseşte și motivaţia pentru 
acordarea medaliei: „în semn de apreciere pentru rezultatele 
remarcabile obținute în activitatea profesională și înaltul profe- 
sionalism dovedit în îndeplinirea misiunilor încredințate“. 
„Steaua României“ este cea mai înaltă distincţie pe care statul 
român o poate acorda unei persoane. Cea mai recentă propunere 
de decorare a Adelei Popescu (Neagu) a fost făcută tot de Gabriel 
Oprea, de această dată din poziţia de viceprim-ministru $i ministru 
al afacerilor interne. Într-un răspuns oferit de Biroul de Presă al 
Administraţiei Prezidenţiale, ni s-a comunicat că motivarea pentru 
acordarea decoraţiei a fost, şi de această dată, una standard și a fost 
utilizată pentru toate persoanele care se regăsesc în cele trei de- 
crete, însă „autoritatea care formulează propuneri de decorare, în 
conformitate cu prevederile art. 4 din Legea nr. 29/2000, isi asumă 

responsabilitatea privind integritatea morală si profesională a 
persoanelor propuse“. 

Prin același decret prin care Adelei Popescu (Neagu) i s-a oferit 
„Steaua Românei“, a fost decorat şi chestorul principal de poliţie Nelu 
Pop, cel care şase luni mai târziu avea să-i dedice lui Gabriel Oprea 
un editorial elogios în revista Migraţia și azilul, editată de Ministerul 
Afacerilor Interne. Nelu Pop a primit „doar“ Ordinul Naţional „Ser- 
viciul Credincios“ în grad de ofițer, cu însemn pentru civili. 

Pe lângă cele trei distincţii, apropierea de vicepremier i-a adus 
Adelei Popescu (Neagu) o funcţie la vârful UNPR, un salariu foarte 
mare si un titlu academic, de doctor în ştiinţe militare şi informaţii, 
obținut în 2011 la Academia Naţională de Informaţii a SRI, sub 
coordonarea profesorului universitar Gabriel Oprea. 


O secretară doctor în științe militare si informații 


Teza de doctorat a Adelei Popescu (Neagu) are titlul Restrângerea 
drepturilor omului în contextul luptei împotriva terorismului sub impactul 
accelerării procesului globalizării şi este plină de paragrafe plagiate. 
Un indiciu puternic care arată că porțiuni consistente din lucrare 
sunt plagiate este acela că mulți autori pe care îi menționează în 
notele de subsol nu se regăsesc în bibliografie. De exemplu, până 
la pagina 100 am numărat 41 autori pe care îi trece in note de 
subsol, dar pe care nu îi menționează în bibliografie. 

Spre deosebire de coordonatorul său, care a copiat în bloc 
pagini întregi, Adela Popescu (Neagu) plagiază cu mai multă grija, 
intercalând practic bucăţi de texte preluate din surse multiple, 
compilează consistent şi chiar rescrie pasaje. 

Lucrarea debutează cu o Introducere în care sunt 13 pagini 
plagiate cuvânt cu cuvânt. Directoarea de cabinet a lui Oprea co- 
piază în întregime articolul „Consideraţii privind terorismul în 
contextul procesului de globalizare“, semnat de chestorul prin- 

cipal de politie dr. Cristian Baci, secretar general al Ministerului 
Administraţiei și Internelor, publicat în Revista de investigare a 
criminalității, nr. 4 din 2010. 

Plagiatul este atât de fidel, încât doctoranda respectă inclusiv 
alinierea paragrafelor din articolul chestorului principal Baci. 
Nicăieri în cele 13 pagini copiate nu sunt folosite ghilimele și 
trimiteri de la autorul original. 

Revista de investigare a criminalității apare cu sprijinul Catedrei 
de Investigare a Criminalităţii din cadrul Academiei de Poliţie 
„Alexandru Ioan Cuza“ şi îl are ca director pe prof. univ. dr. Costică 
Voicu. Revista ridică semne de întrebare asupra textelor pe care 
le publică. Articolul „Consideraţii privind terorismul în contextul 
procesului de globalizare“, semnat de chestorul principal de poliție 
dr. Cristian Baci, apare și în numărul 4 din 2009 al revistei, dar și 
în numărul 4 din 2010. Textul din 2010 este putin mai lung — cel 
din 2009 avea șase pagini, cel din 2010 are aproape șapte pagini. De 
altfel, majoritatea articolelor publicate în 2010, cu relativ mici 
excepţii, sunt aceleaşi din 2009. 

Dacă Introducerea este fotografia perfectă a unui alt articol, 
conţinutul tezei este o sumă de paragrafe însăilate, preluate din 
surse multiple, fără utilizarea ghilimelelor — semnele de punctua- 
tie care marchează citarea dintr-o altă sursă și care delimitează 
creația proprie de creația unei alte persoane. În teza de doctorat 
a Adelei Popescu (Neagu) se regăsesc paragrafe preluate din cartea 
Apariţia și evoluţia terorismului, scrisă de Octavian Pop, apărută în 
2002 la Editura Mirton, Timişoara. Conţinutul este preluat fără 
a fi marcat cu ghilimele, și doar în dreptul unui singur paragraf 
se face trimitere către cartea lui Pop. Unele paragrafe suferă chiar 
uşoare modificări de conţinut faţă de textul original. 

Un alt autor plagiat este Cristian Barna, profesor la Acade- 
mia SRI. 

Începând cu subcapitolul „Clasificarea acțiunilor teroriste“ 
din primul capitol, regăsim pagini preluate din acelaşi autor pe 
care l-a copiat si Victor Ponta în teza sa de doctorat, Dumitru Virgil 

Diaconu. Este vorba despre lucrarea Terorismul. Repere juridice și 
istorice, apărută în 2004 la Editura All Beck din Bucureşti. Spre 
deosebire de Ponta, care l-a plagiat cuvânt cu cuvânt pe Dumitru 
Virgil Diaconu, Adela Popescu (Neagu) rescrie pe alocuri frazele 
și înlocuiește cuvinte sau expresii cu unele sinonimice. Deşi face 
trimitere către cartea lui Diaconu prin note de subsol, paginile 
indicate din cartea lui Diaconu nu sunt corecte în multe cazuri, 
informaţiile regăsindu-se la pagini cu totul diferite. 

O altă încercare de inducere în eroare prin citare eronată, pe 
care specialiştii o încadrează în categoria malpraxisului academic, 
apare atunci când nu este citat autorul de unde s-a făcut preluarea 
informaţiei, în schimb sunt citați direct autorii indicaţi în textul 
copiat. Asa se întâmplă în cazul unui citat din Zbigniew Brzezinski, 
pe care Dumitru Virgil Diaconu menționează că l-a preluat in 
cartea sa (p. 68) din cotidianul Adevărul şi pe care Popescu (Neagu) 
susține printr-o notă de subsol că l-a preluat direct din Adevărul. 

Capitolul V din lucrarea Adelei Popescu, „Cooperarea interna- 
țională a statelor privind combaterea terorismului“, este plagiat 
dintr-o altă teză de doctorat, intitulată Dimensiunea criminologică 
a terorismului, realizată de Viorel Gheorghe si susținută în anul 
2007 la Academia de Poliţie „Alexandru Ioan Cuza“, sub coordona- 
rea prof. univ. dr. loan Dascălu. Copierea se face fără citarea sursei 
$i fără utilizarea ghilimelelor. 

Alte pasaje sunt copiate de pe diverse pagini de Internet. Adela 
Popescu (Neagu) nu se sfieste ca într-o lucrare științifică să citeze 
surse precum Wikipedia sau scritube.com. 


Concluziile altora 


Inclusiv porțiuni din concluziile directoarei de cabinet a lui Gabriel 
Oprea sunt copiate, fie din Revista Forțelor Terestre, fie din Revista 
de investigare a criminalității. 

Adela Popescu nu citează în bibliografie autorii pe care îi trece 
în notele de subsol, dar pe care îi plagiază din alte lucrări, precum 
Bruce Hoffman (cu lucrarea Inside Terrorism), loan Chis $i Cristian 
Popa (Terorismul contemporan — fenomen si infractiune), Stern Jessica 
(The Ultimate Terrorism), Lucian Stancila (Terorismul, provocare a 
secolului XXI), Eric David (Le terrorisme en droit international) sunt 
doar câteva exemple. Nici Octavian Pop, cu lucrarea Apariţia si 
evoluţia terorismului (Editura Mirton, Timişoara, 2002), nu este inclus 
în bibliografia lucrării de doctorat. În schimb, pot fi regăsiţi o serie 
de autori pe care nu îi citează în lucrare, precum Alvin Toffler. 

Adela Popescu (Neagu) nu a putut fi contactată până la ora 
publicării anchetei. Desi i s-a solicitat exprimarea unui punct de 
vedere prin intermediul Biroului de Presă de la Ministerul de 
Interne și ministrului Gabriel Oprea, acesta nu a răspuns. 

Atât Adela Popescu (Neagu), cât și coordonatorul de doctorat 
Gabriel Oprea riscă să fie acuzaţi de fals în acte publice având în 
vedere că și-au asumat originalitatea tezei, în acord cu Legea edu- 
caţiei nationale nr. 1/2011 $i Codul studiilor universitare de docto- 
rat, printr-o declaraţie pe propria răspundere, semnată de ambii. 
Teza a fost susținută în 2011, după intrarea în vigoare a Legii 
„Funeriu“. 


Cel mai rusinos plagiat: Mihai Stănișoară 


A absolvit Facultatea de Mecanică din cadrul Institutului Politehnic 
Timisoara în 1986 și este de profesie inginer, meserie pe care a practi- 
cat-o doar cinci ani. A lucrat la Camera de Comerţ și Industrie Mehedinţi, 
mai întâi ca secretar general, apoi ca președinte. 

Cariera politică a lui Mihai Stănișoară a început în 1997 când s-a înscris 
în Partidul Democrat (PD), devenit Partidul Democrat Liberal (PDL) în 
2007. A fost secretar general al MApN (2000) și a fost ales de trei ori 
deputat (2000, 2004, 2012) şi o dată senator (2008). 

A ocupat funcţia de președinte al Comisiei pentru apărare din Camera 
Deputaţilor, iar ulterior a fost numit consilier prezidenţial pe probleme 
de securitate naţională (2007-2008), funcţie care i-a adus automat și 
calitatea de membru al Consiliului Suprem de Apărare a Ţării. Între 
2008 și 2009 a fost ministru al apărării naţionale în guvernul Boc, iar 
cel care i-a urmat în funcţie a fost Gabriel Oprea. 

A deținut mai multe funcţii politice, cea mai importantă dintre acestea 
fiind cea de prim-vicepresedinte al PDL, poziţie în care a fost ales în iunie 
2012. Deși a fost recunoscut drept unul dintre membrii de bază ai PDL, 
Stănișoară şi-a dat demisia din partid în 2013 și s-a înscris în PNL. În 
iulie 2014 a demisionat şi din PNL și s-a alăturat Partidului Liberal 
Reformator (PLR) înfiinţat de Călin Popescu Tăriceanu. În aprilie 2015 
a părăsit brusc viata politică, după ce și-a dat demisia din calitatea de 
deputat si cea de membru al PLR. 

Este căsătorit și are doi copii. Soţia lui deține cel mai puternic trust de 
presă din judeţul Mehedinţi, care a avut adesea contracte de publicitate 
cu instituţii ale statului. 


1. HotNews, 7 septembrie 2015. 

Fiul sau mai mare, Andrei, a fost numit subprefect al judetului Mehe- 
dinţi în 2015, de către premierul Victor Ponta, iar din decembrie 2016 
este prefect. 


Aceasta este cea de-a cincea lucrare de doctorat coordonată de 
profesorul universitar Gabriel Oprea suspectată a fi fost copiată. 
Am prezentat dovezi despre teza primarului Sectorului 2, Ne- 
culai Ontanu, a avocatei lui Victor Ponta, Loredana Radu, a 
prim-adjunctului procurorului general al României, Bogdan Licu, 
și a secretarei lui Gabriel Oprea, Adela Popescu (Neagu). 


Fostul ministru al apărării şi consilier prezidenţial Mihai Stă- 
nisoara este suspectat că și-a plagiat teza de doctorat pe care 
a sustinut-o în anul 2011 la Academia Naţională de Informaţii 
„Mihai Viteazul“ (ANIMV), aflată în subordinea SRI. Lucrarea de 
doctorat a fost coordonată de profesorul universitar Gabriel 
Oprea, el însuși suspectat că și-a plagiat teza de doctorat sus- 
ținută în anul 2001. Stănișoară este autorul celei mai rusinoase 
lucrări de doctorat din „lotul Oprea“, un plagiat aproape în 
totalitate. 


Stănișoară riscă să fie acuzat de fals în acte publice în solidar cu 
coordonatorul său de doctorat având în vedere că ambii și-au 
asumat originalitatea tezei, în acord cu Legea educaţiei nr. 1/2011, 
printr-o declaraţie semnată pe propria răspundere. 


Mihai Stănișoară nu a răspuns la telefoanele și mesajele trans- 
mise în care i s-a solicitat exprimarea unui punct de vedere. 


Studii începute la Poliţie, finalizate la SRI 


În momentul în care cariera lui politică se afla la apogeu, în 2006, 
Mihai Stănişoară s-a înscris la doctorat la Academia de Poliţie 
„Alexandru Ioan Cuza“. Acesta deţinea deja la acel moment un 
titlu de doctor în ştiinţe tehnice, obținut la Universitatea Tehnică 
din Timişoara în 2003. 

Domeniul ales de această dată a fost ordinea publică şi siguranţa 
națională, iar coordonator i-a devenit profesorul universitar Gabriel 
Oprea. În 2008, când Gabriel Oprea s-a mutat de la Academia de 
Poliţie la Academia Naţională de Informaţii a SRI, și-a transferat 
la ANIMV şi doctoranzii pe care îi avea deja înscrişi pentru coor- 
donare. Stănișoară şi-a susținut teza de doctorat abia în 2011, la 
cinci ani de la începerea studiilor doctorale, și nu în trei ani, cât 
prevede legislaţia, beneficiind cel mai probabil de o extindere a 
perioadei. 

Tema tezei de doctorat a fost Controlul parlamentar asupra 
activităţii de apărare, ordine publică și siguranţă naţională, o temă care 
ar fi trebui să-i fie la îndemână lui Stănișoară pentru că a fost 
președintele Comisiei pentru apărare, ordine publică și siguranţă 
naţională din Camera Deputaţilor. Totuși, lucrarea sa, așa cum 
reiese și din cuprins, este concentrată pe problemele de securitate 
națională — domeniu care aparține serviciilor de informaţii —, și nu 
pe problemele de apărare, asa cum este menționat în titlu. 

Mihai Stănișoară reuşeşte rusinoasa performanţă de a fi obți- 
nut titlul de doctor în științe militare și informaţii în baza unei 
teze plagiate aproape în totalitate. Conţinutul nu are nici un fel 
de valoare sau relevanţă științifică având în vedere că, în proporţie 
de circa 70%, este format din enumerarea legilor de organizare si 
funcționare a unor instituţii care au atribuţii pe zona de securitate 
națională. Lucrarea sa, care are în total doar 147 de pagini, repro- 
duce în primele 83 de pagini exclusiv pasaje sau capitole din diverse 
documente legislative si strategii de apărare. Restul de circa 60 de 
pagini sunt copiate cuvânt cu cuvânt dintr-o singură carte. 


O lucrare făcută din legi... 


Introducerea $i Capitolul al tezei, intitulat „Dinamica factorilor 
de risc şi noua paradigmă a securităţii naţionale“, sunt copiate 
integral din Strategia de securitate națională a României adoptată 
în 2007. Mihai Stănișoară preia ad litteram şi formulările care arată 

modalitatea de actiune pe care statul rom4n si-a propus-o pentru 
realizarea strategiei de securitate: „Se va îmbunătăţi capacitatea 
de acțiune“, „vom răspunde astfel cerinţelor“, „o atenţie deosebită 
va fi acordată“, „priorităţile acestei activităţi vor viza“ etc. 

Capitolul II, „Structura sistemului naţional de securitate“, este 
bazat exclusiv pe conţinutul unor legi de organizare si funcționare 
ale unor instituţii ale statului cu atribuţii pe zona de apărare şi 
securitate națională precum: Parlamentul, Președintele României, 
Guvernul, Consiliul Suprem de Apărare a Ţării, MApN, MAI, MAE, 
Comunitatea Naţională de Informaţii, SRI, SIE, SPP, STS, Direcţia 
Generală de Informaţii a Apărării, Direcţia Generală de Informaţii 
si Protecţie Internă, ORNISS etc. De exemplu, subcapitolul referi- 
tor la preşedintele României este copiat din Constituţia României 
şi din Regulamentul de organizare si funcționare al Administraţiei 
Prezidenţiale, iar cel despre Consiliul Suprem de Apărare a Ţării 
este preluat din Legea nr. 415/2002 privind organizarea $i functio- 
narea CSAT. 

În Capitolul III, „Sistemul de apărare, ordine publică și sigu- 
ranta națională“, Mihai Stănişoară detaliază competențele Minis- 
terului Apărării Nationale, ale Ministerului de Interne şi pe cele 
ale serviciilor de informaţii. Conţinutul prezentat până la pagi- 
na 83, aferent primelor trei capitole, se regăsește în format electro- 
nic pe Internet, pe paginile oficiale ale instituţiilor enumerate. În 
teza de doctorat a lui Mihai Stănișoară nu poate fi vorba despre 
vreo contribuţie personală la cunoașterea științifică. 

Profesorul universitar dr. Dorin Isoc, președintele Grupului 
pentru Reformă şi Alternativă Universitară (GRAUR) și autorul 
lucrării Ghid de acţiune contra plagiatului, susține că 


„fragmentele din legi sunt $i ele producţii de creaţie intelec- 
tuală şi trebuie tratate ca atare, adică delimitate și atribuite 
titlului legii. Meritul unui autor care lucrează cu texte de lege 
este poziţia critică şi constructivă a acestuia în interpretarea 
sau aplicarea legii şi nu reproducerea de fragmente de producții 
de creaţie intelectuală care nu-i aparţin“. 

În cel de-al patrulea capitol al tezei, care este și ultimul, intitulat 
„Instituirea controlului parlamentar asupra sectorului de apărare, 
ordine publică si siguranţă naţională“, Mihai Stănişoară copiază, 
pe lângă alte texte legislative, din două surse online: un text care 
îi aparține şi o carte. Subcapitolul „Controlul democratic“ este 
preluat cuvânt cu cuvânt dintr-un articol scris de acesta, făcut pu- 
blic in 2006 și intitulat „Controlul parlamentar asupra serviciilor 
secrete — vector de eficientizare a sectorului de securitate din 
România“. 

Stănișoară foloseşte nota de subsol pentru a face trimitere 
către primul paragraf din articolul său, însă nu utilizează și ghili- 
mele, semnele de punctuație utilizate la nivel international pentru 
a marca citarea, iar pentru paginile următoare nu mai face nici o 
altă referire. 


„„Şi dintr-o carte 


Cea mai mare parte a Capitolului IV este plagiată din lucrarea 
Controlul parlamentar al sectorului de securitate — Principii, mecanisme 
și practici, publicată de Uniunea Interparlamentară, și apărută la 
Editura Ziua din București. În dreptul titlului de la subcapitolul 
„Conceptul de control parlamentar al sectorului de securitate“, 
Mihai Stănişoară face trimitere printr-o notă de subsol în care 
menționează: „Concluziile ce urmează reprezintă o sinteză a 
lucrării Controlul parlamentar al sectorului de securitate — Principii, 
mecanisme și practici, publicată de Uniunea Interparlamentară, 
Centrul pentru Controlul Democratic al Forţelor Armate (DCAF), 
Geneva, 2003. 

În această notă de subsol se vede intenţia fostului ministru de 
a induce în eroare potenţialii cititori, pentru că acesta nu prezintă 
„O sinteză“ a cărţii, aşa cum afirmă, ci copiază cuvânt cu cuvânt 
zeci de pagini din carte, însă, pentru a-și masca urmele, compilează 
paragrafe de la pagini diferite. 


160 Fabrica de doctorate 


Potrivit profesorului Dorin Isoc, scopul unei teze de doctorat 
este ca doctorandul să aducă contribuţii personale importante la 
domeniul pe care îl cercetează: 


„Teza trebuie să fie o reflectare proprie, o viziune proprie a auto- 
rului asupra temei abordate. Viziunea proprie impune existența 
elementelor de noutate, a elementelor de originalitate. Acest 
lucru nu presupune că întreaga teză este originală. În toate 
situaţiile, însă, se impune ca teza să fie o lucrare autentică, adică 
asociată în mod cert cu persoana $i personalitatea autorului“. 


Profesorul Isoc mai explică și care sunt rigorile citării: 


„În teză poți face orice preluare se impune sub condiţia deli- 
mitării explicite a acesteia, în general prin ghilimele, și a indi- 
cării producției de creaţie intelectuală de unde s-a efectuat 
preluarea. Este de precizat că o teză, ca şi orice altă producţie 
de creaţie intelectuală, nu poate fi alcătuită din preluări colatio- 
nate sau intesate cu paragrafe proprii“. 


Mihai Stănișoară nu a răspuns la telefoanele și mesajele transmise, 
în care i s-a solicitat exprimarea unui punct de vedere. Nici minis- 
trul Gabriel Oprea nu a răspuns solicitării de a comenta această 
nouă suspiciune de plagiat, deşi i s-a cerut un punct de vedere prin 
intermediul Biroului de Presă al Ministerului de Interne. 

Atât Mihai Stănişoară, cât și coordonatorul de doctorat, Gabriel 
Oprea, riscă să fie acuzaţi de fals în acte publice având în vedere 
că și-au asumat originalitatea tezei, în acord cu Legea educaţiei 
nationale nr. 1/2011 şi Codul studiilor universitare de doctorat, 
printr-o declaraţie pe propria răspundere, semnată de ambii. În 
noua Lege a educaţiei a fost introdusă obligativitatea semnării 
unei Declaraţii pe proprie răspundere privind originalitatea conţinutului 
tezei de doctorat și respectarea standardelor de calitate și etică profesio- 
nală, atât de către studentul doctorand, cât si de profesorul coor- 
donator al acestuia. 

Academia Naţională de Informaţii a avut prima reacție publica 
din ultima lună referitoare la suspiciunile de plagiat de la propria 
școală doctorală, printr-un comunicat postat luni, 7 septembrie, 
pe site-ul propriu: 


„Având în vedere recentele luări de poziţie din spaţiul public, 
cu referinţă la unele lucrări ştiinţifice elaborate în cadrul Școlii 
Doctorale a Academiei Naţionale de Informaţii «Mihai Vitea- 
zul», vă facem cunoscută decizia forului nostru universitar, 
menită a asigura transparenţă și climatul corect de derulare 
a activităţilor cu caracter ştiinţific. Consiliul de administraţie 
a transmis Senatului Academiei solicitarea de a evalua stadiul 
implementării măsurilor privitoare la respectarea standardelor 
de calitate academică a tezelor de doctorat. În acest sens, Sena- 
tul Academiei mandatează Consiliul Ştiinţific al Academiei 
Naţionale de Informaţii «Mihai Viteazul» să accelereze proce- 
sul de evaluare, iniţiat cu mult timp în urmă, asupra modului 
de respectare a standardelor ştiinţifice şi dezvoltare a capa- 
cității noastre academice. Concluziile acestei evaluări vor sta 
la baza unor decizii care vor consolida calitatea procesului de 
învățământ şi cercetare academică din cadrul ANIMV“. 


Polițistul plagiator: Dumitru Pârvu' 


Acum pensionar, a fost chestor-sef de politie si adjunct al sefului Inspec- 
toratului General al Poliţiei Române (IGPR), fiind practic numărul doi 
în Poliţie la nivelul întregii tari înainte de a trece în rezervă. Din 1981 
Si până în 1985 a fost ofițer specialist la Serviciul Economic al Poliţiei 
Sector 1, iar din 1985 și până în 1998 (13 ani) a fost ofiţer specialist la 
Serviciul Economic din Poliţia Capitalei. Pentru un an, între 1998 și 1999, 
Pârvu a fost adjunct al Șefului Poliţiei Sector 4, după care și-a început 
ascensiunea în structurile de conducere ale Poliţiei Române. 

Între 1999 si 2002, Pârvu a ocupat poziţia de adjunct al șefului Inspec- 
toratului Judeţean de Poliţie Ilfov, judeţ în care Gabriel Oprea și-a derulat 
afacerile și deține suprafețe importante de teren. Coincidenta sau nu, 
în 2002, anul în care Oprea a devenit prefect al Capitalei, Pârvu este pro- 
movat șef al Inspectoratului Judetean de Poliţie Ilfov, funcţie în care a 
rămas până în 2005. 

După intrarea PSD în opoziţie, Pârvu este schimbat de la șefia IJP Ilfov, 
iar până în 2009 a ocupat poziţia de şef al Poliţiei Sector 6. La începutul 
lunii ianuarie 2009, când Gabriel Oprea a ocupat fotoliul de ministru de 
interne pentru doar trei săptămâni, Dumitru Pârvu a fost numit de acesta 
adjunct al șefului IGPR, poziţie în care a rezistat până la pensionare, cu 
o întrerupere de câteva luni, în 2012, deşi la conducerea Ministerului 
de Interne s-au perindat de atunci nu mai puţin de zece miniştri. 

Soţia lui Dumitru Pârvu, Florentina, este agent la secretariatul Secţiei 
4 de Poliţie București, iar fiica acestuia, Daniela Pârvu, lucrează tot 
în IGPR, ca șef birou SIRENE (Supplementary Information Request at 
National Entities) din cadrul Centrului de Cooperare Politieneasca 
Internaţională. 


1. HotNews, 5 octombrie 2015. 

Aceasta este cea de-a șasea teză de doctorat coordonată de 
profesorul universitar Gabriel Oprea asupra căreia planează 
suspiciuni grave de plagiat și prima de la Academia de Politie 
„Alexandru loan Cuza“. 


Chestorul-șef de poliție Dumitru Pârvu, adjunct al șefului Inspec- 
toratului General al Poliţiei Române, este suspectat că și-a pla- 
giat teza de doctorat pe care a Sustinut-o în 2007, la Academia 
de Poliţie „Alexandru loan Cuza“. 


Lucrarea, în baza căreia a obținut titlul de doctor în ordine și 
siguranţă naţională, a fost coordonată de profesorul universitar 
Gabriel Oprea, el însuși suspectat că și-a plagiat teza de docto- 
rat susținută în 2001. 


Chestorul-șef de poliție Dumitru Pârvu nu a răspuns solicitărilor 
de a-și exprima un punct de vedere cu privire la teza de doctorat. 


Structură copiată după o carte a generalului Cearapin 


Dumitru Pârvu a devenit doctorand la Academia de Poliţie în 2004, 
pe când era șef al IJP Ilfov, iar coordonatorul său, Gabriel Oprea, 
deținea și funcția administrativă de ministru delegat pentru 
Administraţie Publică în cadrul Ministerului de Interne, dar si pe 
cea politică de preşedinte al organizaţiei județene PSD Ilfov. Teza 
de doctorat a chestorului-sef de poliție Dumitru Pârvu se numeşte 
Modalităţi de gestionare a crizelor în domeniul ordinii publice care pot 
afecta securitatea naţională şi a fost susținută în 2007 la Şcoala 
Doctorală a Facultății de Drept din cadrul Academiei de Poliţie 
„Alexandru Ioan Cuza“. Lucrarea are 317 pagini, dar doar 262 repre- 
zintă conținut propriu-zis, restul fiind anexe. 

Cea mai mare parte a tezei de doctorat a lui Dumitru Pârvu 
este copiată din cartea Securitatea și apărarea naţională a României, 
semnată de Tudor Cearapin, apărută în 2002 la Editura Fundaţiei 
Revista Jandarmeriei. Structura lucrării se bazează pe acest volum, 

pe care Pârvu îl completează cu multe alte lucrări semnate de ofi- 
teri care au deţinut funcţii importante în structurile de conducere 
ale Ministerului de Interne. 

Teza de doctorat a lui Dumitru Pârvu are pasaje copiate chiar 
în Introducere din studiul Impactul globalizării asupra menţinerii 
ordinii publice, realizat de colonelul (r) Gheorghe Hărăbor, fost șef 
al Inspectoratului Judetean de Jandarmi Constanţa, și făcut public 
în cadrul simpozionului „Globalizare şi identitate naţională“, în 
mai 2006. 

Tot în Introducere se regăsesc paragrafe copiate ad litteram din 
proiectul Strategiei militare a României și din cartea Crizele și 
conflictele contemporane, apărută în 2006 la Editura Ministerului 
Administraţiei şi Internelor, din Bucureşti, semnată de comisa- 
rul-sef de poliţie dr. Marian Valentin Grigoroiu. Dumitru Pârvu 
face trimitere la cartea lui Marian Valentin Grigoroiu, printr-o 
notă de subsol, în dreptul unui singur paragraf, însă menţionează 
o altă pagină. 


Generalii Voicu și Andreescu, copiaţi și ei 


Primul capitol al tezei de doctorat a adjunctului șefului IGPR, 
„Democraţia constituțională publică şi securitatea națională“, 
este copiat din cartea Siguranţă națională și ordinea publică, 1859- 
2000, semnată de Costică Voicu (fost şef al IGPR si fost rector al 
Academiei de Poliţie), Anghel Andreescu (fost șef al SPP, al Jan- 
darmeriei si secretar de stat în MAI) $i Octavian Burciu, apărută 
în 2000 la Editura Tipar Artprint din Bucureşti. Ghilimelele lipsesc 
cu desăvârşire. 

O altă lucrare plagiată este Ordinea publică — componentă a secu- 
ritdtii nationale, semnată de generalul de brigadă (r) Constantin 
Sfichi, generalul Gheorghe Apostol şi generalul Anghel Andreescu, 
apărută la Editura Ministerului de Interne în 1996. Pe generalul 
Anghel Andreescu îl copiază şi din volumul Terorismul. Analiză 

psihologică, semnat împreună cu Dan Niţă, apărut în 1999 la Edi- 
tura Timpolis din Timişoara. 


Politologie sau patologie? 


Alte zeci de pagini din teză sunt preluate, cuvânt cu cuvânt, fără 
ghilimele, din lucrarea Crizele și conflictele contemporane, semnată 
de comisarul-sef de poliţie dr. Marian Valentin Grigoroiu și apă- 
rută în 2006 la Editura Ministerului Administraţiei și Internelor 
din Bucureşti. Paginile copiate din Grigoroiu sunt intercalate cu 
unele preluate din Cearapin. 

Capitolul IV, „Principalii factori de risc pentru ordinea publică 
si securitatea naţională“, începe cu plagierea mai multor pagini 
din cartea Terorismul internaţional, scrisă de generalul de divizie 
(r) Gheorghe Carp, apărută în 2005 la Editura Ministerului de 
Interne. Paginile următoare sunt formate din pasaje intercalate 
din mai multe lucrări. Nici acestea nu sunt marcate conform stan- 
dardelor internaţionale de citare. 

La pagina 117, Dumitru Pârvu greșeşte titlul cărţii pe care o 
menționează într-o notă de subsol Politologia în fata secolului XXI, 
apărută în 1997 la Editura Fundaţiei „România de Mâine“ din 
Bucuresti, și scrie Patologia în fata secolului XXI. Din această lucrare, 
adjunctul șefului IGPR a copiat cinci pagini fără a respecta nor- 
mele academice de citare. 

Un alt autor plagiat de adjunctul șefului IGPR este Damian 
Miclea. Mare parte a subcapitolului „Crima organizată — factor 
de risc pentru ordinea publică şi siguranţa naţională“ este copiat 
din cartea Combaterea crimei organizate, vol. I, apărută la Editura 
Ministerului de Interne, în 2004. O altă carte a lui Damian Miclea 
din care plagiază Pârvu este Cunoașterea crimei organizate, apărută 
la Editura Pygmalion din Ploieşti, în 2001. Nici în aceste cazuri 
nu sunt utilizate ghilimele. 

Capitolul V, „Elemente de drept comparat privind ordinea 
publică și gestionarea situaţiilor de criză“, este copiat, fără cita- 
rea sursei, din cartea Ordinea publică în unele state ale lumii, scrisă 
de Constantin Sfichi, Anghel Andreescu si Apostol Ion Gheorghe, 
apărută la Editura Ministerului de Interne, în 1998. 

Alte pagini sunt copiate ad litteram din cartea Crizele și conflic- 
tele contemporane, semnată de comisarul-sef de poliţie dr. Marian 
Valentin Grigoroiu și apărută în 2006 la Editura Ministerului 
Administraţiei $i Internelor, din Bucuresti. 

Chestorul-sef de poliție Dumitru Pârvu nu a răspuns solicită- 
rilor transmise prin intermediul Biroului de Presă al IGPR pentru 
a-şi exprima un punct de vedere cu privire la teza de doctorat. Nici 
rectorul Academiei de Poliţie „Alexandru loan Cuza“, chestorul 
de poliţie prof. univ. dr. Gheorghe Popa, nu a răspuns telefoanelor 
şi mesajelor prin care i s-a solicitat să comenteze suspiciunile de 
plagiat în cazul unei teze de doctorat susținute în instituţia pe 
care o conduce. 


Un cod de etică neluat în considerare 


Academia de Poliţie are un Cod de etică şi deontologie profesională 
propriu, care are drept scop „ghidarea conduitei tuturor membri- 
lor comunităţii universitare“ și care interzice în mod explicit 
plagiatul. În preambulul documentului se precizează: 


„Codul de etică universitară funcționează ca un contract moral 
între persoanele implicate în activitatea Academiei (studenți, 
personal didactic şi de cercetare şi personal didactic şi de cer- 
cetare auxiliar) și instituţie... Codul etic al Academiei are meni- 
rea de a contribui la optimizarea continuă a procesului de 
formare profesională, morală și civică, la punerea în act a unor 
atitudini și comportamente cat mai aproape de exemplaritate, 
în temeiul integrității academice“. 

La art. ro, alin. 2 din Codul de etică al Academiei de Poliţie se pre- 
cizează că 


„este interzisă însuşirea ideilor, metodelor, procedurilor, tehno- 
logiilor, rezultatelor sau textelor unei persoane, indiferent de 
calea prin care acestea au fost obținute, prezentându-le drept 
creație personală (plagiatul)“. 


Tot în cadrul Academiei de Poliție funcționează, în baza unui statut 
oficial, adoptat de Senatul Academiei, și o Comisie de etică uni- 
versitară. Potrivit statutului, Comisia de etică are atribuții în 
analizarea şi soluționarea abaterilor de la etica universitară „pe 
baza sesizărilor sau prin autosesizare“. 

Potrivit Legii nr. 206/2004 privind buna conduită în cercetarea 
ştiinţifică, dezvoltarea tehnologică şi inovare, plagiatul este 


„expunerea într-o operă scrisă sau o comunicare orală, inclusiv 
în format electronic, a unor texte, expresii, idei, demonstraţii, 
date, ipoteze, teorii, rezultate ori metode științifice extrase din 
opere scrise, inclusiv în format electronic, ale altor autori, fără 
a menționa acest lucru și fără a face trimitere la sursele ori- 
ginale“ (art. 4, alin. (1), lit. d). 


Decorat de Băsescu și lohannis 


Dumitru Pârvu a primit două decoraţii de la doi şefi de stat, Traian 
Băsescu si Klaus Iohannis. Prima distincţie este Ordinul ,,Barbatie 
şi Credinţă“, în grad de cavaler, cu însemn pentru militari, fiindu-i 
acordată de preşedintele Traian Băsescu prin Decretul nr. 1.239 din 
20 decembrie 2010, la propunerea ministrului de interne Traian 
Igas. Cea de-a doua, primită chiar în 2015, este, din nou, Ordinul 
„Bărbăţie $i Credinţă“, in grad de ofiţer, cu însemn pentru civili. 

Această a doua distincţie a fost acordată de președintele Klaus 
Iohannis la propunerea ministrului de interne Gabriel Oprea, 

prin Decretul nr. 271/din 09.02.2015, cu prilejul Zilei Unirii 
Principatelor Romane, in semn de ,,apreciere pentru rezultatele 
remarcabile obținute în activitatea profesională“. In luna martie 
2014, Dumitru Pârvu a fost înaintat în grad de fostul președinte 
Traian Băsescu, devenind chestor-sef de poliţie, al doilea cel mai 
înalt grad din Poliţie (echivalentul gradului de general cu trei 
stele). Înaintarea în grad s-a făcut la propunerea ministrului de 


interne Gabriel Oprea. 


Plagiat in familie: Ana Maria Tudor (Oprea) 
și Alexandru Marius Tudor’ 


Fiica lui Gabriel Oprea, Ana Maria, este casatorita cu Alexandru Marius 
Tudor din vara lui 2011. La momentul nuntii, Gabriel Oprea era ministru 
al apărării în guvernul Boc, iar cuscrul sau, Dănuţ Tudor, era secretar 
general adjunct în Ministerul de Interne. Dănuţ Tudor este și chestor 
general de poliţie și a ocupat funcţia de secretar general adjunct în 
Ministerul de Interne timp de șapte ani, până în decembrie 2016, când 
a ieșit la pensie. 

La nunta celor doi, care a avut loc la Palatul Snagov, au fost în jur de 500 
de persoane. Presa a relatat că printre cei prezenţi s-au aflat președintele 
Traian Băsescu, premierul Emil Boc, șeful SRI George Maior, dar și Elena 
Udrea si Dorin Cocos, Vasile Dîncu, Neculai Ontanu, Marian Oprişan, 
Roberta Anastase, Vasile Blaga sau omul de afaceri Dinu Pescariu. 

Fiica lui Gabriel Oprea și soțul său au făcut în tandem mai multe lucruri 
importante: s-au angajat în acelaşi timp la aceeași instituţie — Autorita- 
tea pentru Supraveghere Financiară —, au ocupat ambii poziţii de con- 
silier şi au demisionat în aceeași zi. Tot simultan s-au înscris la doctorat, 
au avut același conducător, ba chiar au susținut teza în aceeași zi în fata 
unei comisii aproape identice. Tot împreună au semnat o serie de articole 
științifice, care s-au dovedit ulterior a fi fost plagiate. 

Seria de coincidente continuă în familia Oprea—Tudor. Dănuţ Tudor, 
socrul fiicei lui Oprea, este si el doctor, cu o teză care se numește Poliţia 
în statul de drept, titlu obținut în 1999 la aceeași instituţie de învățământ 
unde a devenit doctor și Gabriel Oprea, Facultatea de Drept a Universităţii 
din București. Îndrumătorul lui Tudor a fost Nicolae Popa, fost președinte 
al Curţii Constituţionale si al Înaltei Curți de Casaţie si Justiţie. 


1. PressOne, 14 februarie 2016. 

Dănuţ Tudor este si el acuzat ca a plagiat în teza de doctorat, o sesizare 
în acest sens fiind depusă la CNATDCU încă din octombrie 2016. 


Fiica și ginerele lui Gabriel Oprea, Ana Maria Tudor (27 de ani), 
respectiv Alexandru Marius Tudor (27 de ani), au devenit în toam- 
na anului 2015 doctori în studii de securitate și intelligence la 
Academia Naţională de Informaţii „Mihai Viteazul“ (ANIMV) a 
SRI, instituţie în care Gabriel Oprea a fost profesor și conducător 
de doctorate până la 1 decembrie 2015. 


Ca parte a obligaţiilor din programul de studiu doctoral, cei doi 
au publicat o serie de articole, dintre care unele sunt plagiate 
integral sau partial. 


Sotii Tudor si-au sustinut public lucrarile de doctorat in aceeasi 
zi, 27 octombrie 2015, la exact o săptămână dupa accidentul 
mortal al politistului Cosmin Bogdan Gigină și cu o săptămână 
înainte de căderea guvernului Victor Ponta, în care Gabriel Oprea 
a deţinut funcţia de vicepremier. 


Pe 7 decembrie 2015, prin Ordinul nr. 5954 al ministrului edu- 
catiei, Adrian Curaj, celor doi le-a fost atribuit în mod oficial 
titlul de doctor. 


Burse doctorale oferite de „Titu Maiorescu“ 


Ana Maria şi Alexandru Marius Tudor au devenit doctoranzi la 
Scoala Doctorală a ANIMV în 3 octombrie 2013. Au avut același con- 
ducător de doctorat, pe profesorul Gheorghe Toma, potrivit unui 
răspuns oficial primit de la Academia Naţională de Informaţii a SRI. 

Parcursul doctoral al celor doi a fost identic. Au semnat împre- 
ună articole ştiinţifice şi au beneficiat împreună de o bursă doc- 
torală prin Proiectul POSDRU/159/1.5/S/141699 Modernizarea 
legislaţiei naţionale în contextul uniformizării dreptului la nivel european 
și implicaţiile socio-politice asupra sistemului administrativ, dedicat 
cercetătorilor doctoranzi şi postdoctoranzilor si cofinantat din 
Fondul Social European, prin POSDRU 2007-20173. Totusi, bursa 

doctorală nu le-a fost oferită de Academia Naţională de Informaţii 
a SRI, ci de Universitatea privată „Titu Maiorescu“. 

Comisia de susținere a doctoratelor a fost aproape identică în 
cele două cazuri. Ana Maria Tudor i-a avut drept referenti pe prof. 
univ. dr. Constantin Onisor (președinte, de la ANIMV a SRI), prof. 
univ. dr. Gheorghe Toma (conducător de doctorat, de la ANIMV 
a SRI), prof. univ. dr. Mihail Vasile-Ozunu (membru, preşedintele 
Colegiului Naţional de Apărare), conf. univ. Gabriel Ispas (decanul 
Facultăţii de Drept a Universităţii „Titu Maiorescu“) și conf. univ. 
Cristian Popa (de la ANIMV a SRI). Soţul ei a avut-o în comisie pe 
conf. univ. Veronica Mihalache (de la ANIMV a SRI), în locul lui 
Cristian Popa. 

Profesorul Gheorghe Toma, conducătorul tezelor de doctorat 
ale soţilor Tudor, este unul dintre oamenii de încredere ai lui 
Gabriel Oprea, fiind cel care l-a ajutat să contureze proiectul Aca- 
demiei de Științe Militare, devenită ulterior Academia de Ştiinţe 
ale Securităţii Naţionale (ASSN). Constantin Onişor și Mihail 
Vasile-Ozunu, apropiaţi ai fostului vicepremier, au făcut parte și 
din comisia de concurs care, în 2001, i-a acordat lui Gabriel Oprea 
titlul de profesor universitar. 

Teza de doctorat a Anei Maria Tudor are titlul Crima organizată 
transfrontalieră și implicaţiile asupra securităţii naţionale: analiza 
reglementărilor legislative interne și internaționale privind combaterea 
acestui fenomen, cea a soţului său se numeşte Rolul și locul României 
în contextul evoluţiilor geopolitice în bazinul extins al Mării Negre: 
armonizarea legislaţiei naţionale cu cea internațională și implicațiile 
socio-politice ale acesteia. 


Primul articol, copiat cuvânt cu cuvânt 


Ana Maria Oprea s-a căsătorit cu Alexandru Marius Tudor în 2011; 
începând din 2013, ei sunt $i colegi de serviciu la Autoritatea de 
Supraveghere Financiară (ASF), una dintre instituţiile de stat cu 
cele mai mari salarii din sistemul bugetar. Alexandru Marius 

Tudor s-a angajat pe 1 noiembrie 2012 la Comisia de Supraveghere 
a Sistemului de Pensii Private, iar Ana Maria Tudor, pe 22 noiem- 
brie 2012, la Comisia de Supraveghere a Asigurărilor (CSA). Au 
ajuns sa lucreze in acelasi loc dupa ce ASF a preluat, in 2013, atat 
atribuţiile Comisiei de Supraveghere a Asigurărilor, cat şi pe cele 
ale Comisiei de Supraveghere a Sistemului de Pensii Private. Ana 
Maria Tudor are un salariu de 22.500 de lei lunar, iar soţul ei de 
16.000 de lei. 

Alexandru Marius Tudor este consilier la cabinetul vicepreşe- 
dintelui pentru Sectorul Pensii Private, Ion Giurescu, iar Ana 
Maria Tudor, consilier la cabinetul vicepresedintelui pentru 
Sectorul Asigurări-Reasigurări, Marius Vorniceanu, un apropiat 
al lui Gabriel Oprea. Aparent, cei doi soţi şi-au luat în serios atri- 
butiile de doctoranzi. În perioada studiilor doctorale, ei au publicat 
o serie de articole în diverse volume, majoritatea tipărite de Univer- 
sitatea Creştină „Dimitrie Cantemir“. 

Primul articol publicat în tandem a apărut în numărul 2 (14) 
din iunie 2013 al Revistei Universitare Române de Studii de Securitate 
Univers Strategic, editată de Institutul de Studii de Securitate al 
Universităţii Creștine „Dimitrie Cantemir“. Intitulat „Riscurile de 
securitate din bazinul extins al Mării Negre“, textul este copiat 
integral, cuvânt cu cuvânt, cu exact același titlu, dintr-un articol 
semnat de Sorin Fetic, apărut în 2007 în volumul Dinamica mediului 
european de securitate, publicat de Centrul de Studii Strategice de 
Apărare si Securitate cu ocazia Sesiunii internationale de comu- 
nicari ştiinţifice (22-23 noiembrie 2007) la Editura Universităţii 
Nationale de Apărare „Carol I“. 

Nicăieri în text nu se face trimitere către lucrarea originală și 
nu sunt utilizate ghilimele. Plagiatul este atât de fidel, încât cei 
doi preiau articolul lui Sorin Fetic de la primul până la ultimul 
cuvânt, inclusiv notele de subsol. Paragraful doi şi trei din textul 
lui Fetic au fost transformate de Ana Maria si Alexandru Marius 
Tudor în rezumat al propriului text, iar o parte consistentă a pagi- 
nii a doua din textul original a fost transformată în concluzii. 

Cel de-al doilea articol publicat sub semnătură comună de 
Ana Maria Tudor și Alexandru Marius Tudor a apărut în aceeași 
revistă. Sub titlul „Securitate în epoca globalizării“, studiul a fost 
copiat în proporție de'80% dintr-o lucrare postată în 2010 pe 
blogul lui Andrei Vocilă, intitulată Globalizare și securitate, fără a 
se face trimitere la autorul acesteia și fără a utiliza ghilimelele. 

Din aceeași lucrare a plagiat în teza sa de doctorat $i Loredana 
Radu, nepoata lui Gabriel Oprea şi avocata lui Victor Ponta. Cen- 
trul de Investigaţii Media a dezvăluit în noiembrie 2015 că fiica 
lui Gabriel Oprea a fost angajată la cabinetul de avocatură al 
Loredanei Radu, de unde a încasat în 2012 suma de 13.400 de lei, 
fapt precizat în declaraţia de avere completată de soțul acesteia 
în iunie 2013. La fel ca în cazul primului articol, şi aici plagiatul 
este fidel, inclusiv rezumatul $i notele de subsol fiind preluate 
din lucrarea Globalizare și securitate. 

Următorul articol în care există elemente de plagiat a fost 
publicat tot sub semnătură comună de fiica si de ginerele lui 
Gabriel Oprea, şi tot în Revista Universitară Română de Studii de 
Securitate Univers Strategic, editată de Institutul de Studii de Secu- 
ritate al Universităţii Creştine „Dimitrie Cantemir“. De această 
dată, în numărul 4 (16) din octombrie-decembrie 2013. Prima 
pagină a textului — publicat sub titlul „Aspecte teoretice, practice 
si metodologice privind securitatea zonală $i regională“ — este 
identică cu cea apărută sub semnătura celor doi în Securitate în 
epoca globalizării, fiind plagiată tot din lucrarea Globalizare și 
securitate, postată in 2010 pe blogul lui Andrei Vocilă. Preluarea 
este făcută fără a se face trimitere la autor si fără utilizarea ghili- 
melelor. Și restul textului este o însăilare de paragrafe luate din 
diverse surse disponibile pe Internet. 

Tot în același număr al revistei, Ana Mana și Alexandru Marius 
Tudor mai semnează un articol, intitulat „Consideraţii teoretico- 
metodologice privind crima organizată“. Ultima jumătate a aces- 
tui text este copiată dintr-un text apărut pe un forum informativ 
în anul 2007. Un al cincilea articol publicat împreună de fiica şi de 

ginerele lui Gabriel Oprea a apărut tot in 2013, în numărul 1 al 
Revistei de investigare a criminalităţii, editată de Școala Doctorală a 
Academiei de Poliţie „Alexandru Ioan Cuza“. În acest articol, cei 
doi sunt prezentaţi ca fiind doctoranzi la Școala Doctorală în 
ordine publică $i siguranţă națională a Academiei de Poliţie 
„Alexandru Ioan Cuza“, desi, într-un răspuns oficial primit de la 
Academia Naţională de Informaţii, se precizează că cei doi au fost 
inmatriculati în 3 octombrie 2013 la Scoala Doctorală a acestei 
din urmă Academii. 


Traducerea care trădează 


Un ultim articol în care se găsesc importante porţiuni plagiate a 
fost semnat doar de fiica lui Gabriel Oprea, în Analele Universităţii 
„Titu Maiorescu“ — Drept/Law, lucrare apărută în 2015 la Editura 
Hamangiu. Scrierea $i publicarea textului intitulat Defence Diplo- 
macy and its Importance in Managing Conflicts of the 21st Century au 
fost susținute, potrivit unei note de subsol, prin „grantul stra- 
tegic“ POSDRU/159/1.5/S/141699, cofinantat din Fondul Social 
European, prin POSDRU 2007-2013. O parte din articolul publicat 

în limba engleză de Ana Maria Tudor este copiat şi tradus din 
limba română din volumul Drept diplomatic și consular, semnat de 
Dan Năstase şi apărut în 2006 la Editura Fundaţiei România de 
Mâine. Nicăieri în textul Anei Maria Tudor nu sunt utilizate 
ghilimele si nu este citat autorul original. 

Transpunerea în engleză a textului original este atât de fidelă, 
încât, într-o frază în care autorul Dan Năstase scria că termenul de 
diplomaţie a apărut în limba română la sfârşitul secolului al XIX-lea, 
împrumutat din franceză, în loc de „limba română“ Ana Maria 
Tudora pus „limba engleză“. Textul tradus sună aşa: „În limba engleză, 
ca termen de drept internaţional și de politică externă, îl întâlnim spre 
sfârșitul secolului al XIX-lea, împrumutat din limba franceză“. Pentru 
ca, în fraza imediat următoare, să se vorbească despre „hrisov“ şi 

Hronicul românomoldovlahilor al lui Dimitrie Cantemir. Câteva 
rânduri mai sus de această propoziţie, se spunea că termenul 
„diplomaţie“ fusese identificat în Anglia în anul 1645. 


Epilog 


La cinci zile după publicarea acestui articol, Ana Maria Tudor și 
Alexandru Marius Tudor au demisionat de la Autoritatea de 
Supraveghere Financiară. 


Plagiatorul „Apud“: Petre Toba’ 


Este absolvent al Facultăţii de Masini și Utilaje pentru Construcţii, Insti- 
tutul de Construcţii Bucureşti (1989) și al Facultăţii de Drept din cadrul 
Academiei de Poliţie „Alexandru loan Cuza“ (2000). A intrat în Poliţia 
Capitalei în 1990, ca ofiţer judiciarist. A avut o ascensiune spectacu- 
loasă în perioada 2000-2004, când secretar de stat la Interne era 
Toma Zaharia, nașul unuia dintre copiii săi. Începând cu 2000, Petre 
Toba a fost, pe rând, şeful Secţiei 10 Poliţie, șeful Direcţiei Străini si 
Probleme de Migrari din cadrul Direcţiei Generale de Evidenta Informa- 
tizată a Persoanei, adjunctul directorului general și şeful Direcţiei de 
Siguranţă Publică din Poliţia Capitalei, iar, mai apoi, prim-adjunct al 
șefului Poliţiei Capitalei. 

În 2007, a fost desemnat adjunct al Inspectoratului General al Poliţiei 
Române (IGPR), apoi în 2009, șeful Poliţiei Române, numit de către minis- 
trul de interne Gabriel Oprea. A mai fost, pe rând, secretar general adjunct 
al MAI, secretar de stat în MAI si încă o dată șef al IGPR, începând cu 
2012. A lucrat în subordinea miniştrilor Dan Nica, Vasile Blaga, Traian 
Igaș, Gabriel Berca, loan Rus, Mircea Duşa, Radu Stroe și, din nou, Gabriel 
Oprea. 

După tragedia de la Colectiv, urmată de demisia guvernului Ponta, 
Petre Tobă a fost numit ministru de interne în locul lui Gabriel Oprea, 
însă şi-a demisia după ce premierul Dacian Ciolos i-a cerut să facă gestul 
de onoare. DNA a cerut pe 1 septembrie 2016 avizul președintelui Klaus 
lohannis pentru începerea urmăririi penale împotriva lui Petre Tobă 
într-un dosar în care a fost acuzat de comiterea mai multor abuzuri cu 
scopul de a-l proteja pe predecesorul său, Gabriel Oprea. 


1. PressOne, 25 noiembrie 2015. 

Noul ministru de interne, chestorul principal Petre Toba, care 
a condus Poliția Română 3 ani, se alătură listei tot mai cuprinza- 
toare cu demnitari suspectaţi că și-au plagiat tezele de doctorat. 
Peste 250 din totalul de 390 de pagini ale tezei cu care el a obti- 
nut titlul de doctor în științe militare si informaţii sunt copiate ad 
litteram din lucrări de specialitate sau din referate de pe Internet, 
fără utilizarea ghilimelelor și fără a respecta normele naţionale 
și internaţionale de citare în opere ştiinţifice. 


Coordonator de doctorat i-a fost chestorul general de poliţie (r) 
Anghel Andreescu. Acesta a deținut, pe rând, funcţiile de director 
al Serviciului de Pază și Protecţie (1998-1999), comandant al 
jandarmeriei (1999-2001, inclusiv la mineriada de la Stoeneşti) 
și secretar de stat în Ministerul Afacerilor Interne (2005-2013). 


Contactat pentru a comenta acuzaţiile de plagiat, Petre Toba 
ne-a declarat că lucrarea sa de doctorat a fost una practică. „Ce 
pot să vă garantez este că am lucrat la teza de doctorat cu 
buna-credinta, că am făcut o lucrare aplicată și că am avut sansa 
să pun în practică ceea ce am studiat acolo în cel de-al doilea 
mandat de inspector general al Poliţiei Române“. 


Pe data de 2 septembrie 2016, CNATDCU a anunţat oficial ver- 
dictul de plagiat în cazul tezei de doctorat a lui Tobă. 


Dovezile 


Petre Tobă a urmat cursurile doctorale la Catedra de Strategie 
Militară si Securitate, Departamentul Operații Întrunite, Studii 
Strategice şi de Securitate din cadrul Universităţii Naţionale de 
Apărare „Carol I“. 

Conform CV-ului său, postat pe site-ul Ministerului Afacerilor 
Interne, perioada studiilor doctorale a fost 2008—2011. Potrivit 
unui răspuns oficial primit de la Universitatea Naţională de 
Apărare „Carol I“, Petre Toba şi-a susținut public teza pe 15 februa- 
rie 2011. Pe coperta tezei este trecut anul 2010. Asta înseamnă că, 

inițial, el trebuia să susțină teza în 2010, că apucase să tipărească 
lucrarea și nu a modificat-o ulterior. Ministrul spune că nu isi 
aminteşte motivul amânării, dar că, în mod sigur, şi-a susținut 
teza „în primăvara lui 2011“. 

Titlul tezei prin care Petre Tobă a devenit doctor în ştiinţe 
militare este Poliția Română — forță de stabilitate și securitate. Optimi- 
zarea managementului cooperării internaţionale în vederea combaterii 
amenințărilor neconvenţionale. Teza are, în total, 445 de pagini, dintre 
care 390 formează corpul propriu-zis al lucrării. Celelalte 55 
reprezintă bibliografia și anexele. Paginile copiate provin din 
surse multiple: cărți de specialitate, cursuri universitare, referate 
disponibile pe diverse site-uri. Din acest motiv, teza nu are vreo 
unitate conceptuală, iar lectura ei dă senzaţia că singurul scop al 
autorului a fost de a umple cât mai multe pagini. Introducerea 
începe identic cu teza de doctorat a comisarului de poliție Ionel 
Tucmuruz, care a avut același coordonator de doctorat, pe ches- 
torul general Anghel Andreescu. Tucmuruz a avut susținerea 
publică a tezei cu două săptămâni înaintea lui Petre Tobă, pe 28 
ianuarie 2011. Şi pe coperta tezei sale este trecut anul 2010. 

Atât în teza lui Tobă, cât şi în cea a lui Tucmuruz apar o serie 
de autori — precum Ionel Nicu Sava, Barry Buzan, Janowitz Morris, 
Luciana Alexandra Ghica sau Marian Zulean — care sunt indicaţi la 
subsol prin „op. cit“, adică operă citată anterior. Însă nici unul dintre 
aceştia nu este menţionat în lucrările lui Toba si a lui Tucmuruz 
anterior citării sale prin „op. cit.“. 


„Am lucrat pentru fiecare referat în parte împreună cu un 
coleg din poliție, care acum este pensionat. Cu Ionel Tucmuruz. 
Am făcut împreună partea de cercetare încă de la debutul 
cercetării ştiinţifice, pentru că am avut aceeaşi temă, acelaşi 
conducător. Am scris referatele împreună, umăr la umăr. Am 
apelat la acest coleg să îmi ducă referatele la profesor, pentru 
că el avea mai mult timp liber, dar nu am mai ţinut legătura 
după finalizare nici cu el, nici cu conducătorul“, a declarat 
ministrul de interne. 

Mai mult, Toba include doi autori faimoși — Joseph Stiglitz şi 
Barry Buzan — la litera A a bibliografiei finale, trecând înaintea nu- 
melor lor particula Apud, care în regulile academice de citare 
înseamnă „după“ sau „după cum apare la“. De altfel, Tobă i-a inclus 
în bibliografie pe toţi autorii care se regăsesc în notele de subsol. 
Pe cei doi de mai sus însă i-a trecut la litera A, cu „Apud“ înaintea 
numelui, crezând, probabil, că Apud ar fi numele de familie. Apud 
Stiglitz Joseph și Apud Barry Buzan. Asta arată fie că, în trei ani de 
studii doctorale, Petre Tobă nu și-a însușit nici cele mai elementare 
reguli de citare, fie că altcineva s-a ocupat de lucrarea sa. 

Paginile de început ale tezei sunt preluate din multiple surse 
de pe Internet, fără ghilimele și fără trimitere către sursa originară. 
Este cazul referatelor intitulate Crima organizată transnaţională — 
o amenințare pentru piața mondială şi Aspecte generale ale crimei 
organizate, susţinute în cadrul Masterului de Studii de Securitate 
şi Apărare de la Universitatea Creştină „Dimitrie Cantemir“. 

O serie de pagini din teza lui Petre Toba sunt identice cu prezen- 
tarea făcută cărţii lui Ionel Tucmuruz Crima organizată transfron- 
talieră. Factor de insecuritate pentru națiuni pe pagina de Internet a 
editurii unde aceasta a fost publicată în 2011, Editura Universitară. 

Alte pagini din lucrarea noului ministru de interne au același 
conținut cu pagini din lucrarea doctorală a lui Ionel Tucmuruz. 
Cel mai probabil, Tobă și Tucmuruz au plagiat din acelaşi volum, 

pe care însă nu l-am putut identifica pe parcursul documentării. 
Petre Toba copiază şi din studiul „Forţele de supraveghere și 
avertizare timpurie ale armatei române — parte a sistemului de 


avertizare al NATO“, semnat de colonelul Octavian Dumitrescu 

si publicat in volumul Integrarea euroatlantică. Priorităţi post-Praga, 
apărut în 2002 la Editura Academiei de Înalte Studii Militare din 
București. 

Fără ghilimele şi fără a fi indicată sursa, mai multe pagini sunt 
copiate din cursul universitar Geopolitica, ediția a II-a revăzută $1 
adăugită, semnat de Dragoș Frăsineanu şi publicat în 2007 la 
Editura Fundaţiei România de Mâine. Cursul este destinat stu- 
dentilor de la Universitatea „Spiru Haret“. 

Capitolul III, intitulat „Crima organizată — principala amenin- 
tare neconvenţională la adresa securității mondiale“, împreună 
cu subcapitolele 3.1. şi 3.2., are un conţinut identic cu cel al unui 
referat accesibil pe Internet. Capitolul semnat de Tobă nu are doar 
același titlu cu cel al referatului, ci și multe titluri de subcapitole 
identice. 

Nu mai puţin de 73 de pagini consecutive din teza de doctorat 
a lui Petre Tobă sunt copiate, cuvânt cu cuvânt, dintr-un volum 
semnat de lectorul universitar dr. subcomisar de poliţie Cristian 
Eduard Ştefan şi de lectorul universitar dr. Ligia Teodora Pintilie, 
ambii de la Academia de Poliţie. Din aceeași carte a plagiat circa 
10 pagini în teza sa de doctorat şi Loredana Radu. 

De la pagina 176 până la pagina 249, Petre Tobă copiază ad 
litteram, fără utilizarea ghilimelelor, din cartea Cooperarea interna- 
țională judiciară și politieneascd, scrisă de Stefan şi Pintilie. Volumul 
a apărut la Editura Sitech din Craiova în 2007. În aceste pagini, 
deşi conținutul este preluat integral, iar normele internaționale 
în materie de citare reclamă folosirea ghilimelelor, autorul nu 
utilizează semne de punctuație, însă, în câteva locuri, face trimi- 
tere către sursa originară. Petre Tobă copiază în teza sa şi toate 
notele de subsol care apar în cartea de unde a fost luat si conținutul 
celor 73 de pagini. 

Nici forma nu este un element căruia Petre Tobă să-i fi acordat 
atenţie. Teza sa arată ca un text însăilat în grabă, fără atenţie la 
detalii, asa cum s-ar cere unei lucrări prin care devii doctor în ştiinţe. 
De exemplu, partea de început cuprinde pagini întregi în care ali- 

neatele nu sunt folosite deloc. Dezordine denotă și plasarea Capi- 
tolului IV, intitulat „Optimizarea managementului cooperării 
polițienești internaționale“, care începe pe pagina unde se ter- 
mină Capitolul III, și nu pe una nouă, cum se obișnuiește în 
lucrările ştiinţifice. 

Un alt exemplu este începutul Capitolului V, unde mărimea 
fontului la primele două rânduri diferă de restul paginii. O altă 
chestiune total neuzuala pentru o teză de doctorat este prezentarea 
unor concluzii pe parcursul lucrării, marcate ca atare sau prin îngro- 
șarea textului. 

Autorii Constantin Cristian Catuti și Mihai Gheorghe Stoica 
sunt citați într-o notă de subsol, iar lucrarea lor este prezentată prin 
„0p. cit.“, adică operă citată anterior. Această lucrare nu este men- 
tionatd însă în nici o notă de subsol anterioară și nu este inclusă 
în bibliografia tezei. Acest indiciu ridică suspiciuni și asupra con- 
ținutului Capitolului V. 

Alte 30 de pagini din teza lui Petre Toba au fost depistate ca fiind 
identice cu un număr similar de pagini dintr-o altă teză de doctorat, 
susținută tot la Universitatea Naţională de Apărare „Carol I“ în 
2009. Este vorba despre Managementul informațiilor structurilor 
specializate de cooperare polițienească internaţională în domeniul comba- 
terii criminalităţii organizate, a comisarului de poliție Teodor Sorin 
Ilie, în coordonarea profesorului universitar dr. Ion Stoian. 

Petre Tobă respinge ideea că ar fi plagiat: 


„Credeţi-mă, și vă afirm cu toată buna credinţă, că am încercat 
prin cercetare să aducă o îmbunătăţire unei structuri din Poli- 
tie, iar după aceea am transpus în practică, având şansa să 
devin şeful IGPR. Este o lucrare făcută cu buna-credinta, cum 
am crezut eu că e mai bine pentru a putea aplica pe structura 
respectivă“. 


Coordonatorul tezei lui Petre Tobă, chestorul general de poliție 
(r) Anghel Andreescu, nu a putut fi contactat până la publicarea 
acestui material. Din comisia care i-a acordat titlul de doctor lui Petre 
Toba în februarie 2011 au mai făcut parte, în afară de Andreescu, 

generalul-locotenent prof. univ. dr. Teodor Frunzeti, presedinte 
de comisie si rector al Universităţii Nationale de Apărare la acel 
moment, colonelul conf. univ. dr. Constantin Popescu, chestorul 
de poliție prof. univ. dr. Luca Iamandi și generalul de brigadă conf. 
univ. dr. Teodoru Ştefan — membri. 


Cariera și scandalurile publice 


Petre Toba îi datorează cariera la vârful Poliţiei Române lui Gabriel 
Oprea. Acesta l-a numit șeful IGPR în 2009, pe când ocupa funcția 
de ministru de interne. 

Numele lui Petre Tobă a fost implicat în mai multe scandaluri 
publice. Se află, de exemplu, pe lista ofițerilor din Poliţie care au 
obținut credite preferentiale de la Bancorex în anii ’go. (Falimentul 
acestei bănci a pricinuit statului român o pagubă de 2,4 miliarde 
de dolari.) 

Tobă era colonel în iunie 1996, când a luat creditul de 15.000.000 
de lei vechi, echivalentul a 5.000 de dolari, pentru o durată de 5 ani. 
Nu există informaţii publice dacă a returnat sau nu respectivul 
credit. Pe lista celor care au accesat credite preferentiale de la 
Bancorex se află mulţi șefi din Poliţia Română, inclusiv Toma 
Zaharia. 

În 2010, premierul Emil Boc l-a demis pe Tobă din funcția de 
şef al IGPR din cauza scandalului izbucnit în Poliţia Neamţ. 
Atunci, după asasinarea liderului interlop Gheorghiţă Mararu 
într-o cafenea din Piatra Neamt, presa locală relata că șeful IPJ 
Neamt, Aurelian Şoric, era vecin cu familia lui Mararu. Mai mult, 
Şoric cumpărase de la Mararu terenul pe care își construise casa, 
iar soția polițistului, care era notar, ar fi legalizat mai multe acte 
pentru clanul interlop. 

„Nu am nici o legătură cu familia Mararu. Am avut o relaţie cât 
se poate de firească. De ce este interlop (n.r. — Gheorghiță Mararu), 
pentru că dădea bani la oameni si le lua camătă? Sunt procurori 

care dau bani“, a spus Şoric într-o conferinţă de presă derulată 
chiar în sediul IP] Neamţ. 

Această declaraţie a scandalizat opinia publică, urmarea fiind 
demiterea lui Petre Tobă, şef al Poliției Române, și a lui Dan 
Valentin Fătuloiu, secretar de stat în MAI, responsabilul Depar- 
tamentului de Ordine și Siguranţă Publică. 

Mai recent, numele lui Petre Tobă apare, alături de cel al lui 
Victor Ponta, în dosarul lui Adrian Duicu, fost preşedinte al Con- 
siliului Judeţean Mehedinţi, judecat pentru trafic de influenţă și 
cumpărare de influenţă. Duicu a fost acuzat de procurorii DNA 
că, folosindu-se de influenţa sa politică, i-a cerut premierului 
Victor Ponta să intervină la Petre Tobă, pe atunci șeful Poliţiei 
Române, pentru a-l menţine în funcţie și, ulterior, pentru a-l pro- 
mova ca director adjunct al Direcţiei de Ordine Publică din Poliţia 
Română pe Ştefan Ponea, şef al IP] Mehedinţi. 

În rechizitoriul DNA prin care Duicu a fost trimis în judecată 
apare şi următorul paragraf: 


„De la cabinetul prim-ministrului, l-a sunat pe numitul Ponea 
Constantin Stefan, transmitandu-i că la premier se află minis- 
trul afacerilor interne. Apoi, numitul Duicu Ioan-Adrian i-a 
transmis lui Ponea Constantin Ștefan un SMS, transmiţându-i 
că prim-ministrul l-a chemat pe Tobă Petre la Guvern. La 
solicitarea prim-ministrului, numitul Tobă Petre s-a prezentat 
la Guvern, prilej cu care aici s-a întâlnit cu numitul Duicu 
Ioan-Adrian, care i-a solicitat menţinerea temporară a numi- 
tului Ponea Constantin Ștefan în funcția deţinută și pro- 
movarea sa ulterioară în funcția de director adjunct al Direcţiei 
Ordine Publică, solicitare cu care numitul Tobă Petre s-a arătat 
de acord“. 


De altfel, Petre Tobă a şi fost audiat în această speţă. Din dosar 
reiese clar că Victor Ponta l-a sunat si i-a cerut să se întâlnească 
cu Adrian Duicu: 

„Declaraţia martorului Toba Petre, inspectorul general al 
Poliţiei Romane, din care rezultă faptul că s-a întâlnit cu incul- 
patul Duicu Ioan-Adrian în sediul Guvernului, prilej cu care 
acesta din urmă a făcut «aprecieri pozitive» la adresa inculpa- 
tului Ponea Constantin Ștefan“. 


Concomitent cu ascensiunea sa în Poliţie, chestorul Petre Tobă a 
absolvit și studii dintre cele mai diverse: un Masterat în Mecanisme 
valutare și fiscale internaţionale la ASE (1998-1999), un curs la 
Institutul de Studii pentru Ordine Publică (2000), un alt Masterat 
la Universitatea Naţională de Apărare „Carol I“ (2006-2007), Cole- 
giul Naţional de Apărare (2010) și un curs la Agenţia Naţională a 
Funcţionarilor Publici, dedicat inaltilor funcționari (2011). 


Epilog 


Petre Toba a rămas în mod oficial fără titlul de doctor pe 22 
decembrie 2016, după ce ministrul educaţiei, Mircea Dumitru, a 
semnat Ordinul de retragere. Verdictul a fost dat de CNATDCU 
pe 2 septembrie 2016, deşi o comisie de lucru a CNATDCU, for- 
mată din Claudiu Tupulan, de la Academia de Poliţie, Veronica 
Mihalache si Cristian Nita, de la Academia Naţională de Informaţii 
a SRI, decisese că Tobă nu ar fi plagiat pentru că... nu știa foarte 
bine să folosească un computer. 

O nouă comisie de lucru a decis că Petre Tobă și Florentin 
Costel Pandele au plagiat şi a propus retragerea titlurilor de doctor 
ale celor doi, raportul fiind votat cu majoritate de voturi de Con- 
siliul General al CNATDCU. Verdictul a fost menţinut şi după 
contestaţia depusă. 


Plagiatorul „că asa era la modă“: 
Robert-Sorin Negoiţă! 


Ales primar al Sectorului 3 din 2012, a fost confirmat în funcţie pentru 
un nou mandat în primăvara anului 2016. Și-a început cariera politică 
în 2004, când s-a înscris în PSD. A fost, pe rând, vicepreședinte al 
Tineretului Social Democrat, vicepreședinte al PSD, secretar executiv 
al PSD, președinte al PSD Ilfov si președinte al PSD Sector 3. Este 
secretar regional PSD pe regiunea Bucureşti-llfov, după ce, la începutul 
anului 2016, i-a cedat Gabrielei Vrânceanu Firea conducerea organizaţiei 
București. 

La scurt timp după intrarea în politică, numele său a început să apară 
în topul celor mai bogaţi români. În jurul afacerilor sale au existat însă 
mai multe controverse, legate de datorii către bugetul de stat; în 2009, 
acestea erau evaluate la aproximativ 28 de milioane de euro. De altfel, 
Fiscul i-a scos o serie de proprietăți la vânzare, în 2011 și în 2014, pentru 
a acoperi sumele datorate statului. În primăvara anului 2016, Robert 
Negoiţă figura în fruntea listei de datornici publicate de ANAF, cu suma 
de 232 de milioane de lei. Numele lui Robert Negoiţă a apărut în legătură 
cu mai multe dosare penale. Unul dintre aceste dosare este „Sex cu foto- 
modele“, în care el a fost audiat ca martor. În dosar au fost implicați mai 
multi politicieni din PSD. 

DNA a anunţat că a început urmărirea penală împotriva lui Robert Negoiţă 
pentru evaziune fiscală în formă continuată. O dispută care a agitat 
apele în PSD a avut loc în urmă cu doi ani, când Negoiţă a depus o plân- 
gere penală potrivit căreia Sebastian Ghiţă îl amenintase cu moartea. 


Teza de doctorat a lui Robert Negoiţă, primarul Sectorului 3, este 
plagiată de la prima până la ultima frază. Orice inlantuire de 


1. PressOne, 30 mai 2016. 

cuvinte din cuprinsul celor 310 pagini ale lucrării care i-a adus 
titlul de doctor în științe juridice reprezintă munca intelectuală 
a altcuiva, însușită de Negoiţă. 


Robert Negoiţă a devenit doctor în științe juridice în 2012, la 
Academia de Poliţie „Alexandru loan Cuza“. Teza i-a fost coordo- 
nată de prof. univ. dr. loan Dascălu, care e conducător de docto- 
rat asociat la Academia de Poliţie si a fost decan al Facultăţii de 
Drept de la Universitatea Bioterra. 


Teza este copiată integral din surse care sunt disponibile, cele 
mai multe, pe Internet. „Autorul“ nu a folosit ghilimele și nici 
nu a indicat sursele de unde a preluat conţinutul. Zeci de pagini 
din teză reproduc exclusiv articole de presă, apărute pe site-urile 
Contributors.ro, Cursdeguvernare.ro, HotNews.ro, Euractiv.ro, 
Tribuna Economică sau Euro Avocatura. 


Teza de doctorat a lui Robert Negoiţă se intitulează Criza economico-fi- 
nanciară și impactul acesteia asupra echilibrului social. Deşi abordează 
un subiect eminamente economic, lucrarea a fost susținută la 
Facultatea de Drept a Academiei de Poliție „Alexandru Ioan Cuza“. 
L-am sunat pe profesorul Ioan Dascălu, coordonatorul tezei, 
pentru a-l întreba dacă a observat că lucrarea e plagiată și de cea 
acceptat o disertaţie pe teme economice la Facultatea de Drept, 
însă nu a răspuns apelurilor noastre. 

Atât Negoiţă, cât şi Dascălu riscă acum să fie acuzaţi de fals în 
acte publice, deoarece şi-au asumat originalitatea tezei în acord 
cu prevederile Legii educaţiei nationale nr. 1/2011 şi ale Codului 
studiilor universitare de doctorat, printr-o declaraţie pe propria 
răspundere, depusă la dosarul de doctorat. 

Robert Negoiţă copiază de-a valma texte semnate, printre alții, 
de faimosul economist american Nouriel Roubini, de guverna- 
torul BNR, Mugur Isărescu, de Péter Akos Bod — fost preşedinte 
al Băncii Naţionale Maghiare, de profesorul de economie Cristian 
Păun sau de Liviu Turcu, fost spion al Securităţii ceausiste. 

Un caz special este cel al chestorului Costică Voicu, fost rector 
al Academiei de Poliţie, pe care Negoiţă il plagiază, de asemenea, 
în teza sa de doctorat. Voicu a fost referent în comisia de susținere 
a tezei, ceea ce înseamnă că el a avut obligaţia de a-i citi întreaga 
teză și de a întocmi referatul prin care a propus acordarea titlului 
de doctor. Reacţia lui Voicu a fost următoarea: 


„Foarte bine. Mă şi bucur. Ce anume să vă spun? Da’ ce, facem 
analiză la telefon? În primul rand, nu ştiu cine sunteți dumnea- 
voastră. De unde să am eu convingerea că sunteţi cine ziceti 
că sunteţi?“. 


În 2012, la scurt timp după izbucnirea scandalului de plagiat pri- 
vind teza de doctorat a lui Victor Ponta, pe blogul La coltw’ străzii 
a fost publicată o scurtă analiză a rezumatului tezei lui Robert 
Negoiţă. Concluzia analizei era ca peste un sfert din cele circa 30 
de pagini disponibile pe Internet sunt plagiate. 


Absolvent de liceu la 31 de ani 


Robert Negoiţă a terminat liceul la vârsta de 31 de ani, în 2003. 
„Eram prea preocupat să fac bani, decât să mă ocup de școală. Cred 
că la BAC am avut nota 8... Nu-mi mai amintesc“, declara el în 
2011, pentru Evenimentul zilei. 

Însă, când l-a cuprins setea de carte, Robert Negoiţă nu s-a mai 
oprit până nu s-a văzut cu titlul de doctor pe perete. În același an, 
2004, s-a înscris la două facultăţi, potrivit propriului CV: Facultatea 
de Drept a Universităţii Bioterra, pe care a terminat-o în trei ani, 
şi Facultatea de Economie a Turismului Intern și Internaţional, 
de la Universitatea Româno-Americană, absolvită în 2008. 

După un an de la terminarea celei de-a doua facultăţi, în 2009, 
Negoiţă era deja înscris la doctorat la Academia de Poliție. În CV-ul 
său nu este însă menţionată absolvirea vreunui program de master. 
În România, după adoptarea, în 2006, a sistemului de învățământ 

Bologna, diploma de masterat este o condiţie obligatorie pentru 
înscrierea la doctorat. Actualul rector al Academiei de Poliţie, 
Daniel Torje, nu a răspuns la telefon pentru a clarifica acest aspect. 


Suspiciuni de plagiat în cazul profesorului Voicu 


Robert Negoiţă plagiază de la primele cuvinte din Introducere. 
Primele două paragrafe sunt copiate, fără a folosi ghilimele, din 
lucrarea Crizele și conflictele contemporane, semnată de comisarul 
şef de poliție Marian Valentin Grigoroiu și apărută în 2006 la Edi- 
tura Ministerului Administraţiei şi Internelor. 

La finalul acestor două paragrafe, Robert Negoiţă face trimitere, 
prin note de subsol, către două lucrări, una semnată de chestorul 
Costică Voicu, Investigarea fraudelor (curs universitar), alta sem- 
nată de Nicolae Ghinea și Constantin Bolbosanu (devenit doctor 
sub coordonarea lui Gabriel Oprea), intitulată Criminalitatea eco- 
nomico-financiară în Uniunea Europeană. Ambele lucrări au apărut 
la Editura Sitech din Craiova în 2010, deci la 4 ani după apariţia 
lucrării lui Grigoroiu. Acest lucru ridică suspiciuni si asupra 
acestor două cărţi, pe care nu le-am găsit însă la Biblioteca Natio- 
nală pentru a le analiza. 

Întrebat despre acest posibil plagiat, chestorul Costică Voicu 
ne-a declarat: 


„Staţi liniştită, că eu nici nu am văzut această carte pe care 
dumneavoastră o nominalizați. Habar n-am cine-i Grigoroiu 
şi cand a publicat-o şi n-am văzut-o în viata mea. Dacă nu vezi 
ceva, n-ai cum să plagiezi. Trebuie să ai cartea în fata“. 


Intrebat cum se face că a gândit în aceiași termeni ca Grigoroiu, 
care a scris cartea cu vreo patru ani înainte de cursul său univer- 
sitar, Costică Voicu a reluat exact aceeași idee: 

„Nu va faceţi probleme, că nu e nici un plagiat al meu. Eu să-l 
plagiez pe Grigoroiu? Nici nu ştiu cine este ăsta şi nu am văzut 
niciodată în viața mea cartea lui, atenţie! Ca să plagiezi trebuie 
să vezi cartea“. 


Alte câteva pagini din teza Negoiţă atrag atenţia asupra origina- 
litatii unei lucrări a lui Costică Voicu. Este vorba despre cursul 
pentru masterat Strategia de securitate internă a Uniunii Europene, 
publicat de Costică Voicu în 2010. În lucrarea de doctorat a lui 
Negoiţă apar citați, cu note de subsol, o serie de autori care nu se 
regăsesc în cursul lui Costică Voicu, ceea ce ar putea însemna că 
şi lucrarea lui Voicu ar putea fi plagiată din altă sursă. Sursa folo- 
sită de Negoiţă indica și autorii, pe care acesta i-a preluat prin 
note de subsol, fapt pe care Voicu nu l-a făcut. 

Începând cu paragraful patru, Robert Negoiţă copiază, fără a 
utiliza ghilimele, dintr-un articol semnat de guvernatorul Mugur 
Isărescu $i încărcat pe site-ul BNR la data de 26 februarie 2009. 
Criza financiară internaţională și provocări pentru politica monetară 
din România este titlul textului lui Isărescu, din care Negoiţă 
copiază cuvânt cu cuvânt două pagini. Cel menţionat de Negoiţă 
într-o notă de subsol este Adrian Vasilescu, consilierul guvernato- 
rului BNR. 

Robert Negoiţă copiază un alt text semnat de Mugur Isărescu 
şi prezentat în 2009 în fata membrilor Academiei Române, inti- 
tulat Nouă lecții din actuala criză economică. Negoiţă preia şi formu- 
lările personale ale lui Isărescu precum „concluzia noastră“, 
„sperăm că“, „opinăm că“. 

Următoarele pagini sunt copiate, fără indicarea sursei sau utili- 
zarea ghilimelelor, din cartea Crizele și conflictele contemporane, 
semnată de comisarul-sef de poliție Marian Valentin Grigoroiu 
și apărută în 2006 la Editura Ministerului Administraţiei și Inter- 
nelor, dar şi din studiul Criza economică și capitalismul, semnat de 
Cosmin Marinescu, Bogdan Glăvan, Bogdan Enache, Gabriel 
Staicu şi publicat la Centrul pentru Economie și Libertate. 

Apoi, urmează o serie de articole de presă. Este cazul unui text 
semnat de prof. univ. Raul Volcinschi în ziarul Jurnalul de Botoșani 
și Dorohoi, apărut la data de 24 septembrie 2009 și intitulat „Când 
și cum se va sfârși criza economică din România“, urmat de un 
articol din Jurnalul Naţional, apărut la data de 25 martie 2005 sub 
semnătura lui Liviu Turcu, fost agent al Departamentului de Infor- 
maţii Externe (DIE) al Securităţii, „Cinci mituri referitoare la criza 
economică mondială“, si de un altul apărut la data de 20 ianuarie 
2009 pe site-ul newschannel.ro — „Patronatele și sindicatele europene 
sprijină planul CE de redresare economică“, semnat de Valentin 
Oprea. 

Capitolul I, intitulat „Consideraţii privind conceptul de criză 
economico-financiară“, începe cu câteva pagini copiate din lucra- 
rea Criza politică și construcția instituțională democratică. O analiză 
comparată a douăzeci și opt de constituţii, semnată de prof. univ. dr. 
Anatol Carpinschi si de asist. univ. Dan Andrei Ilaș, ambii de la 
Universitatea „Al.I. Cuza“ din Iași. 

O altă sursă pentru teza lui Negoiţă a fost un fragment accesibil 
pe Internet din cartea Conceptele și istoriile lor. Semantica și pragmatica 
limbajului social politic, scrisă de Reinhart Koselleck. Autorul nu 
este citat prin utilizarea ghilimelelor şi nici prin trimitere către 
lucrarea semnată de el. Mai departe, conţinutul este copiat integral, 
fără citarea sursei și indicarea ghilimelelor, din studiul „Răspun- 
sul sociologiei la criza economică“, semnat de profesorul Cătălin 
Zamfir, de la Institutul de Cercetare a Calităţii Vieţii, şi publicat 
în revista Inovația socială, nr. 1 din 2009. 

De la debutul capitolului V, intitulat „Rolul economiei sociale 
şi politicilor economice în diminuarea impactului crizei econo- 
mico-financiare“, conținutul tezei este copiat din Raport de cerce- 
tare privind economia socială în România din perspectivă europeană 
comparată, publicat în 2010. Acest raport a fost realizat în cadrul 
proiectului POSDRU/14/6.1/S/2 „Economia socială — model inova- 
tor pentru promovarea incluziunii active a persoanelor defavo- 
rizate“, al cărui beneficiar este Ministerul Muncii, Familiei și 

Protectiei Sociale — Departamentul de Servicii Sociale si Incluziune 
Socială. 

Mai departe, conținutul tezei este copiat din studiul Criza econo- 
mică și capitalismul, semnat de Cosmin Marinescu, Bogdan Glăvan, 
Bogdan Enache, Gabriel Staicu şi publicat la Centrul pentru Eco- 
nomie şi Libertate. Negoiţă copiază inclusiv cele cinci figuri din 
textul originar. 

Un alt studiu plagiat este cel al Mihaelei Gondoir, de la Univer- 
sitatea „Petru Maior“ din Târgu Mureş, intitulat „Consideraţii 
privind rolul impozitului din perspectiva protecţiei sociale și a 
dezvoltării economico-sociale“ şi publicat în volumul Și noi putem 
reuși (2). Sinteze tematice. Negoiţă copiază inclusiv abstractul arti- 
colului şi tot conţinutul, cu tot cu note de subsol și figuri. 

Robert Negoiţă îl plagiază si pe fostul guvernator al Băncii 
Nationale Maghiare, Péter Akos Bod. Este vorba despre articolul 
„Natura crizelor economice“, apărut în revista El-Kelet Europa — 
South-East Europe, International Relations Quarterly, vol. 1., nr. 3 din 
2010. Péter Akos Bod este profesor si șeful catedrei de Politică 
Economica de la Universitatea Corvinus din Budapesta. 

O lungă serie de pagini din teza lui Negoiţă este plagiată din 
articole de presă şi analize economice publicate în mai multe 
ziare online. Un exemplu este articolul „Franţa — răspuns soc la 
criza financiară“, semnat de Andrei Sidorov în Ziarul de investigaţii, 
publicat în 13 ianuarie 2009. 

Alte pagini sunt copiate din Îndrumarul de afaceri al Ambasadei 
României la Lisabona, Biroul de promovare comercial-economica. 
Îndrumarul este o prezentare a Portugaliei pentru eventualii oa- 
meni de afaceri interesaţi să investească în această tara. Urmează 
prezentarea Suediei, copiată din articolul „Suedia pretinde că poate 
contribui la o soluţie globală a crizei datoriilor“, semnat de Maria 
Cora. Textul a apărut în ianuarie 2011 în ziarul Curierul National. 

Robert Negoiţă plagiază în teza lui şi o serie de pagini din cartea 
economistului Nouriel Roubini „Economia crizelor. Curs-fulger 
despre viitorul finanţelor“, disponibilă online pe site-ul CriticAtac. 

Urmează 0 altă serie de pagini copiate de pe site-ul Ministerului 
Afacerilor Externe și de pe un site de referate şcolare, dar $i un arti- 
col publicat în data de 14 septembrie 2010 pe site-ul ziare.com, 
intitulat „Băncile, obligate să aibă capital de rezervă pentru o nouă 
criză“, semnat de Alexandru Toreanik. Textul este copiat cu tot 
cu intertitluri. 

Următoarele circa 40 de pagini sunt plagiate din diverse texte 
publicate pe site-urile euractiv.ro, tnbunaeconomica.ro, euroavocatura.ro, 
cursdeguvernare.ro sau HotNews.ro. 

Ultimul capitol al tezei, intitulat „Concluzii şi propuneri pri- 
vind criza economico-financiară si impactul acesteia asupra 
echilibrului social“, este si el plagiat, astfel că nici măcar conclu- 
ziile tezei lui Robert Negoiţă nu sunt originale. Conţinutul este 
copiat dintr-o analiză semnată de Simona Maties $i publicată in 
29 ianuarie 2011 pe site-ul cursdeguvernare.ro, intitulată „Forumul 
de la Davos: trezirea din visul american la o nouă realitate“, dar 
și din „Raport de cercetare privind economia socială în România 
din perspectivă europeană comparată“, document elaborat în 2010 
în cadrul proiectului „Economia socială — model inovator pentru 
promovarea incluziunii active a persoanelor defavorizate“, finan- 
tat de Fondul Social European prin Programul Operational Secto- 
rial „Dezvoltarea Resurselor Umane“ 2007-2013. 

Până la apariţia acestui articol, Robert Negoiţă nu a răspuns 
nici la telefon și nici la mesajele prin care îi solicitam să-și exprime 
punctul de vedere. 


Epilog 


Mai târziu, Robert Negoiţă va scrie pe Facebook: 


„Singurul lucru pe care îl regret este acela de a mă fi lăsat tentat, 
în trecut, de această «modă» a titlurilor academice.“ 

Un moment tstoric 


Plagiatorii-renuntatori’ 


Nouă persoane care au obținut doctoratul la Academia Naţională 
de Informaţii „Mihai Viteazul“ (ANIMV) a SRI, dintre care opt l-au 
avut pe Gabriel Oprea drept conducător de doctorat, au făcut 
cerere de renunțare benevolă la titlul de doctor. Despre cinci dintre 
aceste persoane, presa a publicat dovezi că și-au plagiat tezele 
de doctorat. 


Potrivit unui comunicat al ANIMV, cele nouă cereri au fost făcute 
„în perioada 3-7 martie 2016“. Având în vedere că zilele de 5 si 
6 martie au picat in weekend, cererile au putut fi înregistrate 
doar pe 3, 4 sau 7 martie. 


Prevederea referitoare la posibilitatea ca o persoană care a obţinut 
un titlu ştiinţific să renunţe benevol la acel titlu a fost adoptată 
de Guvernul Ponta în 29 decembrie 2014 și a fost publicată în 
Monitorul Oficial în 30 decembrie 2014. 


ANIMV a transmis solicitările de renunțare Ministerului Educa- 
tiei, instituţia abilitată legal să retragă titlurile de doctor. Înregis- 
trarea solicitării a fost făcută la data de 10 martie 2016. 

De altfel, Victor Ponta, în calitate de prim-ministru, a semnat 
Ordonanţa de Urgenţă nr. 94/2014 cu privire la modificarea și 
completarea Legii educaţiei nationale nr. 1/2011 la doar două 
săptămâni după ce anunţase public, prin intermediul Facebook, 
că renunţă la titlul de doctor. Tehnic, acel lucru nu era posibil 
atunci, în lipsa unei prevederi legale. 


1. PressOne, 8 iulie 2016. 

Reamintim că Victor Ponta a fost acuzat în 2012 că şi-a plagiat 
teza de doctorat. La scurt timp, CNATDCU a emis un verdict de 
plagiat, decizie care nu a putut fi pusă în aplicare deoarece minis- 
trul de atunci al educaţiei, Liviu Pop, a desfiinţat Consiliul, iar 
atribuţiile acestuia au fost transferate către Consiliul Naţional 
de Etică, care a decis extrem de repede că Ponta, pe atunci prim-mi- 
nistru, nu ar fi copiat. 

În comunicatul de presă al ANIMV se precizează că cele nouă 
teze de doctorat nu au intrat în procedura de verificare a Consi- 
liului Ştiinţific al instituţiei deoarece, în urma cererilor de renun- 
tare la titlul de doctor, „a fost anulat, prin efectul legii, obiectul 
evaluării punctuale a tezelor elaborate de către cei nouă absolvenţi 
ai Şcolii Doctorale“. 

Totuși, oficialii Academiei aflate în subordinea SRI recunosc 
că, în urma analizei tezelor de doctorat susținute la ANI, au fost 
descoperite „unele erori sau abateri de la standardele academice 
şi politicile de calitate din prezent“, fiind vorba despre lucrări „fina- 
lizate preponderent în perioada 2010-2011“. 

Comunicatul ANI mai precizează că „autorii acestora au fost 
informaţi pentru a formula puncte de vedere şi pentru a corecta 
lucrările elaborate, în condiţiile legii, urmând a fi informată şi 
Comisia de etică a Academiei pentru a dispune măsuri, după caz, 
în acord cu metodologiile în vigoare“. 

Intrebafi în ce va consta „corectarea“ lucrărilor si care este baza 
legală în acest sens, reprezentanții Biroului de Presă al SRI nu au 
formulat un răspuns până la această oră. 

Ministerul Educaţiei ne-a comunicat numele celor nouă per- 
soane care au solicitat retragerea titlului de doctor printr-un răs- 
puns la o solicitare pe care am formulat-o în baza Legii nr. 544/2001, 
a liberului acces la informațiile de interes public: Bogdan Licu, 
Neculai Ontanu, Loredana Radu, Adela Popescu (Neagu), Mihai 
Stănișoară (cei cinci despre care am scris deja) şi: Radu Stroe, deputat 
PNL la data susţinerii tezei, în 2013 (a devenit ulterior ministru de 
interne în guvernul USL si membru în Comisia parlamentară 

pentru controlul SRI); Daniel Andrei Moldoveanu (era seful Comu- 
nitafii Nationale de Informaţii din subordinea Consiliului Suprem 
de Apărare a Țării la data susţinerii tezei, în 2013); Romeo Raicu, 
vicepreşedinte PDL la data susținerii tezei, în 2011 (a fost deputat 
şi președinte al Comisiei parlamentare de control al SIE); Mihai 
Tudose, deputat PSD la data susținerii tezei de doctorat si prese- 
dinte al Comisiei pentru Politică Economică, reformă și privatizare 
din Parlament. Dovezi despre plagierea tezei de doctorat a lui 
Tudose au apărut public la data de 18 august 2015. Situaţia lui 
este specială, având în vedere că, după un an de la susţinerea 
doctoratului, a dat concurs pentru un post de conferenţiar uni- 
versitar la ANIMV, titlul de doctor fiind o condiţie obligatorie 
pentru a putea deveni cadru didactic în învățământul universitar. 
Întrebat dacă Mihai Tudose și-a pierdut calitatea de conferenţiar 
universitar la ANIMV odată cu cererea de renunțare la titlul de 
doctor, Biroul de Presă al SRI nu a răspuns până la ora publicării 
acestui text. 

Opt dintre ei l-au avut conducător de doctorat pe Gabriel Oprea, 
iar al nouălea, Mihai Tudose, fost ministru al economiei in guver- 
nul Ponta, pe generalul Constantin Onişor, fost director al Școlii 
Doctorale a ANIMV până în septembrie 2015. (Onişor a fost schim- 
bat din funcţie după apariţia în presă a mai multor acuzaţii de 
plagiat privind lucrări susținute la Școala Doctorală a Acade- 
miei SRI.) 


PressOne a publicat o listă cu cele 21 de persoane care au obținut 
doctoratul sub coordonarea lui Gabriel Oprea în perioada 2004- 
2013. Acestora lise adaugă Gheorghe Muscalu, procuror $i membru 
în Consiliul Superior al Magistraturii. Nouă persoane şi-au 
susținut lucrările la Academia de Poliţie „Alexandru Ioan Cuza“, 
iar alte 13, la Academia Naţională de Informaţii „Mihai Viteazul“ 
(ANIMV), aflată în subordinea SRI. Dintre cei 22 de doctori îndru- 
mati de Gabriel Oprea, șapte au fost devoalati ca plagiatori: Neculai 
Ontanu, Bogdan Licu, Loredana Radu, Adela Popescu, Mihai Stă- 
nișoară, Dumitru Pârvu şi Adrian Petrache. 

PressOne a scris şi despre faptul că, in toate comisiile de susţinere 
a celor g teze de doctorat pe care Gabriel Oprea le-a coordonat la 
Academia de Poliţie, s-au aflat aceleași cadre didactice: prof. univ. 
dr. Luca Iamandi, prof. univ. dr. Ştefan Gheorghe Teodoru, prof. 
univ. dr. Costică Voicu (fost rector al Academiei de Poliţie), prof. 
univ. dr. Ion Suceava, prof. univ. dr. Mihail Vasile-Ozunu si prof. 
univ. dr. Gheorghe Toma. Situaţia a fost similară in cazul comi- 
siilor de susținere a 12 teze de doctorat coordonate de Gabriel Oprea 
la Academia Naţională de Informaţii, în care s-au aflat aceleași 
cadre didactice: prof. univ. dr. Vasile Dîncu (actual vicepremier, 
profesor colaborator la ANIMV a SRI), prof. univ. dr. Constantin 
Onişor (fost director al Şcolii Doctorale a ANIMV), prof. univ. dr. 
Ion Neagu (coordonatorul tezei de doctorat a lui Gabriel Oprea), 
prof. univ. dr. Teodor Frunzeti (fost rector al Universităţii Natio- 
nale de Apărare „Carol I“, în prezent consilier prezidenţial), prof. 
univ. dr. Florin Râpan, prof. univ. dr. Gheorghe Toma, prof. univ. dr. 
Marius Hanganu, prof. univ. dr. Mihail Vasile-Ozunu, prof. univ. 
dr. Tutu Pisleag, prof. univ. dr. Stefan Gheorghe Teodoru, conf. univ. 
dr. Cristian Barna. 

Legislaţia românească prevede posibilitatea de a renunţa la 
titlul de doctor în ştiinţe, dar nu şi metodologia prin care se face 
acest lucru... 


Epilog 
„Nu ne furati viitorul!“ 


Dezvaluirile despre fenomenul plagiatului au in orice moment 
potential de tsunami. In orice altă țară din lumea democrată, dacă 
plagiatul în sistemul academic ar fi ajuns la asemenea proporții, 
dovezile expuse de presă ar fi măturat o bună parte din clasa poli- 
tică, din administraţie şi ar fi resetat sistemul educaţional din 
temelii. Lucrul acesta este încă posibil dacă se va constitui acea 
masă critică la nivelul mediului universitar si al clasei politice, 
iar plagiatul va fi declarat o practică inacceptabilă. De ce este toată 
lumea îngrozită de potentialele efecte ale aplicării unor sancţiuni? 
Mii de persoane ar fi afectate, ar risca să rămână nu doar fără titlu- 
rile ştiinţifice, ar putea ajunge să dea înapoi banii câştigaţi în baza 
unor titluri obținute fraudulos, ar putea rămâne fără slujbe, s-ar 
putea alege cu dosare penale și condamnări. 

Fiecare anchetă are povestea ei și toate la un loc au însemnat 
mai multă informaţie pentru cititori şi o mai bună înţelegere a 
situației învățământului academic din România. De-a lungul 
anilor, am învăţat că un jurnalist nu scrie pentru el, pentru pro- 
priul său orgoliu, pentru instituţii sau procurori. Un ziarist scrie 
pentru public și atât. Totuși, când nu expui un caz izolat, ci epi- 
soade succesive, iar efectele lor zguduie credibilitatea mediului 
academic românesc, e normal ca defectele să fie corectate de către 
societate. Să nu uităm că acest fenomen al doctoratelor plagiate 
afectează pregătirea profesională a generaţii întregi. 

Voi încerca să fac aici un mic exerciţiu de imaginaţie pentru 
a explica mai clar de ce, după tot acest lung șir de dezvăluiri, nu 
s-au produs schimbări semnificative în sistemul educaţional. Să 

ne inchipuim că legea, așa cum este ea acum, ar fi aplicată corect 

și s-ar tine cont de toate prevederile ei. Scenariul e că o persoană 

care a plagiat în lucrarea sa de doctorat rămâne fără titlul de doctor 

în urma unei decizii definitive și irevocabile. Dacă acea persoană. 
a beneficiat de bursă doctorală, aferentă anilor de studiu, Uni- 
versitatea care i-a oferit alocatia bănească o poate da în judecată 

pentru recuperarea prejudiciului creat. Dacă lucrează într-o 

instituţie de stat și a primit un spor salarial de 15%, angajatorul 

o poate da în judecată pentru recuperarea banilor primiţi pe 

nedrept. Dacă a devenit avocat în baza titlului de doctor, rămâne 

fără dreptul de a profesa. Dacă a devenit general în armată sau 

chestor de poliţie în baza titlului de doctor, riscă să rămână şi fără 

grad, dar si fără banii obţinuţi prin mărirea de salariu și sporul 

de 15%. Dacă a semnat o declaraţie pe propria răspundere că nu 

a încălcat etica academică în realizarea lucrării, deci că nu a plagiat, 
se poate alege cu dosar penal și poate fi condamnată pentru fals 

în acte publice. 

Conducătorul de doctorat al respectivului plagiator riscă să 
primească un avertisment scris din partea Universităţii, dacă e la 
prima abatere, să îi fie retrasă calitatea de conducător de doctorat, 
să fie destituit din funcţie sau chiar să i se desfacă contractul de 
muncă, dacă a girat mai multe teze plagiate. Dacă Universitatea 
s-ar considera prejudiciată material, l-ar putea da în judecată pe 
respectivul profesor pentru a recupera banii plătiți pentru munca 
de coordonare. Dacă a semnat în solidar cu doctorandul o decla- 
ratie pe proprie răspundere că teza coordonată nu încalcă etica 
academică, i se poate deschide dosar penal şi poate fi condamnat 
pentru fals în acte publice. 

Persoanele care au fost referenti în comisiile de susținere a 
unor teze plagiate riscă aceleaşi sancțiuni ca şi un conducător, 
mai puţin deschiderea unui dosar penal. Mai departe, şcolile doc- 
torale în care s-au susținut teze plagiate ar putea fi închise, fapt 
care ar afecta și personalul didactic corect. Asemenea măsuri ar 
leza profund credibilitatea întregului învățământ universitar 

românesc, prestigiul universităţilor și relaţiile cu partenerii inter- 
naționali. Chiar şi profesorii care au făcut parte din CNATDCU 
şi au validat teze de doctorat plagiate ar putea să plătească cu sluj- 
bele, dar și financiar pentru că CNATDCU era comisia-filtru, garan- 
tul final al corectitudinii unui titlu științific. 

La nivelul întregii tari, mii de persoane ar putea fi serios afectate 
dacă legea s-ar pune în aplicare. Proportiile potenţialului dezastru, 
dacă s-ar trece la aplicarea sancţiunilor, sunt conştientizate atât 
de mediul academic, cât și de clasa politică. Este evident că nimeni 
nu doreşte asumarea unei astfel de decizii. Sorin Cîmpeanu, fost 
ministru al educaţiei, mi-a declarat că el nu este interesat de „arhe- 
ologie“. Conducerea Academiei SRI mi-a spus că pe ei îi preocupă 
să stabilească standarde etice de acum înainte şi nu îi interesează 
trecutul de care încearcă oricum să se delimiteze, găsindu-l pe 
Gabriel Oprea unic vinovat. 

Prin articole ştiinţifice, cursuri sau cărți plagiate unii profesori 
şi-au construit cariere universitare, au obţinut poziții de conducere 
în universităţi sau granturi de cercetare. Mai grav este că aceste 
persoane instruiesc și pregătesc profesional viitoarele generaţii. 
Ei îi educa pe cei care vor deveni, mai târziu, profesori de gimnaziu 
sau liceu şi care vor şcoli, la rândul lor, generaţii întregi de elevi. 
Și ei riscă să rămână fără titluri, poziţii, bani si privilegii. Însă, 
dincolo de aceste potenţiale prejudicii individuale, care vor fi 
reperele morale ale elevilor $i, mai apoi, ale studenţilor lăsaţi să 
copieze referate sau eseuri şi cărora nu le sunt dezvoltate şi exer- 
sate gândirea critică și capacitatea de analiză? 

Dacă privim din această perspectivă, consecinţele sunt vizibile 
de ani de zile. Nivelul de educaţie al generaţiilor din ultimii 15 
ani este tot mai scăzut. Lucrul acesta reiese din clasificările inter- 
nationale ale universităţilor românești, dar și din evaluările anga- 
jatorilor, care se plâng de slaba pregătire a proaspetilor studenți. 
Copiii şi tinerii care se desprind de pluton reușesc să o facă, de 
cele mai multe ori, datorită familiilor și pregătirii individuale. 
Sunt părinţi care isi fac mutație fictivă în alte zone ale orașului, 

cu ajutorul unor cunoștințe sau rude, doar pentru a-și da copiii la 
o școală mai bună, unde știu că sunt profesori competenţi. Acești 
părinţi sunt dispuşi să sacrifice timp si bani pentru o educaţie 
solidă oferită copiilor lor. Acesta este cel mai mare risc pe care 
ni-l asumăm cu toţii acceptând plagiatul — să furăm viitorul gene- 
ratiilor care ne urmează. 

Responsabilitatea curățării mediului academic cade acum pe 
umerii CNATDCU, însă existenţa acestui organism se află la mâna 
unei simple decizii politice. CNATDCU a redevenit în 2016 orga- 
nismul abilitat să verifice acuzaţiile de plagiat. Comisiile de spe- 
cialitate au fost reconstruite din temelii, criteriile de selecţie au 
fost transparentizate, premisele se arătau optimiste. După ce au 
fost retrase titlurile de doctor lui Victor Ponta, Gabriel Oprea, Petre 
Tobă și Florentin Costel Pandele, procedurile de lucru s-au blocat 
și aşa par să fi rămas. Din 27 de sesizări depuse, au fost retrase șase 
titluri, alte două decizii au fost de menținere, iar pentru restul nu 
s-au emis verdicte. Cifrele sunt infime dacă le raportăm la pro- 
portiile fenomenului. De exemplu, Comisia de ştiinţe militare 
nu mai funcționează din septembrie 2016, după ce a încercat să-i 
salveze de decizii de plagiat pe Toba şi Pandele, împotriva oricăror 
evidențe. Toţi membrii comisiei s-au declarat incompatibili, moti- 
vând că nu pot evalua tezele pentru care existau sesizări deoarece 
provin din universităţi care au validat acele titluri anterior. Din 
această comisie fac parte exclusiv profesori de la Academia Naţio- 
nală de Informaţii a SRI, Academia de Poliţie și de la Universitatea 
Naţională de Apărare. Tezele pe care ar trebui să le verifice au fost 
susținute doar în aceste trei universităţi. Așadar, un permanent 
conflict de interese şi o permanentă stare de incompatibilitate. 

Câţiva paşi mărunți în corectarea lucrurilor au fost făcuţi, însă 
nu suficienți. Sistemul are oricând capacitatea să se regenereze 
dacă presa şi opinia publică îşi vor pierde interesul pentru subiect. 
După dezvăluirile masive, în cascadă, pe care le-am făcut în 2015, 
o serie de efecte s-au văzut un an mai târziu. Dacă în 2015 au fost 
susținute 4.379 de teze de doctorat, în 2016 numărul a ajuns abia 

la 2.011 de titluri de doctor, adică cu 53,8% mai puţine. Cifra este, 
într-adevăr, impresionantă. 

Explicatiile sunt simple. Profesorii au devenit mult mai exi- 
genţi și au refuzat să le aprobe susținerea acelor doctoranzi ale 
căror teze erau departe de standardele de calitate impuse. Mulţi 
dintre cei care au ştiut că nu au lucrări originale au renunţat sin- 
guri să se mai prezinte în fata comisiilor de susținere. Universită- 
tile au început să investească în softuri anti-plagiat. In plus, 
CNATDCU a luat câteva decizii în premieră: a infirmat acordarea 
titlului de doctor pentru 15 doctoranzi care trecuseră de comisiile 
de referenti, iar alte 53 de lucrări au fost întoarse pentru a fi rescrise 
din cauza slabei calităţi științifice. 

Este utopic să ne imaginăm că o clasă politică preocupată să-i 
grafieze din pușcării pe cei condamnaţi pentru corupție și să-i 
amnistieze pe cei care se pregătesc să ajungă în închisori pentru 
astfel de fapte ar putea decide incriminarea în masă a plagiatorilor. 
De partea cealaltă, mediul universitar este paralizat de spaima că 
ar putea fi zguduit din temelii de eventuala expunere masivă a 
cazurilor de impostură academică. Singurele două variante care 
ar putea mișca lucrurile rămân dezvăluirile de presă şi sesizări 
trimise direct la CNATDCU. Devoalat caz cu caz, teză plagiată cu 
teză plagiată. Merită să fie făcut acest lucru? Merită, atâta timp cât 
vom considera că mai importante decât confortul si liniștea per- 
sonală sunt binele public și interesul comun. 


* 


Ce am învățat eu din experiența demascării publice, până în acest 
moment, a mai multor plagiatori? Că, la noi, instituția demisiei 
de onoare nu există. Că guvernele trec, iar plagiatorii rămân nepe- 
depsiți, cu funcțiile și privilegiile intacte. Că doctorii neplagiatori 
sunt egalii doctorilor plagiatori din cauza unei clase politice im- 
potente, complice si corupte moral. Că mediul academic este la fel 
de vinovat atâta timp cât elitele din știință $i cercetare vor păstra 
o tăcere părtaşă. Că lucrurile nu se vor schimba dacă noi nu ne 
schimbăm mentalitatea și sistemele de referinţă. 

Multumiri 


Lui Gabriel Liiceanu, cel care mi-a facut propunerea de a scoate 
această carte, îi mulțumesc pentru încrederea pe care mi-a acordat-o 
într-un moment foarte complicat al vieţii mele. Datorită lui, o 
idee la care nu am îndrăznit vreodată să sper — aceea de a scrie 
despre culisele anchetelor despre plagiat şi despre „cum se surpă 
fundamentele natiei“ — a devenit, astfel, posibilă într-un timp 
neverosimil de scurt. Multumirile mele se îndreaptă şi către 
Editura Humanitas, unde am descoperit o echipă incredibilă, care 
face minuni editoriale. 

Le mulțumesc lui Dan Tăpălagă, editor coordonator la HotNews, 
şi lui Mihnea Măruţă, redactor-șef la PressOne, pentru că mi-au 
publicat anchetele pe care le-am document în ultimii doi ani 
despre fenomenul plagiatului. Lui Mihnea Măruţă îi mulţumesc 
în mod special pentru sprijinul pe care mi l-a acordat începând 
cu luna noiembrie 2015, când am început să public constant la 
PressOne. Îi mulțumesc si pentru că a crezut în onestitatea demer- 
sului meu şi în încăpățânarea mea de a schimba lucrurile, că m-a 
încurajat și susținut. De asemenea, le mulțumesc editorilor site-ului 
PressOne, Voicu Bojan şi Don Lothrop, pentru că mi-au permis să 
public în această carte o parte din anchetele semnate de mine 
pentru PressOne. 

Vreau să le mulțumesc tuturor surselor care au investit încre- 
dere în mine de-a lungul celor doi ani, celor care m-au ajutat cu 
informaţii sau care m-au ghidat pentru a înţelege Sistemul. Toate 
aceste persoane, care vor rămâne anonime pentru totdeauna, merită 
calde mulțumiri. Sunt adevărații eroi necunoscuţi din spatele 

unor dezvăluiri care au avut scop corectarea unor defecte majore 
ale societăţii. 

Nu pot să nu le mulțumesc colegilor de breaslă, celorlalţi ziariști 
care au scris despre plagiate $i impostura academică. Munca lor a 
fost extrem de importantă, iar contribuţia fiecăruia în parte a făcut 
ca subiectul plagiatelor să rămână pe agenda publică în mod 
constant în ultimii doi ani. 


Le mulțumesc prietenilor şi urmăritorilor mei de pe Facebook 
care mi-au întărit de-a lungul timpului convingerea că subiectele 
pe care le abordez sunt unele care necesare vremurilor pe care le 
trăim. Gândurile, sprijinul moral și încurajările lor au fost nepre- 
tuite de-a lungul celor aproape doi ani. Mi-au dat energia de care 
aveam nevoie şi încredere să trec peste momentele de deznădejde. 


În România, de la doar 1 500 de titluri de doctor în științe 
acordate timp de aproape o sută de ani (1900-1990), s-a 
ajuns la 67 ooo de titluri în nici treizeci de ani (1990-2017). 
Cele mai multe, peste 30000, în ultimii șase ani. 


Se plagiază peste tot în lume. Dar frauda intelectuală in lant 
s-a inventat în România în „anii tranziției“. În academii create 
ad-hoc, pulsează, într-un ritm greu de urmărit, falsul intelec- 
tual, în care doctori plagiatori devin peste noapte profesori coor- 
donatori de doctorate plagiate. les pe bandă rulantă, cu zecile 
de mii. Dintre acești infractori protejaţi se aleg în România 
prim-ministri, miniștri, generali, comisari, procurori, oameni 
politici, primari, profesori universitari etc. „Elita țării“. 
Acest spectacol neverosimil ne macină fundamentele natiei. 


Există lucruri pe lume cu care nu se poate glumi. Cu grani- 
tele unei tari, de pildă. Iese război. Nici cu graniţele spiritului 
nu se poate glumi. Pentru că atunci se amestecă prostia cu 
inteligenţa, cinstea cu hotia, meritul cu potlogăria. Ajungem © 
să fim conduși de smecheri, de hoţi și de impostori. Exact asta 
ni s-a întâmplat. Abolind graniţele intelectuale, ne-am pome- 
nit invadati şi ocupați din interior de pegra societății noastre. 


Cartea Emiliei Sercan este o bijuterie a jurnalismului de investi- 
gatie. Dar si o poveste care se citește cu înfrigurare: povestea unei 
abjectii în formă continuată. 

Gabriel Liiceanu 

